
Ir aš sykį turėjau fermą Afrikoje. Iš tikrųjų turėjau dvi. Viena 
dryksojo Ngongo kalnų papėdėje, kita - ties Meraus vulkano 
šlaitais. Tarp jų buvo visa, ko tik gali trokšti žmogus - laukinių 
žvėrių ir paukščių, kalnų, lygumų ir beribis dangus. Žvilgsnis 
laisvai klydinėdavo nuo ankstaus ryto, kai rūką išsklaidydavo 
saulės šiluma, iki saulėlydžio, kai šviesa valandėlę plykstelėda- 
vo virš išdžiūvusios savanos. 
Praradau jas abi. 


Mudu nei matėm, nei girdėjom elnių, bet žinojom, kur jų esa- 
ma. Atsargūs žingsniai, sausos šakos, vėjas į nugarą. Laukti ir 
laukti; regėjimas ir klausa - kvėpavimo dalis. Mūsų širdys pla- 
kė vienu ritmu. Tyla greitai nutrūks. Štai! Fazanas purptelėjo ir 
nuskrido. Šią dieną jis mums nerūpėjo. Paskui vėl tyla. Vos ne- 
Išrėkiau savo džiaugsmo. 

Hansas atsitūpė per porą metrų įstrižai nuo manęs. Elniai 
tuoj išlįs iš alksnyno. Rudeniniai lapai liepsnojo mums po kojų, 
o mes slėpėmės už berželių. Pažvelgiau į brolį ir išvydau jį tarsi 
pirmą kartą. Mane suėmė juokas: apvalūs skruostai rodės to- 
kie geraširdiški, o pūpsantys akių vokai priminė varles palei 
kūdrą. Kai jis atsigręžęs man nusišypsojo ir linktelėjo, šypsena 
nutvieskė lyg koks sielvartas, ilgesys. Mano gyvenimas glūdėjo 
jo veide, linkinčiame tik gero. Ši varlė buvo gražiausia visame 
Nesbiuholme, visoje Skonėje. Užteko vieno mirktelėjimo prin- 
cui užburti. Jis galėjo priimti begalę meilės. 

— Ko spoksai? 

Žodžių neišgirdau, perskaičiau jo lūpose. 

Jis buvo mano brolis, bet šito pasakyti negalėjau. Brolis buvau 
aš. Tai jis, Hansas, sakydavo, kad aš esu jo brolis - Hanso Bru- 
ras*. „Štai ateina Hansas su Bruru“, sakydavo motina. Kai tėvas 
ar eigulys kalbėdavo apie „jo brolį“, turėdavo omeny mane. Kad 
ir kaip vartytum vardus, aš vadinuosi Bruras. O jis visad lieka 
Hansas. Hansas Bliksenas-Finekė. Su „fon“, jei norite. 

Hansas gimė dviem valandom anksčiau už mane. Mudu bu- 
vom tokie panašūs, kokie tik gali būti panašūs du žmonės. Gal- 
būt tas ir skaudino. Aš regėdavau save patį. O kas nori nuo 
savęs kada nors atsiskirti? 


Žvarbus vėjas smelkėsi pro švarką ir sruveno nugarkauliu it 
skystis. Elnias, didžiulis patinas, išlindo atsargiai žengdamas. 
Hansas iš lėto pakėlė šautuvą ir iššovė. Antras šūvis buvo ma- 
no, visad mano. Bet jo veik niekad neprireikdavo. Patinas liuok- 
telėjo ir nugaišo. Likę elniai su triukšmu nuskuodė tolyn per 
mišką. 

— Tau nereikėjo nušauti patino. Kaip tik jo pasiges tėvas. 

— Ek, po velnių, kaip nors susitvarkys. 


Nuėjau atsivesti Persono, kuris stovėjo pasislėpęs už nedide- 
lės daržinės. Jis krūptelėjo ir ėmė miknoti: 

— Jei baronas... jei baronas sužinos... 

Aš patapšnojau jam per nugarą: 

— Ek, kaip nors susitvarkys! 

Paklaustas apie pinigus, jis sušnabždėjo, jog su paukščiais ir 
zuikiais viskas gerai, bet elnias! 

— Hansai, tu būsi kaltas, jei viskas nueis velniop! 

Kai pasisakiau esąs Bruras, jis paklausė, kur Hansas. 

— Prie patino, - atsakiau ir ėmiau eiti. 


* Hans bror - išvertus iš švedų kalbos: „jo brolis“ (vert. past.). 

— Patino! 

Personas atsiklaupė, užsidengė rankomis veidą, bet jam ne- 
buvo kas daugiau daryti, kaip nuklupsčioti man iš paskos. Jis 
baidėsi kiekvienos atšokusios šakos ir kiekvieno praskrendan- 
čio paukščio. 

Išvydęs Hansą, kuris šypsodamas sėdėjo ant didžiulio elnio ir 
laukė, Personas negalėjo nesusijuokti. Paskui išsitraukė piniginę. 


Nesbiuholme dažnai būdavo švenčių. Tik kvailiai nenorėdavo 
jose dalyvauti. Visa Skonė buvo padengtas stalas, dangus kas 
dieną aukštėjo, lygumos driekėsi vis toliau, o miškai kilo iš Že- 
mės. 

Aplink Hansą kirbėte kirbėjo ir berniukų, ir mergaičių, juo- 
kas skardėdavo vis garsiau, judesiai darydavosi vikresni. Papras- 
tą šiokiadienį ilgasis stalas galėdavo būti padengtas akimirks- 
niu, kas nors sulakstydavo įrankių ir butelių, o daržinės kalvoje 
prasidėdavo šokiai. Retai kas žinodavo puotos priežastį. Žiop- 
sodavo kojom į Skonės molį įklimpę kaimynai. 

Laikas suliepsnodavo nelyginant ugnis. Hansas šypsodamas 
diriguodavo mirksintiems mergaičių akių vokams, o nuo jo šūks- 
nio arklidėje sužvingdavo arkliai. 

— Eikš, Brurai! 

Jis galėdavo staigiai pakilti, viską palikti ir išnykti. Aš pakel- 
davau apverstą kėdę, paglostydavau įžeistai mergaitei skruos- 
tą, duodavau paliepimą bernui ir atsiliepdavau į susirūpinusį 
motinos žvilgsnį. Bet Hansas nekantraudavo. 

— Eikš gi! 

Išbėgdavau paskui jį, jis apkabindavo mane per pečius - ir 
pasaulis vėl tapdavo nedalomas. Šuoliais pasileisdavome trum- 
piausiu keliu į Kulatorpą. 


Kiaurą dieną praleidom lauke: medžiojom, gulėjom ledinėse 
balose, nukulniavom keletą mylių mūsų bukų miškais - ir Že- 
me dainavo, ne, ji niūniavo visų apleista. Sunku buvo ją palikti. 

Kai sutemus kopėm kalvele gyvenamojo namo linkui, buvome 
apsikarstę nušautais fazanais tarytum dar vienu plunksnų ap- 
daru. Nuo drabužių garavo purvas ir drėgmė, o kojos žliugsėjo 
batuose. Vėlinomės porą valandų ir nuo pusryčių buvom nie- 
ko nevalgę. 

Iš visų langų sklido geltona šviesa. Viename jų pasirodė še- 
šėlis 1r ėmė mums moti. Mus pastebėjo. Durys prasivėrė, ant 
laiptų prigužėjo Žmonių. 

— Jie pareina! 

Tėvas prasispraudė pro mergaites, tiesus ir įsitempęs lyg įspė- 
jantis šauktukas. Triukšmas nutilo, kai jis nulipęs laiptais su- 
stojo prie abiejų apačioj įkištų deglų. Vienas kitas svečias 
prunkštelėjo. Miško valkatos prieš teisėją. Čia reikėjo geres- 
nio slaptažodžio nei paprastai. 

Tėvo žvilgsnis sukaustė Hansą. 

— Pasiaiškink! 

Hansas šypsojos ir šypsojos, vis labiau glumdamas. Netgi šau- 
tuvas šiepės tėvui, o gestai bylojo, kad gyvenimas kartais pasi- 
renka keisčiausius kelius, bet niekas nedaroma iš blogos va- 
lios. Jis mėgino teisintis: „Bruras manė...“ Veltui, pateisinimo 
nebuvo. 

Tuomet iš mano lūpų išsprūdo žodžiai: 

— Mes vėluojame iš meilės Nesbiuholmo žemei. 

Hansas nustebęs susijuokė, bet tučtuojau nutilo. Griežtas tėvo 
žvilgsnis palengva nukrypo į mano veidą. Pakeliui jis sustojo 
maždaug ten, kur nakties tamsoje neryškiai šmėžavo miško pa- 
kraštys. Iš tevo veido išnyko raudonis, bruožai sušvelnėjo, ir jis 
nurijo seilę. 

- Jūs tikriausiai išalkę, - suniurnėjo eidamas vidun. 

Mergaitės ėmė ploti, o Hansas kumštelėjo man į pilvą. Pir- 
mą kartą išgelbėjau mus abu neprisiimdamas, kaip paprastai, 
kaltės. 

Eidami į prausyklą susitikome Tanę, mūsų antros eilės pus- 
seserę iš Danijos. Ji laukė mūsų koridoriuje, vienoje rankoje 

laikydama cigaretę, o kitą koketiškai įrėmusi į klubus. Veidas 
blyškesnis nei įprasta - sunku buvo nuspręsti, ar nuo baltalų, ar 
dėl kokios nelaimės, - o suknelė labiau tinkama vilkėti Paryžiuj 
nei Nesbiuholme. Atsigręžusi ji išpūtė dūmus mums į veidą. 

— Miesto dekadansas, - pasakė Hansas. 

— Kaimo gyvenimo mėšlas, - atšovė ji. 

Paskui abu nusijuokė. 

Jos žvilgsnis nuglostė mūsų purvinus veidus ir drabužius. Va- 
landėlę ji švelniai apžiūrinėjo mane, paskui įžūliai atsisuko į 
Hansą. 

— Jūs nežinot, kokie esat pavydėtini. 

Hansas atsakė, kad žinom, bet ji užsispyrusi tvirtino vis išdi- 
džiau: 

— Ne, jūs nežinot, kaip nežinot ir to, jog iš jūsų viskas bus 
atimta. Kuo daugiau turi, tuo daugiau netenki. 

Žodžiai pastūmėjo ją prie bedugnės, ji sustojo apsvaigusi nuo 
mūsų nuoseklumo. Akys ašarojo, o lūpos stipriai susičiaupė. 
Atmetusi galvą nusigręžė nuo prarajos ir arogantiškai nusišyp- 
sojo. Hansas ją prisiglaudė ir pabučiavo. Aš skubiai pasitrau- 
kiau. Jos kvapas nulydėjo mane it vėjokšnis, o akių tinklainėje 
nusinešiau purvinoje medžioklinėje striukėje pranykusios ga- 
zinės vakarinės suknelės vaizdą. Jis smarkiai jaudrino. Tikė- 
jausi, kad Hansas norės Tanę truputėlį pasilaikyti. 


Valgėme virtuvėje, ji buvo šilta, kvepėjo kepta laukiniena ir ban- 
delėmis. Virtuvės pagalbininkės, kurios atbėgdavo su maisto li- 
kučiais ir vėl skubriai dingdavo su bandelėm ir pyragaičiais, atsi- 
traukė nuo savo pareigų ir mus aptarnavo. Sėdėjome kiekvienas 
prie savo stalo krašto viena ranka suėmę šakutę, kita - lėkštę. 
Hansas buvo persirengęs puskarininkio uniforma, aš - nutrintu 
smokingu. Kaip paprastai, išgirdome, kad „ponaičiams, žinoma, 
malonu virtuvėje“ ir „ponaičiams išties ne galvoj laikas“. | 
Sotūs ir jausdami odą šiurpinantį malonumą, įžengėm į „sve- 
tainę“, kur tamsius austus sienų apmušalus apšvietė lempos ir 

stearino žvakės. Visur stoviniavo grupelės vyrų ir moterų, dau- 
giausia jaunų. Tiesūs kaklai, dailiai išlenktos nugaros, juokas, 
šnabždesiai, žaižaruojatis sąmojis. Tėvas su taure rankoje 
vaikščiojo nuo grupelės prie grupelės. Motina, apsisiautusi 
dideliu šaliu, vieniša lindėjo sofos kamputyje. Hansą pasiga- 
vo draugai, o aš prisėdau šalia motinos. Ji paglostė man skruos- 
tą atgalia sausgėlos susukta ranka ir palingavo galvą. Prisi- 
liesti norėta švelniai ir meiliai, tačiau prisilietimas tapo ne- 
grabus ir bejausmis. 

— Ką man su tavim daryti, Brurai? Tu toks geras, - nuskam- 
bėjo lyg koks priekaištas. - Eik prie jaunimo! Ne tik tavo tėvui 
reikia pasilinksminti. 

Atsikėlęs susidūriau su Lotiu Vachtmeister žvilgsniu. Akies 
krašteliu mačiau, jog ji valandėlę mane stebėjo. 

Mano seserys Agnesė, Merta ir Tiura išsirikiavo prie rojalio 
dainuoti. Motina buvo išbakšterinta iš savo kampo, ji protesta- 
vo, tačiau buvo nuvesta prie instrumento. Kaulėtais pirštais pa- 
ėmusi pirmuosius neryžtingus akordus, ji nusišypsojo, ir viskas 
buvo taip, kaip turėjo būti. Priedainį sudainavome visi drauge. 

Šventė apėmė visus-namus. Svečiai lakstė per kambarius iš 
vieno galo į kitą ir susirinkdavo tik tada, kai kas nors išeidavo į 
sceną didžiajame kambaryje. Eilėraščių deklamavimas, grupi- 
niai žaidimai, rankos lenkimas, keletas pusbrolių ir pusseserių 
suvaidino pačių parašytą komediją. Tanė taip rimtai deklama- 
vo eilėraštį, kad kai ji baigė niekas nesiryžo ploti. Tėvas su se- 
nu draugu ir konjako buteliu sugrįžo bibliotekon, mudu su Han- 
su apspito draugai, prašydami, kad juos pralinksmintume savo 
istorijomis. 

Kažkas, man rodos, Gustavas Levenhauptas, paprašė Han- 
są papasakoti apie savo dvigubas sužadėtuves. Kai kurios mer- 
gaitės dar nebuvo girdėjusios šios istorijos. 

— Ech, tai buvo taip seniai. 

— Cha, vos prieš metus! 

Hansas sušnairavo į Tang, ji jam šaltai nusišypsojo. 

Hansas tą pačią popietę ne tik buvo susižadėjęs su dviem 
mergaitėm, bet ir susitaręs vėliau vakare su abiem susitikti. Man 
teko įsikišti ir apsimesti Hansu prieš tą mergaitę, kurios jis gei- 
dė mažiausiai, ir kuo atsargiausiai nutraukti sužadėtuves. O 
paskui paguosti ją taip švelniai ir meiliai, kaip sugebėsiu. 

Žinojau, kaip tai daroma. Mergaitės visad jaučia tuštumė- 
lę, kuri yra paslaptis ir joms pačioms. Ši tamsi kertelė užspau- 
džia joms gerklę ir prieš jų norą ašarom užtemdo žvilgsnį. 
Hansas apie tai nieko neišmanė, buvo per daug užsiėmęs de- 
monstruodamas visas savo gerai užpildytas ertmes. Mergai- 
tės jį mylėjo tokį, koks jis buvo, o mane jos mylėjo todėl, kad 
aš leisdavau joms pačioms būti savimi. Jis, pavyzdžiui, nenu- 
tuokė, kaip įsiklausyti į jų širdis, nenumanė, kad mergaitės 
pačios nori prisitraukti vyrą prie skausmingojo plotelio. Rei- 
kėjo būti dėmesingam. 

Mergaitės užsisklendė po Hanso istorijos, o vaikinų juokas 
nuaidėjo taip smarkiai, kad į kambarį šypsodamas užsuko tė- 
vas ir pasiklausė linksmybių priežasties. Suvaidinęs drovuolį pa- 
sakiau, kad ši istorija galbūt ne tėvo ausims, bet jis buvo itin 
geranoriškas. Šįvakar viskas leistina. 

— Pasiklausykim istorijos dar sykį! 

Hansas sumišo — taip, kaip patinka mergaitėms, - ir sušnai- 
ravo į mane. Tada ėmiau pasakoti, kaip mudu su Gustavu Al- 
narpe pabėgę iš pamokų traukiniu nuvažiavom į Lundą ir pra- 
šventėm visą naktį. Grįžome tik ankstyvuoju pienovežiu trau- 
kiniu. Kad suspėtume, iki pabus mokyklos darbuotojai, kirto- 
me mišką, kuriame sklyduriavo ežerėlis. „Pirmyn!“ - suriko Gus- 
tavas. Nusimečiau visus drabužius ir nėriau. Mano kūnas buvo 
tam sukurtas. Vos iškišau iš vandens galvą ir ėmiau dairytis Gus- 
tavo, pamačiau jį dingstantį miške su mano drabužiais glėbyje. 
Alnarpo žemdirbystės mokykloje vis dėlto buvo prabudęs rek- 
torius ir keturi mokytojai, kai šeštą valandą ryto nuogut nuo- 
gutėlis įpuoliau moksleivių bendrabutin. 

Dabar visi galėjo pasijuokti, ypač mergaitės, o tėvas pakratė 

galvą kvaknodamas visu kūnu ir išėjo iš kambario. Prie durų 
stabtelėjo. 
- Tik nepasakokit motinai, kad be reikalo nesibaimintų. 
Kai kažkas paprašė papasakoti, kaip buvau išvarytas iš Al- 
narpo, užsidegiau cigarą ir išėjau. 


Po pusvalandžio ant išorinių laiptų aptikau Lotiu, vieną besi- 
vėsinančią nakties oru. Mano kūnas iš lėto apsunko. Jos 
skruostai buvo užraudę, plaukai po šokio susitaršę, ausys ap- 
kibusios prakaituotom sruogom. Niekas taip neįsijausdavo į 
šokį kaip ji. 

— O, Brurai, - ištarė ji atsigręžusi į mane, ir taip valandžiukę 
stovėjom tylėdami. 

Norėjau ją apkabinti ir papasakoti apie sunkumą kūne, bet 
neradau žodžių. Šnekėti pradėjo ji, iš pradžių nerišliai, šno- 
puodama, su trumpais pertrūkiais, tarpais gyvai, tarpais iš šird- 
gėlos prikimusiu balsu. 

Norėjo, kad ją suprasčiau. Ji niekad nieko nemylėjusi taip 
kaip manęs. Visų smagiausia jai būdavę apsilankyti Kulatorpe 
ir leistis su manim medžioti Nesbiuholmo žemėse. Miške mes 
buvom nelyginant dvi sunertos rankos. Štai taip ji pasakė. Pa- 
galvojus, kad galėtų su manim susituokti, įsikurti Šerneholme 
ir toliau gerai gyventi, susilaukti pulko vaikų, važinėti po užsie- 
nius, dirbti sode, džiaugtis ramiais drauge su vaikais praleistais 
vakarais — viskas rodės taip patrauklu, taip turėtų klostytis jos 
gyvenimas. Ji kalbėjo vis karščiau, galiausiai supyko ir nusimi- 
nė. Ji žinojo, kad tai niekad nevirs tikrove. Aš pradingčiau su 
Hansu, Gustavu ir kitais. Aš neatsisakyčiau valkatos gyvenimo 
su moterim ir beprasmių nuotykių. Kiltų ginčai ir nesantaika, ji 
gulėtų kamuojama nemigos naktimis, aš imčiau meluoti, o ji 
baigtų savo gyvenimą kaip pikta ir tulžinga Šerneholmo baro- 
nienė, tegalvojanti apie savo kančią. 

— Aš myliu tave tokį, koks esi, bet negaliu su tavim gyventi, 
nes tu esi toks, koks esi. Ir niekas tavęs nepakeis. 

Mudu apsikabinom, ir ji be garso apsiverkė nė sykio nesu- 
kūkčiojusi. Pats buvau sušalęs į ragą. Tik kai Hansas su keliais 
draugais karininkais išvirto iš namo lėkdami į arklidę, paleido- 
me vienas kitą. 

— Eikš, Brurai! Meilė palauks! 

Bet aš pasilikau. Mes įėjom vidun ir išsiskyrėm, netarę nė 
žodžio. 


Virtuvėj aptikau Tanę. Ji sėdėjo šnekėdamasi su storąja merga 
Elsa. Jos buvo tokios skirtingos, kaip tik gali būti skirtingi du 
žmonės: Tanė - išblyškusi, liesa ir elegantiška, Elsa - raudonsk- 
ruostė, stora ir tvirta. Prieš Tanę buvo padėtas torto gabalėlis, 
bet ji jo nepalietė. Išsyk jos manęs nepastebėjo. Spėjau pama- 
tyti jas šnekučiuojantis sukišus galvas. Išvydusi mane, Elsa grei- 
tai atsistojo ir nėrė prie savo darbo. 

— Eikš, Brurai, - tarė Tanė, paėmė man už rankos ir per vir- 
tuvę išsivedė už namo. 

Prieš valandėlę stovėjau tylėdamas prie pagrindinio įėjimo 
su Lotiu. Dabar kitoje to paties namo pusėje stovėjau tylėda- 
mas su Tane. Ji drebėjo. Aš apgaubiau ją savo švarku. 

— Jau praėjo, - pasakė ji ir susirietė, lyg jai suktų pilvą. 

Ir tuomet ji prašneko, kaip prieš tai Lotiu, tik kitaip. Tanė 
kalbėjo palengva, mažne tęsdama, bet gerai parinkdama žo- 
džius, ir jie perrėžė mano sąmonę it skrodiko peilis mėsą. Ji 
pasakė, kad visas Skonės ir Danijos gyvenimas susitelkęs Han- 
so asmenyje, be jo išblunkančios visos rudeninės spalvos, o 
apgailėtina senmerge su rožinėmis dailininkės svajonėmis. Ji 
mylėjo jo laisvę, veiklumą, norą paimti iš gyvenimo viską. Jis 
nepažinojo to, kas taip natūralu žmogui: mirties baimės ir 
rūpesčio dėl gyvenimo beprasmybės. Hansas stačia galva pasi- 
nerdavo į bet kokį įvykių sūkurį, jo moralė buvo nelyginant vil- 
ko - anapus gėrio ir blogio - ir jis nieko daugiau neišmanė, kaip 
stumti tokį savo gyvenimą kiek galima arčiau mirties bedugnės. 

Jis gyveno slapta suvokdamas, kad iš jo bus viskas atimta - ir 
vis dėlto mojo į tai ranka. Melancholiška šypsena veide, su ku- 
ria jis pasitikdavo pavojus, skandalus ir nesąmones, kildavo ne 
iš įžvalgos, o instinktyviai. Visa tai ji norėtų kartu su juo išgy- 
venti, norėtų pasiaukoti dėl šio prašmatnaus nesąmoningumo. 
Baisiausia, kad ji dabar nebegalinti jam nusilenkti. Be aukos 
nieko nelaimėsi. Prisišliejusi prie laisvo Hanso gyvenimo, ir Tanė 
galėtų tapti laisva, perimtų dalį nepajudinamo orumo, įduo- 
dančio gyvenimui sparnus, gyvenimui, kai terūpi skrieti likimo 
nurodyta linkme. Dabar, kai tokio gyvenimo viltis pražuvo, ji 
vėl esanti įsprausta tarp smulkių kasdienybės intrigų, kur vis- 
kas menka, baugu ir drungna. 

— O, Brurai, aš nusižudysiu arba pabėgsiu Kinijon! 

Po tokių žodžių negalėjai net šyptelėti. 

Tik jai atsistojus pastebėjau, kad kalbėdama susivėmė. Atki- 
šau savo nosinę, ji apsišluostė burną, nusišnypštė ir padėjo gal- 
vą man ant peties. 

— Ar jis nutraukė su tavim santykius? 

— Netgi ne tai. Nebuvo ko nutraukti. 

Jos nekaltybė, kalbėjo ji, buvo mažiau verta nei gaivus ryto 
oras, kurio jis įkvėpė pro atvirą langą kitą rytą. 

Pasipasakojau, kad Lotiu manęs nenorinti kaip tik dėl tų gy- 
venimo sąlygų, kuriomis ji, Tanė, norėtų dalytis su Hansu. Ji 
nusikvatojo - šaižiai, be džiaugsmo. Paskui ūmiai: nutilo, atsi- 
gręžė, ir jos veidas prisikišo prie manojo. 

—-Brurai, mes abu turim kažką, kas galbūt yra daugiau nei 
meilė. Mus sieja ryšys, patvaresnis nei meilė ir stipresnis nei 
draugystė. Šita sąjunga palaiminta mano pačios krauju. 

— Ką turi galvoj? 

— Savo velionį tėvą. Jis buvo toks kaip mudu. 


Kambary traukė skersvėjis ir buvo šalta. Kiekviena odos pora 
atvira, pasirengusi viskam. Buvo devinta valanda, sekmadie- 
nio rytas. Užsitraukiau antklodę iki kaklo. Eba, o gal ji vardu 
Elsa, teškenosi ankštoje prausykloje. Naktis praėjo ramiai ir 
saugiai, išmiegojau penketą valandų ir jaučiausi pailsėjęs. Gat- 
vėje kaukšėjo brikutės ir prauždavo vienas kitas automobilis. 
Kai kurie balsai atsklisdavo iki mūsų aukšto, galbūt ji gyveno 
antrame. Kopenhagos ramybė priminė kaimą. Čia skubama 
flegmatiškai. 

Dilbiu ropinėjo musė. Kaip ji išgyveno iki žiemos? Ji prany- 
ko ir po valandėlės vėl pasirodė - beprasmio kartojimosi be- 
laisvė. Duobutėje sukirbėjo nerimas. 

Eba pliauškė apie operetę, į kurią buvo nupirkusi bilietus. 
Klausė, ar eisiu su ja. Atsakiau, kad man reikia važiuoti pas 
gimines į Frijsenborgą. Juokdamasi ji paprašė išvardyti savi- 
ninkų titulus ir pavardes. Buvo juos užmiršusi. 

— Grafas ir grafienė Krag-Juel-Vind-Frijsai. 

Ji pakartojo žodžius iš vieno galo ir atbulai, paskui apėjo 
ratą ir prisistatė vandens ąsočiui ir muilinei: 

- Šmaikštaitė Andersen-Jensen-Šlapiaputytė. 

O man šūktelėjo: 

— Baronas Bliksenas-Finekė-Saldžiamikis! - ir ėmė barškin- 
ti puodais vis labiau blevyzgodama. | 

Prieš ketvirtį valandos gal būčiau iškvietęs ją žodžių dviko- 
von. Dabar praradau norą. 


4 
4 


ma 
N 

rš 

r 
UTE 


Musė vėl nutūpė, stropiai pasitrynė priekinėmis kojukėmis, 
lyg tai būtų visų prasmingiausia jos miniatiūriniame pasaulyje. 
Visa energija buvo nukreipta į trinamą tašką. 

Eba ėmė pasakoti apie drauges ir įsileido į siaubingą istoriją 
apie vieną jų, baisiai skriaudžiamą vokiečių grafo. Smulkiai ap- 
sakė visus jos vargus. Įvairumo dėlei klausiausi tik viena ausim, 
o mintys sukosi apie save patį. 

Buvau įklimpęs į Nesbiuholmo žemėje stovinčios sodybos, 
Šerneholmo, molį. Mylėjau laukus, miškus ir gyvulius, bet šis 
jausmas panėšėjo į suaugusiųjų meilę vaikystės žaidimų vie- 
toms. Karvių atrajojimas žadindavo man norą prigulti. 

Frijsenborge, pas mano giminaičius danus, iš pradžių viskas 
buvo didinga, laisva ir smagu. Pirmadienio rytą pusseserės ir pus- 
broliai trependavo po tualetus, o jų tėvai iš apžvalgos bokšto 
stebėdavo visą likusią Daniją. Mudu su Hansu atsiradome sody- 
boje ir vaikštinėjome kaip nuotykių princai iš Trolių šalies. Bu- 
vom tarsi gaidžiukai kilmingų vištaičių pulke. Vos mums užgie- 
dojus, jos pakeldavo skiauteres ir viliojamai suviksnodavo uode- 
gos plunksnytėmis, vos tik Hansas plastelėdavo į dangų, jos im- 
davo kudakuoti iš jaudulio ir susižavėjimo. Tačiau teta Fricė, vi- 
sos vištidės jauniklių mamų mama, stropiai saugojo savo pulke- 
lį. Po savo sparnais ji priglobdavo ir paslėpdavo mažutėlius, bet 
galėdavo jais ir stipriai prilupti bei nubaidyti svetimus prisipla- 
kėlius. Po kelerių metų pastebėjau, jog kaskart prie to paties 
šampano laidomi vis tie patys sąmojai, tokie patys vaikinai flir- 
tuoja su tokiom pačiom mergaitėm. Šventės buvo ilga nusistovė- 
jusių įpročių virtinė. Šiokiadieniai - trumpi nuobodžio tarpsniai, 
kai laikas visiškai sustoja. Geriausiu atveju gyvenimą pagyvinda- 
vo išvykos. Tuomet mergaitės klegėdavo iš įkarščio, nes visad 
būdavo taip daroma. Visos buvo sportiškos, kaip pridera, tinka- 
mai išsilavinusios ir neišprususios, tinkamai stilingos ir besko- 
nės. Vaikėziškos išdaigos, fazanų medžioklės ir saloniniai pokal- 
biai man rodės pernelyg lėkšta ateitis. Netrukus man turėjo su- 
kakti trisdešimt metų ir reikėjo mano pastangų vertos atsvaros. 

Ir vis dėlto važinėjau į Frijsenborgą su ta pačia, visą laiką 
neaiškiai puoselėjama viltim. 

Kaip rasti kelią iš labirinto? Vyriausias brolis Karlas gavo 
Nesbiuholmą, Hansui teko kariškas gyvenimas ir garbė. Man 
pačiam neliko nieko, išskyrus galimybę ką nors išsikovoti savo 
jėgomis. Į mokslą buvau nelinkęs. Galėjau prieiti prie daugelio 
mielų ir malonių gyvenimo erdvių, bet visos jų durys buvo už- 
rakintos. Jaunystės nuotykiai išlieka gyvi atminty, ne taip kaip 
brandaus amžiaus pasikartojimai. Kad ir kaip ieškojau naujų 
žemių, visad nutūpdavau tuose pačiuose lopinėliuose. Neišma- 
niau, kur ieškoti rimtos tikrovės. 

Eba įplasnojo plevėsuojačiu chalatu, apsisiautė antklode ir 
susirangė lovos kojūgaly. Pasiteiravo apie Hansą. Ar jis išties 
atskrido iš Malmės į Kopenhagą, kad nueitų į vyrų pietus? Tu- 
rėjau papasakoti, kaip mes, draugai, dieną sutikome jį aero- 
drome, kaip valiavome jam iššokus iš lėktuvo ir kaip priden- 
gėm jį persirengiantį smokingu pakeliui į šventės vietą. 

Nerimas didėjo. Ji norėjo, kad aš smulkiai apsakyčiau šven- 
tę. Bajorai išmaną kaip gyventi, tvirtino ji. Bet kažkodėl pasa- 
kojimas įvarė man nuobodulį. 

Musė sugrįžo, bet šįsyk buvau pasiruošęs. Užmušiau ją grei- 
tai pliaukštelėjęs dešiniu delnu ir sprigtelėjau nuo lovos, pa- 
liepdamas Ebai: 

— Eikš! 

Ji užsiropštė prie manęs lyg naminė katė. Kai užgriebiau jos 
pliką odą, atsakė susiriesdama tarytum gyvatė. Buvo minkšta 
ir suglebusi, taip lengvai formuojama, kad galiausiai pats bu- 
vau priverstas taikytis prie jos. Mano kietos gyslos įsitempė jos 
svetingame glėbyje, nerimas veržėsi į išorę, tebuvo vienas ke- 
lias, bakstelėjau laukdamas pasipriešinimo, bet ji buvo jūros 
pakraštys visomis kryptimis. Jokios priešpriešos, nė mažiausio 
atsisakymo šešėlio. Nevalingas šuolis įsviedė mane šion drėg- 
non begalybėn, susileidau liaunas ir bejėgis kaip kūdikis. 

Valandėlė silpnumo, poilsio, pasitenkinimo. Kai ji prisitrau- 

kė prie krūtinės mano veidą, mane vėl užplūdo nerimas. Šo- 
kau iš lovos ir nuėjau prausyklon, pakeliui netyčia apversda- 
mas sklidiną naktipuodį. Man prausiantis, ji atsargiai įtykino iš 
paskos ir paklausė, ar man kas nors nepasisekė. Nė padujų įžū- 
lumo ir žaismingumo. Telikęs gebėjimas prisitaikyti. Ji norėjo 
numaldyti mane glamonėmis, nors man reikėjo, kad stipriai 
užtvotų. 

Įtempęs valią, užgniaužiau mane apėmusią paniką, sugrįžau 
su Eba į kambarį, atsisėdau šalia jos ant lovos ir ėmiau dėstyti, 
kokia ji nuostabi moteris, o aš tesąs vienoje vietoje nenustygs- 
tantis nesubrendėlis. Kalbėdamas vėl aptingau ir apsunkau, rau- 
menys ir nervai paliovė drebėję, kaip plaštakės ką tik plasnoju- 
sios mintys, vangios ir tuklios, nudribo ties keliais. Ir tuomet, 
žinoma, jai nusišypsojau, O ji mažumėlę paverkė. 

Galop tik vargais negalais išsiritau iš lovos. 

Skirtingos moterys, tie patys žodžiai, skirtingos vietos, tie pa- 
tys veiksmai. Buvau meistras. Ne prisitraukti prie savęs mote- 
ris ir jas išlaikyti. Buvau meistras, gebantis jas prisitraukti ir 
tuo pat metu atstumti. Buvau kartojimosi meistras. 


Sparčiai bruožiau į geležinkelio stotį. Jei nebūčiau vilkėjęs smo- 
kingo ir nebūčiau užsivožęs skrybėlės, būčiau visą kelią bėgęs. 
Visoje Skandinavijoje neatsirado pakankamai oro užpildyti ma- 
no plaučiams. 


Danijos laukai ir lygumos buvo sustingdyti žiemos įmygio. Ke- 
liaudamas jais, jusdavau ir ramybę, ir jaudulį. Ankstyvą rytą 
derlią miegančią žemę apklėsdavo sidabrinis pašalas. Iš kvėp- 
sinčių arklių šnervių kildavo palaimingas dūmelis. Ratai smar- 
kiai spirdavosi į įšalą, sutikdami deramą pasipriešinimą. Mig- 
dantis šaltis buvo bergždžias, nereikalavo nei minčių, nei pla- 
nų, nei talento, nei sugebėjimų. 

Frijsenborge niekas nežinojo mane atvažiuosiant. Kelio į dva- 
rą ramybėje pasirengiau suvaidinti Brurą, apsimesti pačiu sa- 

vim. Jei ten būtų Tanė, nesumočiau, kaip suktis. Tuomet reikė- 
tų improvizuoti. 


Žengdamas į valgomąjį pirmą sutikau kaip tik Tanę. Jos veidas 
staigiai plykstelėjo iš begalinės nuostabos ir idiotiškos laimės, 
bet lygiai staigiai užgeso. 

— Čia tik aš, Bruras, - ištariau atsiprašydamas. 

Ji paraudo, paglostė man skruostą ir atsiduso: 

— O, Brurai, džiaugiuosi, kad čia tu. 

Savo paties nuostabai, nuplėšiau jos ranką nuo savo skruosto 
ir nėriau į kambarį, kurį Žinojau esant tuščią. Pirmąsyk gyveni- 
me panorau sau pakenkti. Draskiau nagais švelnius skruostus, 
kad pasiekčiau veidą po kauke. Bet po ja buvo dar viena tos 
pačios išvaizdos kaukė, o pačiame dugne glūdėjo apskrita vaiko 
kaukė, pridengusi mudu su Hansu, vienerių metų sėdinčius dvi- 
viečiame vežimėlyje su mergaitiškom skrybėlėm ant sprando. 

Kai susivaldęs rengiaus išlįsti iš kambario, pamačiau Tanę 
stovėjus prie durų ir mane stebėjus. Ji buvo labai rimta ir tyri- 
nėjo mane savo didelėmis akimis it kokį nepažįstamą. Nusigrę- 
Žiau sutrikęs, tarsi išrengtas. Bet ji neatitraukė akių ir vėl su 
jomis susidūręs įžvelgiau ryžtingą atsidavimą, kietą it akmuo. 
Jos žvilgsnyje buvo nuplėštos visos kaukės. Jame buvau kitas. 

— Eime prie stalo, barone Brurai Bliksenai, - pakvietė ji im- 
dama man už rankos. 

— Mielai, Karen Dinesen, - atsakiau. 

Išvydusi mus, teta Fricė nustūmė Tanę ir išbučiavo man skruos- 
tus, iškvakšėdama sveikinimus. Senas ištikimas giminės tarnas buvo 
nugrūstas galustalėn, ir aš atsisėdau į jo vietą netoli tetos. Dėdė 
Mogensas, mano motinos brolis, kaip visad linksminosi. Mostu 
parodžiau Tanei norįs, kad ji atsisėstų šalia, bet teta papurtė galvą 
tr pašaipiai ilgu smilium bakstelėjo jai vietą pačiame gale. 

Pietūs virto košmaru. Deizi nebebuvo pridengti Tanei. Pa- 
mėginusi pabėgti su gražuoliu meilužiu ir griežtai tėvų nubaus- 
ta, ji atkeršijo savo šeimai ištekėdama už senio ir dabar gyveno 

nelaimingą diplomatų gyvenimą Romoje. Išnyko visos įman- 
trios jos svajonės ir kandūs komentarai. Liko tik dvi siaubo iš- 
tiktos seserys, strikinėjančios po parką nelyginant ožkos, steng- 
damosi atrodyti sportiškos. Jų akyse spindėjo įvaisa. 

Teta nekaltai liežuvavo ir paklausė, ar ir aš negalėčiau papa- 
sakoti ką nors tinkama prie pietų stalo. Paminėjau paskutinę 
Hanso bravūrą su lėktuvu - tam visad rasdavos klausytojų - ir 
vienas idiotų ėmė ploti. Tanė savo stalo kavalieriui užsiminė 
apie rašytoją Georgą Brandesą. Jos žodžius išgirdo visas stalas. 
Teta Fricė bemat sureagavo. 

— Tane, neriesk nosies, mums nedaro įspūdžio intelektualūs 
patauškos! - drėbė ji mėgdžiodama Tanės įprotį rūpestingai 
parinkti žodžius išplėtus akis prieš klausytojus. - Eik į virtuvę 
ir pasakyk mergaitėms, kad jau gali nešti karštą patiekalą! 

Tanė nurijo ašaras ir skaudžiai šyptelėjusi dingo. 

Kaip tik tuomet iš mano kūno išlipo kažkoks padaras, įsitai- 
sė lyg nematomas šešėlis man už kėdės ir iš viršaus įkypai įsi- 
stebeilijo į pietų stalą. Frijsenborgo salės sparčiai susitraukė 
ligi lėlių spintos. Didingi nuotykiai ir tviskantys likimai pavirto 
mechaniškais pasikartojimais, priverstiniu laiko leidimu, pagie- 
ža ir snobizmu. 

Kai Tanė sugrįžo, visų nuostabai pareiškiau, kad ji vienintelė 
iš mūsų ateity atliks ką nors iškilnaus. 

— Taip, sukels didelį skandalą, tu teisus, - atsakė teta Fricė. 

Paskui, atsigręžusi tiesiai į Tanę, įvaisos dukroms kikenant, 
išdrožė pamokomąją kalbelę. Ji turinti užimti savo teisėtą vie- 
tą patogiame Rungstedlundo buržuazijos gyvenime, pasišvęsti 
buržuazinei dorybei ir susirasti vyrą, pelnantį pinigų iš verslo. 
Nereikia šokti aukščiau bambos. Nors jie ir giminės, svarbu ne- 
painioti skirtingų aplinkybių. Bajorai gyveną vienaip, buržua- 
zija kitaip, o plebėjai irgi savaip. Jei Deizi pasidavė savo inte- 
lektualinėms svajonėms, nereiškia, kad, savaime aišku, ir ji esan- 
ti Deizi pasaulio dalis. 

Stojo ilgoka tyla. Laukėme, kad Tanė, niekad neieškanti Žo- 

džio kišenėje, ką nors pasakys. Bet ji buvo netekusi žado. Jos 
veidas atrodė taip, lyg per jį tūkstančius metų būtų tekėjęs van- 
duo, švariai prausdamas visus nelygumus, išplaudamas visas 
spalvas ir padarydamas bruožus perregimus. Jos tyla sustingdė 
pietų stalą tarsi nuotrauką. Niekas negalėjo nei pakrutėti, nei 
ką nors pasakyti, kol ji apsigins. Niekas negalėjo prisiliesti prie 
karštojo patiekalo, kol klausimo nepapildys nauji žodžiai. Fri- 
cė reikliai žiurksojo į Tanę ir neapsikentusi pertraukė tylą: 

— Na? 

Metalo prigrūsta gerkle Tanė pagaliau ištarė: 

— Aristokratiškumas man yra ne išorinė, o vidinė būsena. 

Teta Fricė skardžiai nusikvatojo, pakėlė peilį su šakute kaip 
ženklą, kad leidžiama atsipjauti kepsnio, ir atsakė: 

— Tanyte, tu pati kuo puikiausiai Žinai, jog klysti. Kodėl prieš 
mus žeminiesi? Ar galėtų kas nors iš sėdinčiųjų aplink šį stalą, 
žinoma, išskyrus tave, turėti vidinio aristokratiškumo? | 

Dabar visi ėmė griausmingai juoktis. Net ir dukterys, nors 
nė kiek nenutuokė, dėl ko buvo pasikeista nuomonėmis. 

Per visus pietus Tanė neprisilietė prie valgio. 


Mes išvažiavome iš Frijsenborgo kartu. Neprireikė nė žodžio 
susitarti. Mudviem užteko kelių greitų žvilgsnių, kad susiras- 
čiau tetą Fricę, atsiprašyčiau ir atsisveikinčiau, pasiteisinęs leng- 
vai perprantamu melu (kviečianti motina Klara). Tanė išnyko 
krautis daiktų. 

Stvėriau jos lagaminus, nespėjus jų paimti vežikui, ir įsodi- 
nau ją į važį su tokia pagarba, kurios negalėjai neteisingai išsi- 
aiškinti. 

— Jis šaiposi iš tavęs, Tanyte, - atkvakšėjo nuo laiptų. — Svei- 
kinkit Hansą - abu! 


Buvo neįmanoma net atsikrenkšti. Jei būčiau išleidęs bent kokį 
garsą, Tanė būtų puolus į ašaras. Netgi judėti stengiausi at- 
sargiai. Lengvas stuktelėjimas alkūne galėjo pralaužti užtvanką. 

Tik Kopenhagos traukiny ji įveikė pažeminimą. Prašnekda- 
ma apraizgė jį ir užantspaudavo. Aš pats neturėjau ko pasaky- 
ti. Juk negalėjau jai pareikšti ką tik supratęs, kad ji man esanti 
vienintelės atviros durys išsiveržti iš savo gyvenimo. Kas galėtų 
šitai suprasti? Tik ne ji. 

Ji kalbėjo dusliai šnabždėdama. 

Paryžiuje ji patyrusi trumpų tokios didelės laimės akimirkų, 
jog jai rodės, kad ji sugebėtų ant paprasčiausio laiškinio popie- 
riaus nutapyti šedevrą arba parašyti nemirtingą poemą kitoje 
smuklės sąskaitos pusėje. Laimė gildė panašiai kaip skausmas. 
Likusias dienas ji slankiojusi palei Seną, ieškodama vietos, kur 
geriausia nusiskandinti. Bet ji jautėsi gyvenanti —- kaip visad 
būna ties bedugne. 

Ji palikusi dailę ir literatūrą Paryžiuje, pasakojo ji, kad bet 
kokia kaina pabandytų gyventi. Ir kelias į gyvenimą turįs vesti 
per Daniją, per tas kapines, kur net lavonai tokie disciplinuoti, 
jog atsisako naktį šokti ant antkapių. Kad pasiektų tikslą - lais- 
vą, didingą gyvenimą, - ji buvo priversta iš pradžių prasisprausti 
pro tradicijų reikalavimus. Jos gyvenimas nebūsiąs bėgimas nuo 
tikrovės, bet savanoriškas, apgalvotas pasirinkimas. 

Jai palinkus prie manęs, lėliukės išsiplėtė. Ji suvilgė liežuviu 
lūpas, palaukė, kol aš pateksiu į jos žodžių tinklą, ir, man užuo- 
dus jos burnos kvapą ir ėmus kvėpuoti jos ritmu, apsakė pasku- 
tinį savo vakarą Paryžiuje. 

Juodu su Eduardu Reventlou be plano ir tikslo važinėję po 
Paryžių. Ištikimoji Eduardo sužadėtinė Elsė gulėjusi namie, ne- 
rimaudama, ką jos sužadėtinis veikiąs su Tane vidurnaktį. Dulks- 
nojo, jie sustojo ir išgėrė po taurelę bare, laikas ėmė slinkti 
lėčiau, jie prisilietė vienas prie kito, tarytum būtų iš trapaus 
stiklo, smuklės lankytojai nutraukė šnekas ir sušnairavo į juos, 
sėdinčius prie lango ir pirštais braukančius vienas kitam per 
plaštaką. 

Kai jie vėl išėjo gatvėn, ji pasileido nuo drėgno vėjo susigar- 
biniavusius plaukus. Reventlou giliai įkvėpė ir kimiu balsu pa- 

prašė jos dar mažumėlę naktį pasivažinėti su juo brikute. Jie 
važiavo tamsiomis, tuščiomis gatvėmis, matė kekšes durų an- 
gose ir beturčius, miegančius ant šaligatvio. Sustojo prie „Mak- 
simo“, įėjo vidun ir pasilinksmino kaip vaikai. Vėl atdūrus gat- 
vėje, jų įprastiniai juokai buvo išsemti. Kad ir kaip jie stengėsi, 
nė vienas negalėjo atsikratyti savo vienatvės. Reventlou laikėsi 
rimtai kaip per laidotuves ir galiausiai prisipažino mylįs ją la- 
biau už viską pasaulyje. Neleido jam pasakyti daugiau nė žo- 
džio ir paliepė vežikui parvežti ją viešbutin. Kai atsisveikinda- 
mi padavė vienas kitam ranką, jau brėško. 

Jai nutilus pastebėjau, kad pasakodama ji sugriebė mano plaš- 
takas. Turėjau keletą kartų giliai įkvėpti, kad patektų deguo- 
nies. Burna buvo išdžiūvusi. Pirmąsyk pastebėjau, jog tam, ku- 
ris sėdi šalia Tanės, darosi sunku kvėpuoti. Ji viena suvartoda- 
vo visą deguonį. 

Bežiūrint į ją, jos veidas prarado įprastus kontūrus. Ji pa- 
žvelgė pro langą, atrodė tarsi mažas vaikas, kitą mirksnį atsuko 
galvą, pavirtusią kaukole. 

Staigiai pakilau ir nusigręžiau svaigdamas tiek iš susižavėji- 
mo, tiek iš pasibjaurėjimo. Paskui vėl viskas persimainė. Ji taip 
švelniai ištarė mano vardą, kad iš pradžių palaikiau tai pašai- 
pa, bet atsisukęs sutikau netikėtai meilią šypseną. 

— Žinau, kad esu tik Bruras, — pasakiau apibūdindamas savo 
padėtį. 

Krestelėjusi galvą, ji įžengė tiesiai į mano širdį: 

— Aš nematau nieko kito, kaip tik tave, Brurai, tu man esi 
kelias iš šio pasaulio, sukurto iš beprasmių pasikartojimų. 

Tik išgirdęs ją naudojantis mano paties slaptais žodžiais ir 
mintimis, pirmąsyk supratau, ką ji turėjo omeny, prieš tai kal- 
bėdama apie mudviejų sąjungą. 

Meilė atėjo kaip lanko timpos virpesys išlėkus strėlei ar lū- 
kesčio kupina tyla pokštelėjus šautuvui. 

— Brurai, - sušnabždėjo ji, - niekas nemoka klausytis kaip tu. 
Tau lemta kažkas didinga. Palikim viską ir išnykim. Kartu ra- 

sim savo kelią. Noriu gyventi alkana kur nors toli, bet ne soti ir 
nutukusi Danijoj! 

Kai paklausiau, kur mums reikėtų leistis, ji pažvelgė į laukus 
už traukinio lango ir tvirtai pasakė, lyg savaime visiškai aiškų 
dalyką: 

— Į Sibirą. 

- Žinoma, - atsakiau, ir juokdamiesi puolėm vienas kitam į 
glėbį. Staiga ji nutilo, sustingo ir sukuždėjo man į ausį: - Ten 
mane vadinsi Tania. 

Ji buvo gležna ir plonytė, bet tvirto skeleto. Pasibučiavome 
pirmą sykį. Paskui ji vėl suglebo, pareiškė, kad aš kvepiąs grei- 
čiau kaip gyvulys, o ne kaip džentelmenas, kad turįs kietą bran- 
duolį po minkšta žieve, skirtingai nuo kitų, kurie po kieta žieve 
turį minkštą branduolį. 

— Noriu pasiekti tavo kietąjį branduolį, - tarė ji, ir jos kvapas 
sudrėkino man veidą. 

Viskas buvo nuspręsta. Laimingi atpūškėjom paskutinį gale- 
lį iki Kopenhagos. 


Parsiradęs į Šerneholmą, išėjau su šautuvu. Hanso, žinoma, su 
manim nebuvo, jis mankštinosi karo pratybose, o gal susirado 
kitą priežastį bastytis. Be jo buvo tuščia, užtat manęs neslėgė jo 
gyvenimo džiaugsmas. | 

Nebuvo medžioklės metas, bet negalėjau susilaikyti. Vis dėl- 
to viskas apvirto aukštyn kojom. Prisėlindavau prie grobio — 
elnių, fazanų, triušių, stirnų ir vieno kito zuikio, - bet nepaleis- 
davau nė šūvio. Prie pat jų - aiškiai matydavau siaubą jų akyse — 
pakeldavau šautuvą, sustingdavau ir gerai nusitaikydavau. Pas- 
kui stovėdavau, kartais keletą minučių, kol žvėrelis nubėgda- 
vo, 0 paukštis nuplasnodavo pasislėpti į krūmus. 

Jaučiausi tarsi būčiau padaręs kažką uždrausta, gėdinga. Ma- 
ne persekiojo nuovoka, kad kažkas galėtų mane pamatyti ir 
pareikalauti pasiaiškinti. Neturėjau nė mažiausio supratimo, 
ką turėčiau atsakyti. Ne gailestis žvėrims (kaip kai kurioms mo- 

terims) —- man nerūpėjo išsaugoti jų skaičiaus (žvėrių buvo pa- 
kankamai) - ir ne grožio pojūtis (kurį patiria kai kurie miestie- 
čiai) vertė mane susilaikyti nuo šūvio. Aš norėjau ir mėgau žu- 
dyti. Mane sustabdydavo kažkas kita. 

Žinoma, amunicijos turėjau į valias - ir vis dėlto, man rodos, 
jog mano elgseną sąlygojo tai, kad aš paprastų paprasčiausiai 
taupiau šovinius ateičiai. 


Gyvenimas į mane visad žvelgė skersakiuodamas. Kad ir kaip 
sukčiaus, mane visad stebėdavo žvaira akis. Niekad neatsidur- 
davau realybės centre, visad būdavau nuošalus šešėlis, viena 
visiems laikams prarastos visumos pusė. Mėginau su tuo susi- 
taikyti, prisiimdamas kaltę. Dėl mano paties kaltės deformuo- 
jantis spindulys visad būdavo atkreiptas į mane. 

Buvo ir kita galimybė: visiškai pradingti iš regos lauko. Ji 
mane visų labiausiai viliojo. Ir vis dėlto tokios išeities bijojau. 
Panoręs tapti nedalomu žmogumi, neišvengdavai sunkiai sle- 
giančios atsakomybės. Daug galima užkrauti ant užbaigto indi- 
vido pečių. Aš tam nebuvau subrendęs. Tanė vienintelė mokė- 
jo man atskleisti mano galimybes. 

Sykį paklausiau Hanso, ar jis pastebįs, kad mus sutikę žmo- 
nės ima žvairuoti. Jis tai palaikė juokais ir nusikvatojo. 


Mano meilė Tanei buvo su niekuo nepalyginama. Ji priminė 
stiprią trauką, kokią gali pajusti žmogus priešais kalną ar jūrą — 
veikiau ilgesį nei geismą. Visa, ką buvau įpratęs manipuliuoti 
lengva ranka - glamonės, meilinimasis, užkaitę skruostai ir in- 
tymūs kuždesiai - jai nieko nereiškė. Tai buvo saldėsiai badau- 
jančiam. Jos alkis reikalavo padengto stalo - ir jo atsisakyti. 
„Sotūs žvėrys nemedžioja“, - sakydavo ji. Ji galėjo būti rimta ir 
atšiauri tarsi dykuma ir tuo pat metu išlikti gležna it paukščio 
sparnas. Prisilietimas prie jos būdavo senų laikų ritualas. Jis 
panėšėjo į džiaugsmą, kurį pajunti stverdamasis ginklo. 

Hansą Tanė gąsdino. Aš joje atradau ramybę. Drauge su ja 
mano kūnas įgaudavo svorio ir tvirtumo, kokių neturėdavo su 
kitomis moterimis. Pirmą sykį mečiau šešėlį, - o šešėlis buvo 
Hansas. 


Žvilgsniai niekur nešnairuodavo taip aiškiai kaip Tanės namuo- 
se Rungstedlunde. Reikalai dar pablogėjo, kai 1912-ųjų rudenį 
jai pasipiršau. Labiausiai trikdė, kad tuose namuose jau buvo 
daugybė šešėlių: dalis jų įsitempę stovėjo ties durų staktomis 
arba susmukę kėpsojo prie rašomojo stalo, kiti buvo tokie ne- 
ryškūs, kad jų nė nenujausdavai. Visi namai murmėjo. Judėti 
reikėjo atsargiai. Spontaniškumą buvau priverstas paversti ne- 
lyginant kokia oficialia ceremonija. Tarsi stipriai surišęs žvėris 
su šauliais pastatytum tinkamai parinkton vieton dar prieš me- 
džioklės pradžią. Įžengusieji tetos Ingeborgos Dinesen ir jos 
sesers Besės Vestenhols pasaulin turėjo keletą kartų gerai pa- 
sverti kiekvieną savo Žodį, įvertinti jo moralinį svorį, galimų 
padarinių dydį ir tradicijų reikalavimus. Kiekviena replika tu- 
rėjo savo kainą. Apskritai šiuose namuose sunkiai svėrė dau- 
gybė dalykų. Užtat nebuvo baisesnio žodžio nei „lengvabūdiš- 
kumas“. Tanė erzindavosi tardama „lengva-būdiškumas“. 

Keista; kad namai galėjo taip tvirtai remtis į Žemę, stovėda- 
mi taip arti Eresūno. „Vienuolynas“, kaip vadindavo Tanė. At- 
viri ir laisvi jūros horizontai išnyko, kai jos tėvas, Vilhelmas 
Dinesenas, paliko šeimą užsinėręs kilpą ant kaklo. Jis nusinešė 
šviesą ir lengvabūdiškumą, palikęs vien tamsą, kurios niekas 
nemokėjo išsklaidyti. 

Rytinė namų pusė kvepėjo žuvimi, guveiniais ir sūria jūra. 
Vakarinėje pusėje garavo laukai ir lapuočių giraitės aplink Eval- 
do gūbrį. Kvapai įvairuodavo keičiantis metų laikui. Galėdavai 
pasirinkti pakrantę ar vidinę sausumos dalį, priklausomai nuo 
to, pro katrą namo šoną išeisi. 

Merginau Tanę tradiciškai. Ji to norėjo. Tai duodavo jai gali- 
mybę abejoti. Į mano meilės laiškus - ne taip lengva rašyti mo- 

teriai, kurios žodžiai kaip kibirkštis sausai pinčiai, - ji veik ne- 
atsakydavo. Kai atrašydavo, tai dažniausiai būdavo trumpos 
nuorodos, kur turime susitikti, ir ateities planai. Jos korektiš- 
kas tonas vėl paskatindavo mane rašyti meilės žodžius, mėginti 
sušvelninti dalykišką stilių ir sužadinti beprotybę. Supratau, kad 
man nepavyks, bet vis tiek norėjau pabandyti. Buvau užsibrė- 
žęs tokį uždavinį. Tačiau mudviem pagaliau susitikus, ji buvo 
šiltai ir nuoširdžiai paslaptinga. 

Tanė pasitiko mane Klampenborgo stotyje. Pirmąkart ap- 
lankiau Rungstedlundą kaip jos būsimasis sužadėtinis. Per anks- 
tesnius apsilankymus teta Ingeborga tyliai ir mandagiai pasi- 
juokdavo iš mano Skonės pasakojimų. Ji nusišypsodavo man 
lūpomis, bet akys likdavo liūdnos. Kaip išmanydamas stengda- 
vausi prisitaikyti prie „vienuolyno taisyklių“. Teta Besė visad į 
mane žiūrėjo kaip į juokdarį, kuris neįgrista, kol yra toli, bet 
prineša purvo vos peržengęs namų slenkstį. Ji nekreipdavo į 
mane jokio dėmesio, nebent kai prašnekdavau apie Šernehol- 
mo karves ir žemės darbus. Tada ji nuoširdžiai susidomėdavo. 
"Tanės seserys manęs šalinosi tarytum bijodamos, kad imsiu įžū- 
liai prie ju lįsti. 

Tanė laukė manęs geležinkelio stotyje su vežiku. Kaip visad 
buvo išblyškusi ir liesa. Kaklas įsitempęs. 

— Bus nelengva, - tarstelėjo, kai ją pabučiavau. 

Važyje sėdėjome susiglaudę. Nuo jūros smarkiai pūtė, ir mes 
apsimuturiavome užklotu. Jos kūnas gėrė mano šilumą. Pasi- 
klausiau, ar važiuojam pas budelį. Ji linktelėjo. Buvome du įsi- 
mylėjėliai kely į giljotiną. Išsigelbėti galėjome tik laikydamiesi 
atokiai vienas kito. Aš susijuokiau, bet ji išliko rimta. Po valan- 
dėlės pasiteiravo, kaip reagavę mano tėvai. Papasakojau, kad 
jie ilgai sėdėję be žado suglumusiais veidais. Iš pradžių motina 
paklaususi: „Ar ji ir toliau dažysis ir rūkys cigaretes?“ Paskui 
tėvas pasakęs: „Galėsit pasiimti Šerneholmą“. Ji čiupo man už 
rankos kvatodama: 

— Jie pasidomėjo, ar aš moku melžti karves? 

Rungstedlundo namas pasitiko tylus ir orus. Buvo vėlyva po- 
pietė, bet lempos neuždegtos. Vežikas mus išsodino ir nuvažia- 
vo į arklidę. Man dingtelėjo, kad namie nieko nėra. Mes tyliai 
pastovėjome valandėlę, žvelgdami virš vandens. Iš burnų ver- 
tėsi garas. 

— Mums tereikia drąsos, - tarė Tanė, - o tau jos netrūksta. — 
Lipant laiptais, ji sustabdė mane ir pridūrė: - Nepamiršk, kad 
būsim Sibiro pionieriais. Daugiau niekuo. 

Kabindami viršutinius drabužius, priemenės tamsoje išgir- 
dome artėjančius žingsnius. Atėjusi tarnaitė pakvietė svetai- 
nėn. Tanė susiraukė ir parodė esanti namiškė šūktelėdama: 

— Ei, ar neužsidegėt lempų? 

UŪmiai išdygusi teta Ingeborga paėmė mane už rankos, iš- 
kuždėjo sveikinimus ir pirma įžengė į didįjį kambarį. Fotelyje 
sėdėjo teta Besė. Tamsoje ji panėšėjo į milžinę. 

Kaip tik tada pamaniau: kad ir kaip sukčiaus, viskas bus ne 
taip, veikiausiai joks žmogus negalėtų tinkamai elgtis tame kam- 
baryje tokiu atveju. Ši mintis išties mažumą pralinksmino. 

Tanė padarė pirmą klaidą. 

— Kodėl taip niauriai sutinkat? 

Jos balsas nuskambėjo siaubingai, šaižiai ir dirbtinai. Teta 
Besė iškėlė ranką gestui, kuris būtų nutildęs aukščiausiąjį teis- 
mą, ir paliepė: 

— Sėskit! 
 Atsisėdom kiekvienas ant savo kėdės, atkreipiau dėmesį, kad 
ir teta Ingeborga klestelėjo atsidusdama. Palei sienas sustojo 
pasitempę šešėliai. 

Teta Besė pradėjo savo kalbą žodžiais: 

— Santuoka įsteigta Dievo... 

Ir man akimirksniu dingtelėjo, kad susidūriau su iškilminga 
šeimos tradicija, savotiška Vestenholsų giminės ištobulinta su- 
žadėtuvių ceremonija. Nusišypsojau ir pritariamai jai linktelė- 
Jau, bet jos žvilgsnis ganėtinai aiškiai atsakė: tai jokia giminės 
ceremonija, tai išties teismas. 

Kuo daugiau ji šnekėjo, tuo labiau grimzdo į tamsą ir kam- 
bario šešėlius. Jos balsas bambėjo iš kapo gilumos, o žodžių 
buvo neįmanoma atremti argumentais. Mums skaitė įstatymą. 

Santuoka yra šventa institucija ir negalima su ja elgtis pa- 
gal įgeidžius ir neatsakingai. Mudu abu esame tam visiškai 
netinkami. Aš - nesubrendęs mergišius, žaidžiantis pašlemė- 
kas, kuris apsiseilėjęs laksto ieškodamas malonumų ir tenki- 
na savo geismus ir kurio atsakomybė ribojasi tik savo šautuvo 
priežiūra. Tanė - su tikrove neturinti ryšio svajotoja, vieną 
dieną svaičiojanti apie riterius, kitą - puoselėjanti šiuolaiki- 
nius dailės mitus. Vartydama akis ir išsižiojus1, ji klausosi kiek- 
vieno kilmingo ar intelektualaus povo, besipuikuojančio gra- 
žiomis plunksnomis ir pagyrūniškai postringaujančio preten- 
zingus niekus. Mudu abu savaip pagedę, užtat visiškai nede- 
rame į porą. Mūsų santuoka būtų pasityčiojimas iš dieviškos 
tvarkos. Mes nuniokotume Šerneholmą, užtrauktume gimi- 
nei gėdą ir... 

Mikčiodama ji ieškojo žodžių, bet negalėjo rasti stipresnių 
už jau pavartotus. 

— Sibiran! - prunkštelėjo galiausiai su tokia panieka, kad šu- 
va, kurio anksčiau nebuvau pastebėjęs, nustebęs pakilo iš kam- 
po ir nusipurtė. 

Teta Besė irgi atsistojo ir nepatenkinta šnarpšdama išėjo iš 
kambario. 

Teta Ingeborga įžiebė lempą, atsiduso ir pakvietė mus prieiti 
arčiau. Siauras jos veidas dar labiau ištįso ir susiraukšlėjo. Man 
šovė į galvą mintis: taip atrodys Tanė po trisdešimties metų. 

— Mylimi vaikai... - pradėjo ji, bet taip ir nenutvėrė minties 
siūlo. 

Giliai įkvėpusi vargais negalais išspaudė žodžius. Jos many- 
mu, teta Besė iš esmės esanti teisi. Mes netinkam į porą, būda- 
mi kiekvienas savaip nesubrendę, ir nė vienas Žmogus nesu- 

Valandėlę ji sukiojosi apie pagrindinę mintį, bet nedrįso jos 

tiesiai išsakyti. Tanė vis labiau nekantravo, mačiau, kaip joje 
kunkuliuoja pyktis. 

— Sakyk, sakyk pagaliau! 

Galop teta Ingeborga pasakė. Niekas netikįs, kad mes vie- 
nas kitą mylime. Iš nusivylimo, kad negavome to, kurio troš- 
kom, mes ėmėm ieškoti paguodos vienas kitame. O šito san- 
tuokai nepakanka. Galvodama apie mus abu, pridūrė, ji siū- 
lanti mums iš naujo apsvarstyti savo sužadėtuves. 

Tanė pakilusi puolimą atrėmė puolimu. Ką jos išmanančios 
apie mūsų jausmus! Kaip drįstančios dėstyti savo nuomonę apie 
tai, ką jaučiame vienas kitam! Jos susijaudinimas nustebino ir 
mane. Ji buvo taip įsižeidusi, kad vos sulaikė ašaras. Balsas dre- 
bėjo ir trūkčiojo, o teta klausėsi su išgąstingu dėmesiu. Tanė 
nevaidino, ji buvo sukrėsta. 

— Niekas kitas nežino, ką aš jaučiu savo širdyje! 

Ietos Ingeborgos žvilgsnis susirado mane, ir aš prisidėjau prie 
pokalbio vieninteliu sakiniu: 

— Aš myliu Tanę. 

Debtelėjęs į šoną, pamačiau, kad Tanei garsiai argumentuo- 
jant, teta Besė sugrįžo į kambarį. Išsižergusi ji tyliai mus stebėjo. 

— Na? 

Tanė žengė prie jos atkišusi smilių į krūtinę: 

— Aš niekad to nepamiršiu! 

Jai keliais šaltais žodžiais buvo atsakyta, kad prisiminti šią 
valandėlę būtų pravartu visą gyvenimą. 

Tuomet įsikišo teta Ingeborga. Ji pasakė, kad laikas baigti 
ginčus, nes dabar viskas nuspręsta. Jei mes taip tvirtai žinom, 
ko norim, gausime jos palaiminimą. Atsigręžusi į mane, pa- 
klausė, ar gyvensime Šerneholme. Nespėjus man prasižioti, Ta- 
nė pareiškė, jog mes neužsikarsim ant kupros nė vienam iš gi- 
minės. Gyvensime savo gyvenimą svetimame žemyne. 

— Ar tai išties protinga? — dalykiškai paklausė teta. 

— Tėtis taip darė! - atsakė Tanė. 

— Kaip tik apie tai ir pagalvojau! - buvo jai atsakyta. 

Pietavome labai gerai nusiteikę. Teta Besė Žvaliai palinkėjo 
laimės mūsų būsimam gyvenime Sibiro platybėse, kur iš žemės 
niekad neišeinąs įšalas ir kur artimiausią kaimyną pasieksi tik 
po dešimties dienų kelio. Pasiklausė, ar misime iš elnininkystės 
tundroje, ar medžiodami sabalus ir tigrus milžiniškoje taigoje. 
Tanę aiškiai pralinksmino ironija, bet ji atsakinėjo lyg niekur 
nieko, tarytum šis įsivaizduojamas scenarijus būtų realiai įgy- 
vendinamas. 

— Bruras galės medžioti tigrus, o aš laikysiu elnius ir mokysiu 
čiabuvių vaikus skaityti Hansą Kristianą Anderseną. 

Teta Ingeborga barkštelėjo puodeliu ir atsiduso. Teta Besė 
baigė pietauti pareikšdama, kad jei kas nors išties niekaip ne- 
gali apsieiti be Dievo palaiminimo, tai, be abejo, mudu. 

Kai palinkėjau labos nakties Tanei, pagalvojau, kad mes dar 
nė sykio nesame kartu permiegoję, juoba pasimylėję. Žinoma, 
aš jos ilgėjaus, bet galėjau palaukti mūsų susijungimo. Tanė 
nebuvo spartaus eikvojimo moteris. Tokių netrūko. 

Šį sykį ji stulbinamai stipriai pabučiavo man į lūpas, suėmė 
rankomis galvą ir pasakė: 

— Pažadėk, kad niekad manęs nepaliksi, niekad neišardysi 
mūsų sąjungos ir nesugriausi mūsų santuokos. Visa kita tavęs 
nevaržo! 


Man visad būdavo sunku į žmones žiūrėti rimtai. Jų gyvenimo 
būdas buvo laikinas darinys, veikiau mėginimas atlikti aplinky- 
bių sąlygotą vaidmenį nei tikras gyvenimas. Net ir mano tėvas 
buvo atsitiktinai nulipdytas „baronas“. Pasitaikydavo akimir- 
kų, kai išties galėdavau jį įsivaizduoti kaip torparą. Tuomet ma- 
no pagarba jam pavirsdavo užuojauta. Jis nebuvo nei didesnis, 
nei menkesnis už kitus. 

Su Tane buvo kitaip. Jai atspaudą pirmiausia uždėjo ne so- 
cialinis vaidmuo, 0 jos asmenybė. Bet kuriomis aplinkybėmis ji 
kėlė pagarbą, netgi apsimetinėdama. Galėdavau ją vaizduotis 
daugybėje gyvenimo vaidmenų - ji vis tiek būtų išlikusi tokia 
pati. 

Tiesą sakant, tai ypač krito į akis todėl, kad ji itin siekė stip- 
rių pozicijų visuomenėje. Ji desperatiškai ieškojo išorinių for- 
mų, kurios galėtų tikti jos charakteriui. Man rodės, kad jai tiko 
didesnioji jų dalis. 

Man pačiam trūko tiek charakterio, tiek natūralaus sociali- 
nio tapatumo. Tačiau dėl to per daug nesigraužiau. Būti nepri- 
rašytu popieriaus lakštu visą jaunystę man buvo lygiai natūra- 
lu, kaip ir nubusti iš ryto, o vakare užmigti. Dabar viskas turėjo 
pasikeisti. Ir būtent Tanė apsiėmė mane sukurti, duoti man tik- 
rą gyvenimą. 

Po mūsų sužadėtuvių ji įsijautė į rimtos ir tikslo siekiančios 
nuotykiautojos vaidmenį. Mūsų ryžtą ji apsupo tvirtomis sie- 
nomis. Mane tas puikiai tenkino. 

Mes vis mažiau išeidavome į viešumą, bet žinojome, kad kaip 
tik apie mus dažniausiai būdavo kalbama per puotas. 


Po pirmųjų protestų giminės nutilo. Bet ir toliau tarp jų sklan- 
dė žodžiais neišsakyta nuomonė: mūsų sužadėtuvės esančios 
tokia pat kvailystė, kaip ir mūsų planai persikelti į tolimą šalį. 
Hansas susiginčijo su manim dėl Sibiro, juokėsi ir kratė galvą. 
Tai buvo vienintelis dalykas, kuris skaudino. Jis galėjo rasti bū- 
dų man padėti, stoti mano arba Tanės pusėn. Bet jis nepasirin- 
ko nei vienos, nei kitos galimybės, tik užšokdavo ant arklio ar- 
ba įsisprausdavo į lėktuvą ir pranykdavo. 

Praėjus keletui mėnesių po mūsų sužadėtuvių, vieną dieną 
pakeliui į Šerneholmo arklidę Hansas man pasakė: „Gali ją 
pasiimti“. Kai paklausiau apie ką kalbąs, jis pažvelgė į mane iš 
pradžių su nuostaba, paskui susimąstęs. Tik po geros valandė- 
lės sumojęs, ko jis siekė, pats nesuvokdamas, ką darąs, stvėriau 
šieno šakes, atremtas į arklidės sieną. Tai buvo vienintelis kar- 
tas mano gyvenime, kai pamačiau Hansą išsigandusį. Užuot 
įėjęs arklidėn, jis greitai apsisuko ir spruko atgal į namus. Han- 
so pabėgimas, kuris paliko apgailėtiną įspūdį, pažadino man 
medžiotojo instinktą. Nutaikiau į jį šakių kotą ir paleidau įsi- 
vaizduojamą kulką, kuri dusliai įsmigo jam į nugarą. 

Įžengiau arklidėn mažne gatavas pulti į ašaras, veidu įsikniau-- 
bęs vienam iš arklių į kaklą. Kaltės jausmas buvo gniuždantis. 
Bet katras iš mūsų sulaužė priesaiką - jis ar aš? | 

Vėliau niekad neprisimindavome šio įvykio. 


Motinos brolis Mogensas pasikvietė mane į Frijsenborgą. Su 
baime laukiau visų blogiausio. Jei jis įsikišdavo, reiškė, kad gi- 
minė padarė galutinį nuosprendį. Be to, man trūko Tanės. Ji 
greičiau rasdavo tinkamą repliką ir tvirčiau siekdavo savo tiks- 
lo. Aš norėjau išvažiuoti, ji buvo apsisprendusi emigruoti. 

Dėdė Mogensas išsivedė mane pasivaikščioti, kad pasikal- 
bėtų akis į akį. Pradėjo atsargokai. Ir jis buvęs jaunas, Žinąs, 
kaip gali vilioti nuotykiai ir sumanios moterys. Tačiau... 

Jis sustojo ir pažvelgė į mane. 

— Nenukabink nosies! Tau netinka! 

Paskui kaip visada dunkstelėjo man per nugarą ir ėmė dėsty- 
ti manąs, kad mudviem su Tane reikėtų važiuoti Malakon ir 
prižiūrėti kaučiuko plantaciją, kurią jis ten įsigijęs. Jis nusijuo- 
kė iš mano nuostabos ir mėgino įtikinti, kad ten esanti mūsų 
ateitis. Nežinojau, ką atsakyti. Juk jis pateikė visus argumen- 
tus, kuriais mudu su Tane buvom apsiginklavę ginčydamiesi su 
giminėm. 

— Išvyksim kiek galima greičiau, - tai buvo vieninteliai žo- 
džiai, kuriuos sugebėjau ištarti. 

Paskui įėjom vidun ir pasigėrėm tetos Fricės pykčiui. 


Jau kitą dieną nuvažiavau į Rungstedlundą pranešti žinią Ta- 
nei. Buvau taip įaudrintas vilčių, kad pagirios kiauše pavirto 
burbuliuojančia euforija. Atkakęs Tanės namie neradau. Ji bu- 
vo iškviesta motinos brolio Ogės Vestenholso pokalbio, bet iki 
vakaro turėjo parsirasti. Tai kėlė nerimą, bet mano gerosios 
naujienos tikrai galėjo atsverti jos blogąsias. 

Ilgai vaikštinėjau palei jūrą. Prie tiltelio atsisėdau užuovėjoje 
ir atsirėmiau į valtinės sieną. Man už nugaros saulėje liepsnojo 
rudeninės spalvos, o priešais vasariškai mirguliavo vanduo. Už- 
migau. Kaip tik tenai, prie nepažįstamo tiltelio, pirmąsyk paju- 
tau didžiąją ramybę, stojančią prieš kelionę. Konkreti galimybė 
leistis į kelią rodės it grįžimas namo. Pajutau, kad many viskas 
apvirtę aukštyn kojom. Išvykimas buvo tolygus grįžimui namo, 0 
grįžti namo tas pat kaip išvažiuoti. Mano sieloje kažkas užėmė 
savo vietą, kažkas buvo joje įrašyta. Mintis apie galimybę išvykti, 
keliauti, susidurti su nepažįstamų vietovių pavojais ramino ir kė- 
lė švelniai svaiginamą pasitikėjimą. Saugus ir patenkintas išmie- 
gojau visą pusvalandį, kol pažadino žuvėdros. Sušalęs, bet vis 
dar geros nuotaikos, nuskubėjau atgalios. Tanė buvo parėjusi. 

Savaime aišku, buvo kiek neramu, kad ji nepasitiko manęs 
priemenėje, kai visi namai žinojo mane atvažiavus, bet iš es- 

mės mano geros nuotaikos tai nepaveikė. Tarnaitė pranešė, kad 
Tanė laukianti manęs didžiojoje svetainėje. Įėjęs kambarin, iš- 
kart jos nepastebėjau. Ji stovėjo prie lango nusigręžusi nuo ma- 
nęs ir žvilgsnį nukreipusi į sodą užpakalinėje namo pusėje. Lan- 
go fone raitėsi jos cigaretės dūmai. Ir šįsyk kambary buvo prie- 
blanda. Visad prisiminsiu Rungstedlundą dėl jo niūrių, neįžieb- 
tomis šviesomis kambarių. 

Iš pasirengimo susitikimui supratau, kad ji nori išlaikyti at- 
stumą, ir sveikinantis sustojau prie durų. Po valandėlės pareiš- 
kiau turįs linksmų žinių, bet ji galinti pradėti pasakojimu apie 
savo pokalbį su dėde Oge. Dusliu balsu atsakė, kad jie kalbėję 
apie ateitį ir kad dėdė Ogė laikęsis labai tvirtos nuomonės. Jo 
nuomonei pritarianti visa giminė, tvirtinęs. 

Tada ji atsigręžė ir žengė manęs link lėtai ir iškilmingai. 

— Dėdė Ogė ptanuoja mums nupirkti kokoso palmių planta- 
ciją vakarų Malakoje ir norėtų, kad tu taptum jos valdytoju. 
Galime važiuoti taip greitai, kaip tik įmanoma. 

Tėškiaus ant sofos ir ėmiau kvatoti. Ji pažvelgė į mane nepa- 
tenkinta. Ši valandėlė jos buvo kitaip suplanuota. Aš turėjau 
netekti žado iš nuostabos, o paskui, jai paslaptingai nusišypso- 
jus, mano veidą pamažėle turėjo nutvieksti džiaugsmas. Mes 
atsisėstume, laimingi ir iškilmingi, ir įmūrytume pirmąjį akme- 
nį į savo būsimo gyvenimo statinį. 

Tačiau aš šūktelėjau tarnaitei ir paprašiau alaus. Ji išbėgo 
išsigandusi ir suieškojo dulkiną butelį iš kažkokių užslėptų at- 
sargų. Užtraukiau dainą, stvėriau Tanę ir pasileidau šokti lai- 
mės valso. Iš pradžių ji sukosi nenoromis, bet man tai buvo nė 
motais. Jaučiau vaikišką pasitenkinimą ne tiek dėl to, kad išva- 
žiuosime, kiek dėl to, jog suradau save. 

Spektaklio vidury į kambarį įėjo teta Besė, lydima tetos In- 
geborgos. 

— Ar Bruras Bliksenas įsilinksminęs, ar išgėręs? 

Aš sustojau, nusilenkiau ir išpyškinau kalbelę. Pirmiausia 1š- 
gyriau jų sąžiningumą ir tai, kad jos visad linkėjusios mums pa- 

ties geriausio. Tetos Besės akys susiaurėjo iš įtarimo, tetos In- 
geborgos tapo linksmos ir drovios. Paskui papasakojau joms 
apie apsilankymą pas dėdę Mogensą, savo kelionę, ramų snau- 
dulį ties lieptu ir galiausiai apie susitikimą su Tane ir jos Žinią 
nuo dėdės Ogės. 

Kai baigiau, Tanė ėmė ploti. Žinoma, aš nutraukiau jos spek- 
taklį, bet paverčiau jį kažkuo didingu ir šokiruojančiu, kažkuo 
atitinkančiu jos skonį. Kaip tik tuomet jos akyse tapau Bruru 
Bliksenu. 


Vėliau vakare, mudviem su Tane išėjus pasivaikščioti prie van- 
dens, jos nuotaika prigeso. Jei ji nori apsvarstyti mūsų pasikei- 
tusią padėtį, tesvarsto. Manęs neapleido gera nuotaika, o mąs- 
tymo plotuose aš visada pasiklysdavau. Man buvo malonu žings- 
niuoti greta, jausti jai meilę ir pasitikėjimą mūsų sąjunga ir at- 
eitim. Šį mums tokį reikšmingą įvykį labiausiai būčiau norėjęs 
atšvęsti nuvažiuodamas Kopenhagon ir nueidamas pasilinksmin- 
ti. Smagūs draugai ir gyvenimu besidžiaugiančios moterys - jų 
itin ilgėjausi. Leistis į kelią vidury mūsų bendro džiaugsmo man 
rodės savaime suprantama. Manyje sutilpo keletas gyvenimų. 
Išvykimas juos sujungė. 

Paklausiau Tanės, ką ji mananti: ar turėčiau pasinaudoti sve- 
čių kambariu, ar vėlyvuoju traukiniu sugrįžti į miestą. Ji pasiū- 
lė išvažiuoti. 

— Tu tikriausiai nori atšvęsti su draugais, - linksmai pridūrė. 

Po šių žodžių tučtuojau nutilo ir nuliūdo. Pasakiau, kad jei ji 
norinti, aš, be abejo, pasiliksiąs. Ji papurtė galvą. Ją liūdino 
kitkas. 

— Jie nori mūsų atsikratyti. 

Paprašiau ją paaiškinti. Ji atsakė, kad giminaičiai iš pradžių 
norėję mus išskirti ir nuvairuoti mūsų gyvenimą įprastais ke- 
liais. Kai šitai nepavykę, jie apsigalvoję ir pamėginę geriau išvis 
mumis atsikratyti. Ji kalbėjo vis labiau jaudindamasi. Netgi ke- 
lis kartus treptelėjo ir sudavė man per ištiestą ranką. 

— Jie mūsų nemyli, - pareiškė stumdama mane šalin. 


Atsakiau, kad jausiuos patenkintas, jei jie paskolins pinigų. Man 
užtenką ją mylėti, būti jos mylimam ir kartu kurti naują gyvenimą 
toli nuo Danijos. Tuomet ji vėl paėmė mane už rankos. 

Po valandos sėdėjau Kopenhagos traukiny. 


Kai prieš tave atsiveria didžiulės durys ir tampi. pakviestas visų 
galimybių pasaulin, suabejoji. Kiekvienas, netgi toks optimis- 
tas kaip aš, įtariai žvelgia į laimę, gautą tarsi netikėtą dovaną. 
Kodėl viskas taip lengvai klostosi? Gal čia paspęstos pinklės, 
tam tikros išlygos"? 

Su Tane kalbėdavomės apie Malaką apskritai, nieko neda- 
rėm, kad idėja būtų įgyvendinta. Nedrįsome netgi prieiti prie 
plačiai atlapotų durų slenksčio. Neišmaniau nuo ko pradėti: 
nusipirkti bilietą ar naujus chaki medžiagos drabužius? Mala- 
ka buvo neapčiuopiama fantazija, tokia pat slidi ir nugrimzdu- 
si nebūtin kaip miglotos paauglystės svajonės. 

Po poros mėnesių susitikau dėdę Mogensą pas pažįstamus 
Kopenhagoje. Jis buvo suvažinėjęs į Afriką, ir aš tikėjaus, kad 
jis man tars Žodį ar duos kokį daiktą, kurie paverstų svajonę 
apie Malaką tikrove. 

Vos mane išvydęs, jis žengė keletą skubrių žingsnių ir apka- 
bino. Buvo labiau nei anksčiau sulysęs, tamsesnio nei papras- 
tai veido, o apie lūpas paryškėjusios raukšlės, keisčiausia, jį jau- 
nino. 

— Brurai... - tarė jis ir nutilo. 

Paskui nusišypsojo, nusigręžė ir Žvilgtelėjo pro langą. Įsižiū- 
rėjau į jo protilį. Jo akys sužibo lyg nuo skausmingai malonių 
prisiminimų. Iš pradžių man dingtelėjo, kad jis sukėlė skanda- 
lą, paliko šeimą dėl jaunesnės moters, supleškino Frijsenborgą 
arba išdovanojo šeimos turtą meilužei. 

Jis apkabino mane per pečius ir pasivedė į šalį. 

— Brurai... - pakartojo, ir mano smalsumas išaugo, - tau rei- 
kia važiuoti į britų Rytų Afriką! | 

Tai nebuvo nei patarimas, nei tikras paraginimas. Dėdė Mo- 
gensas dalykiškai konstatavo, kas turi įvykti. 

— Kodėl? - paklausiau, iš tikrųjų turėdamas galvoje „kada“ 
ir „kaip“. 

Jis vėl nuklydo į bežodį pasaulį, plačiai praskėtė rankas, pa- 
kėlė akis ir trenkė sau į krūtinę giliai kvėpuodamas. Panėšėjo į 
paauglį, pirmąsyk išdrįsusį atsegti mylimosios bliuzelę. 

— Tu nusipirksi fermą, melši karves, auginsi kavą ir linus, me- 
džiosi, sėdėsi prie laužo ir klausysies liūtų. Ir visų didžiausia 
laimė - tau net gali pasisekti ten numirti! 

Aš nusikvatojau, bet jis išliko rimtas ir padarė kažką stulbi- 
namo - smarkiai čiupo man už gerklės rudąja ranka, tapusia 
šiurkščia ir tvirta nelyginant valstiečio. Kai jis atleido gniaužtą, 
paklausiau: ų 

— Ką turiu daryti? 

— Nusipirk dvivamzdį graižtvinį šautuvą. Po savaitės atsiųsiu 
tau dėžių bagažui kartu su Nairobio adresais. 

Paskui jis paliko mane, kad pasimeilintų jaunoms moterims. 


Tanei galėjau pranešti apie Grenlandiją, Mongoliją ar Boliviją. 
Jos širdis atsiliepdavo tik į tai, kas nepažįstama. Kai pranešiau 
apie britų Rytų Afriką, ji linktelėjusi atsakė, jog tebūnie, kaip 
noriu. Viską nuspręsdavau aš, bet ji kiekvienam sprendimui 
suteikdavo apčiuopiamus rėmus. „Bruras nori“ ir „Bruras nu- 
tarė“, - kartodavo ji visiems. Bet aš jos atsiklausdavau dėl kiek- 
vieno ketinamo įsidėti daikto. Kai ji linktelėdavo, daiktas bū- 
davo palaimintas, kai nereaguodavo, - pasmerktas. 

Pats buvau pasirengęs imtis veiklos kaip starto šūvio laukiantis 
raitelis, bet visiškai abejingas išvykimo detalėms. Mieliausiai 
būčiau stvėręs lagaminą ir tučtuojau sėdęs į traukinį, bet buvau 
priverstas domėtis traukinių tvarkaraščiais, laivo nuoma, kro- 

vinių dėžėmis, virtuvės rykais, tropikų drabužiais ir taip toliau, 
ką su malonumu būčiau perleidęs kam nors kitam. 

"Tačiau išmokau dviejų dalykų. Pirmas — subrendęs mano pa- 
ties galvoje - buvo atidumas detalėms. Antras, už kurio slypėjo 
Tanė - tai, kad kiekvienas daiktas, kiekvienas laiko momentas ir 
kiekviena kelionės priemonė turi būti apgaubta auros, tapti pa- 
slaptinga kalbos tema. Knygą reikėjo supakuoti, nes Tanės tėtė 
prieš daugelį metų buvo ją nusivežęs į Viskonsiną. Kėdę reikėjo 
pasiimti, nes ji tiko sėdėti žiūrint į saulėlydį. Mano išvykimo da- 
ta turėjo sutapti su kokiu nors svarbiu mūsų vaikystės įvykiu. 
Išsikėlimas Afrikon siejosi su svajonėmis, istorija, išsikerojęs į 
atsiminimus, spalvų atitikimą, žodžių panašumą. Mes dėjomės 
daiktus ne vien dėl jų praktinės paskirties, bet ir todėl, kad jie 
pakurstydavo Tanės mintis. Ir apskritai aš nieko nesupratau. Man 
tai tebuvo žaidimas ar lošimas. Aš išmokau taisykles, bet neįžvel- 
giau svarbiausio tikslo - ką galima laimėti. 

Tačiau Tanė leido man pajusti, kaip svajonės ir mintys gali 
remtis į daiktus. Pakavomės pakiliai susikaupę, rūpestingai pa- 
lytėdami kiekvieną daiktą - iš pradžių "Ianė, paskui aš. Ji kal- 
bėdavo apie juos, iškeldavo prieš šviesą, juokdavosi iš jų sun- 
kumo ir glostydavo. Išvyksime ne vieni. Mes pasiimam visą pa- 
saulį. Tai nebuvo paprasta kelionė - mes perkėlėme savo gyve- 
nimą į svetimą žemyną. 

Tanės motina su turtuoliu dėde Oge Vestenholsu įsteigė šei- 
myninę akcinę bendrovę ir paskolino mums pradinį trijų šimtų 
tūkstančių Danijos kronų kapitalą fermai, reikalingiems daik- 
tams ir gyvuliams įsigyti. Mano tėvai (viskuo rūpinosi motina) 
mums padovanojo ne tik salono baldus, bet ir rašomąjį stalą, 
gulimąją kėdę, miegamojo bei svetainės baldus. Be to, visą val- 
gomojo įrangą: bufetą, valgomąjį stalą, lošimo stalelį, arbatos 
stalelį, kėdžių, sidabrinių valgomųjų įrankių dvidešimt ketu- 
riems asmenims, taurių ir porceliano indų su giminės herbu. 
Visi mūsų susikrauti lovos baltiniai ir užtiesalai buvo su Blikse- 
nų-Finekių monogramomis ir herbais. 

Į tyrus važiavome ne tuščiomis rankomis. Žmonės mus vadi- 
no bepročiais ir įteikdavo mums beprotiškas dovanas. Jie pata- 
rinėjo atsisakyti kelionės ir pasilikti su jais — darė viską, kad 
mes kuo greičiau leistumės į kelią. 


Tik mano tėvas stebėjo mūsų rengimąsi išties nenoriai. Nepri- 
tariančiomis akimis jis regėjo, koks veiklus ir ryžtingas aš pasi- 
dariau. Kai draugai girdavo mano iniciatyvumą, jis atsakyda- 
vo: „Mes matom ne tikrąjį Brurą“. Mane patį stimuliavo jo lai- 
kysena. Jis norėdavo mane vestis medžioti kiškių ar buriuoti, 
nepaisydamas tam netinkamo oro ar sezono. Norėjo ūžauti su 
manim ir Hansu Lunde ir Malmėje, bet aš atsisakydavau pa- 
reikšdamas, kad man trūkstą laiko. Niekad nebuvau toks ne- 
perkalbamas. Jis graužėsi dėl mano ryžtingumo, kaip kad kiti 
tėvai graužiasi dėl savo sūnų neatsakomybės. 

Nė sykio nepasirodžiau jam esąs „senasis Bruras“. Jis atsi- 
keršijo. Visiems kitiems susitaikius su mūsų santuoka, užsispy- 
rė. Per keletą savaičių virto niurgzliu seniu, nepripažįstančiu 
jokių argumentų. Jis uždraudė mums tuoktis ir šio klausimo 
nebenorėjo daugiau aptarinėti. 

Vieną dieną, pakvietęs mane pasivaikščioti Nesbiuholmo alė- 
ja, vis dėlto užsiminė apie šį reikalą. Galbūt suprato per toli 
nuėjęs. Buvo akivaizdu, kad jis persigalvojo ir norėjo mus pa- 
laiminti. Tačiau išdidumas neleido jam tučtuojau nusileisti. TO- 
dėl iš pradžių tarė: 

—-Jei norit iškelti negrų vestuves Afrikos gūdumoj, aš nekliu- 
dysiu. 

Labiausiai jį įskaudino, kad aš kvatodamas atsakiau: 

— Tebūnie negrų vestuvės! - ir nukreipiau kalbą. 


Su Tane sutarėm, jog iškeliausiu pusmečiu anksčiau už ją, kad 
nupirkčiau gerą fermą ir sutvarkyčiau reikalus prieš jai atva- 
žiuojant. Vos jai atkakus, susituoksime ir pradėsime naują gy- 
venimą. 

Keletą savaičių prieš man išvykstant, Tanė paprašė susitikti 
su ja Kopenhagoje. Viskas buvo suruošta, vis dėlto jai atrodė, 
kad prieš leisdamiesi į kelią mes dar turim šį tą sutvarkyti. Įta- 
riau ją ketinant pasiimti kokį nors griozdą ir mėginsiant mane 
įkalbėti. Savaime aišku, tai buvo tik formalumas, ji žinojo, kad 
aš neprieštarausiu. 

Viskas buvo labai paslaptinga. „Atplauk vakariniu laivu“, — 
tik tiek parašė glaustame laiške. Kai laivas prisišvartavo Ko- 
penhagoje, krantinėje pamačiau stovint vienišą moterį. Iš pra- 
džių jos nepažinau. Ji vilkėjo tamsius drabužius tarsi per lai- 
dotuves. Tačiau ant galvos puikavosi akį rėžianti skrybėlė ant 
veido nukarusiais ir drąsų grimą ganėtinai pridengiančiais 
kraštais. Žmonės gręžiojos į ją. Gedinti kekšė ar pabėgusi vie- 
nuolė? 

Mūsų laukė vežimaitis. Mes nepratarėme vienas kitam veik 
nė žodžio, tik pakomentavome kažkokį įvykį gatvėje. Buvau 
išmokęs neklausinėti. Smarkiai tvoskė kvepalai, ji nebuvo kito- 
kia, galbūt net labiau nei paprastai panėšėjo į save. Pagaliau 
vis dėlto nutraukiau jos surežisuotą spektaklį ir pasakiau, kad, 
žinoma, ji galinti pasiimti Afrikon ką nori. Užuot atsakiusi, ji 
tik perbraukė man per veidą ranka. 

Nelaukdamas mūsų paliepimo, vežikas sustabdė vežimaitį 
man nepažįstamame kvartale priešais nedidelį restoraną. Sie- 
nos buvo nukabinėtos tamsiais audiniais ir niūriais sunykusių 
bajorų portretais. Stalai, lentynos ir pakylos prigrūsti didelių 
keistų papuošalų iš įvairiausių pasaulio kraštų. Vienintelis pa- 
davėjas, seniai turėjęs išeiti pensijon, žirgliojo tarp stalų it koks 
gandras. Kambario kampe, prislėgtos didžiulių turbanų, sėdė- 
jo dvi liesos raganos ir knebinėjo valgį. 

— Arjos ne nuostabios? - sušnabždėjo Tanė linktelėdama jų 
pusėn. | 

Padavėjas iš aukšto paniekinamai dėbtelėjo į mus ir subam- 
bėjo: 

— Ko baronas ir baronienė Bliksen pageidauja? 

Kai aš nusijuokiau ruošdamasis protestuoti, Tanė gestu pa- 
rodė, kaip ji įsivaizduojama adata ir siūlu susisiuvusi lūpas. 

Valgiaraštis buvo sudarytas iš rusiškų, žydiškų ir Rytų Euro- 
pos patiekalų, ir Tanė užsakė prancūziško šampano bei keletą 
valgių - jie visi baigėsi galūne „iš“. Jų skonis buvo toks, tarsi 
virėjas būtų supainiojęs prieskonių buteliukus. Niekad nieko 
panašaus nebuvau valgęs. 

"Tanė gurkšnojo šampaną atsargiai, bet man pylė be perstojo. 
Kiek padrikai išdėliotų daugybės stearininių žvakių šviesa atsklei- 
"dė pro grimą trykštantį natūralų jos skruostų rausvumą. Akys 
išsiplėtė, ir žvilgsnis mėgaudamasis klydinėjo po restoraną. 

Vos spėjome paragauti valgių, kai ji padėjo peilį ir šakutę ir 
ėmė pasakoti. Pradėjo įspūdžiais iš Romos, kur prieš metus 
buvo nuvykusi aplankyti Deizi, Frijsenborgo prarastosios duk- 
ters. Šią pasakojimo dalį išklausiau įdėmiai. Paskui ji įpynė ke- 
letą fantazijų apie antikinę Romą ir netrukus įžengė į amžiną 
smarkiųjų vikingų, gerųjų vergų ir narsiųjų karių pasaulį. Ten 
buvę vienišų merginų ir rūsčių tėvų, žmonių, kurie mušėsi, sva- 
jojo ir rezgė intrigas tamsiuose miškuose bei viduramžių mies- 
tuose. Kiekvienas pasirinkimas buvęs pasirinkimas visam gyve- 
nimui, kiekviena meilė - amžinas spaudas, kiekviena išdavystė — 
per kartų kartas nusidriekęs ugnies liežuvis, kiekvienas žodis ir 
kiekvienas poelgis galėdavęs susilaukti nenumatomų padari- 
nių. Žmones ji apipainiojo tinklu, vadindama šį „likimu“ - bū- 
sena, verčiančia juos susitaikyti su nepalankiomis aplinkybė- 
mis, į kurias jie nuolat pakliūdavo. 

Vyniojantis pasakojimui, jos balsas darėsi vis aiškesnis. Nors 
ji sumaniai moduliavo balsą, laviravo šį per įvykius vienodu ir 
smarkiu tempu. Joje įsižiebė šviesa, kuri nutvieskė veidą ir spin- 
duliavo iš akių. Ji viliojo pasaulin, kur teisybė ir melas buvo 
nevartojamos kategorijos, o žmonės ir daiktai pakylėti virš kas- 
dienių rūpesčių. 

Protarpiais apsidairydavau po restoraną, norėdamas kiek pra- 
blaivėti, o kartais smarkiai sriūbtelėdavau šampano, kad alko- 

holis padėtų man grįžti į danišką tikrovę. Bet pati aplinka ir 
gėrimas buvo Tanės sąjungininkai. 

Atsigręžęs išvydau kaukolę. Padavėjas irgi klausėsi pražiota 
juoda senio burna ir trūkčiojančiais akių kampučiais. Abi ra- 
ganos nesivaržydamos pasisuko į mus su savo kėdėm ir sėdėjo 
sudrėkusiais žvilgsniais ir šypsenos pakeltais raukšlėtais skruos- 
tais. 

Kai Tanė sustojo sakinio vidury ir sušnabždėjo: „Mielas Bru- 
rai, niekas nemoka klausytis kaip tu“, taip garsiai, kad tetulės 
atsiduso, sudėjau visus ginklus. Ištuštinau butelį ir apsipyliau 
akis. Vis dėlto ne alkoholis suleido man savo iltis. Pirmąsyk 
gyvenime apgirtau nuo žmogaus. Mylėjau ją dėl pasaulio, kurį 
ji sukurdavo ir pati regėdavo aplink save. Visada — 0 ypač šį 
vakarą - būdavo smagiau stebėti aplinkinį pasaulį kartu su Ta- 
ne. Jei kada nors būčiau pasirengęs dėl ko nors paaukoti gyvy- 
bę, kas šiaip man atrodydavo svetima ir kvaila mintis, tai šį va- 
karą galėjau atiduoti gyvybę dėl Tanės, lygiai kaip karys, susi- 
klosčius tam tikroms egzaltuotoms aplinkybėms, gali ją atiduoti 
dėl žmonijos, vietovės, tautos. 

Atsipeikėjau stovėdamas ant šaligatvio priešais mažytį vieš- 
butuką. Ji atsargiai įsitempė mane pro apšiurusias duris. Duri- 
ninkas mandagiai nusišypsojo šaltomis akimis ir prancūziškai 
ištarė: 

— Bien venus baron et baronne Blixen*. 

Jis parodė mums dvivietį kambarį, kuris buvo prastesnis, nei 
mudu buvome pripratę, tačiau turėjo senovinio grožio, kėlusio 
man liūdesį. 

Kambary ji uždegė šviesą ir nuleido užuolaidas. Įpylė iš vir- 
tuvo arbatos ir dar šampano iš ledų kibirėlyje įstatyto butelio. 
Arbatos gėlių skonis mišo su keistu smilkalų kvapu, iš kamba- 
rio kertės besiraitančiu lubų link. Ji padėjo man nusivilkti švar- 
ką, parklupusi atvarstė batus. 


* Sveiki atvykę, barone ir baroniene Bliksen (pranc.). 

Kai susigaudžiau, koks mūsų susitikimo tikslas, iš pradžių 
visas pastėrau. Juk buvau pratęs vienas įplukdyti meilės laivą į 
uostą. Dabar buvau atiduotas vienvaldžiam admirolui, vedan- 
čiam mane per vandenis, kurių iki tol net nežinojau egzistuo- 
jant. Ji atsegė man sagą ties kaklu, tuo pat metu nagais drėks- 
telėdama nugarą. Kai atsistojau, norėdamas ją apkabinti, ji iš- 
slydo, užlindo man už nugaros ir rankomis apvijo krūtinę. Ma- 
ne ėmė vilioti šis žaidimas. Ji klastelėjo ant kėdės, prisitraukė 
mane ir prispaudė mano galvą sau prie gaktos, bet man ėmus 
glostyti jai blauzdas, pakilo ir atnešusi grakščiai ištiesė taurę. 
Paėmiau ją ant grindų, stovėdamas visomis keturiomis tarsi šuo. 
Mano nuotaika svyravo tarp didelės rimties ir Žaižaruojančio 
linksmumo. 

Mes plaukėme kambariu pagal improvizuotą choreografiją, 
savotišką žaidimą, kur lietimosi ir artumo ribos buvo išskydu- 
sios. Ji su manim šnekėjosi - neprisimenu nė vieno jos žodžio, - 
bet jos balsas vadovavo mūsų keistajam ritualui. Man rodos, 
tai truko keletą valandų. 

Po kiek laiko, greičiau kaip mūsų šokio padarinys, o ne kaip 
sąmoningas veiksmas, prasiskleidė mano marškiniai, jos sijo- 
nas nukrito žemėn, apsinuogino pėda, taip pat liesas petys, blan- 
kiai švytintis vis tamsesniame kambaryje, kur mūsų judesių su- 
keltas skersvėjis gesino vieną žvakę po kitos. Mane vis labiau 
kaitino nepradėtas susijungimas. Kuo daugiau drabužių nukris- 
davo žemėn ir kuo labiau artinomės vienas prie kito, tuo dides- 
nis atstumas mus skyrė. Iš paskutiniųjų stengiausi ją pasiekti 
be prievartos, bet ji liko toli. 

Kai ji galų gale prisitraukė mane rankomis, kojomis ir bur- 
na, vis tiek kažkas neleido mums susijungti. Jos judesiai buvo 
gracingi ir švelnūs, tačiau ji buvo kieta kaip akmuo. Mėginau 
įveikti jos mėšlungį prasistumdamas jėga ir versdamas ją - su- 
drėkusią ir išpiltą prakaito - atsipalaiduoti. Ji buvo nuoširdi ir 
paklusni, bet išliko šalta ir sausa. 

Daugybė mano mylėtų moterų iš nuovargio paplūsdavo lai- 

mės ašaromis. Dabar pats plūkiausi, aistros varomas savotiškon 
neviltin. Jutau greičiau nepatenkintą geismą nei malonumą. 

Paskui ji buvo labai švelni ir juokavo. Ji prajuokino mane, 
kalbėdama apie vakarą, tarsi jį būtų praleidę kiti. Supratau, 
jog ji man padovanojo meilės valandėlę, nepanašią į nieką ki- 
tą, ir kad ją visada prisiminsiu. Bet ji manęs nepriėmė. 


Išvažiavau iš Nesbiuholmo 1913 metų kovo 24-ąją. Dvelkė pa- 
vasariu, keliai apie gyvenamąjį namą, ūkinius pastatus ir dien- 
daržį buvo pažliugę labiau nei kada nors anksčiau, o vėjas nuo- 
stabiai drungnas. Žmonės sodyboje vaikščiojo išsitiesę ir pakėlę 
akis. Porą savaičių neveikiau nieko kito, kaip tik bučiavau į skruos- 
tą gimines ir draugus ir kračiau rankas bernams, mergoms ir kai- 
mynams. Niekas neišspaudė nė ašaros, išskyrus Lotiu. 

Net motina neverkė. Ji išsverdėjo į kiemą ir Žiūrėjo į mane 
veikiau su siaubu nei liūdesiu, kai įsėdau vežiman ir pranykau. 

— Viskas sudyla, viskas išnyksta, - ištarė ji, grąžydama saus- 
gėlos išsukiotas rankas. 

Man išvažiuojant ji pirmiausia liūdėjo ne dėl mylimo sūnaus, 
mano išvykimas buvo griūvančio pasaulio dalis. O mane labiau 
liūdino motinos negalė, nei būtinybė ją palikti. 

Tanė ilgai spaudė man rankas Kopenhagos stotyje, kol Han- 
sas nešė bagažą į traukinio kupė. Ji švelniai mane pabučiavo, o 
jos akys žvilgėjo iš susijaudinimo. Vis dėlto ji su įsitikinimu kal- 
bėjo, kad tai džiaugsmingas išsiskyrimas. Pirmas žingsnis mūsų 
laimės link. 

Tėvas su Hansu lydėjo mane iki Hamburgo. Mieliau būčiau 
važiavęs vienas, bet, savaime aišku, jie turėjo palydėti galelį. 
Tėvo išdidumas ir orumas buvo išgaravę, o iš burnos prasiverž- 
davo daugiausia atodūsiai ir skundai. Mes niekad nebepasima- 
tysią ir aš nespėsiąs parvažiuoti į jo laidotuves. Kaip atsitiko, 
kad tėvas paskutiniaisiais metais taip greitai suseno? Trauki- 
niui riedant per šiaurvakarinę Vokietiją, iš tėvo lūpų plūstelėjo 
srautas atsiminimų, Hanso ir mano išdaigos buvo iškilmingai 

įpintos į šeimyninę mitologiją. Kai atsiminimai išseko, juos pa- 
pildė gailesys dėl mano ryžto apsigyventi Afrikoje. 

Hansas vengė mano žvilgsnio. Jis pagardino tėvo virkavimus 
linksmais anekdotais. Norėjau jam kažką pasakyti, bet nieko 
nesugalvojau. Kažkaip neaiškiai suvokiau, kad išsiskirdamas su 
juo nebenoriu būti pusė, tik visuma. Tačiau mudu tam neturė- 
jome žodžių. Niekad nebuvome kalbėję apie ką nors kitą nei 
medžioklė, moterys, sportas, kelionės, šeima ir draugai, ir tai 
vien konkrečiai. Mūsų bendrą gyvenimą sudarė daiktai ir įvy- 
kiai. Nė žodeliu niekad nepalietėm fakto, jog abu esam vieno 
kiaušinėlio dvyniai. Kiek stipriai jis buvo prie manęs prisirišęs? 
Ar labai smarkiai jį mylėjau? 

Traukiniui pajudėjus iš Hamburgo stoties, susidūriau su Han- 
so žvilgsniu. Stebeilijom vienas į kitą - turiu prisipažinti, kad 
užmiršau tėvą, - ir regėjau savo paties vaikystę ir jaunystę, ma- 
žumą pasenusią ir išaugtą tebestovint milžiniškoje stotyje. Jo 
žvilgsnyje žybtelėjo liūdesys, o mintys akimirką nuklydo nuo 
moterų kūno, vadelių ir lėktuvo svertų. Tačiau žinojau, kad vos 
mums išsiskyrus jis dunkstels tėvui į nugarą ir nuleis viską juo- 
kais. Jis buvo taip arti manęs, kaip tik gali būti žmogus, - ir vis 
dėlto nepasiekiamas. 

Aš kirtau sieną. Tai buvo mano antroji svarbi perėja tapus 
suaugusiu. Pirmoji buvo, kai abu su Tane išvažiavome iš Frij- 
senborgo. 

Sublogavęš nuskubėjau į tualetą. Hamburgo pietiniais prie- 
miesčiais riedėjau palinkęs virš unitazo - mėginau išsivemti. 
Tačiau nieko neišėjo. Užtat vandeniu apsišlaksčiau veidą. Tuo- 
met mėšlungis atsileido, ir aš pravirkau. Prausiausi ir verkiau, 
prausiausi ir verkiau ir, juo ilgiau stovėjau, juo laimingesnis 
dariausi. 


Kelionė į pietus Rytų Afrikos link iš pradžių buvo didelis iš- 
bandymas. Išplaukus jūron, laikas snūduriavo, ir aš stūmiau se- 
kundę po sekundės, prabusdamas rytą ir užmigdamas vakare. 
Kelionės laivu be buriavimo rūpesčių yra kankynė. Jos tinka- 
mos žmonėms, kurie norėdami nusiraminti teįstengia patrypi- 
nėti apie savo guolį. Bandžiau prisitaikyti prie gyvenimo be jo- 
kių įvykių, snaudžiau ant denio, bendravau su kitais keleiviais, 
valandų valandas valgiau ir gėriau, kad kaip nors praslinktų 
laikas. Bet ramybė pūtėsi manyje lyg balionas. Kūne staiga kaž- 
kas sprogdavo, aš pašokdavau iš kvaitulio ir imdavau lakstyti 
po laivą, galūnėms šaukte šaukiant užsiėmimo. Tai buvo be- 
protybė. Buvau įkalintas jūros platybių, be galimybių brautis 
prie horizonto. Kurie ne kurie keleiviai gąsdinosi, kad arba pats 
susižalosiu, arba sužeisiu ką nors kitą. Jie neklydo. Muštynės 
būtų galėjusios mane nuraminti. 

Iš pradžių plaukėm ne ta kryptimi, palikome Neapolį ir pa- 
sukom į vakarus Marselio link. Iš nekantrumo vos šnopavau. 
Paskui kitu laivu sugrįžom į Port Saidą - skylę, dvokiančią dar 
toli jūroje. Raudonoji jūra - vieta, kur gali nusibaigti iš nerimo. 
Ten nebuvo nieko, be sūrios jūros ir išdžiūvusios dykumos. Nuo 
krantų tvoskė karštis it iš orkaitės. 

Stengiausi apžvelgti ir bent šiek tiek įsiminti šį svetimą kraš- 
tą, bet čia nebuvo į ką Žiūrėti, uostinėjau orą, bet kvapai man 
nieko nesakė. Eidavau pietų, pasišokti, meilinausi moterims. 
Atrodė, tarsi linksmintumeisi per sapną, nieko nebuvo tikro. 

Kilminga anglė, su kuria mylėjomės vieną naktį Raudonojoje 
jūroje, kol jos pasigėręs vyras gretimame kambaryje gyrėsi pi- 
nigais, moterimis ir medžiokle, paklausė, kodėl iš anksto nu- 
siunčiau savo sielą Afrikon. Ji būtų norėjusi ją susitikti, ne tik 
„bendrauti su mano nuostabiu kūnu“, kaip ji kilniaširdiškai tai 
pavadino. Paskui, kai susitvarkę drabužius ir atgavę įprastus 
veido bruožus, sugrįžome pas sutuoktinį ir jo sugėrovus, kon- 
statavau, kad, deja, praėjo tik valanda. 

Keisčiausia, kad mano Rytų Afrikos ilgesys nepanėšėjo į troš- 
kimą kažkur „išsidanginti“. Mano juntamas ilgesys buvo sumi- 
šęs su skausmu, identišku tam, kurį patirdavau vaikystėje pasi- 
ilgęs „namų“. 

Indijos vandenynas viską pakeitė. Adenas buvo rytietiškas 
sapnas, kuriame Žmonės gyveno it niekad nesibaigiančioje pa- 
sakoje, nors daugumos visas gyvenimas buvo įvilktas į purvą ir 
skausmą. Drėgni šilti vėjai iš pietų buvo malonūs, toliau Afri- 
kos pakrantėje glūdėjo pasaulio magnetinis centras, kurio trau- 
kos jėga mane ramino. Kitiems iš nekantrumo stojantis ir skun- 
džiantis tropikų varomu prakaitu ir drėgme, aš patenkintas vėl 
nugrimzdavau denio krėslan ir įkrisdavau į miegą. Daugiau ne- 
bereikėjo skubėti, dabar jau buvau vietoje, netoli savojo tikslo. 
Gramzdinantis kvaitulys buvo karščiavimo sukelta euforija, kuri 
man paaštrindavo žvilgsnį, kiekvieną jūros bangą darydavo uni- 
kalią, o kiekvieną beprasmį pokalbį ant denio - svarbų. 

Ir su laiku kažkas atsitiko. Kai mano žvilgsnis nuslysdavo mo- 
notoniška jūros linija, už nugaros imdavo sėlinti praeitis, o iš 
priekio pasitikdavo ateitis. Mano gyvenimas susispaudė į kaž- 
ką kompaktišką, stiprų ir vis dėlto juntamą. 

Tačiau savo kelionę į Mombasą prisimenu labai menkai. At- 
kreipdavau dėmesį į daugybę dalykų, bet vėliau juos prisimin- 
davau kaip fragmentus - būrelį jūros kiaulyčių, tris banginius, 
pusvalandį lydėjusius laivą, vokiečių porą, kuri dėl karščio taip 
susipyko, jog susimušė ant denio. Man tarsi trūko kalbos šiam 
naujam pasauliui prisijaukinti. Žiūrėjau ir išgyvenau visomis 
juslėmis, tik niekas neįsiskverbė nei į mintis, nei į žodžius. 

Vieną vakarą konstatavau, suerzindamas porą moterų, kad 
jei laivas naktį nugarmėtų dugnan, per daug nesigraužčiau. Bu- 
vau pasirengęs, buvau atkeliavęs. 


Mombasoje Europa ir Azija, regis, ištiesė viena kitai ranką, 
įspausdamos savo žymę Afrikoje. Portugalų fortas pamaldžiu 
Jėzaus vardu, keletas europietiškų vilų salos pakrantėse, šiaip 
minaretai ir šventyklos, arabų skersgatviai, kopiantys nuo jū- 
ros ir subėgantys į turgaus aikščių kamšatį. Tamsių lavos uolų 
fone baltavo smėlis, įlankoje spraudėsi afrikietiškos kanojos ir 
vienstiebiai arabų burlaiviai su europietiškais laivais. Uostas 
buvo pertekęs prekių, sukrautų sunkiai perprantama tvarka. 
Senų mangamedžių pavėsyje grūdosi negrai su ryškiaspalviais 
strėnų raiščiais. Baltai apsimuturiavę arabai tokiais veidais, ta- 
rytum jiems priklausytų visa sala, palengva ir iškilmingai žengė 
po tūkstantmečiais violetiniais baobabais. Pačiame kyšulio ga- 
le stovėjo dideli gubernatoriaus rūmai su netgi įrengtu golfo 
taku europiečių aukštuomenei. Visur sklido aštrūs kvapai: prie- 
skonių, jūros, puvėsių, jazminų, kinrožių. Buvo drėgna ir karš- 
ta, ir pirmą dieną maudžiausi prakaite. 

Smagiausia, kad mane nustebino tokia daugybė negrų. Per 
tokį daugumą susiliejo visos jų rasės — tik aš su keliais kitais 
baltaisiais išsiskyrėme rasiniu požiūriu. Mane nustebino ir tai, 
kad afrikiečių išvaizda ir kitokios savybės įvairuoja kur kas la- 
biau nei europiečių. Bantai buvo stiprūs, negroidų bruožais, 
somaliai — šviesesni, tarsi iš vidaus nutvieksti grožio. Keletas 
šalies garbiųjų žmonių, kurių ilgi, ploni kūnai buvo kieti ir gys- 
loti it kurtų kojos, vis dėlto neatrodė randą sau vietą didelio 
miesto šurmuly. Rasių maišymasis buvo įprastas, ir visi prisitai- 
kydavo prie suahelių kultūros. Nuostabu, kad tokia daugybė 
tautybių, kurios visos rodės išdidžios ir susipratusios, galėjo gy- 
venti taip arti viena kitos be nuolatinių pilietinių karų. Galbūt 
dėl to, jog daugumą jų siejo mahometonų tikėjimas. 

Mombasa buvo priešakinis Rojaus kiemas. Keletą valandų po 
to, kai traukinys išvažiavo iš miesto šiaurės kryptimi, išvydau 
grublėtas dangiškojo krašto formas. Niekad nebuvau tikintis, 
nei vaikystėje, nei vėliau, tačiau pakrantės džiunglės, dykumos 
ir sausosios stepės, aukštumų šlaitai — visa buvo paženklinta 
kažkokiu dievišku antspaudu. Kraštovaizdis skurdus, beasme- 
nis, rūstus ir negailestingas, tačiau toks didingas ir gražus, jog 
žiūrėjau į jį kaip vaikas, rydamas ašaras. Tai buvo svetimų, nu- 
tolusių amžių vaizdas: žolės, žemės ir dangaus marios. 

Daugiau dangaus ir daugiau žemės! Žvėrys dyrinėjo didžiu- 
lėmis bandomis, nieko nenutuokdami apie savo laimę. Jie sken- 
dėjo didžiojoj užmaršty. O kokia jų galybė! Čia buvo milijonai 
antilopių ir buivolų. Neregėta rūšių įvairovė! Aš įsimylėjau, ne- 
tekau nuovokos, nuotaikos, charakterio. Kaip paaiškinti, kad 
ašarų pilnomis akimis norėjau medžioti ir žudyti, kaip suprasti, 
kad troškau pritykinti priešais vėją, prisiartinti prie šių nepa- 
prastų kūnų, gulėti ir valandų valandas stebėti juos ir laukti 
tinkamos akimirkos, kad paskui paleisčiau vieną šūvį po kito. 
Norėjau įsiskverbti į jų kraują, gyslas ir raumenis, norėjau užuos- 
ti mėsos kvapą, apčiuopti rankomis odą ir ragus. Norėjau nusi- 
lenkti šiai gyvybei, ją atimdamas! Tai buvo ne geismas, o ins- 
tinktas! Buvau laiminga pabaisa, išalkęs medžiotojas. 

Vos prašvitus nieko daugiau neveikiau per visą kelionę trau- 
kiniu, kaip tik sėdėdavau ar stovėdavau prie lango, stebėda- 
mas šalį, kuriai nuo šiol priklausiau. Savo bendrakeleiviams 
įgrisau klausimais apie dramblių šeimyninį solidarumą, raga- 
nosių regėjimą ir klausą, gnu migraciją ir hienų įkandimus. An- 
tilopių vardus susirašiau į užrašų knygelę: impalos, kudu, Tom- 
sono ir Granto gazelės, dikdikai, oriksai, kanos, kongoniai, to- 
piai, gnu. Murmėjau sau panosėj jų vardus - ritmiškus posmus, 
kurių niekad neužmiršiu. 

vau matęs dvi kitas iškabas: „Tik europiečiams“ ir „Tik afrikie- 
čiams“, bet šios trečiosios ne. Pasižiūrėjau į jį su nuostaba ir 
mostelėjęs į lygumą pasakiau: „Tačiau žvėrys maišosi vieni su 
kitais bet kaip“. Jis metė į mane susirūpinusį žvilgsnį, pakratė 
galvą ir pasitraukė. 

Keliantis anksti rytą, vos patekėjus saulei, garvežio mašinis- 
tas sustabdė traukinį. Kairėje pusėje tysojo du liūtai. Už jų to- 
lumoje buvo matyti balta Kilimandžaro viršūnė. Tanės ilgesys 
dūrė tarsi peilis į pilvą. Verčiau būčiau grįžęs Mombason jos 
ten sulaukti ir paskui pasidalyti šiais įspūdžiais. 

Liūtai atsistojo ir žengė keletą žingsnių nuo bėgių. Abu buvo 
retais šviesiais karčiais, kas rodė juos esant jaunus patinus. Ne- 
galvodamas ką darąs, pravėriau vagoną ir išlipau ant pylimo. 
Vienas palydovų ryžtingai riktelėjo, kad vėl įlipčiau. Bet man 
jis nerūpėjo. Jis pasišaukė dar kažką. Ėmė šaukti daugiau bal- 
sų, lyg iš tolo suvokiau, kokie jie susijaudinę, išsigandę ar pikti. 
Bet aš žinojau, ką darau, su tuo buvau susidūręs anksčiau ir 
tiksliai galėjau nusakyti ribą tarp savęs ir liūtų. Kai priartėjau 
prie jų, jie sustojo, atsigręžė ir pasižiūrėjo į mane. Tada jie smar- 
kiai suurzgė, aš Žengtelėjau dar porą žingsnių, širdis emė dau- 
žytis, o ausyse ūžė, lyg kriauklės būtų pilnos vandens. 

Liūtai sudvejojo: bėgti ar pulti, jų uodegos piktai mataravo. 
Ant sprando pajutau šimtus įbestų akių ir atkreipiau dėmesį, 
kad riksmai liovėsi. Buvo visiškai tylu, tiek traukiny, tiek lygu- 
moj. Liūtai vėl suurzgė, didesnysis stipriai krestelėjo galvą ir 
trumpai suriaumojo. Aš tebestovėjau toje pačioje vietoje. 

Įtampa atslūgo, abu Žvėrys oriai pasitraukė, aš atsukau jiems 
nugarą ir sugrįžau į traukinį. Man besiruošiant lipti ant pylimo, 
raudonom dėmėm išmuštas britas, iš kurio išsiviepusios bur- 
nos it drėgni dūmai virto svaigalų dvokas, suriko: „Žiūrėkit! 
Jie ateina!“ Sustojau neatsigręždamas. „Tegu ateina“. 

Vos pajudėjus traukiniui, užplūdo gėda. Kaip galėjau pasi- 
rodyti toks nenuovokus? Regėjau artėjant plekšnojimus per nu- 
garą, iškeltas taures, didžiulius dantis po vešliais ūsais - ir grei- 

tai sprukau į savo kupė, kur pasislėpęs po švarku apsimečiau 
miegas. Ketinau niekad nebesusitikti akis į akį su Žvėrimi prie- 
šais amo netekusius žiūrovus. Savo ir laukinio pasaulio ribas 
nusistatinėsiu vienas arba su kitais medžiotojais. 


Nairobis mane nuvylė. Skardinės pašiūrės plynėje. Aplink stotį 
buvo grūstis: negrai, indai ir keletas europiečių rėkė ant kits 
kito, tempdami arklius, asilus ir jaučiais kinkytus vežimus. Di- 
džiosios liūtys buvo ką tik apsėmusios kaimą, ir Viljamas Nor- 
trupas Makmilanas, stambus kaip suaugęs dramblys ir visas mo- 
linas amerikonas milijonierius, išmaurojo sveikinimus. Jis su 
Oke Šiogrenu, žemės palei Ngongo kalnus savininku, pasitiko 
mane stotyje. Šiogrenas, turintis parduodamos žemės, nors ir 
stiprus vyras, greta Makmilano atrodė lyg susenęs vaikas. Vei- 
das buvo griežtas ir keturkampis - jo taip lengvai neapmausi! - 
o figūra kompaktiška it granito blokas. Abu vyrai rodės nu- 
drėbti iš to paties molio, tik vėliau Makmilanas išsipūtė, o Šiog- 
renas sutankėjo. Spausdamas jiems ranką, apsidžiaugiau turįs 
stiprią ranką. Makmilano nuoširdumas vos neįvertė manęs mo- 
lynėn. 

— Čia galėsi gyventi kaip vyras, - pasakė Šiogrenas ir riūkte- 
lėjo keliems negrams, kurie greitai sukrovė mano bagažą į ve- 
žimą. 

Makmilanas turėjo vieną iš kelių Nairobio automobilių ir 
pasisiūlė pavėžėti. Jam rabždinantis ant užpakalinės sėdynės, 
važiuoklė susiūbavo nelyginant traleris per audrą. Tuzinas ki- 
kujų iškrutino ją, stumdami moliu. 

Buvau pakviestas į sutiktuves barake, kuris vadinosi Nairo- 
bio klubas. Makmilanui su Šiogrenu užimant vieną iš kamba- 
rių, keletas liesų kolonijos tarnautojų griežtais dorovingais 
žvilgsniais pasitraukė į šalį. Iš pradžių džinas trijų ketvirčių lit- 
ro buteliais, paskui buivolo žlėgtainiai, užklojantys visą lėkštę. 
Makmilanas kalbėjo apie zebrų ir stručių prijaukinimą ir dram- 
blių pritaikymą žemdirbystėje. Šiogrenas buvo skeptikas ir ma- 

nė, jog vienintelis būdas žemdirbystei išjudinti - tai mokesčiais 
priversti afrikiečius uždarbiauti fermose. Tuo pat metu dosniai 
apdovanojant genčių vadus, o patiems apsišarvuojant kantry- 
be ir ginklais. "Tai realistiškas būdas apsirūpinti darbo jėga. Mak- 
milanui rodės, jog zebrai kur kas smagesnis ir ne toks suktas 
kelias į pažangą. 

Saulė buvo aukštai pakilusi, ir pro langus tvieskė šviesa. Tam- 
sioje kambario kertėje laikėsi vėsos ruoželis. Mums pavalgius, 
tarnai nenoriai nudengė stalą, porcelianas skimbčiojo labiau 
nei paprastai, lauke nutilo gyvuliai ir žmonės. Vidurdienio šut- 
ra išsėmė visą valandėlės energiją. Tik Afrikoje gali patirti nak- 
ties ramybę stipriausioje dienos šviesoje. Šiogrenas su Makmi- 
lanu po valandėlės jau knarkė ant dviejų sofų. Po Makmilanu 
sofos nebuvo matyti ir atrodė, kad jis sklando kambaryje. Aš 
pats įsitaisiau šešėlyje už namo. Keletas moterų su vaikais sė- 
dėjo sausoje pievelėje po figmedžiu, ištiesę kojas. Jos pasisvei- 
kino išsiblaškiusiais veidais, ir aš linktelėjau atsakydamas. Šiaip 
jos manim nesidomėjo. Viena jų darė draugei šukuoseną, kaž- 
kuri kita pynė krepšį. Jos gyvai pasišnekėjo, garsiai nusikvatojo 
ir nutilo. Vaikai kabarojosi ant moterų ir vertėsi kūliais joms 
per kojas. Išsitraukiau popieriaus ir ėmiau rašyti Ianei. Rašiau 
viską, ką ji norėtų išgirsti. Man dingtelėjo, kad ji negalinti žino- 
ti, kiek tiesos mano laiške. Trissyk pavartojau žodį „laimingas“. 
Dviejose vietose norėjau jį pakeisti, tačiau neradau kitos raiš- 
kos. Pamėginau žodį „saugus“, bet išbraukiau. Nujaučiau, kad 
ji juo bjaurisi. 

Pirmą naktį miegojau „Norfolko“ viešbutyje. Prietemoje man 
kraustantis viešbutin, atkako keletas baltųjų medžiotojų. Jie 
buvo purvini, triukšmingi ir dar prieš vakarienę pasigėrė. Kai 
kurie atsivežė afrikiečių sugulovių, kurios buvo išsiųstos į kam- 
barį, atgręžtą virtuvėn. 

Atsiguliau anksti, bet tolydžio pažadindavo šautuvų šūviai, 
griausmingas juokas ir moterų spiegesys. Dužo buteliai, sve- 
čiai Čiužinėjo į viršutinį aukštą vedančiais laiptais, o iš kiemo 

sklido tokie garsai, tarsi su arkliais būtų šokinėjama per sodo 
baldus. Garsai gundė, bet buvau per daug pavargęs linksmy- 
bėms. Bus ir daugiau naktų. Rimtai ketinau atsikelti tik vieną 
kartą, išgirdęs bare riaumojant liūtuką. 

Prieš pat užmingant mano linksmumas ir viltys virto visiška 
vienatve. Aš ilgėjausi Hanso. Atkakęs Rytų Afrikon apie jį veik 
nepagalvodavau. Dabar jis stovėjo tarsi tylus, kaltinantis šešė- 
lis šalia lovos. Keisčiausia, kad troškau sugrįžti į laiką, kai pa- 
saulis dar nebuvo praradęs savo tvarkos, kai Hansas draugavo 
su Tane, o aš stovėjau greta ir buvau Hanso brolis bei geriau- 


sias Tanės draugas. 


Man pusryčiaujant, „Norfolko“ viešbučio verandoje stovėjo so- 
malis. Stebėjau jį susidomėjęs, nes jis stovėjo visiškai ramiai. 
Kai pakilau nuo stalo, jis palengva atsigręžė nelyginant kupra- 
nugaris, kuris išsiblaškęs atkreipia dėmesį, kad sukrutėjo ne- 
reikšmingas jo giminaitis, ir pažvelgė į mane pro langą. 

Netrukus išdygo Okė Šiogrenas manęs parsivežti. Jis prane- 
šė, kad vienas somalis norėtų dirbti mano tarnu. 

— Įsigyk somalį, - patarė, - to reikalauja tavo padėtis. 

Tasai somalis buvo vyras, stovėjęs verandoje, vardu Farahas 
Adenas. Nužvelgė mane nemirksėdamas ir paklausė, ar galėtų 
man tarnauti. Jo žvilgsnis buvo skvarbus ir vis dėlto kažkur nu- 
klydęs. Man pasirodė, kad iš tikrųjų jis stebi kažką už manęs. 
Nežinau, kaip tokiomis aplinkybėmis būčiau galėjęs atsakyti 
„ne“. Linktelėjau galvą, Šiogrenas pasiūlė algą, Farahas irgi 
linktelėjo ir ėmė mane lydėti, kad ir kur eičiau. 

Per vieną priešpietę tapau veteranu. Žvilgsniu, žodžiu ar gestu 
Farahas perteikdavo amžiną patirtį, kuri kiekvieną situaciją iš- 
vaduodavo iš chaoso ir padarydavo tvarką. Mes bendravome 
vos dieną, o aš jau pasitikėjau juo labiau nei kada nors savo 
broliu. Kai Šiogrenas tą pačią dieną papasakojo apie galvijų 
maro pavojų Afrikoje, sušnairavau į Farahą, nutempusį žemyn 
lūpų kraštus kaip ženklą, kad turiu būti budrus. Visus mudvie- 
jų drauge praleistus metus jam niekad nekildavo abejonių, kur 
eina riba tarp blogio ir gėrio, tiesos ir klaidos. Jis buvo visiška 
mano priešingybė. Visos šio žmogaus galvosūkio dalelės buvo 

sudėliotos į savo vietą. Kad ir kur eičiau, visur tampiausi griež- 
tas ir nepermaldaujamas normas. Tačiau Farahas nebuvo tei- 
sėjas. Jis paisė įstatymo ir niekad nesuabejodavo dėl mano lais- 
vės šį sulaužyti. Kadangi jis buvo ir mano sąžinė, ir tarnas, ta- 
pau savo sąžinės viešpačiu. Turėdamas sąžinę kaip tarną, įga- 
vau visišką laisvę. Dažnai svarstydavau, ar jis mane niekina, 
bet jis niekad neišsiduodavo nei veido išraiška, nei žodžiu. 


Aštuntą valandą su Šiogrenu išvažiavome į vakarus, Ngongo 
kalnų link, ir pamažėle atsidūrėme dviejų tūkstančių kilomet- 
rų aukštyje virš jūros lygio. Kirtome tiek dalį milžiniško Ačio 
slėnio, tiek didelę baisioniškų eukaliptų girią. Visur matėme 
antilopių ir gazelių. Karpuočiai sprukdavo iš kelio statmenai 
iškeltomis uodegomis, perlinės vištos ir frankolinai nukulden- 
davo budriai ištempę kaklus, baikštus šakalas privertė pagal- 
voti apie Nesbiuholmo apylinkių lapes. 

Porą savaičių lijo, dabar arkliai klampojo patižusiu moliu, 
visur žaliavo, o oras buvo gaivus ir vėsus net devintą ryto. Artė- 
jant priešpiečiams, saulė prasiveržė pro vėsų kalnų orą, ir karš- 
tis ėmė svilinti dilbius. Nenusėdėdamas ant arklio, nulipau ir 
pradėjau eiti. Šiogrenas įspėjo, kad viską darau klaidingai. Už- 
ėjus karščiui, reikią joti, jei nori eiti, turi tai daryti tekant saulei 
ar temstant. Atsakiau, kad man gerai eiti bet kokiu laiku. 

Visų pirma tyrinėjau savo žingsnius. Prisimindamos visas klajo- 
nes Skonės miškais ir laukais, pėdos įspaudė mane į naujas vietas. 
Buvau lyg vaikas, kuris įmestas į vandenį pajunta galįs plaukti. 
Savaime aišku, tai darė mane laimingą. Odiniai auliniai, žinoma, 
rodės sunkūs ir gremėzdiški ir, negalėdamas kaip afrikiečiai eiti 
basas, nusprendžiau įsigyti plonus ir minkštus mokasinus. 

Klausinėjau Farahą apie pėdsakus molyje, gyvates, burun- 
dukus, mėšlavabalius, išmatas ir ištryptus takus. Viskas nusės- 
davo atmintin. 

— Kada trauksim į safarį? - Farahas mostelėjo į Ačio slėnį. 

Šiogrenas atsigręžė balne ir švediškai atsakė: 

.-— Pirma reikalai, paskui malonumai. 

Kaip Rytų Afrikos kolonistas, Šiogrenas buvo nepaprastas 
Žmogus. 

Sustojom trumpos pertraukėlės po figmedžiu. Buvo labai 
karšta. Viskas nurimę. Tik mosavo kelių Tomsono gazelių uo- 
degos bei danguje sklandė vanagas. Prie kaktos prilipo skrybė- 
lės juostelė nuo prakaito, keletą lašų nusišluosčiau nuo viršuti- 
nės lūpos. Malonumas sruveno kūnu tarsi skruzdžių kolonos, o 
kai pro šalį praėjo kelios kikujės su nešuliais ant galvų, saulėje 
spindėjo juoda jų oda. Niekad nebuvau matęs tokios minkštos 
odos. Faraho žvilgsnis klydinėjo tarp moterų ir manęs. Nieko 
nebuvo natūraliau, kaip Žengus prie gražiausios nukelti nešulį 
ir minkštomis rankomis, švelniais žodžiais ir meilia šypsena nu- 
sivesti ją nuošalion vieton šešėlyje. Ne pasimylėti, bet pradėti 
glamonių ir žaidimų, kurie po daugelio valandų nusileidus nak- 
čiai užsibaigtų susijungimu. Tanė būtų supratusi. Tačiau Šiog- 
renas kalbėjo apie kavamedžius, darbo jėgą ir trisdešimt pen- 
kių svarų kainą už akrą. 


Apsistojau Šiogreno „Swedo“ fermoje. Oras buvo giedras, ir 
kas rytą mane viliodavo Ngongo kalnų viršūnės. Debesys atkil- 
davo iki kalnų keterų, prapliupdavo lietumi arba pranykdavo 
vakaruose, Didžiojo Rifto slėnio link su jo sausomis ir karšto- 
mis lankomis, išdžiūvusiomis upių vagomis ir sodos turtingais 
ežerais. 

Šiogrenas baksnodavo į baltai pražydusius kavamedžius, 
krapštydavo kastuvu žemę ir kalbėdavo apie derlingumą. Mė- 
gindavau jo klausytis, bet girdėdavau paukščių čiulbesį ir mo- 
terų šūksnius iš mažų žemės sklypelių. Žvilgsnis nuslysdavo krū- 
mais miško pakraštin, paskui pakildavo iki kalnų viršūnių ir 
dar labiau mane išblaškydavo. 

— Tu manęs nesiklausai! - imdavo bartis Šiogrenas ir leisda- 
vos namo. 

Šaukdavau jam, jog jau geriau už jį orientuojuos vietovėje. 

Jis surikdavo atgalios, kad tokie įgūdžiai nesukraus man pini- 
gų banke. 

Vieną ankstų rytą stovėjau su ką tik nusisamdytu ginklanešiu 
Džuma ir žiūrėjau į buivolų bandą, garmančią kalno šlaitu. Žvė- 
rys buvo juodi, stambūs, drėgnose jų šnervėse žybsėjo pirmieji 
saulės spinduliai, o įkaitę kūnai garavo. Mus išvydę, jie sustin- 
go ir nutilo. Visi sustojo mūsų pusėn atgręžtomis galvomis. Pa- 
sirinkau vieną patiną. Paleistas šūvis sakytum kliudė visą ban- 
dą. Kanopos nudundėjo šlaitu, jaunikliai klupinėjo, griuvo, kė- 
lėsi ir skuodė tolyn. Patinas dryktelėjo, parvirto ant snukio, bet 
mėgino pasikelti iškišęs liežuvį į prabėgančias pateles. Paskui 
susmuko ir pastipo. Penas Šiogreno darbininkams. 

Toliau kopiau į kalną, laikydamasis žvėrių tako iki keteros. 
Apačioj, kitapus, ramiai ganėsi kelios didelės kanos. Jos neiš- 
girdo šūvio. Atsisėdau ir ėmiau stebėti gilų klonį, bėgantį per 
Rytų Afriką. Buvo tylu, vėjas plaikstė striukę, o toli apačioje 
regėjau kelis raudonai apsitaisiusius masajus, varančius savo 
gyvulius. Manęs šaukėsi visas klonis. Visa kita neturėjo jokios 
prasmės. Tanė būtų supratusi. 


Medžiojau, kai atėjo dėdės Ogės telegrama. „Pirk“, - buvo pa- 
rašyta. Mano nauji draugai Emilis Holmbergas ir Taurė Rund- 
grenas, pasiėmę mane medžioklėn, paragino joti namo į „Swe- 
do“ ir nusipirkti fermą iš Šiogreno. Jiems labiau rūpėjo atsikra- 
tyti manimi - jie negalėjo pakęsti, kad buvau sveikas, - o ne ma- 
no reikalai. Aš pats būčiau mieliau pasilikęs toliau medžioti. 
Rundgrenas prieš pat medžioklę buvo pralošęs vertingą teri- 
toriją aplink Nakuru ežerą. Kai juos palikau, jis gulėjo kliedė- 
damas nuo karščio ir sirgo vėjaraupiais, angina ir galbūt malia- 
rija. Tačiau jis užsispyrė pamėginti šaudyti į beždžiones Iš pala- 
pinės. Holmbergas, šiek tiek geresnės būklės, labai skubėda- 
mas nužabalinėjo per stovyklą su raiščiu ant akių. Jį buvo išti- 
kęs saulės smūgis, pagedę viduriai. Be to, jis nerimavo, kad jo 

veiklioji žmona Olga smaginasi su kitu vyru. Aš pats suvalgyda- 
vau jų porcijas ir medžiojau nuo aušros iki saulėlydžio kartu su 
Džuma ir pėdsekiu Kongoniu. Rundgreno juokai tapo rizikin- 
gi, kai išjojant jis rimtai šovė į mane. 

Pakeliui susitikau liūtę. Pro žiūronus aptikau ją dar iš tolo, 
nusėdau nuo arklio ir prisėlinau. Kai stovėdamas ant visų ke- 
turių vėl ją pamačiau, mano nuostabai, ji buvo labai arti. Ir ji 
prisėlino prie manęs. Prisidengęs dygliuotais krūmais, nusliuo- 
giau ratu, norėdamas prieiti prie jos iš šono. Ir vėl susitikome 
akis į akį, ji nesiryžo pulti, aš - šauti. Kai pajutau nevalingai 
šypsantis lūpas, ji sutrikusi nusuko galvą apnuogindama ne tik 
sprandą, bet ir petį. Prieš pat šūvį ji dėjo šuolį ir pranyko. Vėl 
apžergęs arklį, uždainavau. 


Vėlesni mėnesiai ko nepalaužė mano meilės Afrikai. Ilgėjausi 
medžioklės ir dykrų, bet buvau pririštas prie žemės ir želdini- 
mo darbų. Ferma, kurią pavadinau Mbagačiu, tapo kareivinė- 
mis su griežtomis ir daug darbo reikalaujančiomis prievolėmis. 
Kas rytą tarsi bizūnu plakamas užsikraudavau atsakomybę, jo- 
dinėjau, ėjau ir laksčiau skaudama galva. Iš galvos neišėjo vie- 
nintelė mintis: nepasiduoti, išplėtoti fermą ir padaryti ją pel- 
ningą, stengtis padėti pamatus sėkmingai žemdirbystei, prieš 
atvykstant Tanei. Ferma padarysianti mane turtingesniu, har- 
moningesniu žmogumi. Ji tapsianti mano būsimos „didybės“ 
dalimi. Išties norėjau imtis atsakomybės. 

Savaitėmis sėdėjau su Šiogrenu prie rašomojo stalo pasidėjęs 
kontraktą, kol viskas buvo baigta. Nuo sėdėjimo atsirado žaizdų, 
mano užpakalis atrodė kaip paviano. Rundgrenas su Holmbergu, 
atsitiktinai pasveikę, aplankė mane ir sėdėjo verandoje mėgauda- 
miesi mano frustracija. Rundgrenas gundė lošimu ir „Norfolko“ 
kvailystėmis bei raganosių medžiokle žmogaus aukštumo žolėje, 
Holmbergas duodavo gerų patarimų apie kavamedžius, tad man 
emė rodytis, kad ferma labiau derėtų rūpintis jam. 

Sutvarkius finansinius ir juridinius reikalus, liko praktiškieji: 


Sb dyp, 
14 
K ) 

L LTŲ 


62 


pasamdyti darbininkų, iškirsti mišką ir pasodinti kavamedžius. 
Jei būčiau tuomet suvokęs, kokio masto vargai manęs laukia, 
būčiau pabėgęs. Ir atsakomybei yra ribos. Niekas šiame pasau- 
lyje nebepriverstų manęs dar sykį išgyventi šį reikalą. 

Neįtardamas nieko blogo, nujojau į kikujų vado Kinandžui 
kaimą. Mandagiai pasisveikinęs, įteikiau dovanų ir paklausiau, 
ar jis negalėtų man parūpinti dviejų šimtų darbininkų miškui 
versti. Jis man pasiūlė prisėsti, išgėriau jo negardaus alaus, šnek- 
telėjau apie mūsų skirtingus drabužius, ir po dviejų tylos valan- 
dų medžio pauksmėje jis buvo pasirengęs aptarti, kur ir kada 
galėtume pradėti derybas. Sukrėstas procedūros keblumų, šuo- 
liais parlėkiau namo ir paklausiau Holmbergo, sėdinčio veran- 
doje ir geriančio savo saulėlydžio taurelę, ar išties šios derybos 
pareikalausiančios kelių dienų. Jis nusijuokė ir atsakė niekad 
negirdėjęs, jog kam nors būtų užtekę kelių dienų. Paprastai tai 
trunką porą mėnesių ar net pusmetį. 

"Tuomet nusprendžiau pasirinkti kitą taktiką. Jei derybų ka- 
tilui užvirti reikią tiek daug laiko, man svarbu užkaisti kiek ga- 
lima daugiau katilų, kad - pribrendus laikui - maždaug tuo pat 
metu ant kojų galėtų stoti keletas skirtingų darbininkų briga- 
dų. Pradėjau nusipirkdamas dviratį (iš manęs juokėsi tiek bal- 
tieji, tiek negrai) ir myniau jį per artimiausias apylinkes, norė- 
damas pasikalbėti su vietiniais vadais. Kad sutaupyčiau laiko, 
dviračiu lėkiau greitai, gąsdindamas ir gyvūnus, ir žmones. Įvirs- 
davau į molinas balas, šakos braižė veidą ir rankas, duobėse 
sėdynė trenkdavo į užpakalį it kokia kuoka, į kalną, kad nepra- 
rasčiau laiko, bėgdavau šalia dviračio. Po poros dienų kad kiek 
būčiau netekęs tiek blužnies, tiek Faraho. Liepiau jam bėgti 
paskui dviratį, bet jis atsisakė. Užtat, kai aš suprakaitavęs ir 
išsekęs pasiekdavau kaimą, jokio pokalbio vis tiek negalėda- 
vau pradėti, kol jis sau ramiai atlėpins po poros valandų. Gra- 
sinau jam bizūnu, bet jis atsakė, kad nei jis, nei aš nesam laiko 
viešpačiai. „Tu, bvana, galbūt ir gyveni rytojaus diena“, - pasa- 
kė jis ir paliko mane lyg isterišką vaiką. 

Užuot išbaręs, pasiklausiau jo patarimo. Jis atsakė, kad min- 
tis darbo jėgos prašyti daugelį vadų gera, jei noriu gauti daug 
darbininkų. Bet joks Žmogus tuo pačiu metu negali būti kelio- 
se vietose. Aš turįs įsikalti galvon, kad derybos ir sprendimai 
gyvena savo gyvenimą ir turi savą atmatuotą laiką, kurio joks 
žmogus negali paveikti. Kai ateis skirtas laikas, tuomet ir bus 
kalba. Nei anksčiau, nei vėliau. 

Mes nuėjome į Fort Holį (poros dienų žygis), ir derybos su 
kikujų elitu ten savo gyvenimą gyveno kone mėnesį. Aš nieko 
nepasiekiau, o vadai smagūs Žiūrėjo į mano dovanas ir begė- 
diškai mėgavosi užsitęsusiomis diskusijomis. Vienas iš jų pa- 
garbiai man pareiškė, kad jam maloniau derėtis su manimi, nei 
gulėti su savo jauniausia žmona. „Be to, su tavim ilgiau užtrun- 
ku“, - pridūrė iššiepęs retus dantis. Jei pasilikčiau dar savaitę, 
galėčiau ją porai naktų pasiskolinti, pasiūlė. 

Vieną naktį prabudau krečiamas šalčio. Iš pradžių maniau, 
kad susirgau maliarija, tačiau simptomai pasirodė atsiradę iš 
gryno nekantrumo. Iškakau anksti rytą ir nuėjau į Embų. Per 
ilgą dienos žygį (keturiasdešimt kilometrų) pirmąsyk išgirdau, 
kaip mane vadina negrai. Vahoga. Sunerimęs išsiklausinėjau, 
ką reiškia šis žodis. Daug europiečių buvo mane įspėję: tą 
dieną, kai išsiaiškini, kaip tave vadina negrai, šį bei tą sužinai 
apie save. 

Vahoga, Laukinė Antis. Niekas nenorėjo paaiškinti. Žinau, 
kad eidamas krypuoju į šalis, gerai jaučiuosi pakrantėse, nie- 
kad niekur nepasilieku. Laukinė antis yra taikinga ir pradings- 
ta vos išnirusi iš vandens. Ji mums kelia mintis apie sielvartin- 
gą išsiskyrimą, apie toli esančius draugus. Pirmą vakarą Embu- 
je daug galvojau apie Nesbiuholmą. Buvau laukinė antis, trokš- 
tanti palikti gerai pažįstamą pasaulį ir leistis nežinomybėn. 

Embuje prisižadinome karalių Kombą iš dešimtmečių snau- 
dulio ir ėmėm saldliežuvauti, neva jis kone vienintelis galįs 
mums parūpinti ne mažiau kaip du šimtus vyrų, įspėjus tik prieš 
savaitę. Jis sumirksėjo užmiegotomis akimis ir gudria šypsena 

davė ženklą, kad nenorėtų prarasti uždelstinių mėnesio dery- 
bų. Tačiau mano kantrybei buvo galas. Nuėjau pas apskrities 
komisarą Tudorą Kveną ir paprašiau palaikyti mane šaltais gra- 
sinimais. Niekad neprasitariau Tanei, ką mudu padarėm. Pri- 
reikė ne vien grasinamų žodžių, bet ir prie smilkinių prikištų 
šautuvų, jauniems vyrams buvo nuplaktos nugaros, o pats Kom- 
bas patyrė gėdą, kai su juo buvo pasielgta kaip su mokiniu ir 
pagrasinta jo gyvybei priešais sumaniausius moranus. 

Gavau vyrų - ir sąžinės graužatį. 

Eidamas atgal, atsisakiau vingiuoto kelio nuo Embaus iki 
Nairobio per Fort Holį ir Tiką (įveikiamo mažne per savaitę) ir 
nudrožiau namo tiesiai per neišvaikščiotą lygumą. Trys dienos 
kepinant saulei. Miegojom stačiai ant žemės, žvėrims uostinė- 
jant mūsų guolius. Plėšrieji žvėrys, drambliai, raganosiai ir bui- 
volai privertė mus saugotis, ir aš galvojau vien apie vandenį ir 
viešbučio lovas. Tai buvo negarbinga. Kad ir kaip mėgau tą kraš- 
tą, man buvo lygiai bjauru juo naudotis kaip transporto ruožu. 
Žvėrys tapo rūpesčiu, naktys - begalinėmis juodomis tuštynė- 
mis, saulė - ugnimi, o augmenija - nenaudingomis kliūtimis. 

Pirmąsyk žengiau ritmu, varginančiu mano palydovus čiabu- 
vius. Kai parėjome, jie visi buvo labiau nusivarę nei aš. 

Buvimas Afrikoje darė mane laimingą. Naudodamasis Afri- 
ka, jaučiausi nelaimingas. Afrikiečių kantrybė per safarį kelda- 
vo nuostabą. Per derybas ji virsdavo siaubu. Reikėjo laiko su- 
vokti, kas svarbu ir kas ne. 


Iš įsiūčio basčiausi nuo vieno vado pas kitą. Išmokau paniką 
slėpti po švelnia šypsena, kalbėdavau apie gyvulius ir kukurūzų 
auginimą, o galvodavau apie ilgomis eilėmis išrikiuotus darbi- 
ninkus. Niekad nebuvau rodęs pagarbos tokiai daugybei žmo- 
nių kaip tais mėnesiais. Tačiau mano mintys visad būdavo kaž- 
kur kitur. 

Kartą man vėl sėdint prie laužo už Kinandžui namo, jis pa- 
sakė: 

— Vahoga, tavo mintys ne ten, kur tu sėdi. Tu esi padalytas 
pusiau ir nori perpus padalyti mano ir mano žmonių mintis. 

Paklausiau, ką turįs omeny. Jis atsakė paklausdamas, kodėl 
jo vyrai turį versti mišką mano fermoje. Jie gyveną savo kaime 
ir nenorį rauti kelmų iš jų atimtoje žemėje. Atsakiau, kad jiems 
mokami pinigai, už kuriuos galį apsipirkti. Jiems nereikią apsi- 
pirkti, toliau aiškino jis. Jei jie norį ko nors įsigyti indų krautu- 
vėje, galį išsikeisti už kukurūzus arba mėsą. Mano pinigai tin- 
kami panaudoti tik sumokėti lūšnos nuomą, kurią jiems uždė- 
jo anglai. 

— Mes priėmėm jus kaip savo šalies svečius. Tik masajai ir 
nandžiai mėgino jus išvyti. Jūs priimat mūsų vaišingumą pasiū- 
lydami dirbti, kad galėtume susimokėti jūsų užkrautus mokes- 
čius. Mano tauta tapo tarnų tauta. Vahoga, gyvenk su mumis, 
medžiok su mumis, bet neapgyvendink mūsų minčių dviejuose 
skirtinguose pasauliuose. Tuomet nebebūsime kikujai. 

Jo kalba pagadino man nuotaiką. 


Vieną rugsėjo rytą stovėjau tekant saulei ir Žiūrėjau, kaip žŽmo- 
nių armija traukia į mišką. Man pasisekė labiau, nei tikėjausi. 
Kai po dvylikos valandų tūkstantis asmenų pargrįžo, dalis miš- 
ko jau buvo išnykus. Jo vietoj du jaučių kinkiniai arė vingiuotas 
plėšinių vagas. Negrai nesuvokė tiesių linijų principo. 
Nusamdžiau geriausią darbų vadovą, kokį tik galėjau rasti 
visoje Afrikoje - Okę Burselį. Jis perstatė namą ir įrengė sodą 
už jo. Užsakiau bėgių nutiesti geležinkeliui iki Nairobio, kad 
miško mediena pasiektų pirkėjus. Įsibėgėjęs dar nusipirkau že- 
mės kitapus Mbagačio upės ir nusivedžiau vandentiekį iš upės 
į fermą. Tai kainavo taip brangiai, kad dėdė Ogė turėjo parašy- 
ti laišką ir išrutulioti mintį apie aukso vidurį. Bet kaip gali in- 
vestuoti neįdėdamas pinigų? | 
Moterims mokėjau malkomis, kurių jos galėjo parsinešti iš 
likusio miško - kartu man jį ir iškirsdavo. Šiogrenas juokėsi iš 
mano gudrybės, bet moterų akyse regėjau Kinandžui žodžius 

apie perpus padalytas mintis. Numalšinau savo pagiežą papil- 
domai gausiai apdalydamas jas kukurūzais ir išleidau namo bai- 
gus dienos darbą. 

Niekad neprievartavau savęs taip smarkiai kaip gyvenimo 
Rytų Afrikoje pradžioje. Ir niekad nesusilaukiau tiek daug pa- 
gyrų iš tokios daugybės savimi patenkintų ir beširdžių žmonių. 
Doros kelias stūmė mane į kiekvieno Nairobio džiaugsmo ma- 
rintojo glėbį. Sumanumas kėlė skausmą, įsitikinau, jis baigda- 
vos kietais kumščiais tiek per nukarusius jaunų kikujų kiaušus, 
tiek per sulenktas moterų nugaras. Mano mintys veik nė sykio 
nebeišsiskyrė į dvi puses. Būtis vienpusiškai sijojos pro kasos 
knygų įrašus, kiekvieną medį mano žvilgsnis įvertindavo pini- 
gais ir kiekviena skaisti aušra buvo nauja investicijų ir pajamų 
galimybė. Net Šiogrenas pasiūlė man pasiimti laisvą dieną. Ne- 
labai manęs laukė ir „Norfolko“ sugėrovai. Nė minties nekil- 
davo apie medžioklę. Ėmiau bijoti dykrų. Jos kėlė grėsmę vi- 
sam mano planui. Pareiga veržė smilkinius it frikcinė mova. 

Dabar tik reikėjo, kad prakeiktieji medžiai duotų ir kavos! 
Mėšlungis neatleido pečių ir pilvo, kol nutariau, jog dabar me- 
džiai augs, žydės ir ves vaisius pagal savo norą. Ne mano jė- 
goms juos priversti. Atidaviau viską į visagales Burselio rankas 
ir pasiemiau laisvą dieną nukėblinti į Nairobį. „Norfolke“ jie 
vėl mane atpažino. Susijaudinęs stebėjau, kaip jie džiaugiasi 
vėl mane išvydę. Taikliai pašaudėm bare, ištuštinom dėžę dži- 
no ir nakčiai gavau dailiausią kikujų mergaitę. 

Tą pačią dieną Tanė išvažiavo iš Danijos. 


Kai baltasis laivas sustojo reide už Mombasos uosto, visi rū- 
pesčiai išsisklaidė. Kūnas atrodė lengvas ir veržte veržėsi judė- 
ti. Mano mintys spietėsi apie vienintelį svarbų įvykį: Tanė yra 
Afrikoje, ir žemynas vėl man atsivers, šįkart jos akimis. Kartu 
gyvensime be apribojimų. Išnyko rūpestis dėl fermos. Burselis, 
rėmė visą atsakomybę. Tvarkyti fermą jam buvo lygiai stiprus 
instinktas, kaip daugintis, ir lygiai pastiprinantis kaip geras nak- 
ties miegas. 

Jaunas arabas nuplukdė mane prie laivo. Inkarui nudardė- 
jus į dugną, mūsų kanoja jau suposi palei laivo šoną. Denyje 
sušmėžavo Tanė. Atrodė mažutė ir gležna, ten stovėdama ir 
modama apsupta aukštų ir stiprių vyrų dideliais tropikų šal- 
mais. 

Būna valandėlių, kai iš laimės, turint daug vilčių, pakinta re- 
gėjimo aštrumas. Mano regėjimo kampas pasidarė toks ribo- 
tas, jog viską mačiau tarsi iš tolo pro žiūronus. Kad ir kaip sten- 
giausi, man niekaip nepavyko įžvelgti situacijos banalumo. No- 
rėjau, kad pats susijungimas būtų paženklintas kasdienybės ant- 
spaudu, kad susitikimas su Tane būtų realus įvykis. Antraip jis 
galėjo netekti savo galios, pavirsti tuščiomis svajonėmis. Bet 
taip neatsitiko. Vis dėlto iš laimės apsvaigau ne aš - sąlytį su 
žeme prarado krantas, miestas, laivas bei kanoja ir pleveno drėg- 
name, karštame vėjyje. Jūros bangavimas, palei baltąjį laivą kil- 
suojanti kanoja, kibirkščiuojanti saulė, vėl prasidedantis mūsų 

susijungimas — viskas glūdėjo savame pasaulyje. Rodės, tarsi 
gyventum pasakojimo vidury. 

Po kelių maliarijos karštinių ji buvo išblyškusi ir liesa, bet 
veido bruožai tryško energija. Aš užlėkiau trapu ir įkvėpiau 
stiprų aliejinių dažų, terpentino ir sūrios jūros kvapą. Laivo 
karkasą perskrodė saulės atšvaitas, ir viduje keletą kartų dus- 
liai dunkstelėjo. Ant denio sustojau už poros metrų nuo jos. 
Tokia panaši ir vis dėlto kitas žmogus, labiau moteris nei mer- 
gaitė. Apranga, kaip paprastai, pabrėžtinai elegantiška. Būčiau 
galėjęs pasakyti, kad jos veidas man spinduliavo, jei ne ta pa- 
šaipi šypsenėlė. 

Šalia jos stovėjo princas Vilhelmas, kuris buvo mus aplankęs 
Nesbiuholme ir šaudė pro šalį per medžiokles. Jam už nugaros 
stypsojo jo adjundantas, grafas Levenhauptas bei iš kieto gra- 
nito gabalo nutašytas vyriškis - vokiečių generolas fon Leto- 
vas. Tanę supo vyrai, kaip ji ir norėjo, bet aš vienintelis buvau 
primityvusis dykrų klajūnas. 

Pabučiavau ją, aukštai iškėliau, plačiai mostelėjau į jai sveti- 
mą žemyną ir juokdamasis, kad nepasirodyčiau pernelyg jaus- 
mingas, ištariau: 

— Visa tai norėčiau tau dovanoti! 

Sveikinimo ceremonija baigėsi, kai princas Vilhelmas kažką. 
sumurmėjęs ir atsikrenkštęs keistai išrietė galūnes it balerina, 
tuo pat metu išreikšdamas savo džiaugsmą, kad mato mane. 
Sveikindamasis su fon Letovu mėginau perspausti jo kumštį. 
Tik po valandos plaštakoj atsileido skausmas. 


Į krantą grįžom princo Vilhelmo draugijoj. Apskrities komisa- 
ras Hoblėjus buvo atsiuntęs valtį, kad nugabentų jį krantan, 
kaip pridera luomui. Mums pasiūlė prisidėti. Princas, nepro- 
porcingai aukštas ir liesas, apatiškai sėdėjo ant suolo kaulėtais 
keliais siekdamas galvą. Tačiau ištįsęs, sunykęs kūnas atrodė 
greičiau ištvermingas nei gležnas. Jis judėjo nuostabiai lengvai 
ir grakščiai. 

— Šilta, — tepasakė. 

Aš tiesiai paklausiau, ar jis nenorėtų rytojaus dieną būti pa- 
broliu mūsų vestuvėse. Taip pat pasakiau, kad jam reikėsią su- 
tikti, jog mes dar šį vakarą planuojame vestuvių naktį Momba- 
sos klube, taigi prieš vestuves. 

— Afrikoje kiek laisviau Žiūrima į bendrą gyvenimą, - paaiš- 
kinau. 

Princas atrodė nudžiugęs, bet ėmė nerimastingai makaluoti 
ilgomis savo galūnėmis valtelės priekyje. Sušnairavo į Tanę, pas- 
kui Levenhauptą ir kitus ir tik tada ėmė burzgėti lyg sunkiai pa- 
leidžiamas automobilio motoras. Tanei paaiškinus, jog toks eman- 
cipuotas būdas esąs smagesnis, ir kitiems pritariamai juokiantis, 
princas pažadėjo ateiti kitos dienos vienuoliktą valandą. 

— Galbūt ne taip svarbu, kokios tvarkos laikomasi, - subur- 
bėjo sukeldamas isterišką draugijos juoką iš karališko ultra- 
modernumo. 

— Čia, Rytų Afrikoje, mes nesam pasenusių taisyklių ir pa- 
pročių vergai. Čia kuriame savo gyvenimą, - paaiškino Tanė, 
prieš pirmąsyk statydama koją naujame žemyne. — Mudu su 
Bruru suformuosime savo būtį kaip didelį meno kūrinį. 

Sulaikiau kvapą, kai Tanė žengė savo pirmuosius žingsnius 
žemėje. Sustojome ir atgręžėme veidus į porą palmių, kurių 
didžiuliai lapai šiugždėjo vėjyje. Laimės ir liūdesio nuojauta 
pūstelėjo it vėjas virš laukų. Karališkoji draugija Žiūrėjo į mus 


tų nuotykių. 


Mano atminty Tanė tą pirmą dieną šmėkščioja veikiau kaip per- 
regima dvasia nei kūno ir kraujo moteris. Vyrus prisimenu ge- 
riau. Tačiau jos buvimas kažkaip suteikė jiems kontūrus ir cha- 
rakterius. 

Vakare Tanė užsispyrė, kad pietautume su generolu fon Le- 
tovu. Jau kitą dieną jis turėjo toliau keliauti į Dar Es Salamą, 
kad ten perimtų vadovavimą rusų pajėgoms. Sėdėjom Mom- 

basos klubo verandoje, gurkšnodami saulėlydžio taurelę. Fon 
Letovas gėrė arbatą. Aiškiai pajutau, jog esu lyginamas, apžiū- 
rinėjamas ir sveriamas. Tačiau tvirtai nusprendžiau laikytis sa- 
vų reikalavimų. 

Nuo jūros pūstelėjus brizui, šutra apslopo, vis dėlto plati fon 
Letovo kakta rasojo. O Tanės, lygiai nepratusios prie klimato, 
karštis, regis, nevargino. 

Jei fon Letovui būtų buvę patiekta žalios raganosio mėsos ar 
suraikytas kaktusas, jis būtų juos suvalgęs. Smakras, sprandas, 
maisto kramtymo būdas — viskas darė siaubingą jėgos ir ne- 
nuolaidumo įspūdį. Be to, jis buvo mandagus ir kone visažinis. 
Tanė jį šnekino įvairiausiomis temomis. Labiausiai ją domino 
(jie, atrodo, tai aptarinėjo ir anksčiau) anglų ir vokiečių men- 
taliteto palyginimas. Bandžiau dalyvauti jų pokalbyje, bet nie- 
kaip nesuradau kelio į fon Letovo tvarkos ir principų pasaulį. 
Kai aš kaip mokėdamas gyviau apsakiau savo nepavykusius rei- 
sus pas kikujų vadus, jis trumpai pakomentavo, kad aš turėjęs 
pats eiti arba duotis nešamas palankinu. Efektyvumas, discip- 
lina ir orumas duoda geriausių rezultatų. Fon Letovas per po- 
rą metų Tanganijiką būtų pavertęs Prūsija. 

Devintą vakaro jis skubiai atsistojo, sumušė kulnais, atsisvei- 
kino ir pranyko tropikų naktyje. Nei Tanė, nei aš nežinojom, 
kur jis gyvena arba kur apsistojęs. Vargšas žmogus, kuriam šautų 
galvon jį užpulti tamsoje. 

— Ką apie jį manai? - paklausė Tanė. 

Pasakiau, kad nenorėčiau jo turėti nei kaip draugo, nei kaip 
priešo. Tanė valandėlę sėdėjo tylėdama. Paskui tarė: 

Šis žmogus turi viską, išskyrus humoro jausmą. 

Mes persikėlėm į kitą verandos dalį, kur princo Vilhelmo 
palyda ūžavo su Oke Šiogrenu ir Makmilanu. Pastarieji atva- 
žiavo Mombason, kad privačiu gubernatoriaus traukinio vago- 
nu nuvežtų švedų draugiją į Nairobį. Makmilanas gyrėsi san- 
tuokine laime ir juokavo apie mūsų vestuvių naktį. Princas Vil- 
helmas, šalia Makmilano dviejų šimtų kilogramų atrodantis dar 

liesesnis, blankiai šypsojos iš pintinio krėslo ir sakė Tanei at- 
sargius komplimentus. 

Bet Tanė buvo pavargusi. Elegantišku mostu, kurį galėjai įvai- 
riai suprasti, ji parodė norinti, kad mudu pasitrauktume. Vyrams 
plojant pakėliau ją ir nusinešiau į mūsų vestuvinę anfiladą. 

— Myliu visus šiuos vyrus, - pasakė Tanė, - bet labiausiai no- 
rėčiau būti viena su tavim dykrose. 


Atsigulėm tamsoje nedegdami lempų. Langai buvo atverti į jū- 
rą, ir plonos užuolaidos gaubėsi į juodą naktį.. Baltas tinklas 
nuo uodų aplink dvigulę lovą buvo milžiniškas, tarytum maža 
šviesi katedra, pasiūta iš vestuvinių suknių audinio. Mes nieko 
nesakėm, gulėjom lovoje susiglaudę ir laikydami vienas kito 
rankas. Ji laimindama perbraukė pirštais man per veidą ir už- 
dėjo delną ant krūtinės. Jautėm ne geismą, žaismingumą ar 
aistrą — mus apėmė iškilnumas ir rimtis. Mūsų glamonės buvo 
ritualas, perėja į santuoką, suvedančią vyrą ir moterį į sąjungą, 
siekiančią toliau nei meilė ir erotinė ekstazė. 

Paskui ji labai rimtai pasakė: 

— Dabar mes sudarėme paktą. Pažadėk man visad, visad grįžti 
pas mane ir mūsų santuokon. 

Aš pažadėjau. 

Gulėjom keletą valandų ir kuždėjomės. Dėl karščio buvom 
pusnuogiai, ir Tanės balsas įgavo karštligiškos energijos, kuri 
kiekvieną repliką paversdavo fantazijos tramplynu. Rungsted- 
lundo liūdesys tapo komedija, kaip ir galvą sumaišęs apsilan- 
kymas Nesbiuholme, kur mano šeima nežinojo, kaip su ja elg- 
tis. Du trumpus pasimatymus su Hansu ji pareigingai paminė- 
jo keliais sausais žodžiais. Žiovaudama susirietusi po paklode, 
ji apsakė geraširdišką princo Vilhelmo sumišimą ir bekompro- 
misius fon Letovo komentarus apie kariuomenės kilnojimą tiek 
mūšio lauke, tiek žmogaus sieloje. Laivo moterys iš moteriškos 
baimės abu vyrus apgaubusios motinišku rūpesčiu. Ji pati pa- 
žadėjusi fon Letovui parūpinti gerų arklių. 

Galų gale užmigome kiekvienas savam didelės dvigulės l0- 
vos krašte. 


Pats vestuvių aktas buvo farsas. Be ketvirčio vienuoliktą pasi- 
žadinom princą Vilhelmą su Gustavu Levenhauptu, ir jie iš- 
strapaliojo pavargę ir pagiringi po nakties su Šiogrenu ir Mak- 
milanu. Nenoromis išsekė paskui mus į apskrities komisaro kon- 
torą kitapus gatvės. Stipri saulės šviesa juos apžilpino ir padarė 
bejėgius, ir mums reikėjo juos nusivesti į apleistą Hoblėjaus 
kontorą. Ant purvinų kalkintų sienų buvo prikaltos prastai iš- 
kimštų žvėrių galvos. Dvi antilopės rodė mums iškištus liežu- 
vius, siaubo ištiktas leopardas spoksojo į duris, o liūto galva 
labiausiai priminė pavianą. Pats Hoblėjus buvo apgailėtinos 
būklės, murzinas, suprakaitavęs ir ne visai blaivus. Toks pat lie- 
sas kaip ir princas, tik perpus žemesnis. 

Kaip alkoholikas aukštai keldamas kelius, jis nusigavo iki sta- 
liuko, ant kurio gulėjo nevartojamas plunksnakotis ir popie- 
riaus lakštas. Valandėlę spygsojo į mus nustebęs, paskui pa- 
klausė, ar mes žinome, ką čia darom. Paaiškinau, kad esam 
įsitikinę, jog mums reikia susituokti. Kai pristačiau liudytojus 
su titulais ir kitkuo, o save patį kaip baroną fon Blikseną-Finekę, 
jis išsižiojo, parodydamas keturias iltis, ir nusikvatojo. Titulus 
jis palaikė juokais, matyt, pamiršęs, kad vakarykščiai buvo pa- 
siuntęs valtį sutikti švedų princo. Nurimęs paklausė, kuris iš 
mūsų tuoksis su „princese“. Žengiau į priekį ir vėl pakartojau 
mūsų vardus, bet jis tik pakratė galvą: tokių sunkių vardų ne- 
įmanoma sutuokti. Ėmiau derėtis dėl kompromiso. Jei jis per- 
skaitytų jungtuvių formuluotes, aš įrašyčiau teisingus vardus. 
Jis sutiko, ir po kelių minučių ceremonija buvo baigta. Tanė 
visus nustebino, prieidama prie Hoblėjaus ir iškilmingai padė- 
kodama už originalias jungtuves. Jis tai palaikė pašaipa ir iš- 
baidė mus lyg vištų būrį. Vėl išėję akinančion saulės švieson, 
juokdamiesi puolėm kits kitam ant kaklo. Princas Vilhelmas 
atrodė labai laimingas. 

Po pietų susipakavom mantą ir patraukėm į geležinkelio stotį, 
kur mūsų laukė gubernatoriaus vagonas. Makmilanas prie trau- 
kinio prikabino nuosavą virtuvės vagoną, ir jo virėjai šmirinėjo 
po visą stoties teritoriją su baltom prijuostėm. Mudu su Tane, 
Okė Šiogrenas, Makmilanas ir princas su savo palyda sugar- 
mėjom į gubernatoriaus vagoną nelyginant iškylaujanti moki- 
nukų klasė. 

Po poros valandų visi užmigo. Prabudęs pamačiau Tanę sė- 
dint visiškai žvalią. Didžiulės jos akys smalsiai lakstė tarp kraš- 
tovaizdžio už langų ir vyrų, kurie knarkė išsisklaidę po visą va- 
goną. Traukinys kratėsi, gergždė ir dundėjo. Viena princo Vil- 
helmo ranka buvo nukarusi ir švytavo pagal traukinio judesius. 
Riebūs Makmilano skruostai virpėjo nuo kiekvienos geležin- 
kelio sandūros. Šiogrenas knarkė tiesiai į lubas. 

"Tanės žvilgsnis klaidžiojo po platumas. Stebėjau ją vogčio- 
mis ir mačiau, kaip nedidelės veido permainos išduoda didelį 
sujudimą: viskas buvo įmanoma, praeitis ir ateitis išsirideno į 
vienintelę kompaktišką dabartį. 

Plynėse pradėjo išnirinėti žvėrys. Traukinys pravažiuodavo 
kaimus, kur Žmonės degino lauželius. Suaugusieji sveikindami 
iškeldavo rankas, o vaikai rėkdami ir mojuodami bėgdavo ge- 
ležinkeliu. Vakaruose dangus liepsnojo, nutvieksdamas vago- 
ną oranžine šviesa. Tanė susirangė prie lango tarsi maža mer- 
gaitė. Kraštovaizdžio rimtis teikė ramybę ir dvasinį susikaupi- 
mą. Pasaulis visad šitaip atrodęs. Čia glūdėjo guodžiantis ne- 
kintamumas. 

Žiūrėjau į miegančius vyrus. Mes buvom grupė žmonių, už- 
kariaujančių naują Žemyną visiškai taip pat kaip vaikai, įbė- 
gantys į ką tik atidarytą pramogų parką. Praeitis buvo keistai 
nereikšminga, o ateitis pasitikdavo mus kas sekundę. Viskas 
buvo mūsų rankose. Neturėjom jokio supratimo, ar mūsų atsa- 
komybė neįžvelgiamai didelė, ar apima tik mūsų pačių gerovę. 

Atsisėdau ir sušnibždėjau: 

— Tane, mes galim daryti, ką norim. 

— Nėra jokių apribojimų, - linktelėjusi atsakė ji. 
Prisislinkau prie jos ir ėmiau vardyti žvėris, tekant saulei jų 
vis daugiau išnirdavo plynėse. 


Vestuvinę vakarienę, Rytų Afrikos europiečių papročiu, valgė- 
me apsitaisę naktiniais drabužiais. Princo Vilhelmo pižamą 
plaikstė pro atvirus langus traukiantis skersvėjis, o Makmila- 
nas išdygo su baltais naktiniais marškiniais - atrodė, kad jo galva 
užkelta ant palapinės. Kur tik jis pasirodydavo, visad pasidary- 
davo ankšta. 

Frakais apsirengę negrai patarnautojai stalus apstatė skanės- 
tais, kurių man nė sykio neteko matyti išvykus iš Europos. Šiog- 
renas šaudė šampano kamščius tiesiog į dykrą, griausmingas 
juokas kilo ir slūgo, visi stvarstė taures. Tuomet man dingtelė- 
jo: o kur Tanė? Kiti irgi stebėjosi. 

Be abejo, ji stovėjo ir laukė, kad mes jos pasigesim. Kai tik 
atsigręžėm ton vagono pusėn, kur visi buvom persirengę poro- 
je mažesnių kupė, ji išlindo. Vilkėjo giliai iškirptus naktinius 
marškinius ir žengė prie mūsų basa. Be batų jos eisena tapo 
minkšta ir intymi, moteriška, bet tuo pat metu kupina vaikiš- 
kos nekaltybės. Tai buvo pasitikėjimo vyriška sandrauga ges- 
tas, mes atsiliepėm priimdami ją kaip brangų papuošalą. Nie- 
kad nebuvau matęs jos tokios patrauklios. Jos dailios baltos 
pėdos tapo atskleista vakaro paslaptim, žavia ir šokiruojančia 
palyginti su visais vėpsančiais pižaminių kelnių antukais. Dėl 
jos pėdų mes paliovėm šėlę ir ėmėm elgtis rūpestingiau. 

Lengvas jos drabužėlis privertė mane atkreipti dėmesį į pa- 
tarnautojus negrus. Susidomėjęs jų reakcija, po negyvais žvilgs- 
niais įžiūrėjau vietos sau nerandantį apglumimą. Kad ir kur jie 
gręžtųsi, visur susitikdavo su ponais šokiruojančiai privačia ap- 
ranga, O jie tuo pat metu buvo aptaisyti iškilmingais baltųjų 
rūbais. Jų veiduose regėjau kupstuotus žemės sklypus, regėjau 
lygumas su gyvuliais ir aprūkusiom lūšnom, prisigėrusiom rūgš- 
čių seno maisto ir išskyrų kvapų. 

Iyrinėdamas dar labiau juos sujaudinau, lyg būčiau apkalti- 
nęs, kad slapta dirsčioja į kažką uždrausta. Pasilenkiau ir šnibž- 
domis paklausiau Tanės, ką, jos galva, apie mūsų vestuvinę puo- 
tą mano čiabuviai. 

— Jiems patinka, - nedvejodama atsakė ji. - Jie mato, kad 
mūsų gyvenime nėra apribojimų. 

Atsakiau, kad man rodos, jog jie išgąsdinti tokio baltojo žmo- 
gaus kaprizingumo ir nesivaldymo. 

Valgėm ir gėrėm, o naktis vis tamsėjo. Kai Makmilanas liepė 
nudengti stalą, Tanė atsistojo ir pareiškė turinti pageidavimą: ji 
norėtų, kad tarnai suvalgytų likučius. Ir čiabuviai turį gauti jos 
vestuvių puotos dalį. Pageidavimas buvo sutiktas kaip ekscent- 
riškas užgaidas mušus į galvą šampanui. Galbūt jis atitiko puo- 
tos pobūdį. Tanė basa nušveitė — iš smalsumo sekiau jai iš pas- 
kos - į virtuvės vagoną ir frakuotiems negrams pasiūlė atsisėsti 
ir pasimėgauti valgiais. Jie atsargiai susėdo aplink taures ir išdė- 
liotus dubenis ir pažvelgė į neseniai jų pačių serviruotą maistą 
naujomis akimis: ar jis valgomas? Tanė apibūdino jiems įvairius 
patiekalus, drąsindama paragauti, 1r susidomėjusi stebėjo jų pir- 
muosius kąsnius. Kažkuris iš jų susijuokė, kažkuris negalėjo nu- 
slėpti pasišlykštėjimo ir, kai Tanė pratrūko kvatoti iš nedraugiš- 
kos minos, vis daugiau žmonių ėmė šnekėti, klausytis ir dairytis 
matančiomis akimis. Kažkas netgi paklausė valgio pavadinimo. 
Keisčiausia, kad Tanė elgėsi su jais veik kaip su sau lygiais, ta- 
čiau savo vaidmenį atliko su savaime aiškiu autoritetu, nepalie- 
kančiu jokių abejonių, kas draugijoje turi sprendžiamąjį balsą. 


Traukinys dūmė į plokščiakalnį, ir kupė vis labiau vėso. Už langų 
švietė mėnuo. Lygumos keistai nušvito, o miškai ir kalnai metė 
tamsius šešėlius. Žvaigždės spindėjo, kaip būna tik Afrikoj. 

Prieš naktį visi persirengė atžagariai, pižamas pakeisdami 
įprastais drabužiais. Buvau pasiėmęs antklodžių ir paklodžių, 
miegamųjų vagonų nebuvo, ir visi įsitaisė ant gultų, kaip kas 
išmanė. 

Vidury Cavo draustinio traukinys pusvalandį stovėjo. Į kupė 
bemat įsiveržė dykrų garsai. Netoliese šmirinėjo svirpliai, nak- 
tiniai paukščiai, pelėdos ir hienos. 

Tanė panoro išlipti. Žibinto šviesoje paėjom nuo traukinio 
galelį. Tanė pirmąsyk žengė dykra. Ji giliai traukė į save nakties 
kvapus ir išsižiojusi klausėsi visų garsų. IVlėdami užkopėm ant 
kalvelės. Aš užgesinau žibintą. Mėnesienoje regėjome pro trau- 
kinio langus sklindančią šiltą šviesą. Šnabždomis papasakojau 
apie Cavo žmogėdras. Tiesiant geležinkelį indų darbininkus de- 
vynis mėnesius kas naktį puldinėjo pora žmogėdrų liūtų. Kad 
ir kaip darbininkai saugojos, liūtai juos susirasdavo ir kasnakt 
porą nusitempdavo. Darbai sustojo trims savaitėms, kol vado- 
vams pavyko nušauti liūtus. 

Sušnairavau į Tanę vaizduodamas, kaip milžiniškos katės sė- 
lina naktyje. Niekas nežinojo, kada ir kur juos užklups mirtinas 
puolimas. Mums už nugaros kažkas sušnarino krūmus - matyt, 
mažytis dikdikas, - ir Tanė atsisuko plačiai šypsodama. Ji paė- 
mė mane už rankos, ir palengva parpėdinom į traukinį. 

Naktį miegojom kaip klajūnai. Tanė susisuko lizdą ant gulto, 
aš pasitiesiau paltą apačioj ant grindų, o po galva pasikišau 
perlenktą striukę. Užmigau, jos ranka buvo padėta man ant 
skruosto. 


Farahas buvo pasiruošęs mus sutikti fermoje. Jis paklausė ma- 
nęs, ar galėtų surengti nedidelį priėmimą. Atsakiau „ne“, nesą 
reikalo. Bet Tanei ši mintis pasirodė gera. Ji privertė mane pa- 
keisti sprendimą. 

Labiau norėjau, kad fermą pasitiktume vieni, nuščiuvę ir ap- 
galvotais žingsniais įžengdami jon tarsi šventyklon. Rūpestin- 
gai papasakočiau jai apie namus, išrodydamas kiekvieną smulk- 
meną. Nusivesčiau į sodą ir artimiausias apylinkes. Užvalgę ir 
pailsėję, iškeliautume prie neseniai pasodintų kavamedžių. Vy- 
liausi, kad mes kartu trypsim šį kraštą ir paversime fermą me- 
džioklės plotu. 

Po ramios kelionės automobiliu iš Nairobio, vėsiam orui pa- 
mažėle šylant ir prisipildant medžių ir krūmų kvapų, artėdami 
prie Mbagačio išgirdome tarytum didžiausios minios šurmulį. 
Prie įvažiavimo nesimatė nei pastato, nei sodo, nei atviros aikš- 
telės priešais namus. Visą vaizdą užstojo žmonių kūnai. Visi, 
bent kiek susiję su ferma, sėdėjo arba stovėjo aplink namą. Mus 
pamatę, jie valandėlę nutyko, ir visi atsistojo. Pakilo naujas, 
dar baisesnis erzelis. Šaukdami, dainuodami ir plodami, žmo- 
nės puolė prie mūsų. 

"Teko išlipti iš automobilio toli nuo namų, nes negalėjom pra- 
sigauti pro minią. Persiutęs šūktelėjau Farahui. Kumščiais ir 
raganosių bizūnu nustūmiau pačius įžūliausius ir riktelėjau Fa- 
rahui baigti spektaklį. Tačiau Tanė be baimės išlipo iš automo- 
bilio, uždėjo ranką man ant peties ir patikino, jog viskas „nuo- 

stabu“. Ji žengė tiesiog į klegančią dvokiančių kūnų minią, pra- 
dingdama tarp negrų, aš vos beįžiūrėjau jos didžiulę skrybėlę. 
Prasibroviau iš paskos saugodamas, kad jai neatsitiktų nieko 
blogo. 

Išvydau tikrą stebuklą. Niekad jos anksčiau neregėję čia- 
buviai ėmė garbinti ją nuo tos akimirkos, kai ji įkėlė koją į 
Mbagatį, jie lytėjo ją rankomis ir šaukė iš susijaudinimo. Ji 
atsakydavo su kažkokia dieviška malone uždėdama ranką ant 
moterų ir vaikų. Tarsi jie būtų išvydę namo parsirandančią 
pranašę, visų lauktą ir legendos pažadėtą, kad sugrįš, kai at- 
eis tam laikas. Ir Tanė įsijautė į vaidmenį išdidžiai, oriai ir 
labai talentingai. 

Aš jiems nerūpėjau. Aplink mane žmonės išsiskirstė. Buvau 
jiems pažįstamas, tas, kurio jie bijojo ir ir kurį gerbė. Tanę jie 
pamilo nežinodami, kas ji tokia. 

Priėjus prie namo, Tanė man pareiškė norinti tarti padėkos 
žodį. Norinti jiems kuo nors atsilyginti. Ką ji galėtų jiems pa- 
siūlyti, paklausė manęs. 

— Mėsos, - atsakė už mūsų stovintis Farahas. 

Ji neryžtingai pasižiūrėjo į mane. Aš linktelėjau. 

Ji užlipo ant stalo ir garsiai išdrožė kalbą taip įsijautusi, kad 
drebėjo rankos ir kojos. Ji kalbėjo, kad parsirado namo į sveti-. 
mą šalį ir kad tos šalies žmonės parodė jai didelę meilę. Pareiš- 
kė, jog fermoje visi priklausą vieni kitiems, jie yra jos dalis, o ji — 
jų. Padėkojo jiems ir pažadėjo po kelių dienų atsiųsti Žvėrių, 
kurių nušausiąs geraširdis jos vyras. Ji taip pat tikisi aplankyti 
jų namus ir pasižiūrėti, kaip jie gyvena. Paprašė dabar palikti 
kiemą, nes po ilgos kelionės esanti pavargusi ir turinti pailsėti. 

Minia ilgai džiūgavo. Tanė įėjo į namus ir sudribo ant kėdės. 
Buvo tokia išsekusi, kad vos sulaikė ašaras. 

— Tai nepakartojama! - sušnabždėjo. 

Po dešimties minučių nuo jos kalbos pabaigos aplink gyve- 
namąjį namą buvo tuščia ir ramu. Mus apsupo erdvė. Veran- 
doje su šypsena lūpose stovėjo susimąstęs Farahas ir žvelgė į 

Ngongo kalnus. O po didelio triukšmo stojusioje mirtinoje ty- 
loje iš miškų ir lygumų parskrido paukščiai ir sutūpė kiemo 
medžiuose. Jie giedojo smarkiau nei kada nors anksčiau. 


Po savaitės pajutau poreikį pasikviesti pietų princą Vilhelmą. 
Tanė norėjo kažko daugiau. Ji norėjo surengti didelę puotą tiek 
draugams švedams, tiek fermos čiabuviams. Tačiau, pabrėžė ji, 
puota turinti parodyti pagarbą kiekvieno savitumui. Svečiai su- 
sitiksią didelėje ngomoje, o paskui čiabuviai ir baltieji toliau 
linksminsiąsi atskirai. 

Paklausiau jos, iš kur žinanti, kas yra ngoma. 

— Farahas papasakojo, - atsakė ji ir pasiūlė lauke prie namų 
sukrauti laužą, aplink kurį galėtų šokti kikujų moranai. Praėjus 
porai dienų po atvykimo, ji aplankė vadą Kinandžui ir dabar 
taip pat norėjo jį pasikviesti su patarėjais. 

Anksčiau sykį buvau iš tolo stebėjęs ngomą. Šokis ir iškilmės 
iš pradžių darė juokingą įspūdį - nerangūs šokčiojimai ir trypi- 
nėjimas pagal monotonišką, stenančią ir stūgaujančią dainą. 
Po valandėlės mano požiūris į šokį pasikeitė, nors patys šokio 
judesiai išliko tie patys. Ritualo kartojimasis suteikė jam kitus 
kontūrus, kaip atsitinka ilgai žiūrint į tą patį daiktą. Kiekviena 
detalė įgavo įkyrios haliucinacijos ryškumo. Atlikėjai demonst- 
ravo džiaugsmo, nevilties, pykčio ir išdidumo mišinį, kuris bu- 
vo nemalonus, tačiau viliojantis. Ilgokai stebeilijau į juos, ir 
sąmonėn prasismelkė savotiškas svaigulys. Tik priėjus Okei 
Šiogrenui ir juokiantis kažką pasakius apie čiabuvių „laukinu- 
mą“, atsipeikėjau ir nuskubėjau šalin. 

Prisiminimai mane trupučiuką sujaudino. 

Princas Vilhelmas su Gustavu Levenhauptu atvažiavo iš Nai- 
robio vėlyvą popietę. Mes išgėrėme verandoje. Tanė entuzias- 
tiškai papasakojo apie būsimą šokį, nors pati niekad nebuvo jo 
mačiusi. Nuostabiausia, kad jos pasakojimas visiškai atitiko ma- 
no atminty išlikusį vaizdą. 

Prieš pat sutemas išdygo kikujų šokėjai. Jauni vyrai, mora- 

nai, ir jaunos mergaitės atėjo atskirai. Paskui susirinko apie 
šimtą Žiūrovų, kurie šokyje turėjo dalyvauti pasyviau. "Tarp jų 
buvo vienas mano darbų vadovų, kuris priėjęs pranešė, jog va- 
das Kinandžui nusprendęs pasižiūrėti ngomos. Jis norėjo savo 
asmeniu pagerbti šventę, nes suprato dalyvausiant švedų prin- 
cą ir jaunąją baronienę. Savo apsilankymu jis taip pat norėjo 
parodyti, kad mane laiko patikimu fermeriu. 

Vos tik lauke, kiek toliau nuo namų, buvo uždegtas didysis 
laužas, pasirodė Kinandžui su savo palyda. Įsisupę į beždžio- 
nių, leopardų ir liūtų kailių mantijas ir užsidėję keistus galvos 
apdangalus, seni vyrai, pasiramsčiuodami smailomis ietimis, at- 
žingsniavo prie namo visai nesidomėdami, kas dedasi aplinkui. 
Primerktomis, nieko nereginčiomis akimis šaltai pasisveikino 
su mumis. Jų rankos buvo mažos, gumbuotos ir kietos. Kinan- 
džui valandėlę stabtelėjo prieš princą Vilhelmą ir nužvelgė jo 
ilgą kūną, kažką burbtelėjo ir be komentarų priėmė Tanės ir 
mano sveikinimo žodžius. Jo dalyvavimas darė mums garbę. 

Palydėjome senukus, keliančius pagarbą, nors ir atrodančius 
kaip pulkelis nugeibusių grifų, prie stalų ir kėdžių, kuriuos bu- 
vome sustatę lauke atokiau laužo. Buvo išdėliota viskis ir tau- 
rės, ir jie ėmė sriubčioti gėrimą be jokių pastabų. 

Prie laužo keletas jaunuolių ėmė daryti apšilimą prieš šokį. 
Jie užsimodavo ietimis, vaikščiojo šokio žingsniu ir apsimesda- 
vo, jOg puola vieni kitus. Kažkas jų elgesy kėlė man nerimą. 
Juokai buvo aršūs ir išdidūs, o žodžiais ir žvilgsniais jie kan- 
džiojosi it plėšrūnai. Buvo pasirengę palikti kasdienybę, kad 
prarytų ritualas. 

Paprašiau Farahą atvesti mano arklį ir užlipau ant jo. Ngo- 
ma vyko mano žemėje, ir aš nustatinėjau jos ribas. 

Kai Kinandžui pradėjo šokį davęs vos pastebimą ženklą į kablį 
panašia ranka, Tanė abu švedus privedė prie šokėjų. Pats likau 
sėdėti ant arklio kiek atokiau. Ir vėl stebėjau tą keistą spektak- 
lį, kurio dalyviai patys įvaro save į visiškai nevaldomą ekstazę. 
Vargu ar tai buvo didėjantis įsijautimas, veikiau smarkus min- 

čių atsipalaidavimas. Jie atsiliepė į pačius svarbiausius kūno 
raiškos būdus: šokinėti, purtytis, dejuoti, stūgauti. Pati mono- 
tonija kėlė temperatūrą, ir aplinkos tikrovė išnykdavo iš jų są- 
monės. Visa energija tarsi sugarmėdavo vidun, patirties, apie 
kurią nieko nenutuokiau, link. 

Merginos šoko sau, vaikinai sau. Bijojau, kad jie atsigręš vie- 
ni į kitus — tai būtų paleidę jėgas, kurių, mano manymu, jie 
nemokėtų suvaldyti. Bet jie vos dėbtelėdavo vieni į kitus. Užtat 
vaikinai šoko vis smarkiau ir labiau susiglaudę, kilodami ir kra- 
tydami ietis, ant nuogų pečių žvilgėjo prakaitas, o veidai buvo 
paslėpti po grėsmingo abejingumo kaukėm. Žvaigždėtan dan- 
gun kilo kibirkštys ir dūmai, ir laužo karštis vilnimis atsirisdavo 
iki mūsų. 

Tarsi atsitiktinai moranai apsupo princą Vilhelmą ir Leven- 
hauptą, 0 merginos tuo pačiu metu - Tanę. Tanė pritariamai 
sutiko jų dėmesį santūriais gestais ir aukštai iškelta galva, tuo 
tarpu abu vyrai atrodė išsigandę ir sutrikę. Šokėjai vis artėjo, 
judesiai darėsi vis audringesni ir grėsmingesni. Negalėjai nu- 
spręsti, ar tai buvo mėginimas pasikviesti ir įtikinti, ar neprisi- 
leisti ir įbauginti. 

Tačiau jie išsigando. Ir šokis virto jų baimės medžiokle. 

Nesvyruodamas įjojau tiesiai tarp šokėjų ir išvedžiau abu pa- 
dėrusius švedus iš šokio centro. Daviau ženklą, kad galima tęs- 
ti šokį. Apspangę jaunuoliai vėl sukruto, bet nebe taip smar- 
kiai. Kinandžui metė į mane geltonų akių žvilgsnį, ir jo veidą 
iškreipė tylus juokas. 


Po valandos sėdėjom, valgydami iš Nesbiuholmo porcelianinių 
indų, gėrėm iš krištolo taurių prancūziškus vynus ir taršėm žą- 
sų kepenėles bei keptą kurapką. Nuotaika buvo nervinga ir įkai- 
tusi. Princas Vilhelmas pasiilgo namų ir uždainavo „Sparnuo- 
tąją plaštakę“, Levenhauptas persigėręs ėmė Tanei žarstyti 
komplimentus. Susipainiojęs pareiškė negalįs suprasti, kodėl 

jos pasipūtimo ar ekscentriškumo. Ji klausėsi įsitempusi, ma- 
čiau, kaip joje grumiasi liūdesys ir pyktis. Jos nuotaika užkrėtė 
mane it dūris krūtinėn. Skubiai atsistojau ir atsigręžiau į Le- 
venhauptą. Pajutęs, kad jo adjutantas pavojuj, princas įsiterpė 
tarp mūsų. Žaibiškai sureagavęs, staiga pasirodė Farahas ir pa- 
klausė, ar nenorėtume kavos. Tanė linktelėjo, įsivyravo ilga ty- 
la, kol išgąsdintas Levenhauptas atsiprašė sparnuota žodžių vin- 
ge, kurią ne taip lengva buvo suprasti. Buvo akivaizdu, kad jis 
pats nesupranta savo lengvabūdiškumo. 

— Gubernatorius, fermos žmonės ir vadas Kinandžui mane 
vertina. Tai tenkina, - pasakė Tanė, užbaigdama vakarą. 

Tanė dažnai rašydavo laiškus namo. Ji skaitydavo juos man bal- 
su. Jie buvo lyg linksmi atgarsiai iš nesibaigiančio džiaugsmo ša- 
lies. Nežinau, kaip ji įstengdavo. Pats rašydavau retai. Kiekvie- 
nas mano sudėliotas žodis tarytum virsdavo melu. Ferma išaug- 
davo į ištisinę apgaulę, gamta - į europietišką parką su Afrikos 
medžiais ir gyvūnais, išdėstytais nelyginant skulptūros. Negrai 
tapdavo bejėgiais mokyklinių piešinių laukiniais, o baltieji pri- 
mindavo Afrikon nusitrenkusius „Tivoli“ parko dykūnus. 

Kiekvienąsyk, gavęs Hanso laišką, praplėšdavau šį tikėda- 
masis perskaityti šūksnį iš savo paties širdies. Ir kiekvienąsyk 
vienodai nusivildavau. Mūsų bendra brolių šneka, išsirutulio- 
jusi besipešant dėl to paties žaislo, stokojo rašto kalbos. Bend- 
ros suaugusiųjų kalbos, kurios niekad neturėjome, trūkumas 
buvo nepakeliamas. Norėjau, kad Hansas gyvuotų manyje. Vis 
dėlto supratau, kad manyje jis tupėtų kaip svetimas padaras, 
parazitas. Laimingiausias būdavau, kai apie jį negalvodavau. 
Šios valandėlės ištįsdavo į savaites, mėnesius. 

Nieko nėra svarbiau, kaip būti vientisam valia ir jausmais. Iš 
tikrųjų lengviau - galbūt netgi garbingiau - gyventi kaip nevy- 
kusiam vienetui nei kaip dviem geroms jo pusėms. 

Kinandžui stebėdamas pavargusiomis akimis įžvelgė, kad 
mano, laukinės anties Vahogos, maklinėjančios po didžiules 
teritorijas, siela turinti būti kitoje vietoje. Ėmiau mokytis. Ke- 
letą dienų, gal savaitę, krypavau fermoje, neketindamas pa- 
likti saugaus medžioklės ruožo. Staiga vieną rytą ištempiau 

kaklą, apsidairiau ir pauosčiau orą. Po kelių sekundžių ištie- 
siau sparnus - ir išnykau. 


Net stovėdamas ant žemės gebėdavau matyti kraštovaizdį lyg 
iš viršaus: ant neregimų siūlų iš dangaus nukarusią lygumą su 
pavieniais erškėčiais, vienišą kongonį ant kalvos, toliau — so- 
dos ežerą su žydrais, baltais ir rožiniais flamingais. Švilpčioda- 
mas ratu sklendė erelis žuvininkas. Kalno šlaite krūmingas tar- 
peklis, kanopų išmintas takas, sodrios žalumos apsupta viksvų 
prižėlusi bala, iš kurios išteka upeliukas. Buivolai stovėjo su- 
stingę popietės ore, liepsnojančiame nuo sėdančios saulės. Ga- 
nyklos buvo buivolų nugarų stebėjimo postas. Apačioje, Rifto 
slėnyje, rūko dulkių sūkuriai nelyginant per sausą, išdegusią 
žolę traukiančios kolonos. Aukštumose drėgni atogrąžų miš- 
kai košė pro lapiją šviesą. Spūdinai per tamsą ir šviesą, O virš 
galvos it kokios pasakų būtybės ant lianų ir ruplėtų, standžių 
medžių šakų kadaravo barzdotos kerpės. Naktyje sukosėdavo 
leopardas, jam atsiliepdavo hienos, o paskui juos perveikdavo 
liūto riaumojimas. Cikados ir kukutės atkakliai laikėsi ritmo 
iki pačios aušros. 
Ten buvau vientisas ir nedalomas. Kitaip šito neišsakysi. 


Iš sausos Ačio lygumos parėjau vėlyvą popietę. Prakaitas buvo 
sudžiūvęs kaip vėsinanti plėvelė apie krūtinę ir nugarą. Ran- 
kos trenkė šautuvo tepalu ir kuprinės diržų oda. Plaučiai vis 
dar pumpavo spygliais nukvipusį orą, kai dykrų žingsniu įžen- 
giau į mūsų namus. 

Viešpatavo naktis. Ant užvertų langų buvo nuleistos žaliuzės. 
Vėsi tamsa atsidavė cementu, alsiom išdūsom ir įšildyta pataly- 
ne. Farahas stovėjo poste prie Tanės kambario slenksčio. Ji pu- 
siausėda gulėjo lovoje didžiulėmis akimis, žibančiomis iš suny- 
kusio balto veido. Nejau sulyso per vieną vienintelę dieną? 

— Aš sunkiai sergu, - ištarė ji ir pasiduodama atmetė ranką. 
Ir aš pastebėjau, kad liga yra būsena, su kuria ji susidoroja taip 

pat puikiai kaip ir su sveikata ar pasisekimu. Ji jai atsidavė. — 
ĮJeik. Kaip ilgai tavęs nebuvo, - sudejavo. 

Aš nesiryžau įeiti į kambarį. Atsargiai tykinant prie lovos, 
krūtinėje persijungė reguliatorius. Per sąmonę nuglūdino klau- 
simas: nejau mama vėl serga? Gailaujant dėl jos būklės, mano 
balsas perėjo į tylų falcetą. 

Dvi valandas sėdėjau prie jos lovos nesiprausęs, nepersiren- 
gęs ir nevalgęs. Viskas rodė ją sergant maliarija. Farahas atne- 
šė drėgnų rankšluosčių, kuriais vilgiau jai kaktą. Bejėgiais pirš- 
tais ji žnaibė man rankas, kojas ir skruostus murmėdama, koks 
sveikas ir stiprus aš esąs. Sunku buvo suprasti, ar taip ji norėjo 
pabrėžti kontrastą savo negalei, ar perimti mano jėgą. 

Stebėtina, kaip gerai susigaudžiau prie jos ligos guolio. At- 
rodė visiškai natūralu ją prižiūrėti ir valgydinti. Farahas nuėjo 
sriubos, kurią mėginau jai surydinti, bet ji kaip paprastai neno- 
rėjo valgyti. Ji išgėrė chinino ir arbatos su medum, ožiuodama- 
si tartum vaikas. 

Ūmiai ji nusigręžė trumpai pasakiusi, kad aš turįs išeiti. Jai 
reikia pailsėti. 

— Ilsėkis, aš pasėdėsiu prie tavęs, - atsakiau. 

— Eik susitvarkyti! - primygtinai pasakė ji ir užsisklendė nuo 
manęs. 

Po pusvalandžio man tysant vonioje, atkurnėjo Farahas ir 
pranešė, kad memsahiįb mane šaukianti. Apsisukęs vonios 
rankšluosčiu kupinas nerimo nuskubėjau prie lovos. Ji pareiš- 
kė mirštanti nuo kažkokios nežinomos tropikų ligos. 

— Nepalik manęs! - sušvokštė griebdama man už rankų. 

Bandžiau ją guosti, kad visi pakliuvę į tropikus iš pradžių 
suserga. Ji nenusiramino. Kai pasiūliau pasiųsti daktaro, ji dar 
labiau išsigando ir pasakė jokiu būdu nenorinti, kad koks nors 
anglų šundaktaris čiupinėtų jai kūną, iš burnos skleisdamas dži- 
no smarvę. | 

— Geriau atvesk Kinandžui burtininkus! - paliepė ji, i1r skruos- 
tus išmušė karščio raudonis. 

Ji puolė į neviltį, 17 akimirką suglumęs visai pamečiau galvą. 
"Tuomet priėjo Farahas ir paklausė, ar jam galima kai ką pasa- 
kyti. Tanė nutilo ir pasitempė jo link, tarytum jos gyvybė glūdė- 
tų jo rankose. 

— Memsahib galinti būti visiškai rami. Jei Dievas panorės, ji 
greitai vėl būsianti sveika. — Tai buvo visi jo žodžiai, tačiau Ta- 
nė, vėl nugrimzdusi į pagalves, patenkinta atsiduso, kad gyvy- 
bė jai dar sykį dovanojama. 

— Mahometonai išmano daugiau už mus. Likimo keliai jau 
užrašyti jų slaptame rašte. 

Po ketvirčio valandos ji miegojo ant šono, pritraukusi prie 
pilvo kelius ir pasmakrėje sunėrusi rankas. Sunku buvo nuspręs- 
ti, ar lovoje guli vaikas, ar labai sena moteris. 


Kai kitą rytą pakirdau, audėjai palmėje į rytus nuo namo ply- 
šojo garsiau nei paprastai. Pro užuolaidų plyšį švietė saulė, o 
lauke sodininko padėjėjas tarškino laistytuvą. Pravėrus veran- 
dos duris, į kambarį plūstelėjo gaivus ryto oras. Nors ir labai 
troškau išeiti iš namų, nuskubėjau prie Tanės ligos patalo. Pa- 
keliui kilo mintis padovanoti jai šuniuką. 

Ji vis dar miegojo, tad nuplustėjau nusiprausti ir papusry- 
čiauti. Išgirdęs ją nuleidžiant vandenį klozete (vieninteliam britų 
Rytų Afrikoje! ), baigiau valgyti ir nuėjau į jos kambarį. Ji tebe- 
karščiavo, bet buvo ramesnė nei vakarykščiai. Švelniai į mane 
žvelgdama pareiškė, jog geresnio ir rūpestingesnio vyro nega- 
lėjusi gauti. Atsakiau jai pasiliksiąs prie jos lovos, kol ji sirgs. Ji 
emė protestuoti, tačiau paėmė man už rankos ir stipriai su- 
spaudė. 

Po pusvalandžio ji vėl sunerimo ir ėmė šnekėti apie safarį ir 
medžioklę. Jei įveiksianti ligą, mudu kartu važiuosim į safarį. 

— Ar netrokšti ištrūkti? — paklausė. 

— Tik ne dabar, - dorai atsakiau, ir atsakymas nustebino ma- 
ne patį. 

Man buvo jauku prie jos ligos patalo, atrodė natūralu ją girdy- 
ti ir valgydinti, maudyti ir guosti. Sėdėjau ten ne tik jos, bet ir 

savo labui. Tai mane ramino. O ji niekaip nerimo. Žodžiais ir 
rankomis ji ieškojo mano paramos, bet jėga, įsišaknijusi giliau 
nei karščiavimo sukeltas glebumas, versdavo ją išslysti iš mano 
paslaugios rankos. 

Staiga ji pasivertė nuo manęs ant šono ir sudejavo: 

— Palik mane, leiskis medžioti, daryk, ką nori, tik čia nesė- 
dėk! Tai ne tavo darbas. 

Man pasidarė skaudu. Jos žodžiai bakstelėjo ne tik ton vie- 
ton, kur randasi užsispyrimas ir savigaila, bet sužeidė giliau. 
Atsistojau ir pasakiau jai, kad mano gyvenimas - ne vien Žvėrių 
medžioklės ir šventės „Norfolke“ bei Mutaigos klube. Svarbiau- 
sia paremti ją. Bet ji buvo nepalenkiama. Man einant iš kam- 
bario, pavymui sušuko: 

- Eik! 

Paliepiau vienam iš mūsų toto atvesti arklį. Smarkus jojimas 
iki Nairobio ir šventinis vakaras atstatys mano nuotaikos pu- 
siausvyrą. Porą dienų galėjau praleisti ne namie. Pats balnoda- 
mas arklį, kuris trypčiojo lyg baudžiamas, išgirdau, kaip Tanė 
silpnu balseliu šūktelėjo mano vardą. Tai buvo skęstančiosios 
šauksmas, bet aš pas ją negrįžau. Žinoma, Nairobio atsisakiau, 
nutariau joti pas Burselį ir jo darbininkus, kad parodyčiau savo 
susidomėjimą fermos priežiūra. Bet ir to neįstengiau. Leidau 
arkliui eiti, kur nori. Nukoręs galvą jis pasirinko kavamedžius 
ir nužangiojo per giraitę Mbagačio upės link. 

Aš nebuvau vienas ir nedalomas. Prie Tanės ligos patalo jau- 
čiausi ramus ir kupinas savęs paties. Ne tik dykros davė man 
„namus“. Malonumas, su kuriuo viena ranka kilstelėdavau jai 
galvą nuo pagalvės, o kita prikišdavau prie lūpų gėrimą, buvo 
nėmaž nesudrumsčiamas. Jis primindavo visas tas akimirkas, 
kai vaikystėje pats gulėdavau pasiligojęs ir lepinamas arba kai 
sėdėdavau prie sergančios mamos ir ją guosdavau. Sunegaluo- 
ti, pasidaryti silpnam ir atsiduoti kito globai yra visų intymiau- 
sia. Tai palyginama tik su tuo artumu, kurį pajunti pats gavęs 
galimybę slaugyti ką nors kitą. 

Bet dar labiau jis primindavo tą metą, kai salono kertėje klau- 
sydavausi savo sapnus ir viltis išsipasakojančių mergaičių. Po 
pirmų guodžiamų ir ganėtinai beprasmių žodžių, kada prisista- 
tydavome vienas kitam ir kada būdavau priverstas mažumėlę 
pasipuikuoti, stodavo nuostabi tyla, kai mums nebereikėdavo 
nieko sakyti. Mintys laisvai skrajodavo. Visad leisdavau pir- 
moms prašnekti mergaitėms. Tai nebuvo sąmoningas viliojimo 
menas, aš paprasčiausiai gėrėdavausi klausydamas, kaip jos at- 
siveria ir vis labiau apnuogina savo jausmus ir mintis. Veda- 
maisiais klausimėliais atverdavau likusias duris ir staiga pama- 
tydavau mergaičių veiduose, kad jos kažką suprato apie save. 
Tokias valandėles būčiau norėjęs pavadinti šventomis. Kai vė- 
liau prisiliesdavau prie mergaičių glamonėmis ar bučiniais, jos 
priimdavo tai kaip pagarbą jų atskleistai esmei. Ir tuomet žino- 
davau, kad jos beviltiškai mane įsimylėjo. 

Kartą ketverių metų susižeidęs koją, buvau mergos panar- 
dintas į drungną vandenį. Tokiu pat būdu panardindamas mo- 
terį, atsiduodi su tuo pačiu svaiguliu. 

Jei Tanė atima iš manęs galimybę ją slaugyti ir jai padėti, telie- 
ka smuklė ir dykros. Tuomet esu stumiamas į visumą, kurios ne- 
pasirinkau. Tuomet turiu pažaboti savo vyriškumą, tapti tvirtas. 

Apsilankęs pas ją per priešpiečius, laikiausi atsargiai. Ji buvo 
nusiminusi ir atsiprašė, įsitraukė mane lovon ir stipriai prisispau- 
dė. Iš nevilties apsiverkė. Po penkiolikos minučių apsimetė mie- 
ganti. Žinojau ją vėl norint, kad būčiau toli nuo čia, geriausia to- 
kioj vietoj, kur ant manęs šoktų liūtas, o aš paleisčiau šūvį. 

Pasėdėjau prie jos valandėlę, bet paskui atidaviau Faraho glo- 
bon. Prieš pat sutemstant, nušuoliavau į Nairobį. Mutaigos klu- 
be niekas neabejojo, kas aš toks. Į klubą atklydusi dvidešimtme- 
tė anglų tarnautojo duktė tapo lengvu grobiu. Išsproginusi akis, 
ji su nuostaba sumurmėjo mano vardą. Valandėlę apsimečiau 
klausąs jos tauškalų apie drabužius ir paskalų, paskui nusinešiau 
ją, protestuojančią iš susižavėjimo, į atskirą kambarį, užrakinau 
duris ir nugrimzdau į suglebusį jos kūną. Tarsi būčiau mėginęs 

aukštai šokinėti lakiame smėlyje. Jokio pasipriešinimo. Paskui ji 
priskreto prie manęs kaip baikštus šunytis, o galiausiai buvau 
priverstas pakartoti procedūrą, kad ji užmigtų. 

Vėliau, įsimaišęs tarp baro vyrų, pajutau kylantį niršulį. Kiti 
su manimi elgėsi kaip su sprogstama medžiaga, ir naktinės iš- 
gertuvės virto balansavimu ties bedugne. Visą laiką manęs ne- 
apleido bjauriai stiprus jausmas, jog tą vakarą pasielgiau tinka- 
mai. Tai buvo man parodytas kelias. Čia buvau nepažeidžia- 
mas, čia stovėjau šalia Žmonių bendrijos ir rašiau savo paties 
įstatymus. 


Rytojaus vidurdienį, per pačią kaitrą, ilgai negėręs šviežio van- 
dens iš butelio, įjojau į Mbagatį ant arklio, kuris kiceno lyg bū- 
tų Žžabalas ar turėtų rūpestį. Pats prasimerkdavau tik jodamas 
šešėliu. 

— Gerai, kad ištrūkai, - pasakė Tanė, sėdinti verandoje ap- 
kamšyta pintinėje kėdėje it rytų šalies princesė. - Buvai to ver- 
tas po visos slaugos. 

Prisitraukęs kėdę, atsisėdau šalia. Ji ėmė šnekėti apie soma- 
lių gyvenimą. Spėjau, jog Farahas jai papasakojo. Jie išlaiką 
šeimas, nors ir atskirti šimtų mylių. Jie ramiai gyveną, tikėda- 
mi, jog tas kelias, kuriuo žengia, yra tikrasis. Jie nesigailį dėl 
savo kalčių ir nepatirią jokių sentimentų dėl ligos ar mirties. 
Santuoka trunkanti visą gyvenimą. Jų sielvartas ir laimė dideli 
ir aiškūs, bet visai nedirbtini. Išdidumas ir orumas jiems svar- 
biau nei linksmybės ir sėkmė. 

Geriant Faraho atneštą citrinų vandenį, iš akių man ištryško 
ašaros. Pratrūkau prisiminęs Tanės vakarykščius žodžius, Fara- 
hui grąžinus jai gyvybę: „Likimo keliai jau užrašyti jų slaptame 
rašte“. Žodžius supratau tik iš dalies, bet aiškiai atsiminiau. Jie 
man bylojo, kad likimo užmestas tinklas buvo išsivadavimas ir 
paguoda Tanei, bet man tik nelaisvė. Galėjau pasirinkti porą 
paprastų kelių ir galbūt tik vienu iš jų keliauti nesunaikintas 
saviniekos. 


|| 


Tanė pusiausėda gulėjo šešėlyje už namo. Vienas jos pasiuntinu- 
kų, jos manymu, labiausiai užsispyręs toto ir jos numylėtinis, sto- 
vėjo šalia, milžiniška lopetos formos vėduokle vaikydamas muses. 
Vos jai užsimerkus, berniūkštis sprukdavo nuo ilgos ir nuobodžios 
užduoties. Po kelių sekundžių pasigirsdavo aimanuojantis Tanės 
balsas, šaukiantis jį atgalios. Kai jis atplumpindavo prie savo pa- 
reigos, kaip bausmės susilaukdavo smarkaus plekštelėjimo per gal- 
vą vėduokle. Jis tučtuojau taip garsiai užbliaudavo, kad ji greitai 
turėdavo jam atkišti saldėsį, norėdama nutildyti. 

Pritykinęs prie jų, padėjau jai ant kelių du šimtai penkiasde- 
šimt šeštojo kalibro šautuvą su optiniu taikikliu. Ji krūptelėjo, 
pasibjaurėjusi jo sunkumu ir kietumu, ir pamėgino jį nublokšti. 
Bet aš ryžtingai spaudžiau jį jos glėbin tvirtindamas: 

- Laikyk! Šautuvas yra mano dovana tau. 

Ji nutilo ir susimąstė. Nuginiau berniūkštį, kuris nudūmė 
linksmai pasišokinėdamas, paėmiau jai už rankų ir kairiąją už- 
dėjau ant vamzdžio, o dešiniąją - ant gaiduko. Tada paliepiau 
tvirtai sugriebti šautuvą ir įdėmiai išklausyti, ką pasakysiu. 

Papasakojau, kaip judama laukuose, kaip vengiama statyti 
pėdą ant šakų ir sausų lapų, iš kurios pusės turįs pūsti vėjas, 
kad galėtum priartėti prie grobio, kaip pasinaudojama reljefu, 
norint prisėlinti nepastebėtam, kaip paleidžiamas šūvis, kur tai- 
kyti, kad jis būtų kiek galima efektyvesnis, kaip sekama paskui 
sužeistą žvėrį ir į ką kreiptinas dėmesys medžiojant stambų Žvėrį. 
Raganosis visad užpuoląs aklai ir netikėtai. Buivolas gudres- 

nis, jis nulendąs sunkiai prieinamon vieton, kad užkluptų iš šo- 
no ar užpakalio. Sužeistas lūtas prieš puldamas palaukiąs, kol 
priartėsi prie pat jo slėptuvės. Dramblys esąs pats „žmoniškiau- 
sias“ iš visų Žvėrių, rūpestingas saviškiams, ramaus būdo, kol 
neišprovokuojamas, bet pakurstytas galįs greitai įsiusti ir tapti 
pagiežingas bei kerštingas. 

Papasakojau apie skirtingas medžioklės rūšis: ant arklio, se- 
kimą pėsčiomis, laukimą pasislėpus prie upės ar versmės no- 
rint mėnesienoje paleisti kulką į ėsti atėjusį plėšrūną. Papasa- 
kojau, kaip sekama ne tik pagal pėdsakus žemėje, bet ir pagal 
medžius ir šakas, nulaužtus Žvėriui braunatis pirmyn ar prigu- 
lus pailsėti, kaip iš augmenijos galima spręsti, koks žvėris nese- 
niai ganėsi žolėje ir krūmuose. 

Tanė visą laiką tylėjo. Kai baigiau, ilgokai sėdėjome įbedę 
akis į Ngongo kalnų gūbrius, nieko nesakydami. 

— Kas tave viso to išmokė? - pagaliau paklausė ji dusliai. 

Atsakiau, kad šį bei tą sužinojau iš patirties, bet daugiausia 
išmokau iš savo pėdsekio Simbos, ginklanešio Džumos ir visų 
kitų afrikiečių, su kuriais medžiojau. 

— Jie sako, kad jau esu sumaniausias jų sutiktas baltasis me- 
džiotojas. Vis dėlto jie išmano kur kas daugiau už mane. 

Ir šitai ji ilgai gromuliojo. | 

— Ir su jais kalbiesi suahelių šnekta? 

Aš linktelėjau. Ji pasižiūrėjo į šautuvą ir paklausė, ar neskau- 
du žudyti tokius gražius gyvūnus. 

— Ne, aš žudau su pagarba jų grožiui ir savitumui, - atsakiau. 

Ji valandėlę godojo, paskui atsikėlė iš gulimosios kėdės ir 
nuėjo namo link vis tebelaikydama nutaikytą šautuvą. Mažasis 
toto, prieš tai ją vėdavęs, išbėgo pro namo kampą ir susidūrė 
su šautuvo vamzdžiu. Umiai sustojo rėkdamas ir vėl metėsi na- 
mo priedangon. Tanė susijuokė, atsigręžė į mane ir tarė: 

— Ryt busiu sveika. | 

— Puiku, - atsakiau, - tuomet kitą savaitę važiuosim masajų 
rezervatan į safarį. 

Ji linktelėjo ir įžengė į namą. 

Ruoštis medžioklei buvo smagu, tarytum klotum meilės guolį. 
Sėdėjau verandoje, planuodamas kiekvieną įmanomą situaci- 
ją. Kartu su kitais kroviau daiktus džiaugdamasis, kad kiekvie- 
nas jų turi savo svorį ir formą, kiekvienas kažkam skirtas. Vis- 
kas buvo tikslinga. 

Įsivertėm į vežimus valgomąją, virtuvės, miegamąją, tualeto 
ir dušo palapines, lovų, čiužinių, patalynės, stalų, kėdžių, por- 
celiano, vonią, katilų ir prikaistuvių, valgomųjų įrankių ir kito- 
kių virtuvės reikmenų, drabužių, knygų, vyno, spirito, geriamojo 
vandens, konservų, miltų, bulvių, ryžių, druskos, prieskonių, 
svogūnų, lopetų, kaplių, instrumentų, atsarginių ratų, lempų, 
žibalo lempoms, higienos priemonių, penkis šautuvus ir dau- 
gybę kitų reikalingų dalykų. Sudariau kruopštų sąrašą ir jame 
pažymėdavau kiekvieną dedamą daiktą. 

Iškeliavome trimis mulų traukiamais vežimais. Mudu su "Ta- 
ne važiavome vežimaičiu, kuriame galėjome pasislėpti nuo sau- 
lės. Mūsų jojamieji arkliai, kurių mums galbūt prireiks medžio- 
jant, vietoj raitelių nešė ryšulius. Mus lydėjo vedliai, pėdsekiai, 
ginklanešiai, virėjas, skalbėjas, saujelė vietinių tarnų ir, žino- 
ma, Farahas. Tai buvo kuklus safaris, mes norėjome judėti grei- 
tai ir per daug netriukšmaudami. Tačiau reikėjo gerai pasidar- 
buoti, kad su vos keliais tarnais įsirengtume stovyklą. 


Iš pradžių pasukome į plynaukštę akmenuotu keliu, kuris kar- 
tais susiaurėdavo iki tako. Krūmai visur buvo vienodi, ir artė- 
jant prie lygumos darėsi vis karščiau. Dar nenusigavę iki Ke- 
dongo slėnio, įsikūrėme Susvos kalno papėdėje. Tanė vis la- 
biau nerimo. Dūlinėjo nuo palapinės prie palapinės, nežino- 
dama, ko imtis. Prieš pat saulėlydį ji užsikeberiojo ant akme- 
ningos kalvos, stūksančios tuoj už mūsų stovyklos. Nenuleidau 
nuo jos akių, kol ji sėdėjo ant akmens pačioje viršūnėje, iki 
nusileido saulė ir lygumoje apačioj į sutemas nugrimzdo anti- 
lopės. Jau čirškė svirpliai, kai šūktelėjau, jog paruošta valgyti. 
Ji nulipo nuo kalvos lėtais žingsniais. Tamsoje priešais valgo- 

miąją palapinę prigludo man prie šono, užkišo už marškinių 
ranką ir paglostė nugarą. 

— Mombasoje buvom sutuokti kaip vyras ir žmona, dabar su- 
situoksime bendram gyvenimui - kaip šio krašto dalis. 

Paskui išsižiojusi pabučiavo man į kaklą. Nieko panašaus 
anksčiau nebuvo dariusi. 

Valgėm ir gėrėm tylėdami. Tanė bemaž nieko nevalgė ir, kai 
ją paraginau pasistiprinti, kad įgytų jėgų medžioklei, ji manęs 
nepaklausė. Išpampę storuliai, aišku, medžioja blogiau, pareiškė 
ji su pasitikėjimu. Pažvelk į stambiuosius plėšrūnus! Liesi ir al- 
kani juda smarkiau ir turi imlesnį bei jautresnį protą, pridūrė. 
Jos postringavimuose glūdėjo iškreipta tiesa, kurią buvo sunku 
atremti argumentais. Ji didžiavosi savo išsikišusiais kaulais. Jai 
niekas neatrodė baisiau nei „mažos ir putnios anglų vidurinio- 
sios klasės bobos, be jokios nuvokos besirausiančios savo na- 
muose it ką tik apsiparšavusios kiaulės“. 

Mes anksti atsigulėm. Tanė nuoga įsirangė pas mane, nuste- 
bindama atkakliu tikslo siekimu. Po jos aistringu įkarščiu sly- 
pėjo apsisprendimas. Atsakiau pirmąsyk mėgindamas paliesti 
giliau nei tik jos odą ir gleivinę, prieiti prie jos kaip moters, 
pralaužti kietumą, išdidumą ir atsainumą, suminkštinti ją, pada- 
ryti imlią, besidraskančią iš malonumo ir Žaismingai tingią. Ji 
pasitiko mane geležine valia. Mus dirgino svirpliai ir kukutės. 
Graibėmės, stūmėmės vienas į kitą, kandžiojomės ir glamonė- 
jomės - bet visur atsimušdavom į pasipriešinimą. 

Paskui ji iš pykčio apsiverkė ir prisiekė greitai „pasieksian- 
ti“. Suprakaitavusi išėjo į naktį ir pusvalandį pasėdėjo prie pa- 
lapinės, klausydamasi nakties garsų, tada drebėdama sugrįžo 
ir atsigulė savo lovon. 

Mes taip norėjome vienas kitam gero, bet buvome tokie be- 
jėgiai vienas kito glėby. 


Po lietaus visoje lygumoje pražydo žibuoklės. Aplink mus mė- 
lynavo kedrais ir alyvmedžiais apaugę kalnai ir kalnų virtinės. 


8. 
Masajai palengva ginė savo gyvulius ir kartais kirsdavo zebrų 
ar Tomsono gazelių bandą, nepabaidydami nė vieno žvėries. 

Juo labiau artėjom prie laukinės gamtos, juo giliau kvėpiau į 
plaučius orą. Išorinė tyla, iš pradžių teikusi ramybę, dabar įžie- 
bė man vis didėjančią aistrą. Pastebėjusi mano permainą, Tanė 
apsilaižė lūpas ir nusišypsojo. Stvėrė šautuvą, bet aš ramina- 
mai uždėjau jai ant peties ranką. 

Jos nekantra buvo kone komiška. Turėjau ją sulaikyti, kai 
nenusitaikiusi norėjo paleisti šūvį į saujelę Granto gazelių ke- 
letą šimtų metrų nuo mūsų. Prislinkom prie poros, ir kai iki jų 
liko. geras šimtas metrų, leidau jai šauti. Žvėrelis buvo sunkiai 
sužeistas. Jis nušliaužė paskui savo nurūkstančius giminaičius, 
pargriuvo ir persivertė per galvą, paskui ėmė šnopuoti iškišęs 
liežuvį, iš gerklės išsiveržė gargesys. Gazelė veltui mėgino atsi- 
stoti. Sušnairavau į Tanę norėdamas pamatyti, kaip ji reaguoja 
į šią skausmingą agoniją. Ji buvo sužavėta. Nušvitusiu veidu 
pasileido tekina. Ji lėkė vietove stulbinamai greitai ir netrukus 
atsidūrė prie žvėrelio, kuriam paskutinėmis desperatiškomis 
pastangomis buvo pavykę pasikelti, ir dabar jis stovėjo virpė- 
damas, išplėtęs iš siaubo akis. Tanė įstatė vamzdį jam į smilkinį 
ir paleido kulką. Paskui palinko prie savo grobio ir pažvelgė į 
Jį 

Kai ją prisivijau, ji tebestovėjo gaudydama orą. Atsigręžė į 
mane liepsnojančiu žvilgsniu. 

— Brurai, Brurai, aš mačiau, kaip gyvybė pasitraukė iš gaze- 
lės akių. Tai buvo nuostabu! 

Ir nusigręžusi ėmė žvalgytis lygumoje naujo grobio. Aš pats 
buvau viskam abejingas. 

Atrodė, tarsi šių vietų žvėrys niekad nebuvo įbauginti žmo- 
nių. Iš pradžių jie nepasitraukdavo šalin, tik paliaudavo ganęsi 
ir sustoję stebeilydavo į mus kaip taikius ateivius. 

Tanė pasidarė man svetima. Kalbėdama apie medžioklę, ji 
vartodavo tokius žodžius, kaip „ritualas“, „meilė“, „pagarba“, 
tačiau ją džiugino pats skerdimas. Ji norėjo matyti kraują ir 

mirtį. Aš, mėgstąs medžioklę galbūt labiau nei visa kita, jau- 
čiausi, tarsi gerčiau su alkoholiku. Didžiulis malonumas sumen- 
ko nuo nesaikingumo. Tapau prislėgtas, apdairus ir - ko nie- 
kad nepasitaikydavo anksčiau - ėmiau kentėti su gyvūnais. 

Ji liovėsi klausiusi mano patarimų, paleisdavo kulką iš ketu- 
rių šimtų metrų nuotolio, šaudė viską, ne tik keturkojus, bet ir 
grifus, papūgas, sekretorius, stručius. Vamzdis ieškojo visko, 
kas gyva. Ji tratino kulką po kulkos į skuodžiančių zebrų ban- 
dą, nupyškino žirafą, kuri atliko keistą šokį be galo lėtai ir ilgai 
merdėdama. Žvėries kojos linksėjo į visas puses, kaklas krypa- 
vo it per audrą, ir atėjus paskutiniajai, kūnas griuvo ant žemės 
lyg namas, o kaklas tarsi bokštas. Galva smarkiai dunkstelėjo į 
žemę. 

Gyvybingi ir sveiki žvėrys išnyko iš apylinkių, palikdami iš 
skausmo maurojančias gnu ir po plynę šlubčiojančias gazeles. 
Kad ir kur eidavome, visur aptikdavome kruvinus pėdsakus ir 
negyvus kūnus. Tūkstančiai zirziančių musių suko ratus virš dvė- 
senų ir stimpančių žvėrių. Artimiausi kikujų kaimai nespėdavo 
doroti mėsos. Hienos, šakalai ir liūtai atsliūkindavo prie maitų 
pasistiprinti lengvai prieinamu ėdesiu. Ji šaudė ir juos. Pašėlu- 
siais šuoliais išsilakstė ir pačios gamtos sanitarai. Virš galvų gir- 
dėdavom vien kraupų sunkių grifų sparnų vasnojimą. Jie vie- 
ninteliai šį tą laimėjo iš mūsų medžioklės. 

Tarnai, iš pradžių ploję katučių jos medžioklės troškuliui, nu- 
tilo ir užsisklendė. Be džiaugsmo jie išpjaudavo puikiausią nu- 
garinę, kurią valgydavome per pusryčius, priešpiečius ir pietus. 
Kad ir kokia šviežia ir gerai apibarstyta prieskoniais, mėsa atsi- 
duodavo krauju ir puvėsiais. Tanė veik nieko nevalgydavo. Ji 
sėdėdavo ir žymėdavosi kiekvieną nužudytų gyvūnų rūšį ir tvar- 
kydavo visų egzempliorių apskaitą. Naktį ir toliau desperatiš- 
kai ir tužmingai apdorodavo mane meile. | 

Išsikėlėm ir įsirengėm naują stovyklą kitapus Njerio upės. 
Netoliese praėjo masajų galvijų banda. Jai pranykus, pastebė- 
jome, kad ji paliko spiečius musių, kurios tūpė ant maisto, pa- 

lapinės audeklo, palei lūpas ir aplink akis... Jos įsitaisė ant mū- 
sų veidų ir ropinėjo per rankas ir kojas. Buvo nelyginant ma- 
ras, kerštas, prakeiksmas. Stovykla driūksojo prie nesveiko rais- 
to, ir mes nematėme jokių žvėrių, be mažyčio išgąsdinto dikdi- 
ko, greitai pasislėpusio krūmuose. Gandas apie mus, matyt, pa- 
siekė šią vietovę. 

Vakare sėdėjome ir valgėme valgomojoje palapinėje nuo pa- 
sišlykštėjimo ir gėdos apsunkusiais kūnais. Tanė mąsliai žiūrė- 
jo į mane, išpūtusi dideles savo akis. Musės nevaržomai atke- 
liavo prie jos akies obuolio ir gėrė iš duobelės. Jos jai neberū- 
pėjo. Ji prasižiojo kažką pasakyti, bet tik nupūtė keletą vabz- 
džių, taikančių lįsti burnon. Galų gale ji paklausė: 

— Ar aš elgiuosi netinkamai? 

Linktelėjau. 

Aš ją myliu ir gerbiu kaip žmoną, o ne kaip atsitiktinę eroti- 
nę aistrą, paaiškinau. Ji nuvaikė nuo veido muses ir vis labiau 
įsijausdama pridūrė, kad mudu esame kompanionai visam gy- 
venimui, kad mūsų paktas paremtas tradicija, pagarba ir atsa- 
komybe vienas kitam. Aš pratęsiau, pareikšdamas, jog myliu ją 
tokią, kokia ji yra, oji juokdamasi pakomentavo visad maniusi, 
kad erotika pervertinama. 

Vėliau ji atėjusi kaip ir anksčiau atsigulė į mano lovą, bet 
šįsyk buvo švelni, rami ir tyra. Gulėjom šalia vienas kito kaip 
du vaikai, besidžiaugiantys bendra paslaptim. Nuo mūsų pečių 
nusirito našta ir vėl tapom smagūs, suradę atgalinį kelią į vie- 
nas kitą. 

Bet mes nusigavom tik iki kelio vidurio. Ji atsargiai paklau- 
sė, kaip aš planuojąs tęsti safarį. Pasakiau, kad reikią padaryti 
galą skerdynėms. Ateity nė vienas neiššausime nė šovinio, jei 
grobis neatrodys ypač trokštamas. Kiekvienas šūvis turįs būti 
mirtinas. Dabar ieškosime didelių liūtų ir medžiosime juos vi- 
siškai kitaip. 

Ji gulėjo prie manęs rimta ir nuščiuvusi. 

— Ar pyksti ant manęs? - paklausė. 

.— Ne, - atsakiau, - bet daugiau niekad nebenorėčiau daly- 
vauti šiose beatodairiškose žudynėse. 
Ore kybojo jos atsiprašymai ir gėda, bet iš lūpų neišsprūdo 
nė žodžio. 
— Tebūnie taip, kaip tu nuspręsi, - ištarė ji ir užmigo. 


Persikraustėm aukščiau ir aptikom dievišką stovyklavietę. Mu- 
sės pradingo, tarnai vėl ėmė pokštauti ir juoktis, Farahas pa- 
reiškė, kad Dievas vėl mūsų pusėje, o Tanė šypsojosi, porino 
istorijas ir per pietus sušveitė bemaž visą porciją. Stovykla glū- 
dojo šešėlyje, iš jos vėrėsi plati lygumos perspektyva, o iš upe- 
liuko atsinešdavom šviežio vandens. Pirmąją naktį užriaumojo 
liūtai ir priėjo prie mūsų stovyklos. Gulėjome laikydamiesi už 
rankų, atsimerkę ir prasižioję, ir klausėmės, kaip du iš jų apsu- 
ko mūsų palapinę. Klausėmės, kaip jie sunkiai švokščia ir kaip 
vos girdimai velkasi didžiulės jų letenos. Paskui viskas nutilo. 

— Papasakok, kaip reikia medžioti, - paprašė Tanė. 

Paaiškinau, kad kūnas turįs dainuote dainuoti ir būti įkaitęs, 
tačiau galva turinti išlikti tyli ir šalta. Raumenys turį įsitempti 
kaip prieš meilės pasimatymą, o protas būti lygiai įdėmus, kaip 
ir sprendžiant matematikos uždavinį. Niekad negalima medžioti 
su jėga ir triukšmu, visad reikią dvasiškai susikaupti, kiekvie- 
nas judesys turįs skleisti liūdesį tarsi prieš atsisveikinant. Visa- 
da turinti vykti kova tarp tavo paties ir Žvėries protų. Tiek me- 
džiotojas, tiek auka turį kurį laiką plazdančiomis širdimis su- 
stingti budrioj parengty - žaibas gali trenkti bet kurią akimir- 
ką. Medžiotojui reikią numatyti atsitraukimo kelius, įvertinti, 
iš kur pučiąs vėjas, reljefo galimybes - ir visa tai paveikia spren- 
dimą, kurį iš pradžių lemia ne technika, bet talentu ir tūkstant- 
mete tradicija paremta intuicija. Galų gale nužudydamas žvė- 
rį, tarsi numarini kažką savyje, kuo didžiuojiesi. 

Kai liūtai mus paliko ir nutolę vėl užriaumojo, Tanė bemat 
panoro išeiti ir apžiūrėti jų pėdsakus. 

— Ar tau niekad nebaisu? - paklausiau. 

— Baisu, - atsakė ji, - bet aš drąsi. 

Pasiėmiau šautuvą, tokiais atvejais visad pasirinkdavau savo 
patikimąjį trys šimtai aštuonioliktojo kalibro „Wesley 4 Ri- 
chards“, ir išėjom į naktį. Šviesdami į didžiules pėdas tuoj už 
palapinės, įkypai nugaros išgirdome urzgimą, ir lempos spin- 
duliuose šmėkštelėjo keliais sunkiais šuoliais nudriuoksintis liū- 
tas. Tanė paprašė manęs užgesinti lempą, ir mes nuščiuvę sto- 
vėjome tamsoje greta vienas kito. 

- Brurai, - sušnabždėjo ji, - aš tave myliu. - Šitai ji man 
pasakė pirmą ir vienintelį kartą. 


Rytojaus rytą ilgai miegojom, porą valandų pusryčiavom, už- 
migom perpietės, o vėliau pavakare prisėlinom prie laukinio 
pasaulio, bet nešaudėm. Išsimaudėm upelyje prieš ankstyvą va- 
karienę, o paskui apsirengėm naktinei medžioklei. 

Farahas su Simba už šimto metrų nuo stovyklos surentė mums 
mbomą (ratu sustatytus erškėtkrūmius). Prie pat jos, pavėjui, 
paguldėme vakarykščiai nušautą zebrą. Pašvinkusi mėsa ėmė 
dvokti. Masajų lygumoj nusileidus saulei, mudu su Tane įsi- 
ropštėm į mbomą. Farahas mus užtvėrė dar vienu dygliuotu 
krūmu ir pasirūpino, kad mums niekas neužstotų zebro. Pas- 
kui paliko mus vienus galynėtis su po kelių minučių užgriuvu- 
sia tamsa. 

Sėdėjome atsilošę į didelį akmenį ir apsirūpinę antklodėmis, 
sumuštiniais bei šiltu gėrimu termose. Reikėjo kiek galima ra- 
miau ištverti iki ryto, keliant kuo mažesnį triukšmą ir nesude- 
dant bluosto per visą naktį. Tai buvo labiausiai kantrybę išban- 
danti medžioklė. Didžiausias pavojus buvo tas, kad nerimui per- 
ėjus į paniką galėjai išsiveržti iš aptvaro. 

Po pusvalandžio pašėlo svirpliai ir kukutės. Garsai brovėsi 
taip smarkiai, jog negalėjai nuspręsti, ar jie sklinda iš tavęs pa- 
ties ar iš išorės. Po valandos mane apėmė nerimas, ir kojų rau- 
menys pradėjo nesuvaldomai trūkčioti. Kažkas šlamino ir draskė 
erškėtkrūmius, ir aš ėmiau svarstyti, koks tai galėtų būti žvėris. 

Antilopės tvaikas buvo šleikštus ir atvilnydavo su vėju. Retuo- 
miais išgirsdavau Tanę giliai įkvėpiant, tarsi sukūkčiojant, o po 
dviejų valandų ji pradėjo vos girdimai šnabždėti sau panosėje. 
Tikėjausi, kad dar po valandos ji pasiduos. Trumpą valandėlę 
netgi troškau, kad taip atsitiktų. 

Buvo malonu padarius pertrauką atsistoti, žengti žingsnį į 
šalį ir nusišlapinti. Kūnas klykė iš džiaugsmo, gaudamas pasi- 
tempti, ir netgi oras aukštėliau rodės kitoks. Tanė po manęs 
padarė tą patį. Žvėrelis, krapštinėjęsis prie mūsų, nukūrė iš 
panikos. 

Mintys ėmė savarankiškai klydinėti. Motina gulėjo apklosty- 
ta lovoje ir vaitojo, kai tėvas priėjo prie jos įnešdamas šalto oro 
drabužiuose ir arklio bei cigarų kvapą. Ji nugrimzdo patalan, 
jo veidas plačiai išsišiepė, kūnas išsiputė, ir jis paliko ją šlykš- 
čiai kvatodamas. Akimirksniu jį apipuolė mūsų smagios mer- 
gos, nutraukė aulinius ir viršutinius drabužius - jos pranyko, 
linksojo virš jo traukinio kupė šūkaudamos ir juokdamosi. No- 
rėjau gauti iš virėjos ką tik iškeptą bandelę, bet Hansas buvo 
greitesnis, nutvėrė ją ir kramsnojo visą likusią dieną. Hanso 
veidas buvo toks apvalus ir gerai pažįstamas, staiga jis pavirto 
mielais Lotiu bruožais, ir mane nukrėtė šiurpas. Tanė uždėjo 
man ant peties ranką, bet aš mačiau Lotiu ranką - ir mėginau 
galvoti apie erškėtkrūmius aplinkui, bet man nieko nebuvo tik- 
roviško, žvilgsnis slydo žemyn į Lotiu bambą. Mintis, jog nie- 
kad jos nebeišvysiu, varė mane į neviltį. Aš prisiminiau jos bam- 
bą taip ryškiai, kad būčiau išskyręs iš tūkstančio kitų - ir minkš- 
tas jos užpakaliukas atrodė toks švelnus, kai paliesdavau del- 
nu, ir meilus, kimokas jos balsas, kai ji sušukdavo man, aidėjo 
galvoje, o kai ji atkraginusi galvą sušnabždėjo meilės žodžius... 

Pabudau išlindus iš debesies mėnuliui ir keletą sekundžių 
nakčiai nutvieskus pasaulį savo šviesa. Viskas buvo matyti taip 
aiškiai, mažne būčiau galėjęs skaityti knygą. Tanė atsidūsėjo 
laimingu „och“, ir tamsios jos akys suspindo. Prie zebro išvydo- 
me mažą šakalą, kurio neišgirdom tamsoje. Vargais negalais jis 


2 
+ 
o 
£ 
a 
N 


Ki ) 
TT 


100 


atsiplėšdavo nedidelius kąsnelius ir baugščiai apsidairydavo. Iš- 
gąsdintas mėnesienos, jis pabėgo. 

Melsvai pilka šviesa sustiprino naktinius garsus ir zebro smar- 
vę, viskas ėmė rodytis dar nerealiau: pasaulis vėl iškilo man prie- 
šais akis, bet dabar kaip šešėlis, miražas, netikroviška fantazija. 

Vidinėmis akimis vėl regėjau vaizdus. Buvau mūsų palapi- 
nėje, ir Tanė nuoga įsirangė mano lovon, kur gulėjau neapsi- 
rengęs. Bet kadangi sceną stebėjau iš šalies, supratau, kad ten 
guliu ne aš. Tai buvo Hansas. Ji užsikabarojo ant jo kūno, ne- 
palikdama nė vieno plotelio, neapiberto bučiniais. Ji kaitino jį 
įžūliausiom glamonėm. Iš geismo abu buvo pametę galvas ir 
be perstojo murmeno meilės žodžius. Mačiau, kad jie vienu 
metu pasiekė orgazmą, tačiau ir toliau mylėjosi. Mylėjosi visą 
amžinybę, nebuvo jokio galo, ir aš pats nenorėjau, kad jie baig- 
tų. Žiūrėdamas, kaip jie mylisi susikruvinę, kaip iš geismo vie- 
nas kitą žaloja, ir suvokdamas, kad jų meilė kada nors baigsis 
neviltim, jaučiausi stimuliuojamas. 

Nevalingai kūktelėjau, ir Tanė paėmė man už rankos. 

— Kas tau? - sukuždėjo ji, ir žmogaus balsas po tokios ilgos 
tylos suskambo kažkaip keistai. 

— Galvoju apie namiškius, - atsakiau, ir ji perbraukė ranka 
man per plaukus. 

Tuoj po vidurnakčio atslimpinc hienos. Iš pradžių atsargiai, 
uostinėdamos, paskui vis labiau artėdamos prie zebro, galop 
metėsi prie mėsos su pašėlusiu alkiu. Kraujas tiško, kaulai tru- 
pėjo, čiurkšėjo ryjami milžiniški kąsniai, hienos urzgė ir kapo- 
jo viena kitą. Smarvė stiprėjo, ir aš troškau tik, kad jos išsidan- 
gintų. Mėnuo pasislėpė už debesies, ir mes jų nebematėme. 

Ir šit staiga jos liovėsi rijusios, stojo visiška tyla ir ramybė. 
Tamsa dabar buvo juodesnė, dar grėsmingesnė. Tarsi būčiau 
apakęs ir apkurtęs. Pamažėle mane apėmė didelė laimė. Bu- 
vau visiškai paliktas nakties malonei ir laukiau vis labiau kvaiš- 
damas. Netrukus pasigirdo kitas garsas, kažkas vėl ėdė mėsą, 
bet dabar ramiau, oriau ir be baimės. | 

"Tik po ilgų penkių minučių vėl išlindo mėnuo, ir atidengė 
prie zebro tysančius du liūtus - patelę ir patiną. Už kelių metrų 
tupėjo šakalai ir žiurksojo, kaip jie užkandžiauja. Patinas buvo 
stambus, tamsiais karčiais. Jis išsidrėbė tiesiog ant zebro, ir pa- 
no kiek mažėlesnė patelė, bet patinas jai neleido pasisotinti. 

Nežinojau, ar man užsidegti lempą keletą sekundžių prieš 
iššaunant, ar pasikliauti mėnesiena. Nusprendžiau nedegti. Sun- 
kiai nusitaikiau, bet atstumas buvo nedidelis. Šautuvas baisiai 
pykštelėjo, atatranką pajutau stipriau nei paprastai. Pamačiau 
kulką įsmigus kakton, ir po sekundės visi žvėrys išsilakstė. Nut 
ir patinas. Iš visur sklido šiugždesys ir riksmai - mus apsupo 
savo eilės laukiantys plėšrūnai. Paskui vėl viskas nuščiuvo. 

Instinktyviai panorau išlįsti iš mbomos ir pasekęs liūtą pa- 
leisti į jį mirtiną šūvį, jei jis dar gyvas. Bet supratau, jog tai būtų 
pašėlusiai drąsu. Veik nieko nesimatė, ir tiek sužeistas patinas, 
tiek patelės galėjo pulti. 

Mėnuo pranyko ir tą naktį daugiau nebepasirodė. Po kelių 
valandų išgirdome ties antilope krunkšint ir leopardą, bet jis spru- 
ko suurzgus liūtui. Vadinasi, jie lūkuriavo netoliese. Ir jie žinojo, 
kur mes. Netrukus už nugaros išgirdome artėjant liūtą, smarkiai 
urzgiantį pro mūsų kvapo pilnas šnerves. Jie buvo prie pat erš- 
kėtkrūmių aptvaro ir zujo ieškodami kelio įsibrauti. Umiai at- 
sigręžiau ir nutaikiau vamzdį į tamsą ir urzgesį. Tanė padarė tą 
patį. Po valandėlės liūtas, regis, atsigulė. Išgulėjo iki aušros. Kar- 
tais išgirsdavom, kaip jis sukruta ir kvėpuoja. Gyvenome su žvė- 
rimi keletą valandų, gerai suvokdami jo artumą. Emus brėkšti, 
pro pienišką rūką išvydome pakylant ir nueinant liūtę. 

Už kelių metrų nuo dvokiančių zebro liekanų gulėjo liūtas. 
Metęsis šalin nuo pavojaus, jis nusibaigė vidury šuolio. 

Tanė ilgai žiūrėjo į liūtą, paskui pakėlė akis į mane, ir jos 
išvargęs kūnas sudribo šalia. Rankomis ji apsivijo man apie kak- 
lą ir paslėpė veidą po smakru. Pakėliau ją ir nešiau visą atgalinį 
kelią. Dar nepriėjus stovyklos, ji užmigo. 

Kažkas buvo ne taip. Iš Šiogreno nusipirkau, bent jau pasak jo, 
geriausią fermą Nairobio apylinkėse ir pasamdžiau Burselį, ge- 
riausią darbų vadovą, kokį tik galima gauti visoje Rytų Afriko- 
je, - ir vis dėlto ferma ryte rijo pinigus. Burselis šluostėsi pra- 
kaitą nuo saule įdegusio veido ir teisinosi. Tvirtino, kad žemė 
esanti per aukštai auginti kavai. Mano kolegos trūkčiojo pe- 
čiais ir guodė, jog reikią daug metų, kad ferma taptų pelninga. 
Turėk kantrybės! 

Kantrybė - koks bjaurus žodis! 

Nerimas ir pyktis nuginė mane pas prastos reputacijos Nai- 
robio lupikautoją. Užsiminęs apie savo draugystę su guberna- 
torium, priverčiau jį išrašyti didoką pinigų sumą. Nepatyrusiam 
kavos supirkėjui pardaviau gana didelį skaičių tonų nuo kava- 
medžių dar nenuraškytos kavos. Supirkėjas šokinėjo iš džiaugs- 
mo, kai paaiškinau, kad kavos maišai sukrauti to paties guber- 
natoriaus užpakaliniame kieme. 

Net ir didžiausias kantruolis turi iš ko nors gyventi, 0 versli- 
ninkystė reikalavo nuovokos ir gudrumo. Tai slypėjo pačioje 
jos prigimty. Kiek kartų pats buvau apgautas? 


Po kelių dienų Tanė parsirado iš Nairobio pavakare. Atrodė, 
lyg tarp skardinių pašiūrių būtų susitikusi giltinę. Nusverdėjo į 
savo kambarį nepasisveikinusi. Durų angoje nukrito skrybėlė. 
Niekas nemokėdavo prileisti vaiduoklių ir demonų taip kaip ji. 
Jos nepasitenkinimas išplisdavo kambary lyg gaisro dūmai. Net 

Farahas pasislėpdavo ir išgyvendavo katastrofą tupėdamas kur 
nors kertėje. 

Vos po kelių minučių ji išėjo, pareikalavo savo arklio ir man 
atkakliai klausinėjant atsakė josianti pas savo skvoterius pasi- 
žiūrėti, ar jie viską turį, ko reikia. 

— Jie mane vadina Džeri - ta, kuri rūpinasi, - pasakė ji aukš- 
tu, lūžinėjančiu balsu. 

Po kelių valandų, jau sutemus, ji parjojo iš jų šambų ašarų 
nudryžuotais skruostais. Kai paklausiau, ar čiabuviams kas nors 
atsitiko, ji atsakė, kad jie kenčią kiekvieną dieną. Pietų ji ne- 
valgė, tik išvarė lauk visus tarnus. Net ir Farahas buvo privers- 
tas išeiti iš namų. Ji apsivilko baltą suknią, pasileido plaukus ir 
ėmė basa dvoklinėti iš kambario į kambarį, gesindama šviesas. 
Liko degti tik maža lemputė svetainėje, ir ji atsisėdo ant kėdės 
kambario vidury. Šešėlis įkypai sienos jai už nugaros vaizdavo 
soste sudribusią senę. Tanė inscenizavo ne pasakų valandėlę ar 
širdingą pokalbį, o naktinį teismą. Troškus Rungstedlundo oras 
persmelkė visą Mbagatį ir buvo stumte įstumtas man į plau- 
čius. Tikriausiai kuri nors Nairobio mergaičių paleido paska- 
las. O gal ji susitiko gubernatorių, kuris sutrikęs paklausė, ko- 
dėl žmonės iešką barono Blikseno kavos maišų jo užpakalinia- 
me kieme. Nuodėmių sąrašą galėjai tęsti iki begalybės. 

Ji ėmė dėstyti, kaip manim pasitikėjusi ir mane rėmusi. Visa, 
ko pasiekiau, ir visa man rodoma pagarba atsiradę tik dėl to, 
kad ji padėjusi man atsikratyti nepastovumo ir ambicijų trūku- 
mo. Be jos būčiau buvęs kvaiša, besišvaistąs girtuoklis ir valka- 
ta, iš kurio patetiškų bandymų vaidinti mergišių šaipytųsi ar 
sumišę raudonuotų visos britų Rytų Afrikos moterys ir vyrai. 

Čia ji padarė ilgą dirbtinę pauzę prieš pareikšdama: 

— Aš mirštu, tai tavo kaltė. 

Stengiausi pasirodyti meilus ir supratingas, „pirmos dienos 
tropikuose moteriai sunkiai pakeliamos“, bet ji mane šaltai nu- 
žvelgė ir pagrasino spjausianti, jei prie jos prisiartinsiąs. Aš pa- 
sidaviau, klastelėjau ant kėdės kitame kambario gale ir paklau- 
siau, ką padariau. 

— Tu mane užkrėtei sifiliu. 
Man išdžiūvo ir atšalo gerklė. Instinktyviai stvėriaus už tarp- 

vietės. Paskui vėl atgavau protą. Pasirinkęs gyvenimą Afrikoje, 
turi ištverti ir ligas. Dauguma jų baigdavosi mirtimi. Išsiblaškęs 
klausiausi jos pasakojimo apie vizitą pas Nairobio gydytoją ir 
neabejotiną diagnozę. Žinoma, tai panėšėjo į tiesą, bet Tanė 
nevengtų ir sukurti įvykių. Jai nutilus, sausai paklausiau: 

— Kas galėjo tave užkrėsti? 

Ji susijuokė ir atsigręžė į mane užjaučiama mina: 

— Kai guli kraujuojančiomis žaizdomis visame kūne, turi ke- 
turiasdešimt vieną laipsnį karščio, o kojos sukaustytos, atsaky- 
mas aiškus. 

Vis tiek nesupratau. 

— Juk aš nesergu! - užprotestavau. 

Valandą klausiausi jos priekaištų ir klausimų. Ar tai „kikujų“, 
„Mmasajų“ ar „paprastas smulkiaburžuazinis anglų“ sifilis? Ką ga- 
lėjau atsakyti? Man atsibodo ir troškau išeiti. Vis tiek viskas bu- 
vo baigta, žemė išdegusi ir nuskurdinta, o būti mokomam kaip 
mokinukui ne mano jėgoms. Vidury priekaištų ją pertraukiau. 
Netikėtai man atsipalaidavo liežuvis. Papasakojau jai, kad slap- 
ta paėmiau didelę skolą ir kad pardaviau dar nesurinktą kavą. 
Paaiškinau visiškai neketinęs to pasakoti dėdei Ogei, bet plana- 
vęs viską išmokėti, kai ferma pradėsianti duoti pelną. Prisipaži- 
nau esąs ne tik sukčius, bet ir neištikimas sutuoktinis, jos never- 
tas nevidonas. Mano protiniai sugebėjimai kur kas menkesni už 
jos, aš esąs neatsakingas nuotykiautojas, mėgstąs medžioti ir ge- 
rai gyventi platybėse. Gindamasis galiu tik pasakyti, jog niekad 
tyčia nenuskriaudžiau jokio žmogaus. 

Pareiškiau, kad sifilis - jei mes tikrai juo užsikrėtę - manęs 
negąsdinąs labiau nei įprastos tropikų ligos, kad kitą savaitę 
galįs mirti perdurtas buivolo rago ar sudraskytas liūto. Mirties 
kaimynystė manęs nejaudinanti, aš greičiau ieškąs situacijų, kur 
mano gyvybei grėstų pavojus. Kokios nors mirties baimės nie- 
kad nepatyręs, nes nežinąs, kas per daiktas esanti mirtis. Tai, 

ką kiti vadiną neištikimybė, manęs nei šildo, nei šaldo. Paten- 
kinti lytinį poreikį man taip pat natūralu, kaip pavalgyti ir iš- 
gerti. Moralistai visų pirma tauškią tiek apie gyvenimo, tiek 
apie mirties baimę. Aš niekad nebijojęs nė vienos jų. Dėl šios 
savybės mane mylėję moterys ir vyrai, bet smerkę jos padari- 
nius. Atsakomybė? Niekas niekad iš manęs nelaukęs kokios 
nors atsakomybės. Aš visad buvęs šešėlis. Originalas buvęs Han- 
sas, jį ir reikią patraukti atsakomybėn. Į mane niekad nebūda- 
vę atsižvelgiama. 

Mano paties žodžiai atskleidė man iki tol nežinomas tiesas. 
Jie darė mane laimingą. Ir jie darė įspūdį Tanei. 

Atsistojęs pasakiau, kad šiąnakt ketinu nueiti Nairobin ir įsi- 
kelti į Mutaigos klubą. Kitas Žingsnis būsiąs parduoti fermą ir 
pasirūpinti, kad Tanė parvažiuotų Danijon gydytis ir pailsėti. 
Aš padarysiąs viską, kad jai padėčiau, bet šiaip laikysiąsis nuo- 
šaliai. Kerštas ir skandalai man nepatinką. Be to, aš esąs fer- 
merio karikatūra. Mano namai - dykros. 


Nupluošus per tamsą keletą kilometrų, atskuodė Farahas ir pa- 
vargusiu balsu paprašė sugrįŽti. 

— Memsahib to nori. 

Čirškė cikados, krūmus šnarino visokiausios gyvastys, o toli 
lygumoje girdėjau kaukiant laukinius šunis. Vėsus vėjūkštis įŽie- 
bė drąsą, ir mane pagavo bemaž nenugalimas poreikis keliauti 
toliau. Žibintuvėlio šviesoje vis dėlto prisėdau ant išvirtusio me- 
džio kamieno subrandinti sprendimo. Po valandėlės pakilau, 
vėstelėjau ranka laukinių šunų pusėn ir pasakiau Farahui, jog 
mano gyvenimas tenai. Jis atsakė, vis dar nusigręžęs, kad aš 
neklystąs, bet teisybė ir tai, kad nuo savo likimo dėl ginčo ne- 
nusisukama. 

— Dabar eime, - pridūrė, ir aš nukėblinau paskui jį atgalios. 

Tanė netvėrė savam kaily iš įsiūčio. | 

— Tu pažadėjai niekad manęs nepalikti! Mudu esam sutuok- 
tiniai ir turime vienas kitam įsipareigojimų. Aš galiu tau atleis- 

ti neištikimybę ir neatsakingumą, atleidžiu netgi sifilį, bet nie- 
kad neatleisiu, jei mane paliksi! 

Pirmą ir vienintelį kartą ji užsimojo prieš mane. Instinkty- 
viai atšokau, ir jos ranka praslydo man pro veidą. Nuo smūgio 
jėgos ji neteko pusiausvyros ir aš ją sugavau. Abu pratrūkom 
juoktis. 

"Tučtuojau ji vėl surimtėjo. 

— Pasilik! Man tavęs reikia, kaip reikia sausos žolės ir dulki- 
nos žemės. "Iu esi laimingas ir Žiaurus tartum savana. Many 
slypi fantazijos pasauliai, nejaukūs it rūmų salės, ten labai vie- 
niša gyventi. 

Pusę ketvirtos ryto mes prasidarėm šampano butelį ir ėmėm 
planuoti, kaip geriau pasismaginti iš mano apgaule prasimany- 
tų pinigų. Gal įsitaisyti automobilį? Ji kalbėjo, kaip suintensy- 
vėjąs gyvenimas mirties šešėly, kaip mudu kartu apmausime 
visą aplinkinį pasaulį ir galų gale nugalėsime - nors ir nuskur- 
dę ir paniekinti. Pasižadėjom vienas kitam, kad liga liksianti 
mūsų paslaptim. Žinojau, kad aš pažado nesulaužysiu - pa- 
slaptis juk man nieko nereiškė, tačiau Tanė nepajėgs nešti to- 
kio sunkaus kryžiaus, neatkreipdama pasaulio dėmesio. 

Po valandos užmigome vienas kito glėby. 


Rytojaus rytą prabudau nuo griausmingų balsų. Pro langą išvy- 
dau du raitus britų karininkus ir keletą vietinių askarių* greta. 
Švebeldžiuodami abu britai apsiseiliojo smakrus, o nugaros sė- 
dint buvo tiesios nelyginant kuolai. Tanė, nepanorusi su jais 
šnekėtis, išsiuntė Farahą, su kuriuo jie elgėsi lyg su šuva. Išėjau 
ir paklausiau, ko jie nori. Pamatę mane, jie sušvelnėjo, ir ūsai 
emė kilotis nuo šnarpščiančių atsiprašinėjimų. Jie atvykę dėl 
arklių, kuriuos baronienė pardavusi priešui. Jei fon Letovas 
gausiąs dešimtį veislinių kumelių, kurias baronienė mėginanti 
nugabenti į vokiečių Rytų Afriką, galį rastis rimtų padarinių. 


* Rytų Afrikos kareivis arba policininkas (arab.). 

Gubernatorius tai laikytų išdavyste. Čia doros klausimas, iš- 
gerklėjo jie ir atsisveikindami atidavė pagarbą. Narsiai ir trium- 
fuodami surikę: „Greit prasidės karas!“ — nurisnojo šokčioda- 
mi balnuose nelyginant guminiai kamuoliai. 

"Tanė sausai pakomentavo niekad nelaužanti pažado. Fon Le- 
tovas gausiąs savo arklius. Atsakiau jai, jog tuomet mus suim- 
tų. Tanė pasižiūrėjo į mane išplėtusi akis: 

— Suimtų šitie? — paklausė durdama pirštu į karininkus. — 
Tuomet geriau sulaužysiu šventą pažadą! 

Ji buvo puikiai nusiteikusi ir planavo safarį. Bet jai pastojo 
kelią karas. 


Lo: 


Subūriau namie keletą švedų. Karą reikėjo pasitikti gerai ap- 
galvota strategija. Holmbergas, fon Oteris, Fjestadas, Šelber- 
gas, Fegeršioldas ir Rundgrenas į karo protrūkį iš pradžių rea- 
gavo itin rimtai, vis dėlto mačiau, kad jų susidomėjimas karu 
kyla it ant mielių. Kai pasiūliau numoti į viską ranka, nes kas 
mums, Afrikos švedams, darbo anglų ir rusų karas Europoje, 
jie apstulbo. Karas nesąs lengvabūdiškas reikalas, pareiškė, vis 
labiau jaudindamiesi lyg prieš stambiųjų Žvėrių medžioklę. 

Nusprendėm likti ištikimi protektoratui ir netgi ginti jį su 
ginklu, jei prireiktų. Jeigu Švedija stotų į karą Vokietijos pusėj, 
mes pasiprašytume atleidžiami nuo karinės tarnybos. Erikas 
fon Oteris, rimtas ir sudžiūvęs nelyginant dykumos atsiskyrėlis, 
paklausė, ar jo mahometonų tikyba dar labiau nesukomplikuos 
jo padėties. Kaip paprastai, nieko nenutuokiau apie dvasios 
reikalus, tačiau atsakiau, jog tas tik sustiprintų britų pasitikėji- 
mą jo drąsa mūšio lauke. Švedų bajoras ir mahometonas, Afri- 
kos dykrose besikaunantis su vokiečiais už anglus - ar kas nors 
aptiktų kokią logiką? 


Po kelių dienų su fon Oteriu dviračiais nuvažiavome į Nairobį 
užsiregistruoti naujokų verbavimo kontoroje. Erikas ne tik sė- 
dėjo ant dviračio tarsi ant kupranugario, bet ir elgėsi su juo lyg 
su pagarbą keliančiu gyvūnu. Pusiaukelėj, kol nusišlapinau, jis 
išsivyniojo kilimėlį ir pasimeldė atsigręžęs į šiaurės rytus. Su 
Eriku negalėjai krėsti juokų - tai buvo tarsi šūvis pro šalį - ir 

stambų žvėrį jis medžiodavo labai rimtai, nepripažindamas jo- 
kių žaidimų ar beprotiškos drąsos. Tačiau Alachas būdavo jo pu- 
sėje, kai paleisdavo šūvį. Jis vienintelis šaudė geriau už mane. 

Nairobis kraustėsi iš proto. Netgi tykieji indai šaukė mir- 
ties ir sunaikinimo iš savo krautuvėlių. Miestą užplūdo fer- 
meriai, medžiotojai ir europiečių kilmės nuotykiautojai, ir vi- 
si rėkė, ištroškę kraujo. Jie atsitempė šratinių šautuvų, sun- 
kių dramblių štucerių, muškietų, iečių, skydų, plunksnų, leo- 
pardo kailio kepurių ir mosavo namų darbo vėliavomis. Bir- 
bė dūdmaišiai, skardeno trimitai ir klingsėjo gitaros. Barzdo- 
čiai Stetsono skrybėlėmis šaudė į orą iš pistoletų, gąsdindami 
avis ir ožkas. Daugelis vilkėjo namines uniformas, apsunku- 
sias nuo medalių ir kitų karinius žygdarbius galinčių priminti 
ženklų. Jie gerklėjo savo neapykantą vokiečiams ir išsirikiavo 
skubiai sutelktais patruliais, neritmiškai plunkiančiais per dul- 
kes. Dauguma buvo girti, ir jų vyriška narsa liejosi per kraš- 
tus. Viena gauja pagrasino nušausianti mus vietoje, nes €esa- 
me „pusvokiečiai“. 

Fon Oteris stebėjo spektaklį rimtai susirūpinęs ir paklausė, 
ar šitai vadinama karnavalu. Kai atsakiau, kad čia britų Rytų 
Afrikos armija, jis nusijuokė pirmą ir vienintelį kartą tą dieną. 

Kai gavau žinią, kad sausgėlos susuktas snobas Barklis Kolis 
surinko smarkių somalių kompaniją, traukiančią į Nairobį, ka- 
pituliavau prieš karo isteriją. Mes neturėjom iš ko rinktis. Ne- 
galėjom nešti kudašiaus. Susiradome daugybę tariamų pulkų 
tokiais garbingais vardais, kaip „Baukerio raiteliai“, „Karaliaus 
afrikietiški šautuvai“, „Veselio žvalgai“, ir pasiūlėm savo pa- 
slaugas. Per trisdešimt sekundžių tapau „Baukerio raitelių“ pus- 
karininkiu su užduotim užmegzti ryšį tarp lordo Delamerio pa- 
trulių ties vokiečių Rytų Afrikos siena ir aukščiausio Nairobio 
žvalgybos karininko. Kaip pagalbą išsirašiau motociklą, porą, 
stiprių žygio batų (juos rytojaus dieną pasiunčiau vadui Kinan- 
džui, mėgusiam aulinius) bei pulkelį pašto balandžių. 

Kai motociklo gale tvirtai prisirišęs narvelius su balandžiais 

visu greičiu paršvilpiau į Mbagatį, mano požiūris į tariamą afri- 
kiečių karą buvo pasikeitęs. Buvau plazdenanti sparnais ir kva- 
tojanti pabaisa, kai užsismaukęs odinį gobtuvą ir užsidėjęs ap- 
sauginius akinius sėjau baimę tarp Nairobio ir Ngongo kalnų. 
Niekad nebuvau taip greitai lėkęs ir apsiverčiau vos vieną kar- 
tą. Ir aš, ir balandžiai likome gyvi. 


Kai po dviejų dienų motociklu išpyškėjau iš fermos, kad nusi- 
gaučiau į Kijabę, Tanė stovėjo priešais gyvenamąjį namą ir kva- 
tojos. Atsisveikindamas apsukau keletą ratų aplink kiemą, pa- 
rodžiau jai triuką - atsistojęs viena koja ant sėdynės, kitą iškė- 
liau už nugaros. Karingai vaipydamasis, bėgau šalia motociklo 
ir užšokdavau ant jo važiuojančio, nusklęsdavau per posūkį ir 
atiduodavau jai pagarbą praskriedamas. Sukant paskutinį ra- 
tą, ji kažką šūktelėjo, man pasigirdo: „Aš irgi atvažiuosiu“. 

Apskritai buvo sunku nutverti lordą Delamerį su jo karin- 
gaisiais masajais. Bėgau, ėjau ir važiavau motociklu nuo Masa- 
jo maros šiaurėje iki Kilimandžaro pietuose nė prabėgomis jo 
nepamatydamas. Kai pasiklausdavau aplink besibastančių ma- 
sajų, jie baksnodavo į skirtingas plynės puses ir aiškindavo, jog 
jis galįs būti bet kur. Galų pagalėj grįždamas atgal aptikau ke- 
letą masajų moranų, ramiai stovinčių akacijos pauksmėje. Pa- 
klausti jie dūrė pirštu sau po kojų. Ant žemės gulėjo Delameris 
ir miegojo per siestą. Ketindamas jį prisižadinti, susidūriau su 
grėsmingai man į kaklą atkreiptomis ietimis. Išlaukus valandą, 
jis pabudo ir pasveikino mane šūksniu „Oh, there you are!“*, 
puodeliu arbatos ir dideliu viskio buteliu. Kalbėjo, lyg būtų par- 
lamento aukštesniuosiuose rūmuose, bet atrodė it Amerikos 
traperis iš nuotykių knygos. Ant pečių užkritusiais plaukais, ne- 
pažįstantis nei alkio, nei troškulio, išsiblaškęs idealistas, visad 
kely horizonto link. Jis buvo vienintelis baltasis, dėl kurio ma- 
sajai galėjo paaukoti savo gyvybę. 


* O, tu čia (angl. ). 

Paklausiau, kokios jis turįs informacijos Nairobio žvalgybos 
karininkui dėl karo pasienyje. 

— Jokios, - atsakė jis, - mes dar nepradėjom kariauti. 

Atsirado problema. Kadangi nebuvo galima leisti afrikiečiams 
šaudyti į baltuosius - ateity kolonijose tai sukeltų gniuždančių 
padarinių, - jis vienintelis galėjo stoti į kovą su fon Letovu. Bet 
nuo vaikystės jis nebuvo matęs jokio vokiečio. Iš teisybės, jis 
manąs, jog jiedu su fon Letuvu galėtų viską išspręsti dvikova. 

Tačiau masajai staiga pratrūkusiu žodžių srautu papasakojo, 
kad pietvakariuose, tuoj už sienos, esąs smarkiai ginkluotas vo- 
kiečių patrulis. Delameris pasiūlė man ten nusigauti ir juos iš- 
šaudyti. 

— Vienam? - paklausiau. 

Jis pasižiūrėjo į mane nustebęs. 

— Lengvai susidorosi. Juk tu tiek čia, tiek ten jau esi žinomas 
kaip geriausias Rytų Afrikos šaulys, — nusišaipė jis ir žiebė man 
į šakumą. 

Paskui apkabino mane, pakštelėjo į abu skruostus ir pratęsė 
betikslį forsuotąjį Žygį per savaną su tyliais ir rimtais masajais, 
besivelkančiais uodegoje. 

Kartu su abiem savo palydovais afrikiečiais susiradau masa- 
jų nupasakotą vietą. Prisėlinę tarsi medžiodami stambų žvėrį, 
aptikome porą palapinių ir keletą afrikiečių, murksančių pavė- 
syje prie užgesusio laužo. Toliau plynėje, kepinami saulės, ėjo 
trys stambūs vokiečiai, žingsniais matuodami dykrą. Netoliese 
žirgliojo paukštis sekretorius ir buvo ne taip lengva susigaudy- 
ti, kas ką mėgdžioja. Vokiečiai buvo pasistatę milžiniškus geo- 
dezijos įtaisus, į kuriuos vis dirsčiojo. 

— Patrankos, - sušnabždėjo mano palydovai ir pasislėpė. 

Užsimetęs ant peties šautuvą, priėjau prie vokiečių. Jie pasiti- 
ko mane linksmai šūkaudami ir paplekšnojo man per nugarą. 
Keliais trumpais šūktelėjimais jie suragino tarnus ir, žinoma, pa- 
siūlė mums konservuotos dešros ir degtinės. Kai prisistatėme 
vieni kitiems, jie paklausė, ar aš nušoviau kokį nors stambų žvė- 
rį. Paaiškinau jiems, kad dabar esu kareivis ir einu karo tarnybą. 

— Ar švedai paskelbė karą anglams? — paklausė jie, išpūtę 
akis. 

Teko paaiškinti viską iš eilės. Jie nežinojo, jog tarp Anglijos 
ir Vokietijos vyksta karas, ir apskritai nieko nenutuokė, be to, 
kad jiems reikią suskirstyti Serengetį į milžiniškus sklypus būsi- 
miems vokiečių fermeriams. 

Ketinau juos juokais paimti nelaisvėn ir nusivaryti į Kijabę 
kaip karo grobį. Tačiau keletą dienų trunkančių juokų būčiau 
neištvėręs. 


Kijabėje laukė Tanės laiškas. Burselis rūpinosi ferma, kaip tik 
mokėjo, keli rimti karininkai porą dienų mūsų svetainę buvo 
pavertę ryšių centru. Bet dažniausiai jie tyliai žaisdavę kroketą 
vejoje priešais namą. Kelios apsilankiusios isteriškos anglės ap- 
kaltinusios ją šnipinėjimu. Tai ji pakėlusi, tačiau negalėjusi pa- 
kęsti jų šlykštaus grimo, siaubingų drabužių, švilpiančių balsų 
ir kikenimo. „Man reikia bėgti iš čia!“ — rašė ji. 

Po kelių beprasmių, bet gana malonių reidų į lygumas - bu- 
vo daug progų pamedžioti - vieną pavakarę parsiradau į Nairo- 
bį pasirūpinti maisto atsargomis ir organizuoti „kariuomenės iš- 
laikymą“. Naroko stovykla, kurią sudarė palapinės ir skardinės 
pašiūrėlės, stovėjo dideliame lauke. Buvo pilna dulkių ir karšta, 
maurojo jaučiai, po mangamedžiu snūduriavo keletas arklių, ir 
visur sėdėjo arba gulėjo iš liūdesio apatiški tiek baltieji, tiek juo- 
daodžiai. Anglas fermeris su namų darbo skiriamuoju ženklu 
ant chaki marškinių dar nepasisveikinęs suriko man: 

— Čia yra tavo žmona! Ji mums visiems labai patinka! 

Po žygio buvau pavargęs ir suirzęs. Ironijos, kurią pajutau jo 
balse, užteko, kad atsisukčiau į jį, gatavas išpilti jam iš burnos 
dantis. Jis greitai nusikratė snaudulio ir davė į padus. 

— Tikra teisybė! - šūktelėjo pradingdamas aukštoje žolėje. 

Netrukus išvydau liekną figūrėlę vyriška skrybėle, jojiko kel- 
nėmis ir auliniais, stovinčią vežime ir vadovaujančią maisto iš- 
krovimui. Priėjęs arčiau, pastebėjau purvą ir dulkes, bet taip 

pat ir pašėlusio džiaugsmo kupiną žvilgsnį. Tai buvo Tanė. Ji 
atkišo man mažą šiurkščią rankutę ir išdidžiai šypsodama pa- 
klausė, ar aš galįs padėti. 

Tačiau ji pati padarė pertrauką. Buvo ką tik atkakusi ir sta- 
čiai pertekusi naujienų. 

Keturias dienas ji vadovavusi transportui iš Kijabės į Naroką 
šimto penkiolikos kilometrų ruože. Pėdinusi šalia jaučių tem- 
piamų trijų vežimų kartu su Farahu, virėju Ismaeliu ir dvide- 
šimčia kikujų. Nė minutės nesėdėjusi vežimuose nei buvusi ne- 
šama. Vieną naktį išgirdusi urzgiant liūtą, puolusi iš palapinės 
ir aptikusi didelį patiną, įsibrovusį į mbomą ir pakibusį ant jau- 
čio nugaros. Kadangi paskubom buvo pasistvėrusi tik rimbą, 
nuvijusi liūtą smarkiais kirčiais per nugarą. 

Barškėjo apie savo nuotykius ištisas šešias valandas. Kartais 
ją pertraukdavo kuris nors anglas užnasriojęs: „Šaunu, baronie- 
ne!“ Šiaip ji mane linksmino, kol pasistačiau palapinę, nusiprau- 
siau ir per pietus, kai pavaišino buteliu išlaikyto prancūziško vy- 
no, kurį išsaugojo kaip tik šiai progai. Niekad nebuvau matęs 
Tanės tokios laimingos ir sveikos. Ji buvo viena iš „vaikinų“. 

Naktį buvo žaisminga ir suglebusi ir mums besimylint šūkte- 
lėjo iš nuostabos: 

— Tik pamanyk, reikia keturių nežmoniškos plūkiavos dienų 
įžangos, kad pasiekčiau orgazmą! 

Palengva grimzdamas į miegus, išgirdau, kaip ji išėjo iš pala- 
pinės ir atsisėdo ant kėdės. Brūkštelėjusi degtuką užsidegė ci- 
garetę. 

- Brurai, aš laiminga. Žvaigždėtas dangus nepakartojamas! 


Iš teisybės mane tenkino karo meto užduotis. Daug kas primi- 
nė safario medžioklę: kelionės per lygumas, stovyklavimas ties 
giraitėmis, vakarienė lauke leidžiantis saulei ir vėsumos pojū- 
tis prie kokio nors upeliuko. Skirtumas tik tas, kad medžioklė 
turėjo tikslą ir prasmę, o karo veikla kokių nors akivaizdžių 
rezultatų neduodavo. 

Dažnai naktį praleisdavau su masajais, miegodamas jų mani- 
jatose. Bendraudavome su abipuse pagarba, tačiau vieni su ki- 
tais kalbėjomės mažai. Vyrai parodydavo savotišką draugišku- 
mą valandėlę pastovėdami šalia manęs arba prie lūšnos, kurioje 
miegodavau. Jaunos grakščios moterys švelnia oda ir pasausu- 
siais plieniniais raumenimis vakarais užeidavo neperspėjusios. 
Dažniausiai jos tylėdavo, bet galėdavo prapliupti žodžių kaska- 
domis. Nė kiek nesivaržydamos, jos domėdavosi mano balta oda, 
plonais tiesiais plaukais ir faktu, jog esu neapipjaustytas. 

Vieną popietę, pusiau gulėdamas bušbuko kailiu aptraukto- 
je kėdėje, pajutau, kad prie manęs susibūrę neįprastai daug 
masajų. Kurie ne kurie buvo jauni moranai, laikantys ietis ir 
kariškai išsidažę, bet buvo ir vyresnių žmonių. Jų išvaizda rodė, 
kad jie kupini žodžių ir minčių, ilgai brendusių jų kūnuose ir 
dabar besiveržiančių lauk. Po valandos jų paklausiau, ar jiems 
kas nors gula ant širdies. Į grifą panašus senelis atsikrenkštė, 
nusispjovė ir stipriai sukarksėjo. Jis paklausė, kodėl masajams 
neleidžiama žudyti lujų, čambų ir kikujų - be gyvulių vogimo ir 
liūtų medžioklės, šitai jie galbūt labiausiai vertino. Atsakiau, 
jog blogai Žudyti kitą žmogų. Vyriškis pasakė suprantąs tokį 
požiūrį, nors jam nepritariąs, ir pridūrė: 

— Iš kur gali žinoti, ar gyvenimas geresnis už mirtį? 

Paskui jis nutilo, ir visi vėl ramiai stovėjo, nukreipę akis į su- 
stingusį horizontą. Po kelių minučių kitas senyvas vyriškis pa- 
klausė, kodėl šiame kare baltieji žudo vieni kitus, jei žudyti žmo- 
gų blogai. Iš pradžių nesumečiau, ką atsakyti, bet po kurio laiko 
atitokęs pasakiau, kad, mano galva, tai irgi negerai, bet esti pro- 
blemų, kurių negalima išspręsti be karo. Jie pritariamai burbte- 
lėjo, ir aš pajutau, kad. man vis labiau trūksta logikos. Jie taip pat 
paklausė, ar su vokiečiais turėtų elgtis kaip su baltaisiais ir, jiems 
reikalaujant, savanoriškai atiduoti gyvulius, ar reikėtų Žiūrėti į 
juos kaip į priešus ir žudyti. Atsakiau, kad nereikėtų nei duoti 
gyvulių, nei žudyti, ir tuomet jie pratrūko juoku. Man vis labiau 
gedo nuotaika. Tanė būtų kur kas geriau susidorojusi. 

Vienas jaunuolis trumpai įvertino padėtį. Baltieji uždraudę 
juodiesiems kaunantis žudyti vieniems kitus, nors juodieji gy- 
veną savoje žemėje. Bet baltųjų žmonių žemėje baltieji žudą 
baltuosius, o juodųjų Žmonių žemėje žudą ne tik saviškius, bet 
ir juoduosius. Taigi baltieji galį žudyti vieni kitus ir juoduosius, 
ojuodiesiems neleidžiama žudyti nei baltųjų, nei juodųjų - netgi 
savoj šaly. Jie to negalį suprasti. Masajams, norintiems eiti Žu- 
dyti, kad taptų garbingais kariais ir narsiais žmonėmis, nelei- 
džiama, o baltiesiems galima, nors jie žudymą laiką blogiu. 

Man įsiskaudėjo galvą. Jų vingri mąstysena buvo neatremia- 
ma, o keista logika nepriekaištinga. Jie buvo teisūs. Pripažinau 
tai, bet pridūriau, kad dėl baltojo žmogaus autoriteto negali- 
ma abejoti ir šį reikalą jis pamažėle sutvarkysiąs. Baltųjų karas 
buvusi klaida, kuri netrukus būsianti ištaisyta. Masajai nepa- 
tikliai žiurksojo į mane. 

Tai buvo vienintelis atvejis, kai masajai nusivylė mano žo- 
džiais ar elgesiu. Šiaip vieni kitus suprasdavome labai gerai. 
Blogiausia, kad jie nesiliovė svarstę. Kitą rytą nubudau anksti 
ir turėjau bėgti už namo ir išsituštinti žarnas kraujo ir išmatų 
kaskadomis. Akivaizdžiai sirgau dizenterija. Moranai tebesto- 
vėjo prie mano palapinės ir kiekvienąsyk, man išpuolus lauk, 
užversdavo mane klausimais apie baltojo ir juodojo žmogaus 
teisę žudyti. Karštis kilo, pilvo skausmai užeidavo ir išnykdavo 
it kartojami peilio smūgiai. 

"Tanės ilgėjausi kaip niekad anksčiau, maisto atsargos ėmė 
baigtis ir jaučiausi pavargęs tiek nuo masajų klausimų, tiek nuo 
dizenterijos. Iki jos stovyklos prie Kijabės buvo keturiolika šve- 
diškų mylių, maždaug keturios dienos smarkaus žygio - vargiai 
įveikiamas ruožas taip nustekentam ligos. 

Ankstyvą rytojaus rytą, dar prieš aušrą, vis dėlto išdrožiau. 
Pėdsekys Simba ir ginklanešys Džuma lydėjo be noro ir nepa- 
tenkinti. Atsižvelgiant į mano būklę, forsuotajam žygiui atstu- 
mas buvo per didelis. Jie tikėjosi sunkumų. 

Žygiavau, gėriau ir tuštinaus. Kiek galėdamas stengiausi veng:- 

ti poilsio pauzių, nes po jų būdavo sunku išsijudinti. Nesikalbė- 
jome. Žygis virto veikiau sąmonės nei kūno kova. Dvi dienas 
judėjau daugiau savo vidinėmis žemėmis nei išorinėmis. 

Žengiau pirmas, tuoj už manęs kėblino niūrūs palydovai. Sim- 
ba kada ne kada kažką suburbėdavo ir ranka parodydavo, kur 
reikią eiti. DŽuma aimanavo garsiai. Traukėme stačiai per mo- 
notonišką dykrą, nekreipdami dėmesio nei į gyvūnus, nei į vie- 
tovės ypatybes. Dar niekad nebuvau keliavęs taip nusiteikęs — 
brutalus ir nejautrus, aklas ir kurčias aplinkai. Karštligės klie- 
desiai ir tikrovė susipynė, tapau prašalaičiu vietovėje. Praeida- 
vome pro visų rūšių gyvūnus, kuriems bemaž nerūpėjome. Netgi 
drambliai ir liūtai paslaugiai atsitraukdavo nuo mūsų. Tarytum 
gyvūnai būtų supratę, kad mes jiems nekenksmingi. 

Pirmą priešpietę buvau silpnas ir ištroškęs, gėriau vandenį iš 
kiekvieno upeliuko nė nepagalvodamas, kad jį reikėtų virinti. 

Kūnas, aišku, reagavo, ir keletą kartų vos neužmigau eida- 
mas. Sumečiau, kad nuovargiui perėjus į visišką išsekimą, vis 
dėlto galima judėti stačiam. Reikėjo tik įtikinti protą, jog tavo 
būklė natūrali. Kraštovaizdis atitekėdavo it upė ir būdavo pra- 
ryjamas mano kūno. Saulės išdeginta skeldėjo Žemė, laikas ėmė 
suktis spirale, ir aš vienintelis visame pasaulyje keliavau arba 
leidau žemei keliauti manęs link. Keletą sykių akies krašteliu, 
tartum per išgaubtą lęšį, išvydau Tanę, sėdinčią medžio pauks- 
mėje ir gurkšnojančią. Man dingtelėjo, kad ji mirusi, ir pašėlu- 
siai jos pasiilgau. Tarpais susitikdavau brolį Hansą, jis atkul- 
niuodavo elegantiškai sportiškai apsirengęs ir su šypsena lūpo- 
se, kartkartėm jis mane pralenkdavo pažadindamas nesupran- 
tamą meilę savo gerai pažįstamam sprandui. Girdėjau tėvą skar- 
diniu, slopiu balsu postringaujant apie apgailėtiną motinos silp- 
numą ir gražuoles, su kuriom susitikinėdavo Kopenhagoje. Iš- 
girdau save patį kažką tariant, Hansas atsakė „gali ją pasiimti“, 
ir tuomet pamačiau Tanę, verkiančią prie gėrimo ir šaukiančią 
savo tėvą. Ją pertraukė juokingas balsų kvakšėjimas - ir visa ko 
vidury išniro Simbos ir Džumos veidai. Tik kai jie ėmė su ma- 

nim galynėtis ir purtyti mano kūną, atsigaivelėjau ir sudribau 
ant medinio gulto, - kaip vėliau paaiškėjo, - kažkokioje lūšne- 
lėje. 

Praradau sąmonę, galbūt užmigau, bet prabudau prispaus- 
tas reikalo. Išsiropščiau iš lūšnelės, išsituštinau, vėl įsiropščiau 
ir rankomis graibydamas už sienų nelygumų pasikėliau. Džu- 
ma nubudęs paprašė mane dar atsigulti, bet aš apsiaviau batus 
ir vėl leidaus eiti. Už nugaros išgirdau, kaip jis pasižadino Sim- 
bą ir nugriaudėjo keiksmai, kol jie susiruošė mane lydėti. 

Patekėjus saulei, ėjom stačiai į ją. Ji artėjo mūsų link vis di- 
desnė, vis karštesnė. Plustėjome stipriai apšviestame pasauly- 
je, kurio visos apybraižos buvo skaudžiai ryškios. Garsai tapo 
aiškūs, žemė pakietėjo, o medžiai ir krūmai išaugo. Susitikda- 
vome klajojančius pilkus kūnus, didelius lyg namus su grėsmin- 
gai mosuojančiomis ausimis. Jų pilvai grumėjo, o iš straublių 
veržėsi ausiai per stiprūs garsai. Priešais mano pėdas ropojo 
skorpionai sulig triušiu, mėšlavabaliai ir vorai, o aplinkui plas- 
nojo didelės it grifai peteliškės. Retkarčiais mėgindavau nu- 
leisti akis, norėdamas patikrinti, ar kojos pakaitomis juduliuo- 
ja pirmyn ir atgal. Vėl sugrįžo šeimos balsai ir veidai, pašaipūs 
ir vaidingi. 

Kiek tas truko, neturiu jokio supratimo. Galų gale pajutau 
mane stipriai apglėbusias rankas. Palydovų veidų spalva iš juo- 
dos persimainė į pilką. Garsiai šaukdami jie prašė mane nu- 
traukti kelionę - jie nebepajėgią. Jie rodė į mažą kaimelį prie 
pat mūsų. Paklausiau Simbos, kurioj pusėj Kijabė ir ar toli iki 
jos. Jis atsakė, kad galbūt dvidešimt kilometrų ir mostelėjo virš 
plynės. 

— Pasilikit, aš nueisiu likusį galą. 

Jie keikė mane ir šaukė iš paskos, bet leido man eiti. Mane 
viliojo vidinė kelionė. Kol žangiojau, mirtis laikėsi atokiai. | 

Paskui jie pasakojo, kad atkakusį Kijabėn jie pakėlę mane 
kaip lentą ir nunešę Tanei. Buvau išdžiūvęs ir netekęs bemaž 
dešimties kilogramų po dviejų dienų nepertraukiamo ėjimo. 

Tanė sakė, kad aš pasenęs keturiolika metų, po metus kiekvie- 
nai įveiktai myliai. 

— Kodėl? - paklausė ji. 

— Aš pasiilgau tavęs, - atsakiau ir nelyginant šmėkštelėjęs 
šešėlis užtraukiau jai ant veido skausmą. 

Kitą rytą vėl buvau sveikas ir drūtas. Tik truputį sustingęs 
per sąnarius ir vis dar ištroškęs. Atsidariau butelį ir išgėriau. 
Burnon kliūktelėjo visas pragaras. Staugdamas nuroviau prie 
upės ir vos nepaskendau bandydamas užgesinti gaisrą burnoje 
ir gerklėje. Buvau susivertęs koncentruoto lizolio ir nešamas 
nuo upės supratau, jog, daugelio manymu, patogiausia būtų 
mane palaidoti vietoje. 

Pavakare pasijutau geriau ir išėjau su Tane pamedžioti. Ry- 
tojaus dieną stovyklą patraukėme penkiolika kilometrų, o pas- 
kui nužengiau trisdešimt kilometrų iki Delamerio. Ligos yra 
tam, kad jas nugalėtum. 


Karas Rytų Afrikoje išblėso dėl tikslo, strategijos ir rezultatų sto- 
kos. Fermeriai liovėsi karingai šūkavę, paliko savo kuopas ir grį- 
žo į fermas, vėl nugrimzdusias į dykras. Fon Letovas vienintelis 
sėkmingai kariavo, tačiau jam trūko tokios svarbios grandies, kaip 
kompetentingas priešas, su kuriuo galėtų kautis. 


LG, 


Mūsų naujoji ferma buvo rinktinių Tanės ir mano svajonių sin- 
tezė. Okė Šiogrenas, senasis sukčius, plynaukštėje buvo pasi- 
statęs gražiausią namą, ir tarsi per stebuklą mums pavyko jį 
nusipirkti. Jis stovėjo miške, nelabai toli nuo mūsų senojo Mba- 
gačio, ir jam priklausė 4800 akrų ir maždaug šimto kikujų šei- 
mų, skvoterių, ferma. Iš namo galo aiškiai matėsi Ngongo kal- 
nai. Svetainė buvo pilna angliškų ir švediškų baldų. Taip pat 
ten buvo didžiulė biblioteka, kurios knygų nugarėles Tanė pa- 
glostydavo pirštų galiukais prieš iškilmingai išsitraukdama ko- 
kį tomą. Aš pats skaičiau tik Stivensoną. 

Fermos pirkimas buvo ištisa virtinė apgavysčių, nesusiprati- 
mų ir rizikingų sprendimų. Mbagatis žlugo dėl karo, nors ka- 
vos kaina kilo, buvau priverstas manipuliuoti sąskaitomis, kas 
žavėjo Tanę, ir sudariau ilgus fiktyvių išlaidų ir pajamų sąrašus 
bei kruopščias ekonomijos ataskaitas. Abu su Iane dar labiau 
nudžiugome, kai dėdė Ogė, patyręs verslininkas, apskritai nu- 
rijo melus. Buvo keista ir tai, kaip lengvai gaudavau pasiskolin- 
ti pinigų tiek Rytų Afrikoje, tiek Europoje. Vos prašnekus apie 
fermą, skolintojai atsegdavo pinigines. Tetos Besė ir Fricė vie- 
nintelės netikėjo mumis. Kandus pirmosios dorovingumas ir 
kupinas paniekos antrosios cinizmas - savybės, kuriomis gėrė- 
jausi, - padarė jas akylesnes už kitus. Tačiau didžiausias prie- 
šas buvo visiškai prie pat Tanės. Jos jaunesnis brolis Tomas stūk- 
sojo tarsi bedžiaugsmio dievotumo monumentas. Kiekvienas 
mano lūpų šypsnys buvo nusikaltimas kūrinijai. Jis norėjo iš- 


„44 
L 
a 


0, 


2 
ULYTOS 


120 


guiti iš žemiškojo pasaulio ne fermą, o mane. Be to, jis preten- 
zingu balsu postringavo apie aukštus idealus, ko labiausiai ne- 
galėjau pakęsti. Labiausiai jis troško „garbės“, kuri paauksuo- 
tų jį, savanoriškai išėjusį į karą ir nužudžiusį kiek galima dau- 
giau žmonių. Jis puikavosi minčių gilumu ir kenčiančia mina 
ištverdavo artimųjų kvailystes. Nebūčiau teikęsis paspausti jam 
rankos, jei Tanė nebūtų jo klausiusi ir mylėjusi. 

Tanė pirma išvažiavo namo į Daniją. Ji atsigulė ligoninėn 
gydytis savo paslapties, tuo pat metu lygindama maniežą mano 
aukštosios sąskaitybos triukams. Aš atsprūdau Skandinavijon 
visais metais vėliau ir pasaldinau sąskaitas šypsena bei nuosta- 
biom istorijom. Žmonės norėjo manim tikėti ir darė viską, kad 
išlikčiau toks, koks esu. Jiems patiko mano idėjos, ypač tokios, 
kurioms reikėjo daug pinigų: geležinkelis tarp fermos ir Nairo- 
bio, rinkliava kareivių fermoms Rytų Afrikoje, kad „drąsuo- 
liai“ gautų naujus namus, vilnonių antklodžių fabriko steigi- 
mas Rytų Afrikoje. Galėjau prasimanyti kiek tik nori beprotiš- 
kų projektų, jie viską sutikdavo išskėstomis rankomis. Gimi- 
nės, finansininkai, ministrai ir karališkos personos mane laikė 
tarsi kokiu aiškiaregiu, kuris mato toliau už kitus ir kurio jėga 
slypi visumoj, o ne detalėse. Ne aš buvau visų kvailysčių ištaka, 
o kiti, prigrūdę jų mano galvą, o paskui jas išprovokavę. 

Kai išpasakojau planus Hansui, jis nusijuokė it iš pokšto, ta- 
čiau padrąsino. 

Europa buvo ne tokia tikroviška kaip Afrika. Daugiau atsi- 
minimų ir pralėkusio laiko nei dabarties ir ateities. Žinoma, 
Rytų Afrikoje buvo daug vien būties parazitų, bet jų pasyvu- 
mas labiau teigė gyvenimą nei pačių aktyviausiųjų Švedijoje. 
Pastarojoje, regis, tik Hansas gyveno pilnakraujį gyvenimą. 

Atgalinė kelionė Afrikon buvo bėgimas nuo vokiečių karo 
laivų. Išplaukę iš Londono, trankėmės zigzagais per pūgą ir 
šėlstančias bangas. Keleiviai lupo ožius nuo jūros ligos ir iš bai- 
mės, kad juos paskandins vokiečių povandeniniai laivai. Nusi- 
gavus toliau, prie vakarinių Afrikos krantų, baimė ir blogumas 

diena iš dienos vis labiau išvirsdavo į euforiją ir orgijas. Šven- 
tėm, dainavom ir šokom. Sutuoktiniai pasikeisdavo partnerius, 
kaip kad paprasti puotautojai keičia pašnekovus. Tanė viską 
stebėjo su kandžia pašaipa ir elegantiškai švystelėdavo tulžin- 
gą žodį kiekvienai manimi susidomėjusiai damai. Aktorių tru- 
pė, sudaryta daugiausia iš jaunų merginų, mėgstančių šokti plo- 
nomis kojinėmis ir trumpais sijonėliais, puotas ir kabaretus da- 
rė pavojingus gyvybei. 

Parsiradę Rytų Afrikon, surimtėjom ir pasidavėm melancho- 
lijai. Abu su Tane vaikštinėjom po naujosios fermos valdas, jaus- 
dami ir palengvėjimą, ir rūpestį. Europa nebebuvo „namai“, tad 
mūsų naujoji tėvynė įgavo mus gąsdinančią prasmę. O jei mes 
nesusidorosim su ferma ir būsime priversti ją palikti? Vis dar 
buvome tvirtai pasiryžę padaryti viską, kad mums imtų sektis. 

Pavadinome savo naujuosius namus Mboganiu, „namu miš- 
ke“, supratę, kad šį vardą jau vartoja čiabuviai. Didelės kavos 
kainos mus padrąsino ir davė argumentų prikalbinti dėdę Ogę 
ir tetą Ingeborgą pakloti pinigų naujajai fermai. Pavyko stulbi- 
namai lengvai. Tai reiškė, kad visus metus gyvenęs kaip laisvas 
viengungis turėsiu grįžti prie darbo ir smulkiai suplanuoto kas- 
dienio gyvenimo. 

Vos mums atkakus, atsisakė darbo Burselis. Sausai pareiškė 
nenorįs matyti Žlungant tokią gražią fermą. Prieš keletą dienų 
buvo nusipirkęs nuosavą fermą, kur ir persikraustė su stropia 
savo šeima. Vien matydamas, kaip jis spardydamas žemęs išsi- 
aiškina jos ypatybes, galėjai suprasti, kad jam seksis. Tanė jį 
keiksnojo ir vadino apgaviku, nors jis stengėsi iš paskutiniųjų. 
Kai jis stovėdamas mano darbo kambary klausėsi rūsčių jos žo- 
džių, į stogą barbeno lietus ir kavamedžiai žydėjo kaip niekad. 
Ir vis dėlto Burselis tvirtino, jog nebus nieko gero. Ferma kavai 
plytinti per aukštai. Pusbalsiu patarė mums imtis mišrios žem- 
dirbystės ir gyvulių auginimo kaip svarbiausio komponento. 

Paskui užėjo sausra. Mes išvažiavome, nenorėdami matyti 
nuniokotų laukų, ir aš padariau dar keletą drąsių aferų grynie- 

siems pinigams įsigyti. Grįžome tik konstatuoti, kad vargana 
padėtis dar pablogėjo. Tanė verkė, talžydama kavamedžius bo- 
tagu. Verkė skaitydama laišką, pranešantį, kad jos draugė Dei- 
Zi, mūsų abiejų, o jos pati mylimiausia pusseserė, nusižudžiusi 
Londono viešbučio kambary. Verkė, kai mūsų kartu nepakvies- 
davo į oficialius Nairobio priėmimus. Aš buvau laukiamas, bet 
ne ji. Pašnabždom buvo pasakojama, kad ji ne tik esanti vokie- 
čių šnipė, bet ir arogantiška snobė, kurią reikią boikotuoti. Prie- 
šiškai nuteikinėjo moterys. Ir nežinojau, kaip ją apginti. Juk 
negalėjau vožti piktoms tarnautojų žmonoms į snukį. 

Kad ir ko griebėmės, viskas krito iš rankų. Pinigai, turtai, 
derlius, draugai ir giminės netikėtai nugarmėjo bedugnėn. Juo 
labiau stengiausi garbingom ir negarbingom priemonėm įleisti 
savo ir Tanės pamatus, juo tuštesnėm rankom likdavau. Nekito 
tik ryto rasa vejoje priešais namą, karštis vidurdienį ir šešėlių 
žaismas po lapuočiais. Niekad neapvildavo saulėlydis, ir žvėrys 
klaidžiojo Ngongo kalnais, nepaisydami nei sausros, nei liūčių 
meto. Tiek mums buvo likę ir be šito nebūtų buvę jokios pras- 
mės rytais atsikelti. 

Audros debesys tolumoj daugelį savaičių rinkos ir rinkos. Bet 
jie išlydavo kažkur kitur, visad kitur. Po lietingos metų pra- 
džios užėjo sausra, nuvytinusi kavą ant šakų. Burselis, žinoma, 
buvo teisus. 


Sėdėjau pavėsy mūsų naujųjų namų verandoj. Priešais mane 
ant stalo, apšviesta oranžinės popietės saulės, gulėjo telegra- 
ma iš Švedijos. Buvau bepraplėšiąs ją, bet paskutinę akimirką 
susilaikiau, nusprendęs palaukti Tanės. Ji buvo išjojusi į mūsų 
čiabuvių šambas, smulkius žemės sklypelius, spręsti ginčų. Te- 
legramos esti grėsmingos ir lemtingos. Jos gali pakeisti žmo- 
gaus gyvenimą. 

Buvo pavakarys, bet karščiau nei paprastai. Pietvakariuose 
tarsi juodi dūmai kėlėsi audros debesis, o už Ngongo kalnų dan- 
gus švytėjo geltonai, raudonai ir oranžiškai. Tačiau nepalijo. 

Sausra buvo beprotybė. Keletą savaičių jaučiausi bejėgis ir ap- 
siblausęs. Mane nesuprantamai siutino keista baimė, vertusi 
gąsčiotis netikėtų garsų ir judesių. Prieš kelias dienas nubau- 
džiau įžūlų kikujų berniūkštį, kruvinai primušdamas. Žaizda 
pakaušyje persekiojo mane keletą dienų. Negelbėjo nė tai, kad 
kitą dieną jam atsilyginau. 

Išgirdau risnojant arklį ir pasilenkęs išvydau parjojančią 'Ta- 
nę. Vėjas gainiojo raudonas kanopų sujudintas dulkes, dažy- 
damas krūmus ir medžius. Jos toto bėgo šalia kartu su šuniu 
Dasku, sveikindami ją garsiais šauksmais. Sustojusi ji pažvelgė 
į mane. 

— Atėjo telegrama. 

Kažkas mano balse privertė berniukus išsilakstyti, o šunį nu- 
eiti ir atsigulti pavėsyje. Tanė ilgai sėdėjo ant Ružo. Šiaip labai 
neramus arklys stovėjo visiškai tykiai. 

— Juk Deizi jau mirusi, - pasakė ji ir niršdama žengė į namus. 


Keletą sykių leidom telegramą iš rankų į rankas, kol nutvėręs 
ją praplėšiau. 

Nedaugeliui žmonių suteikiama galimybė perskaityti teleg- 
ramą apie savo paties mirtį. Skaičiau ir skaičiau, kol Tanė ėmė 
kumščioti man į pašonę klausdama, kas atsitiko. Atsakiau, kad 
įvyko kažkas keista, galbūt klaida, kad aš nesuprantu. Ji išplėšė 
popierių man iš rankų ir perskaitė, paskui metė į mane juodą 
žvilgsnį ir trenkusi antausį išėjo iš kambario. Aš vėl perskai- 
čiau. Hansas buvo miręs. Jis žuvo per lėktuvo katastrofą. Ką 
tai galėtų reikšti? 

Mačiau, kaip valgomasis stalas greta nubluko nelyginant kaž- 
kas nereikšminga. Pati mediena išnyko mano akyse, pavirsda- 
ma beverčiu daiktu. Jis nebeturėjo ryšių su gyvenimu, buvo ap- 
leistas. Vejoje už namo žaidė Ianės toto. Bet jų žaidimas tik 
mėgdžiojo kitus žaidimus, kai jų šuolius ir juoką lemdavo aki- 
mirka. Daiktai ir Žmonės man prarado ne tik sielą, bet ir norą 
sulaukti ateities. 


3 A 
235 
= —- 
2 14 
" ka 


Tanė sugrįžusi puolė man ant krūtinės. Atrodė, jog ir šitai kar- 
tojasi. Ji raudojo iš tokios nevilties, kokios niekad nebuvau regė- 
jęs, bet jos rauda buvo aidas kitos raudos. Skubiai atsisukau, kad 
sugaučiau tikrovės blyksnį, bet per vėlai atitokau. Pasaulis buvo 
pasitraukęs. Visur tuštuma. Kiekvienas garsas - aidas. 

Visos mano juslės buvo nepaliestos, bet šiaip buvau miręs. 

Paskui pašoko apmaudas. Tai sąmokslas prieš mane! Bet kur 
man nukreipti pyktį? Pasiėmiau vieną savo šautuvų ir - ant ran- 
kos pakibus rėkiančiai Tanei - išėjęs kvailokai paleidau keletą 
šūvių į juodus audros debesis. Grįždamas į namą susivėmiau 
vienoje Tanės lysvių. 

Ji atsigulė ir, kaip paprastai, pasirinko susirgti. Tačiau dėl 
jos nesikrimtau, išėjau miškan ir atsisėdau. Nė vabalėliui, nė 
lapeliui aš nerūpėjau. Visa kas buvo nuo manęs nusigręžę. 

Po valandos grįžau. Tanė, sukaupusi jėgas, sėdėjo verandoje 
žiūrėdama, kaip aš pareinu. 

— Aš gailiuosi tavęs. Man trūksta to, ką tu praradai. 

Atsisėdau šalia ir paėmiau jai už rankos. Žaibas ir stiprus 
trenksmas mėgino mus pažadinti. Trumpa liūtis aptraukė Že- 
mę drėgna plėvele. Bet tai nieko nereiškė. 


Sausra tebesilaikė. Karštas, sausas oras be perstojo zvimbė. Vė- 
jas neatnešdavo palengvėjimo. Tik paskatindavo žmones nu- 
sigręžti vienus nuo kitų iš susierzinimo ir nuovargio. Mūsų skvo- 
terių mažyliai mirdavo dėl neaiškių priežasčių. Sielvartingos 
raudos girdėjosi toli aplinkui. Gyvuliai sulyso ir gaišo. Čiabu- 
viai darėsi vis murzinesni. Nairobyje nusižudė dvi anglės, o 
smuklėje susivaidiję du fermeriai nušovė vienas kitą. Pats kiau- 
ras dienas sėdėjau verandoje tuščiai spoksodamas, paprasčiau- 
siai nebuvo ničnieko, į ką vertėtų atkreipti akis. Pagautas ūmaus 
nerimo, kartais įpuldavau pasiimti šautuvų, bet, vos juos pa- 
mačius, dar labiau sugildavo širdį. 

Kai kada, likęs namuose vienas, pajusdavau, jog name esa- 
ma dar kažko. Apeidavau ir apieškodavau namą, bet nieko ne- 

rasdavau. Sykį užtikau vieną Tanės toto, išdirbinėjantį kažką 
neleistina jos kambary. Persigandęs jis movė lauk. Bet aš ne jo 
ieškojau. 

"Tanė mane penėjo kaip vaiką, bet pati bemaž visai nebevalgė. 

— Sielvartas yra skurdus ir alkanas, - pareiškė ji, nustumda- 
ma nuo savęs lėkštę. 

Kai paklausiau, kodėl šie žodžiai nepritaikomi man, ji atsa- 
kė, kad susilaikanti norėdama stipriau pajusti gyvenimą. O aš 
esąs jos priešingybė, niekad nieko neatsisakąs. Nebuvau tikras, 
ką ji turėjo omeny, bet aiškiai jutau, jog ji užčiuopė tiesą. 

Viena tragedija keitė kitą. Emilis 17 Olga Holmbergai per 
kviestinius pietus, kaip paprastai, susipyko. Visiems buvo žino- 
ma jų neištikimybė, valingumas ir ūmus būdas. Valgant karštąjį 
patiekalą, Emilis nusitvėrė šautuvą ir šovė į Olgą. Paskui palei- 
do kulką sau į smilkinį. Jis mirė, bet Olga liko gyva. 

Seno draugo mirtis man buvo nė motais. Jei norėjo šitaip nu- 
mirti, jo valia rinktis. Olgos ir Emilio tragiškas likimas įsivyravu- 
siomis aplinkybėmis man rodės natūralus. Viskas buvo leistina. 

Vienintelis draugas, kurį pakęsdavau, buvo Erikas fon Ote- 
ris. Jis susiprasdavo prilaikyti liežuvį ir stokojo humoro. Jo rū- 
pinimasis Tane buvo rimtesnis už mišias. Jis reikšdavosi pašne- 
kesiais apie pranašą. Leidau jiems bendrauti, bet uždraudžiau 
Tanei kalbantis su manim bent kiek užsiminti apie islamą. Jau 
ir taip buvau ganėtinai nepatenkintas. 

Išleidau juos į safarį, ir jie parsirado liesesni nei anksčiau, 
bet apsikrovę mėsa ir kupini tamsių minčių apie gyvenimo ne- 
permaldaujamumą. 

Atėjo laiškas nuo Hanso našlės Britos. Žodžiai lakstė į visas 
puses ir iš pradžių buvo sunku suvokti jos reikalą. Bet laiško 
gale ji staiga prašneko aiškiai. Ji norinti, kad aš parvažiuočiau 
namo ir su ja susituokčiau. Aš esąs priverstas užpildyti jos gy- 
venimo tuštumą. Vienoje vietoje ji meiliai ir korektiškai apra- 
šė mano kūną, nors niekad nebuvo jo mačiusi. Visą dieną ne- 
šiojausi pasiūlymą kaip žavingą pagundą. Šitaip išties galėtum 

užpildyti tuštumą. Ją reikėjo užpildyti, kad ir aš galėčiau toliau 
gyventi. 

Tanė visą tą laiką buvo man meili ir dėmesinga. Vertinau jos 
gerą valią, bet tuštumos ji negalėjo panaikinti. Ji irgi ją jautė, ir 
mudviem bendraujant abiejų tuštuma gilėjo. 

Tanei prasidėjo pakilios rimties periodas ir ji kalbėdavos su 
manim apie žodžių svorį, muzikos erdvę ir liepsnojančias tapy- 
bos linijas. Tai, kas man tebuvo gražūs žodžiai, jai buvo tos die- 
nos duona. Užuot pietavusi, ji dudeno monologus apie apva- 
lančiąją tragedijos jėgą ir paslaptingus gyvenimo atitikmenis. 
Aš tam neturėjau žodžių ir nuėjęs į savo kambarį valydavausi 
ginklus. 

Bet nei aš, nei Tanė neatsisakėm fermos. Be jokios abejonės, 
ir Mboganis buvo nepelningas projektas, bet jis duodavo man 
užsiėmimą ir prablaškydavo. Tanės kova buvo kitokia: ji kovėsi 
širdimi. Ji grūmėsi dėl savo gyvenimo, ir jos kautynėse man lik- 
davo vis mažiau vietos. Iš fermos, meno ir pakilių minčių ji susi- 
kūrė pasaulį, kuris buvo man užvertas. Ji vis irzliau mane ragin- 
davo pasilinksminti ar eiti pamedžioti. Aš įšokdavau į mūsų ne- 
seniai nusipirktą automobilį ir nudardėdavau Nairobin, kur ger- 
davau, šokdavau ir smagindavausi su Mutaigos klubo moteri- 
mis. Ji sėdėdavo namie, rašydavosi pastabas, priiminėdavo kiku- 
jus, bandydavo sutvarkyti visus reikalų popierius ir pasirūpinti, 
kad naujasis darbų vadovas atliktų savo pareigas. | 

Džiaugsmo nebuvo nei svaigaluose, nei moterų kūnuose. Kar- 
tojimosi mechanika varė mane į paniką. Ir Tanės kantrybė ne- 
buvo begalinė. Sielvartas teikė man „didybės“, kaip ji mėgda- 
vo sakyti, bet iš jos veido mačiau, jog ji netrukus iš manęs pa- 
reikalaus pakeisti savo gyvenseną, kad pateisinčiau jos viltis. 
Nejausdamas alkio, nebuvau žmogus. Pasiėmiau šautuvą ir iš- 
nykau Ačio plynėje, bet sugrįžau tuščiomis rankomis. 

Karas baigėsi, praėjo pusė metų po Hanso mirties. Per daugelį 
metų didžiausia sausra ėjo į pabaigą. Paskutinėmis savaitėmis 
keletą sykių palijo. Vis dėlto kavos tais metais nesulaukėme. 
Nairobio gatvėse badavo daugybė negrų, o grupelės baltųjų šyp- 
sodami šnekėjosi apie naujus laikus. Pats be jokio plano bas- 
čiausi po fermą, mėgindamas susigrąžinti prarastą laiką. 

Mboganis buvo apgaulingai gražus. Kai žvelgdavau į gyve- 
namąjį namą, stovintį miško progumoj, jis kiekvienąsyk man 
regėjos gražesnis. Kad nors būtų buvęs bjaurus! 

Niekad anksčiau tiek nesėdėdavau verandoje ar medžio pa- 
uksmėje, pareigingai kalbėdamasis su pareigingai ateinančiais 
ir išeinančiais svečiais. Tanė dudeno savo monologus, klausy- 
tojai kartais žavėdavosi, kartais nuobodžiaudavo, o aš valyda- 
vau šautuvus ir mėgindavau įsiterpti su smagiu anekdotu. Ga- 
liausiai imdavau pokštauti su svečiais, pats nesijuokdamas. Kada 
ne kada pramogai iššaudavau į kokį daiktą, už kurio užkliūda- 
vo akis: į paukštį, automobilio padangą ar pamestą skrybėlę. 
Man nerūpėjo, kaip pages nuotaika nuaidėjus šūviui. 

Kurį laiką jaučiausi tarytum supanašėjęs su Eriku fon Oteriu, 
sukaustytu, kietu didelės vienatvės kevalu. Bet mudu skyrėmės tuo, 
kad jis kaip nuolatinį sielos išbandymą turėjo savo mahometoniš- 
ką tikybą ir didžiausia palaima jam buvo išsimiegoti ant žemės iš- 
tuštėjusiose Turkanos dykrose. Būčiau mielai išmainęs visas Nai- 
robio moteris į Mahometą arba pakeitęs smuklės stalą dulkėta duo- 
be šalia laužo, - jei tik tai man būtų ką nors davę atgalios. 

Tanė reikalavo, kad pasikviestume žmonių dalyvauti safa- 
ryje. Medžioklė, kurią ji gana kvailai suplanayp vidury dienos, 
turėjo būti skirta generolo E. H. Levelino garbei, žmogaus, apie 
kurį veik nieko nebuvau girdėjęs ir kurį Tanė susitikdavo tik 
retkarčiais. Jos entuziazmas priminė tą, kurį ji rodė mūsų pir- 
maisiais metais Rytų Afrikoje. Ji išsiblizgino jodinėjimo batus, 
susisiaurino chaki kelnes ir nuvažiavo į Nairobį vien tam, kad 
nusipirktų naują palaidinukę. Ji matavosi skrybėles ir drabu- 
žius priešais veidrodį ir keisdavo pozas, norėdama pabrėžti taip 
trokštamą sportišką eleganciją. 

Erikas buvo pakviestas drauge su keliais kaimynais, paslau- 
giais fermeriais, turėjusiais tapti užpildu. Tik po kelių dienų 
Tanė pasisakė pakvietusi ir britų didiką Denisą Finč-Hetoną. 
Buvau apie jį tik girdėjęs, kaip apie iš aukšto į kitus Žiūrintį 
snobą, retkarčiais apsimetantį dailininku. Jis manėsi esąs išsi- 
lavinęs ir su pusgalviais nebendraudavo. Taigi šitą žmogų bu- 
vau priverstas priimti savo namuose ir galbūt netgi šnekinti. 
Antra vertus - kas man darbo? Juk daugybę kartų spaudžiau 
ranką jos broliui Tomui! Tanė, susitikusi Finč-Hetoną prieš ke- 
letą mėnesių per priešpiečius, žinoma, norėjo išsimaudyti jo 
kilmės ir kontaktų su anglų karališkąja dinastija spindesy. Pats 
ketinau medžioti su Eriku ir kaimynais. Jie bent nebijojo Žvė- 
rių. Tanė galės kalbėtis su generolu ir kartu su juo pamokyti 
Finč-Hetoną, kaip laikyti šautuvą. 

Bet iš tikrųjų mane šiurpino ne susitikimas su svečiais. Aš 
bijojau įsijausminti išvydęs žvėris arba pavirsti medžioklės kek- 
še, imti medžioti be noro ir džiaugsmo, be žaismo ir geidulio. 


Buvo dešimta ryto, ir Erikas jau stovėjo it statula bendrajam 
kambary prie milžiniško užkandžių stalo, Tanės paruošto per 
kelias dienas. Generolas gerklėjo monologą visiems, nutolu- 
siems mylios spinduliu, o kaimynai siautėjo su šunimis ir vai- 
kais gale namo. Finč-Hetonas vėlavo. Kai jis privažiavo prie 
namo, Tanė paleido, ką turėjusi, iš rankų ir puolė lauk. Prie 

durų ji ūmiai sustojo, ištempė kaklą, keletą sykių giliai įkvėpė ir 
uždėjo vieną ranką ant staktos tarsi pasiremdama. Pamatęs, kad 
jos ranka dreba, pirmąsyk per šešis mėnesius susidomėjau. Tą 
akimirką supratau, kur čia pakastas šuo, ir ėmiau stebėti ją, vėl 
žengiančią per kiemą ramiais, oriais žingsniais. Jai nereikėjo ma- 
nęs pašaukti, kad išsekčiau iš paskos pasisveikinti su svečiu. 

Kai išėjau, Finč-Hetonas tupėjo šalia automobilio, knebinė- 
damas padangą. Tanei buvo atsukęs nugarą. Tupėjo žemai nu- 
leidęs kelius ir pro plačius skrybėlės kraštus į skirtingas puses 
iškišęs alkūnes. Kai atsistojo, pasirodė besąs aukštas, liesas ir 
raumeningas. Spyrė į padangą, „ją reikia pakeisti“, atsigręžė ir 
pasisveikino su Tane, tarsi nustebęs, kad ją susitiko būtent čia. 
Prabėgom metė abejingą žvilgsnį į mane ir trumpai bei sausai 
spustelėjo man ranką. Paskui nuėjęs prie bagažinės išsitraukė 
350-ojo kalibro „Rigbys“, 450-ojo kalibro „Hollandė Holland“ 
ir nudėvėtą medžioklės krepšį. Nieko nepaprasta, bet tinka- 
mus reikmenis. Kiekvienas judesys rodė įprotį. Prieš pat už- 
trenkdamas bagažinę, jis pakėlė plokščią ryšulį, įsuktą į gum- 
buotą rudą popierių. Įteikė prabėgom Tanei, ir ji bemat šį išvy- 
niojo. Gramofono plokštelė. Tanė užraudo ir sutriko. 

— Ar jau turi? - paklausė Finč-Hetonas. 

— Ne, — atsakė ji, - bet mes neturime gram-m-ofono. 

Jis gūžtelėjo pečiais, pasakė, jog tai galima sutvarkyti kokį 
kitą sykį, atsisuko į mane ir paklausė, kodėl turim medžioti vi- 
durdienį. 


Generolas gerai įsitaisė tarp draugingų kaimynų, ir jie kirto bei 
gėrė lyg per vėlyvus pietus, visą dieną negavę užkrimsti. Finč- 
Hetonas valgė nedaug, tik rankiojo skaniausius kąsnelius ir, 
regis, laukė, kada leisimės į kelią. Tanės plepalai iš pradžių jį 
erzino, paskui ji kažką pasakė, kas patraukė jo dėmesį, akimir- 
ką jis užmiršo ir vyno taurę rankoje, ir mintis apie būsimą me- 
džioklę. Erikas juos griežtai stebėjo, ir, neišduodamas veidu 
vidinės paslapties, paniro į apmąstymus. Kai pagaliau jis prasi- 

žiojo paklausti, kaip bus medžiojama, Finč-Hetonas atsigręžęs 
į jį leptelėjo: 

— Ponas „Šūvis“ turbūt gali likti prie valgomojo stalo ir šau- 
dyti į Ngongo kalnų antilopes pro langą. 

Eriko šypsena panėšėjo į bjaurų randą. 

Prieš lipant į automobilius važiuoti kalnų virtinės link, Finč- 
Hetonas pasiūlė mums pasidalyti į dvi medžiotojų grupes - aš 
su kaimynais vienon grupėn, o jis pats, Tanė, generolas ir Eri- 
kas - kiton. Padugnės, vadinasi, atskirai. Aš net neprotestavau, 
nors mielai būčiau pasižiūrėjęs, kaip Finč-Hetonas medžioja. 

Lynojo, oras buvo vėsus ir drėgnas. Vos išlipę iš automobilių 
ir-atsiskyrę nuo antrosios grupės, priešais vėją susidūrėme su 
keliais bušbukais. Kaip ir pridera, atsargiai išsiskirstėm, ženk- 
lais susirodę, kurį žvėrį kiekvienas renkamės, ir iššovėm. Ne- 
dramatizuodami ir efektyviai. Mėsos užteko visai fermai. Sto- 
vėjau žiūrėdamas, kaip mūsų nešikai kapoja žvėris ir deda ga- 
ruojančius mėsos gabalus į pintines neštis atgal. Tolumoj išgir- 
dau šaudant antrą medžiotojų grupę. Nusišluosčiau ranka su- 
drėkusį veidą ir pajutau po pirštais naują veidą. Ar dulksna 
nuprausė mane ir kitus daiktus? Kodėl su džiaugsmu prisime- 
nu elnių medžiokles Nesbiuholme? Tik po valandėlės supra- 
tau, kas atsitiko. Mano pasidygėjimas buvo dingęs. Vėl buvau 
savo vietoje. 

Atsigręžęs susitikau su Džumos žvilgsniu. Jis paslaptingai šyp- 
sojos!, ir aš nežinojau, ar jis džiaugiasi vėl atgavęs mane, ar turi 
kažką papasakoti. 

— Gera medžioklė, - tarė jis ir nukreipė žvilgsnį. 

— Dėstyk! - paliepiau pusbalsiu. 

- Švieži leopardo pėdsakai, - sušnabždėjo jis ir linktelėjo į 
tarpeklį. 

Kol mano bendrai padarę pertrauką kūrė laužą, pareiškiau 
jiems lipsiąs į kalną pasidairyti buivolo. 

Dėl lietaus buvo sunku suprasti, ar pėdsakai labai švieži, ta- 
čiau buvo akivaizdu, jog žvėris praėjo tą patį rytą, jau pradėjus 

lyti. Pėdsakai vedė į giraitę aplink daubą. Kai kuriose vietose 
ant žemės buvo likę žymių, rodančių leopardą tempus nedidelį 
grobį (galbūt gnu jauniklį ar kitokį antilopiuką). Turėjom ap- 
sukti giraitę, kad atsidurtume priešais vėją. Atradome daugybę 
senesnių pirmyn ir atgal išsimėčiusių pėdsakų, rodančių leo- 
pardą keletą kartų grįžus į krūmus. Galbūt nevertėjo laikytis 
priešais vėją, budrus žvėris tikriausiai jau buvo mus aptikęs. 
Bet vargu ar jis palikęs slėptuvę išnirtų atviroje vietovėje. Ma- 
nęs laukė lėtas ir kantrybę bandantis kelias per tankius krū- 
mus, kol susitiksiu akis į akį su leopardu. Jau alsavau prasižio- 
ję5, ir širdis it minkštas plaktukas kalė į šonkaulius. 

Džuma čiupo man už rankos ir parodė kiton daubos pusėn, 
kur mes patys ką tik vaikštinėjom paskui šviežius pėdsakus. Ke- 
letas vyrų iš lengvo kiūtino nuleidę žemėn akis. Tai buvo Finč- 
Hetonas ir jo somalis tarnas. Netrukus jie pastebėjo mus, su- 
stojo ir valandėlę žiūrėjo. Atsargiai uždėjau ranką Džumai ant 
peties, kad jis nepamotų sveikindamasis. Paskui šnabždomis 
liepiau jam palaukti, kol įlįsiu į krūmus. Sušnairavęs kiton pu- 
sėn, pamačiau Finč-Hetoną padarius tą patį. Bet prieš mums 
įlendant spėjau suvokti, kad virš giraitės stovi Tanė su Farahu 
ir mus stebi. 

Sėlinome kiekvienas iš savo pusės. Tarp mūsų gulėjo budrus 
ir pasirengęs gintis leopardas. Gerai neapskaičiuotas šūvis - ir 
katras nors iš mudviejų galėjo būti užpultas. Viskas buvo taip 
nevykę, jog šitai galėjo atsitikti, - jis irgi žinojo. Vos sulaikyda- 
mas besiveržiantį džiaugsmą, be garso, žingsnis po žingsnio įty- 
kinau į tankius brūzgynus. Aplink daubą tvyrojo visiška tyla, 
kai mudu su Finč-Hetonu prarijo krūmai. 

Krūmai buvo netgi tankesni, nei maniau. Būgštavau, kad 
nesuspėsiu pirmas ir keletą sykių vos nepaspartinau žingsnio. 
Iš pradžių girdėjau tik savo alsavimą. Paskui sąmonę pasiekė 
paukščių čiulbėjimas, krūmus šnarino smulkūs žvėreliai, ir van- 
dens lašai varvėjo nuo drėgnų lapų. Aš pats vis labiau šlapau, 
ir trumpą valandėlę kairę ranką sutraukė mėšlungis nuo pa- 

rengto šautuvo laikymo. Man pavyko prabėgom pamatyti uo- 
lą, išgirdau čiurlenant upeliuką ir nutariau sukti ten. Bet dar 
nenusigavęs ton vieton, išgirdau keletą kostelėjimų ir sume- 
čiau, kad atsidūriau netoli leopardo. Mus skyrė tanki žaluma. 
Ant plonos šakelės galo nutūpė zylutė, šakelė nulinko ir ati- 
dengė dėmėtą kailį. Atrodė, jog tai sprandas. Pakėliau šautu- 
vą, nusitaikiau, bet zylė purptelėjo, ir brūzgynai vėl užsivėrė 
apie leopardą. 

Atsargiai tvylindamas aplink, išgirdau lūžtant šaką, leopar- 
das pašoko dusliai urgzdamas, aš daviausi tiesiai jo link keliais 
sparčiais žingsniais per krūmus, akimirką išvydau žvėries nu- 
garą ir už kelių metrų Finč-Hetoną. Išgirdęs mane artinantis, 
leopardas ėmė blaškytis iššieptais dantimis - mes iššovėm veik 
tuo pat metu. 

Abu šūviai buvo mirtini. 

— Denisas, - ištarė jis tiesdamas man ranką. |, 

— Bliksas, - atsakiau. 

Jis išėjo iš giraitės, kol aš pasilikęs stebėjau leopardą. "Tai 
buvo gražiausias kada nors mano regėtas žvėris. 


Tik mums sugrįžus fermon ir sustojus su gėrimo taure rankoj, 
Tanė pasiklausė, kaip mes nušovėm leopardą. Visi nuščiuvo, 
netgi generolas užsičiaupė bepasakodamas, kaip nudėjęs šaka- 
14 gerai nutaikyta kulka. Denisui neatsakius, prabilau aš. Vis- 
kas įvykę be jokių dramų. Mes sėlinę kiekvienas iš savo pusės, 
vienu metu pasiekę leopardą ir vienu metu iššovę. Ir baigta. 
Stojo tyla. Denisas pritariamai linktelėjo galvą. Galop Erikas 
paklausė: 

— Vienu metu? Neįmanoma vienu metu iššauti. Kuris nors 
visada pirmas, ar ne? 

Mes abu linktelėjome. 

— Kuris nors visada pirmas, - atsakė Denisas. - Mes žinom 
teisybę, bet jums jos nesakysim. 

Įsivyravo tyla. Vieni paniuro, kiti pasipūtė. Tanė sėdėjo išsi- 

tempusi ir įsmeigusi liepsnojančias akis į rudas liesas Deniso 
rankas, žaidžiančias su amuletu. 

— Jūsų teisybės mes niekad nesužinosim, - nutraukė ji tylą, - 
bet mums, mačiusiems, kaip jūs įėjot į krūmus, ir girdėjusiems 
šūvius, irgi egzistuoja teisybė. Ir tos teisybės jūs nežinot! 

Denisas kreivai jai šyptelėjo. 

Erikas verčiau būtų patylėjęs, bet jis neištvėrė: 

— Yra tik viena teisybė, ir visiems vienoda. 

Daugiau jam nebebuvo vietos mūsų namuose. Mes labai gai- 
lėjomės, bet nieko negalėjom padaryti. Jis tučtuojau pakilo, 
visų vardu padėkojo už medžioklę ir vaišes vildamasis, kad jų 
keliai ateity dar susikryžiuos. Pasivadinęs savo ištikimuosius Tur- 
kanos čiabuvius, jis iškeliavo. Buvo toks rimtas ir prislėgtas, 
jog man pasirodė, tarsi jis išsinešė visą mano šleikštulį ir nuo- 
vargį. Ir vis dėlto su liūdesiu stebėjau jį nueinantį. Vos per me- 
tus jis buvo tapęs organine mano sąmonės dalimi. 

Denisas vienintelis pasiliko vakarienės. Sakėsi turįs sutaisyti 
oro nelaikančią padangą. Atsisėdau su grogo taure rankoje pa- 
vėsy šalia automobilio ir stebėjau, kaip jis dirba: pakelia auto- 
mobilio priekį, nuima padangą ir ištraukia kamerą, apžiūri, kur 
praeina oras, užkiša skylę, vėl viską surenka ir užmauna pa- 
dangą. Jo somalis tarnas paduodavo įrankius, lyg šie būtų kriš- 
toliniai. Tanė neramiai campinėjo po namus ir sykį šmėkštelė- 
jo man akyse, dirstelėjusi pro kažkurį langą. 

- Ar fon Oteris rėžė sparną apie tavo žmoną? - paklausė jis 
darbuodamasis. 

— Taip, - atsakiau ir pamačiau, kaip jis įstumia pataisytą gleb- 
ną kamerą po padangos karkasu. 

— Ir neprieštaravai? 

Atsakiau tik jam užmovus ir pripūtus padangą. 

— Priklauso nuo to, kas rėžia. Mutaigoje kelissyk sumušiau 
bandžiusius. | 

Denisas atsistojo, žvelgdamas į savo purvinas rankas. 

- Žinau, - atsakė ir nuėjo praustis. 

Kaip tik tuo metu pakvipo iš virtuvės, ir pirmąsyk po ilgo 
laiko pasijutau toks alkanas. 

Krištolo taurės, šampanas, prancūziški vynai, rusiški ikrai, 
antilopės nugarinė ir degančios žvakės - Tanė buvo apgalvoju- 
si kiekvieną detalę. Prisimenu tą vakarą švelnioj rusvai gelto- 
noj šviesoj su Europos žiemos nuotaika, bylojantį apie pradin- 
gusius laikus. Net ir Švedija tą vakarą ėmė rodytis džiugesnėj 
šviesoj. 

Pirmąkart išvydau Denisą be skrybėlės. Jis nenusiėmė jos net 
per priešpiečius. Apstulbau, jog jis kone plikas. Keisčiausia, 
kad dėl to veidas atrodė jaunesnis, švelnesnis. 

"Valgis buvo stebėtinai gardus, lyg skonio pojūtis būtų išva- 
duotas iš nelaisvės. Denisas komentavo vynus ir patiekalus, pa- 
sakojo apie naujai sukurtą muziką, kurią neseniai girdėjęs Pa- 
ryžiuje. Muzika, kiek supratau, nusižengė tradicinei harmoni- 
jai. Jis netgi išringavo keistą melodiją ir pacitavo kažkieno, ap- 
rašiusio šios muzikos savitumą, žodžius. Buvo kalbama, kad 
tai, kas bjauru, paverčiama grožiu. Tanė klausinėjo apie har- 
monijų tembrą, ir aš nustebau, kad ji tiek nusimano, jog geba 
suformuluoti klausimą. Nesivaržydama ji leidosi į eiliavimo me- 
ną ir kažką pacitavo („Šekspyras“, - metė man), o Denisas ją 
papildė kaip tik nuo tos vietos, kur ji baigė. Jie pajuto, jog jiems 
abiem smagu pakaitom deklamuoti eilėraščius — ir Tanė visiš- 
kai pamiršo valgyti. 

Stebėtina, kad Denisas tarytum buvo baisiausiai išsiblaškęs 
ir jo mintys klajojo labai toli, vis dėlto dėmesingai sekė detales. 
Jis greitai pastebėdavo kiekvieną pokytį ir, nors nepanėšėjo į 
klausytis. mokantį žmogų, nepraleisdavo negirdom nė vieno Ta- 
nės atkirčio. 

Aš mėgavausi vakaru. Jis priminė šventę, sakramentą prie 
namų židinio. Tačiau man pačiam trūko žodžių, kad galėčiau 
įsiterpti. Man muzika ir eilės buvo patrauklios arba atstumian- 
čios, gražios arba bjaurios, bet nebylios. Denisui ir Tanei visa 
būtis buvo kupina mįslingų pojūčių ir patirties. Mene ir tikro- 

vėj nieko nebuvo neginčijama, viską galėjai interpretuoti. Tą 
vakarą pastebėjau, kad jie „mąsto“ jausmais taip, kaip aš nie- 
kad nesugebėjau. Aš kiek įmanoma rėmiausi protu — dirbda- 
mas, medžiodamas ir mylėdamas, ir tai žadindavo mano jaus- 
mus: darydavausi linksmas, patenkintas, nelaimingas. Mano 
nuotaiką lemdavo trumpos užgaidos, kurias tolydžio reikėda- 
vo stimuliuoti. Deniso ir Tanės gyvenime mintys ir jausmai bu- 
vo susipynę į nenutrūkstamą procesą, kuris savo ruožtu kelda- 
vo naujas mintis ir jausmus. Aš gyvenau viename daiktų ir jaus- 
mų pasaulyje, jie gyveno begalybėje pasaulių, kur nei daiktai, 
nei jausmai neturėjo savo apibrėžtos vietos. Jei nelaimė ir lai- 
mė man buvo atviros ar uždaros durys, Tanei abiem atvejais tai 
buvo varginati ir niekad nesibaigianti kelionė. Niekas nemokė- 
jo kentėti ar džiaugtis su tokiu savaime suprantamu nuoseklu- 
mu ir jėga, kaip ji. 

Po vakarienės užkūriau židinį ir atsisėdau su konjaku į fotelį 
kambario kertėj. Nenorėjau sėdėti per arti. 

Denisas pirmas iš jų užėmė savo vietą scenoje. Surietė ilgas 
savo kojas - jis buvo nuostabiai lankstus — ir patogiai atsigulė 
ant pagalvių priešais židinį. Jei taip būtų padaręs Erikas, bū- 
čiau garsiai nusikvatojęs. 

— Gerai gyvenat, - konstatavo atsigręžęs į mane. 

Tanė klastelėjo ant suolelio jam palei kojas ir ėmė pasakoti 
apie vieną savo toto, kurį ji išmokiusi virėju. Vos įsivažiavusi, 
pradėjo meluoti be jokios gėdos. Aš stebėjau berniuką ne ma- 
žiau uŽ ją ir Žinojau, kad ji sako netiesą. Su manim ji niekad 
taip nesielgdavo. Kodėl rizikuoti būti atskleistai prieš žmogų, 
kuriam akivaizdžiai nori padaryti įspūdį? 

Pagal jos versiją, berniukas, savaime aišku, analfabetas, tik 
elementariai supažindintas su virimo menu, stebuklingai per- 
pratęs prancūzų virtuvę — ir netgi niekad neragaudamas val- 
gių! Taigi berniukas visiškai nesuprantąs, kokių nepaprastų tu- 
rįs sugebėjimų! Žinojau ją ištisas savaites rėkus ir keikus neti- 
kėlį, kol šis pakenčiamai išmokęs virti bulves ir sriubą. Pavyz- 

džiui, ką tik suvalgyta vakarienė atsirado per dideles kančias ir 
pasitelkus pažangią virimo knygą danų kalba! Tačiau Tanė kal- 
bėjo taip įsijautusi, kad valandėlę suabejojau savo susidarytu 
įvykių eigos vaizdu. 

Sušnairavau į Denisą. Keisčiausia, kad įtarus jo Žvilgsnis juo 
labiau giedrėjo, juo neįtikimesnė darėsi istorija, ir galiausiai 
santūrus veidas nušvito berniukišku susižavėjimu. Jis prajuko 
iš Tanės džiaugsmo, kad nuostabusis melas įkrito į gerą dirvą. 
Ji atsistojo ir netikėtai išlėkė iš kambario. Kai likome vieni, jis 
atsigręžė į mane ir perdėm jausmingai ištarė: 

— Bliksai, turėtų būti nuostabu kasdien mėgautis šiuo virimo 
menu. 

— Taip, - atsakiau, - turėtų būti nuostabu. - Ir abu pratrūko- 
me juoku. 

Po minutės Tanė sugrįžo ir parodė bjaurų virėjuką, kuris ne 
tik buvo mažo ūgio, bet ir šlubas. 

- Šit kaip atrodąs menininkas! - šūktelėjo ji, bakstelėdama į 
išsigandusį berniūkštį, iš nuostabos besidairantį išpūstom akim 
ir nesusigaudantį, kas čia dedasi. Denisas susimąstė ir, sumur- 
mėjęs: „Taip, šit kaip atrodąs menininkas“, juokdamasis švys- 
telėjo monetą, kuri atšokusi nuo vieno berniuko delno į kitą 
nusirito po spinta. Berniukas parpuolė ant žemės, išžvejojo mo- 
netą, atsikėlė su kvaila šypsena lūpose ir tarė: 

— Dėkui, pone Bedarai! 

Denisas apsiniaukė, o berniukas greitai išklibikščiavo. 

— Kaip jis tave pavadino? - paklausiau. 

Jis neatsakė. Papasakojau jam, kad aš vadinamas Vahoga, o 
Tanė Džeri. Galiausiai jis atsakė, kad jį vadiną įvairiais vardais, 
bet šie jo nedominą. 

Aš įstojau į vėžes ir tučtuojau panorau patenkinti savo smal- 
sumą. Atsiprašęs palikau Denisą su Tane ir nuėjau į virtuvę. 
„Prancūzų“ virėjas sėdėjo ant suoliuko ir čepsėdamas bei spring- 
damas šlamštė valgio likučius. Suvokdamas savo kaltę, nugur- 
kė visą kąsnį ir išsigandęs pažvelgė į mane. 

"— Kaip tu pavadinai poną Finč-Hetoną? 

Dabar jį išties pagavo siaubas, ir prireikė kelių minučių, kol 
jį nuraminau. Galų gale ištraukiau, ką norėjau išgirsti. „Bėdar“ 
reiškė „plinkantis“. Ar buvo daugiau vardų? Denisas buvo pa- 
gerbtas dar vienu: „Makanyaga“ - „tas, kuris žodžiais gali su- 
trypti mažesnį Žmogų“. 

Niekad nekaišiodavau žmonėms smulkių monetų. Tai žemi- 
no abi puses. Dabar padariau išimtį, ir berniukas dar sykį išpū- 
tė akis į uždarbį, kuris tik patvirtino baltojo žmogaus užgaidu- 
mą ir mislingumą. Jis nė truputėlio nenutuokė, kad tapo dvi 
sielas sujungusiu tiltu, kad simbolizavo meną ir kad ką tik įtei- 
kė man du raktus, atveriančius The Honorable Denys Finch Hat- 
ton*. Staiga jis tėškė abi monetas, lyg šios būtų nudeginusios 
delną. 

— Aš jų nenoriu! Jos atneša nelaimę! 

Trūktelėjau pečiais ir pasakiau, kad galįs iki soties prisival- 
gyti likučių ir paskui eiti namo. 

Kažkas privertė mane apeiti namą ir pažvelgti pro langą. Ta- 
ne viena sėdėjo priešais židinį. Ties priekine namo puse išgir- 
dau kažką krutuliuojant prie Deniso automobilio. Dirstelėjęs 
už kampo, išvydau jį tamsoje traukiant iš bagažinės didžiulį fut- 
liarą. Ar rodys savo šautuvą? Vėl atsitraukiau prie lango ir pa- 
mačiau, kaip Denisas įžengė į kambarį, atidarė futliarą ir iš- 
emė gitarą. Girdėjau jų balsus, bet nesuvokiau, ką jie kalba. 
Denisas į Tanės entuziazmą atsakė grimasa. Kol ji šnekėjo, jis 
derino instrumentą. Paskui užtraukė kažką panašaus į seną ang- 
lų liaudies dainą. Jis turėjo gerą balsą ir dainavo paprastai ir 
nedirbtinai. Vis dėlto scena kažkodėl buvo nemaloni. Joje bu- 
vo intymumo ir nuogumo, kuris mane šokiravo labiau, nei bū- 
čiau išvydęs juos kartu gulinčius. Jiems nederėjo būti tokiems 
atviriems ir neapsaugotiems vienam prieš kitą. | 

Jam baigus dainą, sugrįžau kambarin ir pareiškiau esąs pa- 


* Garbingąjį Denisą Finč-Hetoną (angl.). 

vargęs ir einąs miegoti. Abu pažvelgė į mane apsiblausę - ar tu 
dar čia? - ir palinkėjo labos nakties. Aš nuėjau į savo kambarį, 
atsidariau langą, iššokau ir apsukęs namą vėl prisėlinau prie to 
lango, kur anksčiau stovėjau. Tanė kažką pasakojo - vėl negir- 
dėjau, ką jie kalba, - ir mačiau, kaip siaura jos nugara išsitiesė 
ir sutvirtėjo nuo žodžių gausos ir stiprumo. Denisas gulėjo ant 
šono, galvą pasirėmęs ranka. Viena koja dryksojo ant grindų, 
kita buvo sulenkta per kelį ir atkreipta į viršų. Rudos jo akys 
klaidžiojo jos veidu, kartais nuslysdamos iki kelių ir blauzdų. Ji 
sužavėta tik malė ir malė liežuviu, o Denisas tai nusišypsoda- 
vo, tai vėl surimtėdavo. Aš tarsi pastebėjau, kaip apie juos su- 
tirštėjo oras, kaip sustojo laikas ir uždaras jų pasaulėlis iškelia- 
vo begalinėn erdvėn. Tanės balsas atsklisdavo nelyginant iš jū- 
ros gelmių, Denisas liovėsi judėjęs ir liguistai palengva apsilai- 
žė lūpas, sukdamas tabako ir marichuanos cigaretę. Vinguriuo- 
jantjos pasakojimui, jie abu rūkė ir susiliesdavo rankomis, per- 
leisdami cigaretę. 

Kambary sutemo, degė tik viena lempa, o židiny teruseno 
žarijos. Supratau, kad kuo tamsiau darysis kambary, tuo leng- 
viau bus aptikti mano siluetą lange. Vis dėlto pasilikau. 

Kai ji baigė pasakoti, jis ją prisitraukė, pasakė kažką labai 
dalykiškai ir ryžtingai, ir ji linktelėjo galvą atsakydama. Ji pri- 
ėmė konkrečią informaciją, ne kokius meilės žodžius ar geidu- 
lingus komplimentus, ir pritarė jo žodžiams. Jau pasiruošęs ją 
bučiuoti, jis pamatė mane. Sekundę stabtelėjo, paskui ilgai ją 
bučiavo, tačiau švelniai ir nekaltai - visą laiką įsmeigęs į mane 
rudas akis. Jose nebuvo nei pašaipos, nei triumfo, tik įspėji- 
mas: nesiartink prie mūsų! 

Aš nuėjau atgalios, įlipau pro langą ir atsiguliau. Miego neno- 
rėjau, nuo krūtinės iki pilvo apačios perbėgdavo skausmingas 
virpulys. Širdis dunksėjo gerklėje lyg per medžioklę, o sąmonė 
buvo it šaltas išvėdintas kambarys. Negalėjau sučiupti nei min- 
ties, nei jausmų. Mano būsena buvo tarsi kylant karščiui. 

Pagaliau kūną supurtė kūkčiojimas, aš įsikibau į kažką pa- 

žįstama: tyrą ir nesudarkytą gyvenimo džiaugsmą - ir savaime 
suprantamą liūdesį praradus Tanę dėl brolio. Tai buvo laimin- 
gas, tačiau skausmingas grįžimas namo. 


Ankstų rytojaus rytą išsitrenkiau į lauką, valomą naujiems ka- 
vamedžiams. Prižiūrėjau darbą, pamokiau leisti medžius ir pats 
čiupęs kirvį ir pjūklą padirbėjau be pertraukos keletą valandų. 
Parjojau namo priešpiečių, aišku, pavargęs, bet nepatenkintas. 

Ant mano rašomojo stalo gulėjo žinutė: „Priešpiečiausiu su 
Denisu Nairobyje. Grįšiu namo po pietų. Tavo Tanė“. Dalykiš- 
ki žodžiai sujudino kažką, ko neįstengė paliesti net vakarykš- 
čio vakaro įvykiai. Puoliau jos kambarin ir pažvelgiau į paklotą 
lovą, nudrėskiau skalbinius, ieškodamas paliktų žymių. Pasi- 
bjaurėjęs aptikau ant kėdės suverstus jos apatinius — šiaip ji 
visad labai pedantiškai susitvarkydavo drabužius. Iškiūtinęs iš 
kambario atsisėdau prie rašomojo stalo, bet kažkas privertė 
grįžti. Iš visų pusių apžiūrėjau lovą, su visomis smulkmenomis 
regėdamas susijungiant jų nuogus kūnus - lygiai taip pat kaip 
mudviejų su Tane, - bet dabar daug karščiau, su didesniu al- 
kiu, kur kas švelniau. Įsivaizdavau juos pasiekus vienas kitą, 
visiškai susiliejus. 

Pačioj mūsų namų širdy! Ir ji postringavo apie santuokos 
šventumą, man siautėjant Nairobyje. Niekad nebuvau parsi- 
tempęs jokios moters į mūsų namus, niekad juose nė nepabu- 
čiavau moters, net tais metais, kai Tanė gyveno Danijoje. Ži- 
noma, keletą sykių buvau įsimylėjęs, dar dažniau neištikimas, 
bet visad vengiau artimesnių santykių. Pagal mūsų susitarimą 
rūpinausi santuoka ir neprileidau prie namų slenksčio neištiki- 
mybės ir atsitiktinių aistrų. Tanė kalbėjo apie santuoką kaip 
lojalumą vienas kitam, tradicijoms, giminėms, namams, nuo- 
savybei ir galimiems vaikams. Atsiduoti aistroms reikėjo kur 
kitur. Ji iš pat pradžių suteikė man visišką laisvę su sąlyga, kad 
aš niekad nepaliksiu j05 ir nenutrauksiu mūsų santuokos. Da- 
bar ji pati suplakė skirtingus pasaulius. Pirmąsyk pamilusi kitą 

vyrą, ji tučtuojau pasirinko mūsų namus savo meilės teatrui. 
Tai buvo išdavystė. 

Negalėjau nuryti nė kąsnio, tik slampinėjau iš kambario į 
kambarį, konstatuodamas, kad visi daiktai išniekinti: sofa, Ži- 
dinys, pagalvėlės ant grindų - ypač jos, - porcelianas, taurės. 

Farahas įėjęs sausai pranešė, kad misteris Bedaras rytojaus 
dieną važiuojąs į Kairą mokytis skraidyti, šitai jam papasakojęs 
jo somalis tarnas. 

— Gyvenimas yra ilgi metai, ne trumpos valandėlės, - pridū- 
rė Farahas išeidamas. 

Regėjau lėktuvą trenkiantis į žemę, sudūžtant milžiniška jė- 
ga ir užsidegant. Paskui mano nuotaika vėl pakito. Pavyduliau- 
ti neprotinga, žema ir šitaip tik pats kankinsiuos. Jei galima jai, 
galima ir man. Nusiskutau, tvarkingai apsirengiau ir susigrū- 
dau kišenėn pluoštą skolintų banknotų. Bet niekur nenusiga- 
vau. Tanė buvo pasiėmusi automobilį. 

Ketvirtą valandą po pietų ji parsirado. Greitai ir nerūpestin- 
gai privažiavo prie namo ir staigiai sustojo. Išsverdėjo iš auto- 
mobilio ašarų nudryžuotu veidu. 

— Aš sergu, - pareiškė, įėjo į namą ir susirangė tarp išdraiky- 
tų paklodžių. 

Stovėjau prie durų ir Žiūrėjau, kaip ji iš nevilties susitraukė 
paklodes, pasislėpė jose, kvėpė jų kvapus, kol galiausiai susi- 
rietusi tuščiai įsistebeilijo į lubas. 

— Denisas išvažiavo į Kairą. Jo nebus mėnesių mėnesius. 

Ūmiai pajutau, kad manęs tai nedomina. 

— Ruošiuosi į Mutaigą pasilinksminti. Grįžęs tučtuojau lei- 
siuos į Navašą pamedžioti ir suarti žemės fermeriui. Galėsi jo 
ramiai sau gedėti, kiek norėsi. 

Ji pakėlė galvą ir pažvelgė į mane. 

— Bet tikriausiai sugrįši? 

Aš jos nepaisiau. 

Mutaigoje, kurion atsibeldžiau vėlai vakare, vyravo valstybi- 
nio gedulo nuotaika. Svaigalai neveikė, o moterys buvo bjau- 

rios ir nuobodžios. Pasukau indui priklausančion smuklėn, čia 
vertėjo atkreipti dėmesį į sumišusių rasių įvairovę. Nuotaika 
buvo egzaltuota, palmių vynas ir ypatingi narkotikai šią vietą 
darė nenusakomą. Užsisodinau ant kelių negrę, o paskui vi- 
sai paleidau vadžias. Viskas tebuvo it ilgas svaigulys. Liežuviu 
jutau druską ir jūrą, valgiau, gėriau ir rūkiau kažką visai ne- 
pažįstamą. 

Kai vėlai naktį nubudau, galva ūžė, o kūnas buvo trapus kaip 
stiklas. Šalia manęs, ant grindų patiesto demblio, sušmėžavo 
bent jau dvi negrės. Visi trys buvome glaudžiai susipynę ilgais 
audeklais ir, man pakilus eiti, viena negrių pabudo ir ištiesė 
rankas. Bet aš jau buvau apiplėštas, kišenėse švilpavo vėjas, ir 
nieko nebegalėjau jai duoti. Ji suprato mano būklę, nes tik- 
riausiai ir pati dalyvavo apiplėšime. Užtat ėmė skųstis savo 
būkle. Ji daugelį metų nesilankiusi gimtajame kaime Kenijos 
kalno papėdėje. Jos vyras pasimiręs ir dėl neaiškių priežasčių 
ją atstūmusi tiek sava, tiek vyro giminė. Du vaikus palikusi 
gimtajame kaime ir dar du Nairobyje. Paėmusi man už ran- 
kos, pasipasakojo, kad labai kenčianti, kad jos širdis numirusi 
iš sielvarto ir kad neturinti jokios ateities. Ašaros tekėjo jos 
skruostais, ir pasiraususi ji atkišo man saują suglamžytų ban- 
knotų. Jie esą mano, pasakė ji, nes buvau toks geras ją išklau- 
sęs baltasis Žmogus, ji nenorinti manęs apvogti. Liepęs pasi- 
likti pinigus, ją palikau. 

Su nuostaba konstatavau, kad automobilis tebestovi, ir nie- 
kas nei pavogta, nei sugadinta. Parsiradau namo auštant. Tanė 
prabudusi paklausė, ar buvau užpultas dramblio. Paaiškinau, 
kad Mutaiga esanti kapų rūsys ir norėdamas pasilinksminti tu- 
ri eiti labiau gyvenimą teigiančion vieton. Ji atsakė naktį vos 
nenumirusi. Aš jai atsakiau, kad galinti ramiai sau mirti, nes 
kraunuosi daiktus važiuoti Navaišon. | 

Greitai susiruošiau. Ji tebegulėjo savo kambary, nepratar- 
dama nė žodžio. Jau buvau beištraukiąs, kai ėmė graužti sąži- 
nė. Ar nenuėjau per toli? Turėjau ją išklausyti, paguosti. 

Įėjau pas ją, ir ji gulėjo lovoj tarsi mirusi. Staiga atsisėdo ir 
drėskė nagais man per veidą. 

— Tu esi kiaulė! - suriko. 

- Žinau, - atsakiau, - aš tau per prastas. Važiuok į Kairą, 
elkis su Denisu, kaip nori, mudu netinkam į porą! Daugiau 
nebenoriu tavęs matyti! 

Ji spjovė man į veidą, aš jai sudaviau. 

Vonios kambary sudaužiau veidrodį. Nusiprausęs veidą ir iš- 
siskalavęs burną, išėjau prie pakrauto automobilio. Šalia jo sto- 
vėjo Tanė su chalatu ir žiūrėjo į mane tūžmingu žvilgsniu. Apa- 
tinė jos lūpa virpėjo, nors ji iš paskutiniųjų stengėsi susivaldyti. 

— Tu esi mano vyras ir negali manęs palikti! 

Sekundę mane pagavo impulsas antrąsyk savo gyvenime jai 
trenkti, bet greitai praėjo. Jos žvilgsnis buvo ne tik piktas, bet ir 
maldaujamas. O liesame, nuo ryto vėsos drebančiame kūne bu- 
vo kažkas taip miela, kad akimirksniu sušvelnėjau. 

— Jei per valandą susikrausi, galėsi važiuoti kartu. 

Ji puolė man ant kaklo: 

— O, mylimas Brurai, - sukuždėjo, paskui metėsi į namą, šauk- 
dama: - Aš moku vairuoti, galėsi numigti! 


16. 


Ngongo kalnuose lijo, ir aš stovėjau vejoje be skrybėlės ir striu- 
kės, leisdamas vandeniui žliaugti veidu. Giliai įtraukdamas, kvė- 
piau drėgną, gaivų orą. Jaučiausi, tarytum mane skalautų dan- 
giško džiaugsmo ašaros. 

Abu Tanės kurtai vaikėsi vienas kitą atvirame lauke, retkar- 
čiais paslydę apsiversdavo šlapioje žolėje, bet tučtuojau vėl pa- 
šokdavo. Žinojau, kad buivolai ramiai stovi Ačio lygumoj, lie- 
tui pliaupiant jų žvilgančiais juodais kūnais, kad drambliai jau 
grįžta prie senųjų savo upių, kad liūtai nusipurto nuo kailio 
drėgmę ir įsitaiso pridengiančiuose krūmuose. 

Kova dėl būvio baigėsi. Dabar reikėjo gyventi. 

Tanė išėjusi atsistojo šalia. Buvo laiminga nelyginant įsimy- 
lėjusi mergaitė. 

— Brurai, lyja, ir gubernatorius Nortėjus nebežino, kaip tave 
girti. Tokie kaip tu turi kurti Kenijos ateitį. Aš tavim didžiuo- 
juosi. Drauge mūsų laukia fantastiška ateitis. 

Ji paspaudė man ranką ir vėl sugrįžo į namą. Žinojau, kad ji 
nuėjo tiesiai į svetainę, kur jau keletą savaičių drybsojo sergan- 
tis Denisas. 

Jis parsirado iš Kairo ir įžengė į mūsų namus nepranešęs. 
Tanės meilė trenkė jį kaip žaibas, ir jis griuvo lovon smarkiai 
karščiuodamas. Diena iš dienos gulėjo lyg vaikas, leisdamas 
jos rūpesčiui bei meilės veiksmams palengva, labai palengva 
grąžinti jam sveikatą ir jėgas. 

Jo sugrįžimas buvo sensacingas. Tanė buvo išvykusi pas čia- 

buvius, o aš tikrinau, kaip remontuojamas sandėlis. Parsiradęs 
po pietų namo, išgirdau keistą muziką. Tarsi mūsų svetainėj 
grotų orkestras. Paskui aptikau už namo paslėptą Deniso au- 
tomobilį. Nėriau miškan ir, nematomas pritykinęs prie virtu- 
vės, užlindau už medžio. Ten laukiau pusvalandį. 

Klausiausi, kaip šnekasi tarnai - jie smaginosi iš mūsų „tri- 
kampio“ ir svarstė, kuris laimėsim. Stebėjausi, kad visi palaiko 
mane. Denisas turėjo vis iš naujo uždėti plokštelę, kad Tanė 
grįždama tikrai išgirstų muziką. Džiaugiausi, kad jam reikia 
laukti. 

Kai ji pagaliau parjojo, iš tolo mačiau, kokia yra pavargusi. 
Likus penkiasdešimčiai metrų iki namo, ji pasitempė, sustabdė 
arklį ir įsiklausė. Paskui įvyko kažkas nepaprasta. Tanė, niekad 
nebuvusi gera jojikė, blauzdomis taip suragino Ružą, kad šis 
dėjo pirmyn kelis šuolius, paskui staigiai sustabdė arklį priešais 
namą it koks cirko raitelis, nusliuogė Žemyn ir vienu gaistu įlė- 
kė pro duris. Įsibėgėjęs arklys nušuoliavo tolyn laisvai maska- 
tuojančiomis balnakilpėmis. Plokštelė baigė groti, ir stojo tyla. 
Padaręs didelį lankstą, grįžau namo. Tuomet Denisas prakaito 
išmušta kakta jau buvo paguldytas lovoje. 

Atpažinau įsimylėjimo svaigulį, aistrą, negalėjimą atplėšti 
akių nuo mylimojo, padriką dėmesį mylimojo žodžiams, ges- 
tams, rankoms, lūpoms, pėdoms - atpažinau netgi susidomėji- 
mą atkariais bruožais, tik patvirtinančiais, kaip tobula yra visa 
kita. Viską buvau išgyvenęs daugybę kartų. Neatpažinau tik Ta- 
nės laimės svaigulio, išreiškiančio nepasitenkinimą. Ji niekad 
nepasisotindavo, nes niekad nebuvo ragavusi meilės. Ji galuti- 
nai ją išpuoselėdavo, bet niekad jos nenurydavo. Aš jos niekad 
nepuoselėjau, tačiau bemat nurydavau - užtat vaikščiojau so- 
tus ir patenkintas meile. 

"Tanės atsidavimas Denisui man kėlė pasibjaurėjimą, nes sto- 
kojo tikslo ir prasmės. "Iai buvo liga, išorinis blogis, užvaldęs ją 
ir nepaliekantis net svaigiausią pasitenkinimo akimirką. Nesu- 
pratau, kaip Denisas ištverdavo. 

Jis ir neištverdavo. Dažnai prašydavo ją duoti jam ramybę. 
Jei jis smarkiai karščiuodavo, į jo prašymus ji numodavo ranka 
ir sėdėdavo prie lovos it prikalta. Jei būklė pasitaisydavo, ji ne- 
drįsdavo nepatenkinti jo noro. Niekad jos meilė nebūdavo to- 
kia stipri ir beviltiška kaip jam nuo jos nusigręžus. 

Denisui sveikstant, jie vėl sėdėdavo ant Žemės priešais židi- 
nį, vaidindami vienas kitam. Iš pradžių ji apsitaisydavo bran- 
giom vakarinėm drapanom, bet paskui persirengdavo ir įsisup- 
davo į audeklus, kad labiau primintų somalę. Jis vilkėjo kaip 
Robinas Hudas. 

Vieną vakarą nutariau įeiti ir su jais pajuokauti. Apsirengiau 
kaip masajas, bėgant metams buvom ganėtinai sukaupę rekvi- 
zito. Ketinau pasirodyti tarsi šokantis moranas. Prieš pat įšok- 
damas, žvilgtelėjau į juos pro durų plyšį. Jis dėvėjo smokingą ir 
Hamburgo skrybėlę, 0 ji panėšėjo į deivę Dianą. Aš taip ir ne- 
pasirodžiau. Jie kalbėjo apie kažką man visai nesuvokiama, ne 
tik apie gyvenimą laikantis senų garbe ir orumu pagrįstų idea- 
lų, bet ir kartu pritariant modernių laikų normų išsiskaidymui 
ir pakrikimui. Supratau, apie ką jie kalba, bet negalėjau per- 
prasti jų minčių. Jų susitikimai buvo maskarado ir disputo jun- 
ginys. Mano išdaiga būtų buvusi paprasčiausiai nevykusi. 

Jų buvimas kartu mane liūdino. Jaučiausi tarsi vaikas, 
stovintis prie suaugusiųjų pasaulio, bet niekad negalįs tikėtis, 
kad jį ten įleis. 

Keletą savaičių mano namai buvo teatru. Viskas pavirto ku- 
lisais ir rekvizitu. Po Hanso mirties daiktai buvo netekę savo 
spindesio. Išdygus Denisui, jie atgavo materialumą. Dabar vy- 
ko kažkas kita, visi namai buvo išniekinti, baldai tapo meno 
objektais arba menkaverte estrada, visi daiktai neteko savo 
vartojamosios vertės ir gavo papuošalų ir šventės daiktų vaid- 
menis. Vaikščiojau po savo namus nelyginant svečias ar žiūro- 
vas, - tačiau ir tai buvo neleistinas vaidmuo. Jie norėjo likti 
vieni ir čia nebuvo vietos nei man, nei kam nors kitam. 

Vieną priešpietę užėjau pas Denisą. Jis pusiausėda gulėjo 

svečių lovoje, užsivožęs ant galvos katiliuką. Man įžengus, pa- 
kėlė akis ir linktelėjo galvą. Pasakiau jam, kad jau gana, lai- 
kas kraustytis. Jie galį puoselėti savo santykius kur nors kitur, 
ne Mboganyje. Jis vėl linktelėjo, ir pajutau primityvų džiaugs- 
mą, jog esu pranašesnis. Susimušęs laimėčiau. Jis pripažino 
naudojęsis mano svetingumu ir pasakė paliksiąs namus ryto- 
jaus dieną. 

— Mudu su Tania kelioms savaitėms važiuojam į safarį. 

— Tania? 

Jis paklausė, ar aš neprieštaraująs. 

Mane sutrikdė pakeistas vardas. Tarsi jis šnekėtų ne apie Ta- 
nę. Trūktelėjau pečiais ir žengiau iš kambario tardamas: 

— Tik žiūrėkit, kad kuo greičiau parsirastumėt. 

Man priėjus prie durų, jis šūktelėjo: 

— Bliksai! Būtų smagu kada nors su tavim pamedžioti. 

Kažkaip jis visad išmušdavo iniciatyvą man iš rankų. Bandy- 
damas ją atgauti, atsakiau: 

— Bet katras nors iš mūsų gali būti netyčia nušautas. 

Tuomet jis nuoširdžiai nusišypsojo! 

— Aš pasiruošęs rizikuoti. 


Po kelių dienų sėdėjau vienas verandoje su keturiais popie- 
riaus lakštais rankoje. Pirmas buvo telegrama, antras - ilgas 
laiškas nuo dėdės Ogės, trečias — kavos derliaus apskaičiavi- 
mai, o ketvirtasis - laiškas iš Nairobio policijos. 

Tėtė buvo miręs. Iš tikrųjų po Hansą ištikusios nelaimės jis 
niekad neatgavo apetito gyventi. O dėdė Ogė su jam būdingu 
pinklumu davė suprasti, kad mano atsakomybės už Mboganį 
dienos netrukus pasibaigsiančios. Kavos derlius pagal tų metų 
skaičiavimus turėjo pakilti iki imponuojančių šešiasdešimties 
tonų, tačiau to akivaizdžiai neužteko, kad ferma galėtų išsilai- 
kyti. Policija pranešė greitai būsianti priversta mane sučiupti, 
jei aš nesumokėsiąs savo skolų. Ant jų rašomųjų stalų kaupėsi 
pranešimai. 

Tanė buvo savo rojuje, safario ekspedicijoje su mylimuoju. 
Ji slypėjo kur nors savanoje, svaigioje ramybėje, kur viskas, ką 
ji labiausiai vertino - išdidumas, garbė, drąsa - galėjo tapti tik- 
rove akis į akį su šiuo momentu vieninteliu jai rūpimu Žmogu- 
mi. Atviros lygumos, upės, kloniai ir giraitės slėpė jos laimę. 
Jos jausmai sklandė danguje su ereliais žuvininkais. 

Man buvo užtrenktos visos durys. Jei pamėgindavau apsi- 
gręžti, ir ten pasitikdavo užtrenktos durys. Praeitis nieko nega- 
lėjo man duoti, o ateitis buvo nesuplanuota. 

Išėjau miškan. Tyliai, be šautuvo, glūdinau pirmyn. Medžių, 
ūglių ir trūnėsių kvapai sruvo į veidą lyg vanduo. Tarytum bū- 
čiau žengęs ežero dugnu. Aukštai virš galvos pro medžių viršū- 
nes blykčiojo šviesa. Miškui buvo nė motais, jog man nesiseka 
viskas, kad ir ko imčiaus. Tik čia jaučiausi nepadalytas ir vien- 
tisas Žmogus. 

Kai sugrįžęs žvelgiau į mylimą Mboganio namą, jau buvau 
jį palikęs. Buvau kažkur kitur. Tai leido man pajusti neribotą 
laisvę. 

Kitą dieną vienas patraukiau į Ngongo kalnus medžioti. Lais- 
vai klajodamas kalno ketera, prisiminiau keletą žodžių. „Tik 
visko netekęs gali ką nors laimėti“. Nežinau, kaip jie atsirado. 
Greičiausiai juos sugalvojo ir visapusiškai apsvarstė Tanė su De- 
nisu. Aš žinojau, kad šie žodžiai teisingi. 

Kai 1919 metais sugrįžome į Europą, jaučiausi laimingesnis nei 
iki tolei. Buvau už įstatymo ir nusistovėjusios tvarkos ribų, nu- 
stumtas nuo visko, išskyrus Afrikos gamtovaizdį. Abu su Tane 
keliavome kartu, miegojome tam pačiam kambary ir elgėmės 
kaip sutuoktinių pora, kokia vis dar buvome. Bet mūsų gyveni- 
mai bėgo lygiagrečiom linijom. Ją tebeslėgė ferma, ekonomija, 
jos šeima, socialinis vaidmuo, meilė Denisui, jos garbė ir jos 
likimas. Europietiškuose salonuose trapus jos kūnas šią milži- 
nišką naštą atlaikydavo lengvai, Rungstedlunde ji darydavos 
jai per sunki. Man visi tokie dalykai buvo netekę reikšmės. Mūsų 
bendras gyvenimo planas dabar buvo tik jos, aš ketinau pasilik- 
ti draugus, medžioklę ir Rytų Afriką. 

Keisčiausia, kad kelionėje vėl atradome vienas kitą. Links- 
minomės Paryžiuje ir Londone, skęsdami prabangoje. Jai pa- 
tiko vaidinti ekscentrišką baisiai turtingą baronienę, man bu- 
vo smagu dėtis nuotykių geidžiančiu baronu skolintų banknotų 
prikimštom kišenėm. Ką galėjau prarasti? Troškau, kad mus 
pamatytų mano Nairobio kreditoriai, kai išsipustę kaip sno- 
bai karietaite važinėdavom po įmantrias parduotuves ir praš- 
matnius restoranus, iš paskos tempdamiesi abu Tanės soma- 
liukus. Užuot sekusi man pasaką, ji atvėrė jon duris ir mudu 
juokdamiesi įėjom. 

Mūsų kelionę trikdė tik ta smulkmena, kad aš buvau labiau 
žinomas už ją. Nustebau, kad pasklido mano, kaip stambių žvė- 
rių medžiotojo, šlovė, ir dažnai būdavau klausinėjamas, kiek 

dramblių ir liūtų esu nudėjęs. ,„Barone Bliksenai, papasakokit 
mums...“ Tanė, aišku, didžiavosi mano šlove, bet jai būtų 1a- 
biau patikę, jei daugiau dėmesio būtų kreipiama į ją. 


Nesbiuholme atsiradau su vienu iš somaliukų kaip palydovu. 
Stovėjom abu persmelkti žvarbaus vėjo ir dairėmės stebėda- 
miesi, kaip žmonės gali ten gyventi. Pati sodyba rodės apleista, 
O gerai pažįstami laukai tebuvo tolimas prisiminimas. Vos pa- 
jėgiau žengti žingsnį gyvenamojo namo link. Buvo sunku įtraukti 
orą. Labiau būčiau meilijęs tučtuojau pasukti atgalios. Man 
fotelyje mėgindama išspausti džiaugsmo ašarą. Virtuvėje sė- 
dinčios dvi dykos mergos išvertė į mane akis, kai su jom pasi- 
sveikinau. Iš baimės sukliko, išvydusios juodąjį berniuką. 

Visi kambariai dvelkė šalčiu: Hanso nebėra, tėvo nebėra, vi- 
so Nesbiuholmo nebėra. Likęs tik tuščias kevalas. 

Motina tučtuojau ėmė aimanuoti: vyresnysis brolis Karlas 
intriguoja dėl sodybos ateities. Visi skundėsi, sielojosi arba puo- 
selėjo savo nusivylimus. Karlo žmona Olga bandė iš tėviškės 
išvaryti tiek mano motiną, tiek seseris. Visi kapstėsi senoje ne- 
apykantoje, ir šeimą palaikė tik keršto viltis. 

Per Kūčias buvau Kalėdų seneliu savo sesers vaikams, ir tą 
vakarą krūtinę atleido sunkulys. Bet Kalėdų dieną vėl sėdėjau 
vienas su motina „svetainėje“ - pelėsiais ir šalčiu trenkiančia- 
me kapų rūsyje, kur nuaidėdavo kiekvienas žodis. Nuo Kalėdų 
iki Naujųjų metų klausiausi ilgų monologų apie tai, kad labiau- 
siai besistengiantis nubaudžiamas, kad už gerą atsilyginama blo- 
giu, kad nė vienas iš mūsų nemokėjęs tvarkytis su pinigais ir 
kad aš neturįs jokios ateities. Esąs pernelyg geras užaušėlis. 

— Tu nemoki apgauti net vaiko, bet tave visad apgauna kiti, - 
pareiškė ji. 

Aš panašus į ją, tvirtino ji, nes kad ir ko imtumėmės, mums 
nepasiseka. Aš ją popinau, nešiojau į lovą ir klausiausi jos pa- 
tirtų pažeminimų ir pralaimėjimų. 

Trečią Kalėdų dieną, man susiruošus išlėkti į laukus pakvė- 
puoti gaiviu oru, netikėtai išdygo Tanės brolis Tomas. Jį išvy- 
dus, mane ištiko migrena. Didelis ir nerangaus tiek kūno, tiek 
lenkęs kelius, pradėjo taukšti apie būsimą savo vaidmenį Mbo- 
ganyje. Jis susitaręs su dėde Oge, kad nuvažiuosiąs ir užsiim- 
siąs ferma, žiūrėsiąs, kad ji taptų pelninga, ir užkirsiąs kelią 
apsileidimui ir apgaulėms. Ateity ją tvarkysiąs su Tane. Man jis 
malonėjąs leisti ten gyventi - kol kas. 

Iš tikrųjų gailiuosi, kad jo tuoj pat neišgrūdau. Motina išgel- 
bėjo padėtį gudriais virkavimais, išginusiais jį po valandos. Ji 
pagyrė jo drąsą, turint tiek mažai praktinių sugebėjimų ir tokį 
menką protą imtis tokios atsakingos užduoties. Tikras pasiau- 
kojimas tapti išjuoktam kitų fermerių, ir ji linkinti jam laimės 
užmezgant ryšius su geru Bruro draugu gubernatorium Nortė- 
jum, kuris, kaip visiems žinoma, pratęs apkartinti gyvenimą sa- 
vo draugų priešams. Pakreipusi galvą, ji paklausė, kokį jis ga- 
vęs išsilavinimą apie Afrikos žemės ūkį. 

— Nepamiršk pasveikinti savo motinos! - šūktelėjo jam pavy- 
mui, kai jis papilkėjusiu veidu ir kietai sukandęs dantis iškūrė 
iš Nesbiuholmo. 

Tomui išsidanginus, motina panoro įkvėpti gaivaus oro. Aš 
apsukau su ja sodybą dviračiu vežimėliu, giedodamas jai Kalė- 
dines giesmes. 

Naujųjų metų išvakares praleidau Rungstedlunde, tame vie- 
nuolyne įkurdintame teisme, kur dūsavo sienos ir laikrodžiai var- 
gais negalais išmušdavo laiko tėkmę. Tanė sirgo ir buvo pavojin- 
gai nelaiminga. Afrikoje ji inscenizuodavo ligas kaip apsivalymo 
veiksmą, kad išgyventų iki kitos euforijos. Rungstedlunde, kur ją 
supo motina Ingeborga, teta Besė ir Tomas, jos būklė buvo nere- 
gėta. Jos kančioje nebuvo nieko garbingo ar didingo. Ji atrodė 
kaip gležna mergytė, nuolankiai laukianti mirties. 

Vos įžengęs pro duris iš jų veidų supratau, kad ji jiems pasi- 
pasakojo apie ligą — sifilį, kuriuo užkrėčiau ją pats nesirgda- 


LENNART HAGERFORS Iš SVAJONĖ APIE NGONGĄ 151 


mas. Supratau ir, kad Tomas apsakė ekonomines mano tran- 
sakcijas, pavaizduodamas mane kaip sukčių. Tanė atrodė ne 
tik serganti, bet ir pripažįstanti savo kaltę. Kitų kaltinantys 
žvilgsniai norėjo nutrenkti mane po žeme. 

Visos veidmainystės ir šventeiviškumas buvo dingę. Pajutau 
išsivadavimo džiaugsmą ir linksmybę - kartu gailestį Tanei, te- 
besiplūkiančiai su savo gyvenimo planu. 

Širdingai juos pasveikinęs, tariau: 

— Atšvęskime ateinančiuosius metus su džiugia naujiena: jūs 
manęs nebematysite, bet visad turėsit draugą Brurą Blikseną, 
geriausią Afrikos medžiotoją ir didžiausią nevėkšlą! 

Tanė ir motina blankiai šyptelėjo viena kitai, o teta Besė gar- 
siai šūktelėjo: 

— Cha! 

Oras pagrynėjo, ir laikrodžiai ėmė žvaliai mušti, pasitikdami 
ateitį. Teta Besė pavaišino alum ir tiesiai paklausė apie mano 
skolas. Kai išdėsčiau vingiuotus pajamų ir išlaidų kelius, kavos 
kainų pakilimus ir nuolydžius, nedideles pinigų skolas ir vekse- 
lius, šuoliuojančius aplink Nairobį ir mano apmokamus pasku- 
tinę minutę, visi —- išskyrus Tomą - pratrūko juoku. Savaime 
aišku, negrąžintų skolų neminėjau - juk jos tik būtų sugadinu- 
sios istoriją. 

Artėjant vidurnakčiui, damoms paporinau medžioklės istorijų, 
tuo tarpu Tomas stiprino sveikatą vakariniu pasivaikščiojimu. 

-- Jam maloniau klausytis, kaip žmonės šaudo žmones nei 
žvėris, - pasakiau gerai žinodamas, kaip šeima didžiuojasi, kad 
jis gavo Viktorijos kryžių už drąsą karo lauke. Kai niekas lyg ir 
neįsižeidė dėl mano žodžių, pridūriau: - Toks niūrus veidas ga- 
li išgąsdinti bet kurį priešą. 

Teta Besė nusišypsojo, tačiau įspėjamai iškėlusi pirštą. 

Mušant dvyliktą, buvau tikras, jog paprašęs galėjau pasisko- 
linti didesnę pinigų sumą - bent jau iš motinos Ingeborgos. | 

Kai palinkėjau labos nakties Tanei, ji paėmė man už rankos 
ir labai rimtai tarė: 

— Brurai, aš dėkinga tau, kad neatsikeršijai ir nepapasakojai 
jiems apie Denisą. 

Ji išplepėjo mano neištikimybę, o aš jos neištikimybės nė žo- 
džiu nepaminėjau. Apie Denisą ji išsitarė tik tiek, jog jis esąs 
mūsų bendras draugas. 

Mes tyliai gulėjom šalia vienas kito. 

— Nepalik manęs, - sušnabždėjo ji, - pažadėk ginti mūsų san- 
tuoką! 

Iš pradžių nežinojau, ką atsakyti, bet paskui žodžiai rados 
savaime: 

— Aš visad būsiu tavo Bruras, bet mūsų santuoka jau su- 
griuvus. 

Ji puolė į ašaras, ir aš nepajėgiau jos paguosti. 


Pirmą Naujųjų metų dieną aplankiau dėdę Ogę. Jis patikino, 
kad fermoje man vis dar skirtas vaidmuo, Tomas padėsiąs tik 
tol, kol susitvarkys ekonominiai reikalai. Jis labai norėjo su ma- 
nim dažniau susitikti, kol būsiu Europoje, pavaišino pietumis 
ir sugundė papasakoti apie fermą ir medžioklės nuotykius. Jis 
nieko netroško labiau, kaip nuvažiuoti Afrikon ir patraukti į 
dykras drauge su manim. 

Geriant konjaką, pareiškiau jam, kad suvis atsisakiau rūpin- 
tis ferma. Pasakiau, kaip ir buvo: Tanės ir mano santuoka iširu- 
si, o Mboganis ekonominiu požiūriu nevykęs projektas. Okė 
Burselis tai seniai įžvelgęs. Ferma plyti per aukštai, kad augin- 
tum kavą, o kritulių nepakanka. Dėdė Ogė nuoširdžiai nusimi- 
nė ir pareiškė visad manęs, jog mano nuopelnai nusverią trū- 
kumus, iš ko abu širdingai nusikvatojom. 


Parsiradusį į Nesbiuholmą, mergos mane tučtuojau pakvietė 
pas motiną. Ji gulėjo ilsėdamasi ir norėjo su manim pasikalbė- 
ti. Atvykusi Hanso našlė Brita geidžianti su manim susitikti. 
Sugriebusi mane abiem rankom, motina griežtai ragino nepa- 
daryti kvailystės. Jos rimtumas pažadino mano smalsumą. 

Motina pasirūpino dalyvauti, kai Brita buvo įleista į „svetai- 
nę“ su manim pasisveikinti. Drovi, nervinga, tačiau linksma ji 
įžengė į kambarį ir, nė nedirstelėjusi mano pusėn, priėjo prie 
motinos ir pasisveikino pakštelėdama į skruostus. Ji buvo ne- 
didukė, tamsiaplaukė ir meili. Pamačius mane, jos šypsantį veidą 
perkreipė išgąstis. Kai ištariau keletą sveikinimo žodžių, ji su- 
dribo ant kėdės ir pravirko. Instinktyviai pritūpiau jai prie ko- 
jų, paėmiau už rankos, kuri buvo maža ir dailios formos, ir pa- 
reiškiau, jog ji pamažėle apsiprasianti. Motina sukranksėjo nuo 
savo kėdės: 

— Jie panašūs tik iš išorės, Bruras yra geresnis, bet apgaulin- 
gesnis. 

Abu su Brita prajukom iš įspėjimo, savo nosine nušluosčiau 
jai ašaras ir atsisėdau priešais. 

Bet ji greitai susitvardė ir ėmė svaidyti į mane smalsius žvilgs- 
nius. O man viskas pasikeitė akių moju. Ėmė suktis galva, ir 
visas Nesbiuholmas staiga prisipildė gyvybės. Daiktai pabudo 
iš miego, savo ruožtu pažadindami prisiminimus. Saulėtą vasa- 
ros dieną mudu su Hansu dūmėme laiptais žemyn į arklidę, ir 
Hansas atsigręžęs man šūktelėjo: „Aš mačiau tavo žvilgsnį, Ži- 
noma, ji puiki!“ 

Per pietus Brita, akimis tyrinėdama mano veidą, papasako- 
jo, kaip jie su Hansu susitikę ir kaip iš pradžių kartu gyvenę. 
Atsistojusi padėti serviruoti stalą, ji nuėmė man nuo švarko 
plauką ir pataisė apykaklę. Motina šūktelėjo jai: 

"- Palik jį ramybėj! - o man: - Baik kikenti! 

"Tačiau Brita paragino mane valgyti ir pasiklausė, ar man ne- 
reikią pagalbos tvarkantis drabužius. Motina atidėjo šalin valgo- 
muosius įrankius ir darėsi vis piktesnė. Bet dar nespėjus jai pra- 
tarti nė žodžio, Brita prašneko apie Hansą. Jos balse nebuvo 
jokios širdgėlos, tik laimė ir savikliova, tarsi jis tebebūtų gyvas. 

Mano įsimylėjimas buvo grynesnis ir aiškesnis nei ilgą laiką. Ji 
buvo kažkaip meili ir švelni, kažkaip prisitaikanti ir imli, vis dėl- 
to greitų judesių ir išdidžiai ištempto lankstaus kaklo. Tamsi jos 

plaukų spalva visam kūnui teikė paslaptingumo, užuodžiau ją 
kvepiant guveiniais ir humusu. Bet įsimylėjimas buvo ir kažkas 
daugiau. Nuosavybės ir šniukštinėjimo instinktą mano sąmo- 
nėje apibrėžė Hanso balsas. Aš girdėjau jo balsą ir regėjau tą 
patį kaip ir jis. Mano geismas buvo būtinybė, ritualas, tradicija. 

Po pietų mudu išėjom pasivaikščioti į tamsą ir audrą. Ore 
sukosi viena kita snaigė, o ant vieškelio juodavo užšalusios ba- 
lutės. Ji prisispaudė man prie rankos, ir jos krūtinė, šonas ir 
strėnos prigludo prie manęs. Pasibučiavom vos dingę iš regėji- 
mo lauko, putnios jos lūpos buvo vėsios ir minkštos. Rudos 
akys spindėjo tamsoje. 

„Kelias iki mūsų susijungimo buvo stulbinamai trumpas. Vis- 
kas buvo parengta, mums nereikėjo derinti instrumentų, nerei- 
kėjo iš gėdos pereiti būtinų ritualų. Mylavomės kaip sena su- 
tuoktinių pora, savo džiaugsmui vėl pajutusi jaunystės geidulius. 

Kikendami planavome, kaip susitiksime naktį. Iš pradžių iš- 
siskirsime prieš motinos Klaros akis lyg padorūs giminaičiai, 
paskui kiekvienas nueisim į savo kambarius skirtinguose namo 
galuose. Paskui turėsiu atlikti man pavestą užduotį ir be garso 
pritykinti prie jos užtemdyto kambario, kur lauks nuogo kūno 
jau sušildyta patalynė. 

Bet kai vidurnaktį ėmiau sėlinti tamsiais ir šaltais kamba- 
riais, mane visur pasitikdavo užrakintos durys. Motina buvo 
liepusi mergoms užsklęsti kai kurias duris ir paslėpusi raktus. 
Buvo neįmanoma nusigauti iš vieno namo galo į kitą. Tai dar 
labiau pažadino man ryžtą. Pasišviesdamas kišeniniu Žibintu- 
vėliu, padarginėje susiradau kopėčias, prisinešiau prie namo ir 
pasistačiau prie Britos kambario lango. Nelyginant legendinis 
Kazanova užkopiau jomis ir atsargiai pabeldžiau į stiklą. Per- 
gąsdintam jos veidui, kuriame greitai šmėstelėjo susižavėjimas, 
negalėjai atsispirti. Pašnabždom traukdamas serenadą, įsirabž- 
dinau pro lango rėmus. 

Jai už nugaros buvo keletas nenumalšinto alkio metų. Man 
viskas buvo nauja - tuo pat metu atpažindavau kiekvieną jos 

kūno linkį. Į apgamą ant jos šlaunies reagavau su atpažinimo 
šypsena ir ją paėmiau ne tam, kad išžvalgyčiau odą ir galūnes, 
bet norėdamas pasitvirtinti kažką seniai man žinomą. Keletą 
akimirkų ji išsiblaškiusi šnabžtelėjo: „Hansai“, bet iš tikrųjų šau- 
kėsi Bruro. 

Paskui ėmė rengtis žmonos vaidmeniui. Ji manim pasirūpi- 
sianti ir esanti tikra, kad jos globa ir atidi meilė padarysianti 
mane ramesnį ir pastovesnį. Kalbėjo apie įsivaizduojamą mū- 
sų ateitį. Buvome stropi šeima, dieną dirbanti, vakare prade- 
danti vaikus, o naktį mieganti vienas kito glėbyje. Jei aš vis dar 
laikąs Afriką savo tėvyne, ji netgi ruošėsi mane ten lydėti. 

Nutildžiau ją parodydamas dar daugiau meilės, bet paskui ji 
vėl išsivyniojo iš paskutiniųjų metų kaip atspausdintas žemėla- 
pis. Ji žinanti, kas aš esąs, pareiškė netgi Žinanti, kaip padaryti 
mane ištikimą. Kai pakomentavau, kad ji tarytum kalbanti apie 
užsispyrusį šunį, atsakė, jog aš toks ir esąs. 

Trečiąsyk tapau jos neprijaukintu šuniu, paskui palikau ją ir 
jos ateities planus išlipęs pro tą patį langą. 

Jau per pusryčius kitą dieną prakeikiau savo instinktus. Vos 
išgirdus prie valgomojo artėjančius jos žingsnius, pabudo ma- 
no geismai. Vos spėjusi pamatyti, ji užmetė ant manęs savo tink- 
14 ir supančiojo iki senatvės. 

Visą likusį laiką Švedijoje ir Danijoje su Brita žaidžiau slė- 
pynes. Lankiau gimines, draugus, dariau vizitus pas dėdę Ogę, 
kuris mėgino mane prikalbinti dėl Tanės vėl imtis fermos, ir 
keletą dienų Rungstedlunde gyvenau skaistų vedybinį gyveni- 
mą su Tane. Brita susirasdavo mane pas gimines ir draugus ir 
triumfuodama juokdavosi, kai nusitempdavau ją kampan bu- 
čiuotis ir glamonėtis. Negalėjau jai atsispirti ir neturėjau pa- 
kankamai jėgų santykiams nutraukti. Ji paliesdavo manyje kaž- 
kokius pradus, kurių nemokėjau apsaugoti. Vienintelė išeitis 
buvo sprukti. 

Po kurio laiko vis daugiau kas manė, kad aš įžūliai naudo- 
juosi jos silpnumu po Hanso mirties. Motina nenorėjo su ma- 

nim kalbėtis 17 Nesbiuholme buvau ne itin laukiamas. Ji manė, 
kad aš peržengiau visas padorumo ribas ir turėčiau turėti pro- 
to neprisileisti iškrypusio Britos sielvarto. Tačiau aš pats nie- 
kad nesijaučiau taip kieno nors išnaudojamas. 


Jei būčiau turėjęs pinigų, būčiau tučtuojau grįžęs Kenijon. Bu- 
vau gainiojamas Britos, giminės nieko nenorėjo apie mane ži- 
noti, o artimiausi draugai jau buvo paskolinę pinigų. Jaučiausi 
įstrigęs. 

Europoje buvo žiema ir šalo. Vis dėlto rimtai svarsčiau, kaip 
nusigauti iki Viduržemio jūros, parsisamdyti į Afriką plaukian- 
čiame laive, pereiti karavanų keliais dykumą, o vėliau savaran- 
kiškai pasiekti Nairobį. Jei man pasisektų, kelionė tetruktų pus- 
metį. 

Galiausiai pasirinkau kitą kelią. Nuėjau į vieną iš didžiųjų 
laivininkystės kontorų, trumpai apibūdinau savo būklę ir pasi- 
prašiau darbo Afrikon plaukiančiame laive. Personalo viršininką 
mano pasakojimas taip sudomino, kad jis bemat pažadėjo įdar- 
binti padavėju viename iš jų geresnių laivų. 

Tanė vienintelė suuostė mano planus. Susižavėjusi atvirai pa- 
reiškė, kad mielai prisijungtų, jei ir ji galėtų gauti padavėjos 
darbo. Greitai ji mano kelionę pavertė romantiškų pasakoji- 
mu: atsitiktinai nuskurdęs baronas, turintis daug žemės Afri- 
koje ir vienas žymiausių pasaulio medžiotojų, aptarnauja kele- 
tą šturmanų ir emigruojančių valstiečių. Laivui patekus į baisią 
audrą, ši mistinė figūra suburia aplink save tiek personalą, tiek 
keleivius... 

Likus savaitei iki mano parsisamdymo, gavau žinią iš seno bi- 
čiulio Klaranso fon Roseno, kad Žiji Lindstriomas, vedęs mano 
vaikystės draugę Ingridą de Marė, pardavė savo dvarą ir nori 
važiuoti Afrikon pamedžioti. Jis teiraujasi, ar aš negalėčiau pa- 
dėti jam nušauti dramblį ir liūtą, jei jis apmokėtų mano bilietą. 

1920-ųjų pavasarį vėl išvažiavau į Mboganį, ir viskas virto 
kitaip nei anksčiau. 

Plaukiant laivu Žiji keletą kartų paklausė, kodėl aš toks įsiu- 
tęs. Atsakiau, kad aš ne įsiutęs, tik nekantrus ir kupinas vilčių. 
Man už nugaros liko sudužusi santuoka, paaiškinau, painūs rei- 
kalai, nepelninga ferma bei giminė, laikanti mane parazitu. Prie- 
šais mane - vien laisvė. 

— Bet tu nesidžiaugi, tu siunti! - šūktelėjo jis. 

Niūkaslyje dvi savaites stovėjome reide, su britų smulkme- 
niškumu kraudamiesi vienetinius krovinius. Jei nebūtų šalia bu- 
vę Žiji, būčiau iššokęs per bortą. Jis pasiūlė boksuotis, kad tu- 
rėtume užsiėmimą ir neištižtume. Pasiskolinome iš jūreivio pirš- 
tines ir, vos pradėjom, Žiji suriko: 

— Boksuokis, o ne muškis! 

Jam baisiai sutino lūpa ir gėlė Žiauną, bet mes diena iš dienos 
kūlėm vienas kitą. Jis tai darė dėl manęs. Pirštinių savininkas 
irgi norėjo prisijungti, jis buvo profesionalas ir svėrė daugiau nei 
devyniasdešimt kilogramų. Tik atsigulęs kajutėje su kruvina no- 
sim ir skaudamais šonkauliais, valandėlę nurimdavau. 

Kai galiausiai išplaukėm jūron, stovėdavau denyje, stebė- 
damas monotoniškai besiritančias bangas. Būčiau mielai ap- 
siverkęs, bet neturėjau ko apraudoti. Ilgėjausi moters, kuri 
galėtų tarp savo delnų palaikyti man galvą, ne tokios, kuri 
domisi erotika. ) 

Po poros dienų išvydau du banginius - susiglaudę jie plaukė 
palei laivą. Tuomet ašaros susitvenkė gerklėje, bet neprasiver- 
že. Banginiai buvo tokie dideli ir nesaugūs beribėje jūroje, o 

instinktas juos blaškė po milžiniškus plotus. Mane jaudino, kad 
jų okeaniškas protas nieko nenutuokė, jog dangus virš vandens 
paviršiaus yra be galo aukštai, o baisioniškos jūros gelmių masės 
kosminiais mastais tik ribotas klanas. Labiausiai skaudino - sta- 
čiai rėžte raižė pilvą, - kad jie, be jokios abejonės, jautėsi savo 
stichijoj. Jie buvo savo vietoj. Nors ir labai dideli, vandeny ju- 
dėjo minkštai ir vikriai — ir po pusvalandžio išnyko. Kur jie nu- 
plaukė? Ar banginis kada nors patiria, kad grįžta namo, ar vi- 
sad gyvena tarytum namie? 

Jūra buvo pilka, pobūvių salė, kurioje sėdėjau rašydamas laiš- 
ką, atšalusi ir dvokianti vėsiais cigarų dūmais. Keletas jaunuo- 
lių bindzinėjo po šlapią denį vaizduodami, kad yra užsiėmę. 
Rašiau paguodos žodžius savo jaunystės meilei Lotiu, daugiau- 
sia guosdamasis pats. Jos vyras Nilsas, kaip ir aš, buvo mergi- 
šius, ir rašiau jai, jog sunku visiems gyventi pagal savo nuosta- 
tas. Kad ir kaip suktumeis, visad užlipi ant savo ar kitų idealų. 
Ar didelę žmogaus gyvenimo dalį iš tikrųjų lemia laisvas pasi- 
rinkimas? Ar kada nors turėjau tikrą galimybę tapti sėkmingu 
Ngongo kalnų fermeriu? Ar galėjo ji susirasti ištikimą vyrą, kai 
visi pajėgūs ir įdomūs mūsų aplinkos vyrai garsėjo kaip neišti- 
kimi? Vis dėlto svarbu savotiškai didžiuotis tuo varganu gyve- 
nimu, kurį arba pats pasirinkai per savo kvailumą, arba kas 
nors kitas jį tau užkorė. Kažkas pagiežingai rikiuoja mūsų gy- 
venimą ir, jei kada susiduri su savo artimu jam nepakenkda- 
mas, turi būti patenkintas. 

Įėjęs Žiji sviedė man ant kelių pirštines. 

— Metas! 

Vos pajėgiau jas užsimauti ir negebėjau apsiginti, kai jis ma- 
ne kaip mokėdamas aptalžė. Pyktis prasiveržė nelyginant rau- 
da, partrenkiau jį ir jis pareiškė, jog šiam kartui pakaks. Pas- 
kui nusivedė mane į laivo priekį, kur stovėjome per lietų ir 
audrą, vėsindami suprakaitavusius savo kūnus. Ant mūsų taip 
pliaupė lietus, jog mažne nieko nematėm, - tačiau abu stovė- 
jom ir verkėm. 

-- Velniai rautų, kokia kvailystė! - tarė Žiji ir nusitempė ma- 
ne iš ten. 

Paklausiau, kodėl jis nuliūdęs. 

— Dėl Ingridos, - atsakė sumišęs, - man jos trūksta. 

Žiji galbūt iš visų mano sutiktų žmonių buvo labiausiai ver- 
tas draugo vardo. Kai sykį susinepatoginęs išmurmėjau, koks 
dėkingas jam jaučiuosi, jis atsakė, jog mano nuotaika pasitai- 
sys, kai imsiu bendrauti su jo žmona Ingrida. Jis manė, kad jos 
gerumo ir stiprybės neperveiktų nei dievai, nei velniai. 

Prieš įplaukiant į Sueco kanalą, laive pasirodė dvidešimtme- 
tė mergina, sukėlusi visų nerimą. Ji keliavo į Nairobį aplankyti 
savo giminaičio gubernatoriaus Nortėjaus. Buvo įžūliai patrauk- 
li, jautė humorą ir atlaidžiai leidosi merginama kelių vienme- 
čių kavalierių. Jie nušvisdavo it saulė, gavę pabučiuoti jai ran- 
ką. Žiji prašė manęs palikti ją ramybėj ir atkišo bokso pirštines 
kaip alternatyvą. Pasižadėjau likti ištikimas savo niūriai nuo- 
taikai ir sutinusioms lūpoms, ir buvo malonu pirmąsyk nugalė- 
jus instinktą nejausti poreikio užkariauti. Bet kai kažkas jai ma- 
ne parodė ir ji porą dienų šnairavo mano pusėn, nebegalėjau 
atsispirti pagundai. Ji nuostabiai kvepėjo ir susidomėjusi klau- 
sėsi mano pasakojimų apie Keniją. Labiausiai būčiau norėjęs 
ją turėti kaip draugę ir guodėją, bet mane užvaldė prabudęs 
instinktas. Veltui mėginau vėl jį užmigdyti. Užsiminiau apie ke- 
letą nuotykių, bet pasiklausiau, kas ji tokia. Iš pradžių ji manė- 
si esanti per šauni, kad pasikliautų nuskurdusiu baronu, bet, 
jos džiaugsmui, aš išpešiau iš jos nedidelių paslapčių. Tai pul- 
davau prie jos, tai pasitraukdavau su kita moterim vos jai ėmus 
kaisti. Ji aiškiai suprato, kad aš ją dievinu, tačiau puikiausiai 
apsieičiau be jos. Vieną akimirką, juokdamasi visais plaučiais 
iš pokšto, ji peržengė nusižymėtas ribas ir mes atsidūrėm jos 
prabangioj, bet nesutvarkytoj kajutėj. Nuoga išsitiesusi ant nu- 
garos rožėm kvepiančių šilko apatinių pusnyse, ji pamilo. 

— "Tu geidi būtent manęs! - šūktelėjo ji, nustebinta savo žodžių. 

Po pusvalandžio ji sėdėjo spindinčiomis akimis, žiūrėdama, 

kaip aš ją palieku, kad praleisčiau naktį ankštoj ir pigioj savo 
kajutėj. 

Mergina man tapo laikinu tiltu, vedančiu atgal į gyvenimą, į 
save patį. Aš jai tapau tiltu į brandų vyriškumą ir Afriką. Mes 
išgyvensime vienas kito remiami. Užuot boksavęsis su Žiji, pa- 
sirinkau ją glamonėti. Mombason atkakau išmėtytas šunvotėm 
ir iš soties apsunkusiu ir išglebusiu kūnu. 


Tik privažiavęs Mboganį supratau, kodėl Žiji mane pavadino 
įsiutusiu. Užtrenkiau automobilio dureles ir spyriau į skardinį 
ant laiptų kėpsantį kibirą. Vejų ir apsauginio miško apjuostas 
namas, į Ngongo kalnus atsiveriąs vaizdas ir po pusvalandžio 
pasirodę Faraho vedami tarnai - viskas mane erzino. Mboga- 
nis buvo ne vien gražus mano nesėkmės monumentas, jis sto- 
vėjo ir spindėjo kaip arogantiškas kaltinimas: tik pažiūrėk, koks 
galėjo būti tavo gyvenimas! 

Pirmomis dienomis neturėjau kur prisiglausti, tad miegojau 
name. Buvo nyku dėtis lagaminus, ir ilgėjaus Žiji. Jau kitą rytą 
atriedėjo automobilis su policijos skydu ir sustojo prie namo. 
Per dešimt sekundžių apsitaisiau kelnėm, marškiniais ir me- 
džiokliniais mokasinais ir, kai jie ėmė belsti į duris, jau buvau 
miške. Iš ten mačiau, kaip du anglų konstebliai prieš įeidami 
naršyti namo atkabino šautuvų saugiklius. Jie aiškiai buvo išsi- 
gandę ir tikėjosi visko. Automobilyje liko sėdėti du drebantys 
kreditoriai. Pasirodė Farahas, ir jie elgėsi su juo įžūliai, kai jis 
trūktelėdavo pečiais atsakydamas į jų klausimus. 

Po valandos jie išvažiavo, bet kaip įgudęs buivolų medžioto- 
jas nesidaviau apgaunamas. Ir iš tikrųjų po dešimties minučių 
jie vėl atūžė dideliu greičiu ir vėl buvo sutikti Faraho ignoran- 
cijos. Šįsyk jie skėlė jam antausį ir jis priėmė šį taip neregėtai 
išdidžiai, kad aš apsiašarojau. 


Mboganis, mylimiausi mano namai, buvo priešiška žemė. Ma- 
no neapykanta namui buvo ypatinga. Visad lengvai atsisvei- 

kindavau ir patraukdavau toliau, lengvai atleisdavau ir per- 
braukdavau praeitį. Dabar norėjau atkeršyti. 

Dviračiu nuvažiavau Nairobin ir tarsi atsitiktinai atsidūriau 
tarp atkakliausių „Norfolko“ viešbučio nuotykiautojų ir nepa- 
taisomų girtuoklių. Mane išvydę, jie sušuko „valio“ ir pralinks- 
mėjo, kai prie viešbučio susirinko keletas policininkų manęs 
suimti. Įeiti vidun ir atlikti savo darbą tarp šitų „bičiulių“ jie 
nesiryžo. Kai su savo palyda išgerti užklydo gubernatorius Nor- 
tėjus ir atsisėdo prie mano stalo, tvarkos saugotojai, baigę savo 
užduotį, išvažiavo namo. 

Vidurnaktį pasiskolinom penkis automobilius, į kuriuos pri- 
kimšom fermerių, brakonierių, bedarbių kareivių, galantiškų 
damų ir daugybę degtinės bei alaus. Paskui patraukėm į Mbo- 
ganį. Prieš pat išvažiuojant iš Nairobio, mūsų perkrautus auto- 
mobilius pastebėjo policijos automobilis ir ėmė lydėti. Keletą 
garsių brakonierių gaudynės taip pakurstė, kad jie ėmė šaudyti 
į policiją iš revolverių ir mažo kalibro šautuvų. Galbūt kulkos 
privertė policininkus nutraukti gaudynes, o gal mes paprasčiau- 
siai nuo jų pabegom. 

Kely du automobiliai prasidūrė padangas, bet vairuotojams 
tai nesutrukdė joms subliuškus ir griaudint varikliams, paskuti- 
nį galelį iki Mboganio padidinti greitį. Kai atidūmėm, akimirks- 
niu pastebėjau, kad aplink mus nutyko nakties garsai. Miškas 
sulaikė kvapą. 

Jau tuomet gundžiausi užkirsti kelią puotai, tačiau pasirin- 
kęs priešingybę, paraginau savo svečius nevaržomai linksmin- 
tis. Svetainėje šaudėm į krištolo taures, Tanės kambarys buvo 
panaudotas intymiems susitikimams su damomis, o mano dar- 
bo kambarys - lažyboms. Mes lažinomės iš visko - rankos len- 
kimo, boksavimosi — padėtis ypač paaštrėjo, kai uždėjau vieną 
apelsiną ant pagyrūniško medžiotojo galvos, kitą - ant savo, o 
paskui ištaškėme vaisius iš pistoletų. Daugelis įsismaginę visiš- 
kai neteko proto. Kai išvydau du girtus kaip pėdus kareivius, 
pagarsėjusius žiaurumu moterims ir afrikiečiams, lošiant rusiš- 

ka rulete, atsipeikėjau ir nutraukiau kvailystes. Padėkojau vi- 
siems už apsilankymą ir išvijau. Automobiliai išsidangino į Nai- 
robį su riksmais, šūviais ir griaudinčiais motorais. 

Mboganis nenukentėjo, išskyrus kulkų skyles sienose, bet na- 
mai buvo išniekinti. Ir mano, ir Tanės kambariuose tarytum 
užmirštos drapanos dryksojo pora girtų miegančių damų. Vi- 
sur mėtėsi stiklo šukės, baldai buvo išvartyti, o kai kurie sulau- 
žyti. Grindys šlapios ir lipnios nuo išlieto alaus. Dvokė paraku, 
šlapimu ir svaigalais. 

Man bestovint vidurnaktį ir žvelgiant į nusiaubtą būstą, pro 
duris įžengė Farahas. Jis pasižiūrėjo į mane, nenukreipdamas 
akių. 

— Sakyk, ką manai! - paliepiau. 

— "Tas, kuris maištauja prieš savo likimą, daro kvailystę, - pa- 
sakė jis. 


Dieną naktį mane gainiojo nerimas. Išėjau medžioklėn su Žiji, 
bet ją nutraukiau. Nerimas vėl nuginė mane į Nairobį. Tarp 
mieste besibastančių nuotykių ieškotojų sutikau švedų fotografą 
Oskarą Ulsoną, Švedijos kino pramonės atsiųstą filmuoti gy- 
vūnų gyvenimo. Papriešpiečiavau kartu su Ulsonu - jis sirgo, 
buvo išblyškęs ir sunkiai nurydavo. Užslopusiu balsu pasiskun- 
dė savo padėtim. Daugiau nei mėnesį esąs įkliuvęs Nairobyje, 
kasdien apgaudinėjamas, apiplėšinėjamas ir niekinamas val- 
džios, safario bendrovių ir medžiotojų. Tvirtino, kad Nairoby- 
je visi žmonės - baltieji, rudieji ir juodieji - sukčiai. Visi melžė 
Iš jo pinigus, bet nieko nedarė. Kasa ištuštėjo ir jam sunku gau- 
ti daugiau pinigų iš Švedijos kino pramonės, kol negali parody- 
ti, jog pradėjo darbą: Vienintelis jo matytas laukinis gyvūnas — 
prašmatnus varnėnas. 

Liepiau jam bemat nutraukti visus ryšius ir nieko nedaryti, 
nepasitarus su manim. Per mėnesį, pažadėjau jam, nufilmuo- 
siąs tokius vaizdus, kokių nė sapnuoti nedrįstąs. Aš pats jį nu- 
vesiąs į dykras. 

" Susitarėm dėl atlyginimo, apžiūrėjau įsigytą įrangą - kame- 
ras, palapinę ir virtuvės rykus. Jis parodė man gražų arklį, kurį 
laikė Ali Chano arklidėje ir kurį, manė, galėjo pavogti. 

Oskarui Ulsonui reikėjo visokeriopos pagalbos, kokią tik ga- 
lėjo gauti. Jis buvo garbingas žmogus, bet bijojo kiekvieno Nai- 
robio gatvės kampo ir net nepasitikėjo savo paties žodžiais. 

Pagal mano planą Ulsonas turėjo rūpintis kameromis. Už 
režisūrą atsakysiąs aš. Filmo įžanga būsianti didinga: medžiok- 
lė su pačiu gubernatorium ir jo gražiąja giminaite miške aplin- 
kui Mboganį ir Ngongo kalnų šlaituose. Vėliau nusileisim prie 
"Tanos upės pašiurpinti stambiųjų Žvėrių. 

— Jei per savaitę priversi gubernatorių pozuoti priešais Žvėris 
savanoje ar miške, perleidžiu visą safarį į tavo rankas! - dre- 
bančiu balsu pareiškė Ulsonas. - Bet jei mane apgausi... - Jis 
ėmė ieškoti žodžių, bet neatrado pakankamai stiprių. 

Gubernatorius Nortėjus priėmė kvietimą ir pridūrė, kad jo 
jaunoji giminaitė ypač džiaugiasi gausianti su manim susitikti. 
Jis paprašė padėti jai surasti arklį. Aš nuėjau tiesiai pas Ali 
Chaną ir įteikiau kvitą Ulsono vardu už jo grynakraujį. Veikti 
reikėjo greitai. Pamačiusi arklį, ji klaidingai įvertino padėtį. 
Rankomis apsivijusi man apie kaklą, sušuko: 

— Geriausia dovana mano gyvenime! 

Rytojaus dieną po pokalbio su Ulsonu prieš savo valią pado- 
vanojau brangiausią jo nuosavybę. 

"Ulsonas draskėsi nuo galvos skystas šiaurietiškas garbanas. 
Kažkas pavogęs jo grynakraujį ir vagies įžūlumas beribis: už 
arklį įteiktas kvitas paties Ulsono vardu! Plyšdamas iš juoko 
apgailėjau įvykį, bet neišsidaviau, jog prisidėjau. 

Po kelių dienų nujojau į Mboganį drauge su gubernatorium 
ir jaunąja dama. Mūsų arkliai buvo gražiausi visoje Rytų Afri- 
koje. Ulsonas stovėjo laukdamas vejoje su švedais draugais Ži- 
ji Lindstriomu ir Eriku fon Helandu. Vos mums išnirus miško 
pakrašty, jis pradėjo filmuoti. Pro filmavimo kamerą jis pama- 
tė pavogtą savo arklį ir pasileido švediškai keiktis ir kaltinti. 

Nekreipdamas į jį dėmesio, oriai ir stilingai rūpinausi guberna- 
torium ir jo palydove. Akies kampučiu stebėjau, kaip Ulsonas 
kovoja su puritonišku noru atgauti pavogtą nuosavybę ir pa- 
skata nufilmuoti šią didingą savo filmo įžangą. Jo nepaslaugu- 
mas nugalėjo. Jis nenufilmavo nė centimetro medžioklės ir po 
to vykusios puotos. 

— Ar ji ne graži ant grynakraujo? - švediškai paklausiau jį 
prajuokindamas Žiji su Eriku. 

Nušovėme keletą bušbukų ir karpuotį ir surengėme pikniką 
Ngongo kalnuose. Mergina sekiojo paskui mane, ir Ulsonas 
griežė dantį. 

Kai gubernatorius mus paliko merginai pasiprašius jo leidi- 
mo pernakvoti Mboganyje ir gavus stulbinamą sutikimą, Ulso- 
nas pareiškė atsižadąs manęs kaip filmavimo safaryje vadovo. 
Apgailestavau dėl jo sprendimo, paaiškinau, jog ilgainiui būtų 
atgavęs savo arklį, ir palinkėjau jam laimės su savo tarpinin- 
kais Nairobyje. Tučtuojau nuvedžiau jį prie durų, atkišau ran- 
ką, pasakiau nė kiek ant jo nepykstąs ir sugrįžau pas draugus, 
palikęs jį prie namo. 

Jis netgi neišmanė, kaip parsirasti Nairobin. Žiji su Eriku, 
vis dar nesitverdami juokais, išėję į kiemą su juo pasišnekėjo. 
Ulsonas suprato neturįs pasirinkimo. Žiji paguodė: 

— Geresnio vadovo už Bliksą niekad negausi. Arklį ilgainiui 
susigrąžinsi. 

Paguldęs merginą, vėliau naktį prisijungiau prie kraštiečių. 
Jie sėdėjo su grogo taurėmis priešais židinį, ir Ulsonas paga- 
liau atsipalaidavo. Smulkiai išdėsčiau, kur filmuosime, kokius 
žvėris turim surasti ir kaip viskas vyks. Aptikęs žvėries pėdsa- 
kus, Ulsoną su kamera gerai paslėpsiu už medžio arba krūmų. 
Jam priešais plytės proguma, į kurią įviliosiu žvėrį pats tapda- 
mas grobiu. Kai išbėgsiu iš krūmų, bus pats laikas filmuoti, nes 
netrukus pasirodys įsiutęs žvėris. 

Net Žiji nepatikėjo. Ir susirūpinę manimi nė vienas nepano- 
ro lažintis. Vis dėlto netgi Ulsonui pasitaisė nuotaika. 

Kai trečią valandą nakties vėl įvirtau pas merginą, ji prabu- 
do ir aš supažindinau ją su mūsų planu. Ji manim patikėjo. Ji 
taip pat mielai sutiko paskolinti man savo arklį per safarį, kurio 
metu bus filmuojama. Jis visad man ją primins. 

Užmigau tarsi svečias savuose namuose. Bet pirmąsyk ne- 
geisdamas kitą rytą jų sudeginti. 

Buvo smarkiai paliję, ir Tanos upė nebebuvo tingi tėkmė, o 
pašėlusiai veržlus srautas. Ulsonas, Žiji, neseniai atvykęs šve- 
das, vardu Jalmaras Friselis, aš pats ir apie dešimtį nešikų ir 
padėjėjų buvom sustabdyti kino ekspedicijai rimtai neįsisiūba- 
vus. Tiltą, kuriuo būtume galėję pasinaudoti, nunešė vanduo, 
o bristi buvo per gilu ir per sraunu. 

Ulsonas susigūžė iš nevilties, vėl jautėsi apgautas ir, savaime 
aišku, manė, jog esame priversti nutraukti ekspediciją. Kuo la- 
biau jis puolė neviltin, tuo man darėsi smagiau: Gyvenimas esąs 
spektaklis ir niekad nereikią abejoti stipriausiais impulsais. 

Man vadovaujant iš maisto dėžių ir lianų susikalėme plaus- 
tą. Džuma su Simba atkalbinėjo. Kaip ir visi žemyno gilumoj 
gyvenantys žmonės, jie bijojo vandens. Aš, Žiji ir Jalmaras šū- 
kaudami ir kvatodami sverdėjom ant plausto, o Ulsonas stovė- 
jo ant kranto ir keikė būtį. 

— Jie apsivers, - pranašavo jis ir išsitraukė kamerą katastro- 
fai įamžinti. 

Irdamiesi lentigaliais, nors ir sušlapę, persikėlėme sveiki. Prie 
plausto buvo pritvirtinta liana, kad mums pasiekus krantą, ne- 
šikai galėtų jį sugrąžinti. Tempiamas atgal neapkrautas plaus- 
tas, per daug lengvas, kad atlaikytų srovę, apsivertė ir, lianai 
nutrūkus, pradingo sraute. 

— Ar nesakiau! - suriko Ulsonas iš kitos pusės, mosikuoda- 
mas rankomis į dangų. 

Mes ėmėm juoktis, tačiau beregint surimtėjom. 

: Žiji su Jalmaru buvo basi, visi trys vilkėjom trumpikes ir plo- 
nus marškinėlius. Buvom neginkluoti ir turėjom tik vieną sau- 
są degtuką, atsitiktinai pasiimtą Jalmaro. Ulsono pesimizmas 
išprovokavo mano lengvabūdiškumą ir nekritiškumą. Ir vis dėlto 
triumfavau beviltiškoje mūsų padėty. Pagaliau tikras pavojus! 

Visą dieną pluošėm nerasdami brastos. Ulsonas su nešikais 
sekė paskui mus kitapus upės ir nusileidus nakčiai girdėjom 
niūrias jo pranašystes, aidinčias kliokiančiu vandeniu. Man pa- 
vyko uždegti sausą akaciją ir visą vakarą dėjom ant jos žagarus. 
Atšalo, ir mes susispietėm prie ugnies. Išdalijau stiprius kuo- 
lus, susirankiotus per dieną, „jei kartais prireiktų“. 

Pagaliau malkos baigėsi, o eiti pasiieškoti daugiau buvo per 
tamsu. Kitapus upės matėme Ulsono ir nešikų stovyklos laužus 
ir palapines. Pasisukus vėjui, užuosdavome keptos mėsos kva- 
pą, girdėdavome šnekas ir netgi prislopintą juoką. Smelkiantis 
tamsai ir šalčiui, Jalmaras vis labiau jaudinosi. 

— Nežinojau, kad galima sušalti prie pusiaujo, - pasakė nu- 
stebęs. 

Kad išlaikytume šilumą, atsigulėme susiglaudę it šaukštai su 
Jalmaru vidury. Apsivijau jį rankomis, o jis apsikabino Žiji. Jal- 
maras prašė mūsų perduoti linkėjimus jo artimiesiems ir bran- 
giesiems Švedijoje, o Žiji paminėjo savo meilę Ingridai ir vai- 
kams. Vis dėlto jie buvo drąsūs vyrai. Nors ir išsigandę, įstengė 
susitvardyti ir nusiraminti. Žiji dalykiškai pasiteiravo apie liū- 
tus, hienas ir leopardus, ir aš atsakiau, jog neįtikėtina, kad jie 
laikytųsi prie patvinusios upės. Tačiau nutylėjau apie grėsmę 
krokodilų, medžiojančių naktį ir ieškančių paskendusių ir į kran- 
tus išplautų gyvūnų. Besiganantys begemotai grįždami į vande- 
nį galėjo elgtis aklai ir agresyviai lyg raganosiai. 

Vidurnaktį ėmiau jiems porinti ankstesnių medžioklių is- 
torijas, ir jie klausėsi, tarytum mano žodžiuose slypėtų išsi- 
gelbėjimas. Kol neišseko žodžiai, mes išlaikėme savo žmoniš- 
kumą ir neprisileidome dykrų. Girdėjau save lyg svetimo Žžmo- 
gaus balsu monotoniškai malant vis linksmesnius nuotykius. 

Po valandėlės pradėjom kvėpuoti vienu ritmu. Jalmaro širdis 
dunksėjo man į delnus, o vienam iš mūsų krūptelėjus, pašiurp- 
davome ir kiti. 

Pasakodamas išgirdau prie upės keletą pliaukštelėjimų, nė 
žingsnius, ir iš tamsos krante išniro didžiulė krokodilo galva. Ir 
toliau pasakojau, bet nenuleisdamas akių nuo pabaisos. Ji mus 
jautė, bet nesiryžo pulti. Galbūt ją atbaidė mano balsas. Iš lėto 
tarsi driežas ji apšliaužė ratą aplink mus. Pilkuose šarvuose at- 
sispindėjo žvaigždėtas dangus. Be rūpesčio kaip nors palaikyti 
pasakojimą, galvoje man sukosi tik viena mintis - krokodilui 
žaibiškai puolus, suleisti jam į akis nagus. 

Niekad nesijaučiau toks nesaugus. Mes tūnojome pusplikiai 
ant žemės, apsupti begalinės tropikų nakties, gyvas patiekalas 
visiems dykrų plėšrūnams. Buvome vienintelis stambus grobis 
vietovėje, kur kruopščiai nugraužiamas kiekvienas kaulelis. 

Mintimis nuklydau prie sužeistų Žvėrių - persigandę ir agre- 
syvūs jie gulėdavo prisispaudę krūmuose, kol medžiotojas pa- 
lengva ir nepermaldaujamai ieškodamas vis labiau artėdavo. 
Pajutau, jog kaip tik toks pasakojimas sklinda iš mano lūpų, tik 
esu pasirinkęs žvėries ateitį. 

Krokodilas dingo, atkurnėjo šakalas, bet išsigando, paskui 
aplink mus stojo nerimą kelianti tyla. Aš irgi nutilau. Bandžiau 
galvoti protingai. Kodėl taip tylu? Lengvo šoko būklė Jalmarui 
su Žiji užgesino sąmonę. Jie miegojo sunkiai šnopšdami, gun- 
dydami ir mane sudėjus ginklus atsiduoti miegui ir laukiniam 
pasauliui. Mums grėsė ne koks pavienis pavojus. Visa aplinka, 
nuo bakterijų ir skruzdžių iki krokodilų ir liūtų, geidė mūsų. 
Buvom atsidūrę natūralioj būsenoj, kai gyvybę turi ginti kiek- 
vieną sekundę. 

Daug valandų gulėjau prasižiojęs, klausiausi ir bandžiau apsi- 
dairyti nepakreipdamas galvos. Kliokiantis srautas nuslopinda- 
vo daugybę garsų, vis dėlto pro vandens šniokštesį kartais pasi- 
sekdavo išgirsti šalia mūsų krebždant smulkiuosius graužikus. 

Staiga pastebėjau, jog mano draugų kvėpavimas sumišo su 
kažkieno kito — iš pradžių pamaniau, kad jis veržiasi iš mano 
paties burnos. Bet man sulaikius kvapą, garsai nenutilo. Itin 
palengva pasukau galvą, norėdamas pažvelgti už nugaros. Per 
metrą nuo manęs visiškai ramiai stovėjo jaunas liūtas, uosda- 
mas mūsų kvapus. Uodega plakėsi smėlyje. Liūtas dvejojo keisto 
grobio akivaizdoje. Valandėlę laukiau norėdamas pamatyti, ar 
jis ketina mus palikti, ar pulti. Bet jis buvo lygiai neryžtingas 
kaip ir aš ir taip pat laukė ženklo. 

Mano rankos sugniaužė šalia gulintį kuolą, susikaupiau šuo- 
liui, staugdamas stryktelėjau ir tvojau kuolu Žvėriui per galvą. 
Jis taip nustebo, kad suriaumojęs metėsi atgal, sustojo ruošda- 
masis kontratakai, bet aš vėl užsimojau kuolu ir puoliau jį dar 
baisiau staugdamas. Liūtas pabėgo. 

Žiji su Jalmaru sėdėjo apduję, kalendami dantimis. Kai ap- 
sakiau, kas nutikę, Žiji iš pradžių nenorėjo manim patikėti. Jal- 
maras ėmė isteriškai kikenti, raitytis iš juoko, bet ūmiai nutilo 
ir pasitrynė rankomis veidą. Nepaisant tamsos, mūsų decimet- 
rą nuo žemės pakeltos akys įžvelgė pėdsakus. 

Aš nežinojau, kur man dėtis. Širdyje buvo susitvenkęs 
džiaugsmo šūksnis, kuris veržėsi laukan, o oda susitraukdavo ir 
atsiverdavo lyg pakaitom būčiau šaldomas ir kaitinamas. Svars- 
čiau, ar neturėčiau vidury nakties perplaukti upės, kad pasiža- 
dinęs Džumą su Simba ir papasakojęs apie liūtą suplanuočiau 
jo medžioklę rytojaus dieną. 

Laukdami ryto, atsisėdom susirėmę nugaromis ir atsigręžę 
į tris puses su tarsi šildančiais skydais rankomis pridengtom 
krūtinėm ir paruoštais kuolais. Aš vėl pradėjau pasakoti, ne 
tik apie tos nakties krokodilą ir liūtą, bet ir apie Nesbiuhol- 
mą, Tanę su Denisu ir Mboganio puotą, galėjusią nuniokoti 
visą namą. 

Šnekėdamas ėmiau suvokti savo gyvenimą. Gyvenau kaip kū- 
rėjas, kolekcininkas, valdžios ir turto ištroškęs individas. Juo 
labiau plėšiausi, juo daugiau prarasdavau. Juo labiau stengiau- 

si susitvarkyti gyvenimą, juo chaotiškesnis jis darėsi. Juo labiau 
troškau su žmonėm užmegzti tvirtus ryšius, juo mažiau rasda- 
vau draugų. Neseniai vos nepraradau gyvybės - ir jaučiausi lai- 
mingesnis nei bet kada. Buvau valkata, širdžių ėdikas ir pokšti- 
ninkas. Ir visi mane mylėjo tokį, koks buvau, žinoma, išskyrus 
Tanės brolį Tomą. Jie leisdavosi apgaudinėjami, kad tik išlik- 
čiau, koks esu. Kinandžui žodžiai, jog reikia būti vienoje vieto- 
je, pagaliau įgavo konkrečią prasmę. Aš buvau medžiotojas, ne 
žemdirbys. 

Kai patekėjo saulė ir raudona ryto žara išpranašavo pirmuo- 
sius šiltus spindulius, mes atsistojom ir ištiesėm kojas. Gamto- 
vaizdis, neseniai buvęs vien didžiulė grėsmė, atsivėrė prieš mū- 
sų akis švelniomis spalvomis, parodydamas mielą, užburiantį 
savo grožį. Čia gimė žmogus, ir čia glūdėjau aš. Pavargę, užrau- 
dusiomis akimis ir vėl gimę gyventi stovėjom stebėdami ste- 
buklą. 

Jalmaras apkabino mane ašarų pilnomis akimis. Iš kito upės 
kranto riktelėjo juokdarys Džuma: 

— Kavos ar arbatos, sere? 

Užtruko visą dieną, kol nusikapanojom iki indui priklausan- 
čios krautuvės. Ten maukėm viską, kas teka, puolėm prie kon- 
servų, 0 paskui griuvom ant grindų ir užmigom. Tik po trijų 
dienų išdygo Ulsonas su smarkiai sumažėjusia ekspedicija. Pu- 
sė nešikų aplinkiniais keliais išsilakstė Tanos versmių link. Pa- 
matęs kruvinas Žiji ir Jalmaro pėdas, jis paklausė, ar mes ga- 
nėtinai prisidžiaugėm. Atsakiau, kad nuospaudos nemaišo to- 
kiems tvirtiems vyrams kaip Žiji ir Jalmaras. Tada prasidėjo 
linksmybės. Žiji juokėsi, o Jalmaras dūsavo. 


Visi įsismaginom. Niekad tiek neprisijuokiau safari ekspedici- 
joj. Buvom it mokinukai, nepavojingai nuotykiaujantys dykro- 
se. Net Ulsonas su niūriais nešikais užsikrėtė linksmybe, tad 
baltieji ir juodieji bendravo labiau nei įprasta. Juokėmės iš tų 
pačių dalykų. 

Žadėjom filmuoti „penkis didžiuosius“: liūtą, Ieopardą, buivo- 
lą, dramblį ir raganosį. Ulsonas iš pradžių nusišaipė iš mano 
plano būti jauku, kuris sugundytų žvėrį mane gainiotis, kol jis 
filmuos. 

— Sugalvok geriau! - atrėžiau, ir jis nuščiuvo. 

Iš pradžių pasirinksim mažiausiai pavojingą žvėrį. Ulsono 
siaubui, išrinkau raganosį. Tačiau leopardas buvo sunkiai ap- 
tinkamas ir greitas kaip Žaibas, be to, vargu ar pultų iš tankių 
krūmų. Buivolas su drambliu buvo nepastovūs ir sukti, liūtas 
bėglus ir vikrus, užtat raganosis, be abejo, pats agresyviausias 
ir kovingiausias, tačiau prastai matantis ir nerangus. 

Mudu su Simba užtikome seną patiną, stovintį ir snaudžian- 
tį figmedžių pavėsy. Didžiulį mėsos, kraujo ir šarvų kalną. Vi- 
sad nustebina jų dydis. Ant milžiniško stovo Ulsonas padarė 
keletą puikių kadrų. Paskui reikėjo patiną išjudinti. Ulsoną su 
kamera įtaisiau priešais vėją, o medžiotojus su šautuvais tokioj 
vietoj, iš kurios jie gerai matytų ir kartu būtų puikiai apsaugoti. 
Paliepiau visiems nebijoti, bet rūpestingai dirbti savo darbą. 
Ulsonas turįs filmuoti, kad ir kas nutiktų, Jalmaras su Žiji šauti 
tik ypatingu atveju! 

Prisėlinau prie raganosio iš šono. Likus tarp mūsų dvidešimt 
penkiems metrams, jis pakėlė galvą, pauostė ir sumirksėjo. Kūne 
įsižiebė instinktas. Tūkstantmečių patirtis pažadino nuojautą. 
Bet jis nežinojo, nei kas gresia, nei iš kurios pusės. Prislinkau 
arčiau. Penkių metrų nuotoliu sustojau, kad ši valandėlė įsirėž- 
tų atminty: aptakus tvirtas kūnas, gilios raukšlės, beformė mil- 
žiniška galva ir storos trumpos kojos. Jis prunkštė ir trypčiojo. 
Nedidelis žemės drebėjimas. Kaip galėjo šis šarvuotas prieš- 
tvaninis siaubūnas taip greitai judėti? Buvau priverstas veikti, 
kitaip jis galėjo nuskusti kiton pusėn. Keliais sparčiais žings- 
niais nėriau prie raganosio, kumščiu pastuksenau į galvos plokš- 
tę ir visu greičiu numoviau žvėries akipločiu ir Ulsono kame- 
ros kryptimi. Išgirdau, kaip man už nugaros subraškėjo visa apy- 
linkė, o atstumas tarp mūsų sparčiai mažėjo. Staiga pasisukau 

stačiu kampu ir puoliau tarp medžių kamienų, kaip buvau nu- 
matęs. Raganosis nespėjo suvokti mano posūkio, tik baisiu grei- 
čiu ir jėga driuokė tiesiai į priekį, pro persigandusį Ulsoną, ku- 
ris nedrįso liautis filmuoti, tolimų dykrų link, kur galės netruk- 
domas numaldyti savo siutą. 

Kai visi kvatodami išlindo iš savo slėptuvių, vis dar girdėjosi 
slopstantis raganosio grumėjimas. Ulsonas isteriškai šaukė 
triumfuodamas ir iš siaubo, bet prisiekinėjo, kad mes daugiau 
niekad netaikysim šito gyvybei pavojingo metodo. Pagyriau Ži- 
ji ir Jalmarą, kad be reikalo nešovę, ir paaiškinau Ulsonui, jog 
drambliui būsim priversti keisti metodą. Dėl jo kaprizingumo 
ir dydžio būtų protingiausia, jei kamera rūpinčiausi aš, o jis 
taptų jauku. Iš pradžių jis nesuprato, ar aš juokauju, ar kalbu 
rimtai. 


Vėliau vakare susibūrėme aplink laužą. Šnekėjomės, kvatojom 
ir dainavom. Čiabuviai išsitraukė kibirus ir dubenis ir ėmė būg: 
nyti. Butelis ėjo ratu. Ulsonas džiaugėsi kaip vaikas, kad filma- 
vimas įsivažiavo. Žiji su Jalmaru, žinoma, buvo išdidūs ir links- 
mi atsidūrę tikroje dykynėje, bet po pirmos nakties prie Tanos 
upės jautriai it kilmingos anglų damos reaguodavo į netikėtus 
garsus ir judesius. Jie mielai pasitraukė į stovyklos vidurį ir visą 
laiką stengėsi laikytis netoli priedangos, kai apylinkėj kas nors 
krustelėdavo. 

Tą vakarą čiabuviai sėdėjo kartu su mumis. Nė vienas iš mūsų 
baltųjų neprieštaravo tokiai rasių maišymosi formai. Sugundžiau 
juos papasakoti apie įdomias medžiokles, ir pokalbis klupinė- 
jančia anglų kalba tęsėsi visą vakarą. Jų istorijos buvo pilnos ne- 
suvokiamos painiavos, žmonės pasirodydavo persirengę Žvėri- 
mis ir atvirkščiai, kiekviena medžioklė vykdavo pagal savą ritua- 
lą ir pranašingus ženklus. Jei medžiotoją pagaudavo baimė, tai 
būdavo ne atsitiktinumas, o ženklas. Nelaimė buvo bausmė, o 
už kiekvienos tragedijos slypėjo manipuliuojantis kaltininkas. 
Nieko neįvykdavo atsitiktinai, viskas turėjo savo prasmę ir viską 

reikėjo permaldauti. Tarytum Likimui reikėjo režisieriaus ir pa- 
galbos, kad jis galėtų įgyvendinti savo mįslingą planą. Juodie- 
siems visad buvo bent dvi tikrovės. Viena, atskleistoji, suvokia- 
ma juslėmis, kita - paslėptoji, apimanti visus atsakymus. 

Per vakarą mane daugybę kartų apimdavo jausmas, lyg kaž- 
ko trūksta. Visus suskaičiuodavau ir patikrindavau, ar niekas 
nepradingo. Iš kur ši baimė? Kartais vienas kitas vyras nueida- 
vo atnešti malkų, valgio ar gėrimo arba paprasčiausiai nusišla- 
pinti. Ir nors jie visą laiką sugrįždavo, vis tiek jaučiausi nepa- 
tenkintas. | 

Palikęs draugiją nuklydau galelį už stovyklos. Ten įsitaisęs 
įsistebeilijau tiesiai į tamsą. Svirpliai, varlės ir naktiniai paukš- 
čiai monotoniškai rypavo savo melodijas, o tolumoj girdėjau 
hienas. Man už nugaros traškėjo laužas, girdėjosi šnekos ir 
flegmatiškas juokas. Tvirtai pajutau, jog ten esama kažko, kas 
sekė paskui mus ir iš tikrųjų priklausė mūsų draugijai. Glūdi- 
nau vis giliau į savaną ir mane prarijo naktis. Stipri jėga trau- 
kė tolyn į tamsą. 

Po valandėlės supratau, jog einu zigzagais nelyginant paukštšu- 
nis, stengdamasis, kad paieškos būtų kiek galima efektyvesnės. 

— Kas ten? - sušukau, išvydau šešėlį ir užkliuvau už jo. 

Žinoma, pargriuvau ir susimušiau kelį. Atsikėlęs išgirdau 
skaidrų, stulbinamai pažįstamą juoką. Tasai juokas, ne visai aiš- 
ku, ar jis sklido iš manęs ar ko nors kito, mane taip nuliūdino, 
kad man susuko pilvą. Atsitūpiau ir leidau skausmui pereiti 
žarnomis, kaulais ir raumenimis, kol jis palengva aprimo, pa- 
likdamas manyje sausą tuštumą. 

Grįždamas ūmiai prisiminiau Denisą. Tikėjausi, kad juodu 
su Tane vėl susirado vienas kitą Europoje ir kad mes dar susi- 
tiksime Mboganyje. Nuo minties apie jį smarkiau suplakė šir- 
dis. Vėl užplūdo džiaugsmas, jog esu dykrose. Prisijungęs prie 
kitų pranešiau, jog kitą dieną prieš kamerą vaikysime dramblį 
arba liūtą. 

Naktį man trūko tik moters. 

Liūto, kaip ir raganosio, medžioklė prasidėjo linksmai. Simba 
aptiko liūtę su jaunikliais, aišku, pasislėpusius labai tankiuose 
brūzgynuose. Čia netiko tai, kas medžiotojui galbūt sunkiau- 
sia: įsėlinti ir iš arti nušauti grobį. Reikėjo įsiskverbti ir gyvą 
grobį išvilioti į atvirą vietovę, kol tavęs nesudraskė. Arba išgąs- 
dinti tiek patelę, tiek jauniklius, kad jie spruktų iš slėptuvės - ir 
nufilmuoti juos dumiančius. 

Pirmiausia pamėginom juos išgąsdinti. Patelė mane puolė, 
gavau rioglintis į medį. Tuomet apėjau ją iš kitos pusės, kad ji 
išlįstų prieš kamerą. Pavyko, ir Ulsonas padarė keletą kadrų jai 
tupint ir urzgiant ant manęs, įsikibusio medžio šakos. Bet iki 
jauniklių nenusigavom. Ir Ulsonas, ir čiabuviai ėmė mane įkal- 
binėti, kad mes nušautume patelę, o paskui įsibrautume į krū- 
mus ir iki valiai prisifilmuotume jauniklius. Pasiūlymas sukėlė 
man pasišlykštėjimą - jaunikliai be motinos tikrai nugaištų. Ta- 
čiau niekas nesuprato mano požiūrio - galbūt tik vienas Žiji. 
Liūtų netrūko, ir ko gailėtis kelių jauniklių, kai su pasididžiavi- 
mu nudedami suaugusieji. 

Jalmaras nušovė liūtę, paskui mes įsispraudėm į krūmus ir 
nufilmavome niurzgiančius jauniklius. Paėmėm juos už spran- 
do ir išsinešėm iš tankmės. Buvo išsigandę ir neryžtingi be mo- 
tinos, visą laiką mėgino grįžti prie krūmų, kur nutempėm jos 
negyvą kūną. Jei būtum į juos žvelgęs nežinodamas tikrosios jų 
padėties, būtum palaikęs gyvastingais jaunikliais, saugiai ir 
darniai virtuliuojančiais į slėptuvę. Ulsonas buvo puikiai nusi- 
teikęs ir ėmė kandžiai šaipytis iš mano „sentimentalumo“. Ma- 
no nepasitenkinimas pratrūko. Čiupau jam už gerklės ir spaus- 
damas prie medžio paaiškinau, jog esama nerašytų medžiotojo 
elgesio taisyklių. | 

Pasirūpinau, kad kuo greičiau išsidangintume iš tos vietos. 
Kol kiti ruošėsi išžygiuoti, įlindau į krūmus, kur jaunikliai ka- 
barojosi ant motinos gaišenos, ir į kiekvieną paleidau po šūvį. 
Didžiausias ir aktyviausias iš jų, aš juos jau skyriau pagal charak- 
terius, užsikorė man ant kojos ir aš palikau jį gyvą. Safario eks- 

pedicijos dalyviai stovėjo tylūs ir susikaupę, kai išėjau iš krūmų 
nešdamasis jauniklį, jau žaismingai dreskiantį man ausį. 

Paskui per visą safarį jis nerangiai dryksėdavo man iš pas- 
kos, kol nuvargdavo. Tuomet išsitiesdavo ant žemės ir inkšda- 
vo. Ir aš jį nešdavau, kol vėl užsinorėdavo žemyn. Jis ėdė mė- 
sos konservus, lakė vandeny išplaktus pieno miltelius ir priei- 
davo, kai pašaukdavau. Per filmavimą paliktas palapinėje staug- 
davo iš nusivylimo. Naktį užšokdavo ant lovos ir miegodavo 
galvą pasidėjęs man ant krūtinės. Vieną paskutinių rytų dingo. 
Ieškojau jo ir šaukiau, - bet jis neatsirado. 

Ulsonas nufilmavo, ką norėjo, aš likau gyvas ir pirmą kartą 
per labai ilgą laiką turėjau kišenėj grynųjų. Keletas kreditorių 
atgavo savo pinigus, likusius prašvenčiau. 

Paskutinę dieną susirgau maliarija. Karštis trenkė galvon tar- 
tum kūju, ir aš parpuoliau ant tako netoli Tanos upės. Pusva- 
landį buvau be sąmonės ir gulėjau kliedėdamas. Paskui atsisto- 
jau ir patraukiau toliau. Karštis kilo ir krito ir, kai atsikapsčiau 
iki Mboganio, Farahas turėjo mane paguldyti. 

Kai po savaitės pasveikau, Farahas papasakojo, jog buvo ap- 
silankęs gubernatoriaus adjutantas pasiūlyti man dirbti safa- 
ryje vadovu turtingam amerikiečiui. Ničnieko neprisiminiau, 
bet Farahas tvirtino, kad aš kliedėdamas sutikęs ir pareiškęs, 
jog būsiąs pasirengęs atlikti užduotį jau kitą dieną. 

Nusijuokęs pasakiau, kad praradau geras pajamas. Tačiau 
Farahui pavykę safarį atidėti ir man teko rangytis iš lovos, išsi- 
valyti šautuvus, pasitaisyti medžioklės mokasinus ir sudaryti pir- 
kinių sąrašą. 

Buvau tapęs profesionaliu medžiotoju. 


20). 


Tanė grįžo Kenijon po kelių mėnesių, 1920-ųjų gruodį. Nuspren- 
džiau garbingai užbaigti mūsų bendrą ir savo, kaip fermerio, 
gyvenimą, o ne bėgti nuo jo ar leisti be pėdsako išnykti. Nors 
žinojau, kad ji atvyks su broliu Tomu ir kad šis gyvens Mboga- 
nyje perimdamas iš manęs atsakomybę už fermą, nuvažiavau į 
Mombasą jų sutikti. 

Prieš septynerius metus mes atvėrėm šią šalį kaip nuotykių 
knygą, viskas atrodė įmanoma, ir laisvei nebuvo ribų. Dabar 
visi keliai buvo užtverti, o aš tvirtai pasiryžęs nebesusigundyti 
savo ar Tanės svajonėm. Mano laisvė dabar priklausė ne nuo 
svajonių, 0 nuo žiaurių tikrovės sąlygų. Afrikoje galėjai gyventi 
tik kaip medžiotojas ir valkata. Laiške Tanei kaip mokėdamas 
aiškiau parengjiau ją faktui, jog esam priėję galą. 

Kai brolis su seserim išlipo krantan ir pamačiau juos žen- 
giančius muitinės link, jie atrodė lyg tiesiai iš viduramžių iško- 
pusi pora. Ji = gležna, tačiau valdinga kunigaikštienė, aukštuo- 
menės dama elegantiškais drabužiais. Jis - tamsiaplaukis au- 
galotas kardinolas, kalbantis apie moralę ir atsakomybę, bet 
turintis omeny valdžią. Jie buvo operos figūros apšviestoje sce- 
noje, ji - sopranas, jis - bosas. Ji teigė gyvenimą savo gabumais 
atverti duris ir nieko neteisti, jis gyvenimą neigė, uždarinėda- 
mas duris ir vis dėlto pasilikdamas teisę smerkti. 

Norėdamas parodyti, kokie rimti mano ketinimai, pigiame 
viešbutyje užsakiau tris vienutes. Tanė įsižeidė. Reikalavo, kad 
jai būtų leista miegoti viename kambaryje su „savo vyru“, ir 

atsisakė gyventi „pašiūrėje“. Pareiškė neketinanti aptarinėti 
ateities, kol neišspręstos šios elementarios problemos. Pama- 
niau, kad ji didinga, ir bemat sutikau su reikalavimais. Tomas 
įtariai dėbtelėjo, bet nesipriešino. 

Vėliau, per pietus, ji ėmė kurti nuostabų svajonių pasaulį, 
kuriame mes buvom princas su princese, gavę dovanų visą ka- 
ralystę bei gerą brolį kaip patarėją. Ji kalbėjo, kad sunkieji saus- 
ros metai baigėsi ir kavos kaina kyla. Mūsų skvoteriams naujo- 
je ir teisingoje Kenijoje seksis dar geriau, ir gyvensime apsupti 
didelės ir šiltos bendrystės. Viską pradėsim iš naujo, Mboganis 
vėl taps mūsų išsvajotais namais, o darbą fermoje praskaidrins 
draugai ir safaris. 

Sprendžiant iš Tomo veido, jos žodžiai lygiai sėkmingai galė- 
jo būti suprasti ir kaip pragaro baisybės. Bet jis nieko nesakė. 
Tanė atsigręžė į mane: ar aš nenorįs pradėti iš naujo? 

Klausimas buvo taip pateiktas, jog buvo tik vienas atsaky- 
mas. Vis dėlto aiškiai atsakiau „ne“! Pareiškiau, kad mūsų san- 
tuoka laikosi ant pernelyg netvirto pagrindo - daug lėmė ma- 
no neištikimybė ir jos ryšiai su Denisu, bet galbūt dar daugiau 
jos giminė, dariusi viską, kad atsikratytų manim ir apšmeižtų. 
Pareiškiau - ir Tanė vis labiau blyško, o jos akių kampučiai ner- 
vingai trūkčiojo, - kad ferma buvusi ekonominė ir agronominė 
nesėkmė. Ji niekad nebūsianti pelninga. Kad ir kaip gražiai žy- 
dėdavo kavamedžiai, sausra ir šalčiai viską sunaikindavo. Fer- 
ma įsikūrusi per aukštai ir kritulių itin stokojančioje vietovėje. 
Okė Burselis tai supratęs prieš daugelį metų. 

Tanė paklausė, ar aš nesusirgęs, ir pareikalavo šios temos 
nebeliesti. Tikėjausi, jog mane palaikys Tomas, bet jo neapy- 
kanta man pranoko abejones mūsų santuoka ir ferma. 

— Tu meluoji, kažką slepi, - pasakė jis, atsistojo ir nuėjo į 
savo kambarį. 

— Gerai, kad nusikratėm šiuo juodaskverniu, - tarė Tanė. - 
Eime pasilinksminti! 

Taip ir padarėm. Nuėjom į vienintelį miesto naktinį klubą, 

ten iki vėlyvos nakties šokom, gėrėm šampaną, valgėm austres 
ir rusiškus ikrus. Pasipasakojom vienas kitam, kas nutikę pas- 
kutiniuoju metu, ji juokėsi iš mūsų filmavimo safaryje ir manė, 
kad aš pasielgiau „nuostabiai“, paskolinęs Ulsono arklį. Ji pa- 
pasakojo apie varganą ir ligotą savo gyvenimą Danijoje bei lai- 
mingas valandėles su Denisu Anglijoje. Pasakiau, kad neturė- 
čiau nieko prieš vėl su juo susitikti. 

"Tanė ilgai ir įdėmiai mane stebėjo, netgi paglostė man veidą. 
Toks švelnumas viešoje vietoje buvo neįprastas. 

Pokalbį pratęsėm lovoje, kurioje gulėjome susikibę ranko- 
mis. Ar ji suprato, jog esam priėję galą, ar iš tikrųjų tikėjo nau- 
ja pradžia? Aš neklausiau, bet neturėjau nieko prieš paskutinį 
kartą suvaidinti su ja vedusį vyrą. 


Dėl Tomo negalėjau pasilikti fermoje vienu metu su juo. Vos 
mums atkakus, jis patikrino turtą ir priešais žydinčius kavame- 
džius ėmė postringauti apie šviesią fermos ateitį - su sąlyga, 
kad jai bus kompetentingai vadovaujama. Tuomet pasiūliau, 
kad jei jis esąs toks tikras, galėtų investuoti savo pinigus į Mbo- 
ganį, užuot pirkęs nuosavą fermą. Jis įkliuvo į spąstus. Vos po 
kelių dienų tasai idiotas tapo dalininku drauge su Tane ir jos 
giminėm. Laimė, man nebeliko vietos scenoje. 

Tanė atsisakė skirtis. 

— Tu pažadėjai niekad manęs nepalikti! - sušuko ji. 

— Žinau, - atsakiau, — taip daro visi besituokiantieji, O visi 
besiskiriantieji savo pažadą sulaužo. 

Vis dėlto keletą dienų pasilikau, kad savo džiaugsmui pasi- 
žiūrėčiau, kaip tamsos bijantis karo didvyris Tomas vakare kiū- 
tina miegoti į kiemo trobelę. Iš Faraho išgirdęs, kad Tomas iš- 
plepėjęs kreditoriams ir policijai apie mano keliones ir planus, 
nutariau atsikeršyti. Vieną vakarą jam mus palikus, ištykinau 
pro užpakalines duris ir jį prisivijau. Pridengtas tamsos ir krū- 
mų pamėgdžiojau leopardo kosulį ir sutraškinau šakas tarsi 
stambus žvėris. Jis sustojo pastiręs iš baimės, paskui pastatė 

žibintą, nusiėmė šautuvą ir paleido keletą šūvių mano pusėn. 
Aš buvau tai numatęs ir, šautuvui pakilus prie peties, prišokau 
prie medžio. Paskui jis skubriai nužingsniavo toliau, 0 aš nuse- 
kiau iš paskos ir suurzgiau it liūtas. Tamsa prarijo daugiau šū- 
vių, ir jis pasileido tekinas į savo trobelę. 

Šūviai pažadino visą fermą, aš vėl įslinkau į mūsų namą, kol 
atskubėjo Tanė, tarnai ir artimiausi kaimynai. Po pusvalandžio 
grįžę Tanė su Farahu sušnairavo į mane, sėdintį ir skaitantį prie- 
šais židinį. Paskui abu ėmė juoktis. Niekad nebuvau matęs Fa- 
raho šitaip juokiantis. 

Kitą dieną, gerokai prieš patekant saulei, įėjau pas Tanę, pa- 
žadinau ją ir paaiškinau turįs išvykti. Ji neklausė kur, tik papra- 
šė pasėdėti su ja valandėlę. 

— Tai pelnyta, - ištarė ir pakvietė dar sugrįžti. Aš pažadėjau. — 
Atvažiuok, kai bus Denisas, - pridūrė, ir aš linktelėjau. 

Paskui išsitraukiau dviratį ir myniau jį dvi valandas per tam- 
są be jokio Žiburio. 

Vos patekėjus saulei, pasiekiau Ingridos ir Žiji fermą. Gai- 
vus ryto oras, ryškiai geltonas nuo kylančios saulės, rodės su- 
darytas iš vandens garų. Mano skruostai buvo drėgni nuo ant 
šiltos odos iškritusios rasos. Palyginti su jų lūšna, Mboganis bu- 
vo rūmai. Sustojau per galelį nuo jų būsto, staiga susidrovėjęs. 
Dulkėse prie išorinių laiptų kapstėsi vištos, giedojo gaidys, ve- 
randoje rąžėsi du šunys, o į vištidę nutipeno basa dešimtmetė 
mergytė. Grįždama ji nešėsi rankose kiaušinių. Išėjo Žiji, prisi- 
dengė ranka nuo saulės ir apsidairė. Du pusplikiai rudi berniu- 
kai gelsvais kuodais nusekė paskui tėvą už kampo, kur visi su- 
stoję eilėn po nakties nusišlapino. Ingrida pasirodė plonu cha- 
latėliu ir šliūkštelėjo vandenį iš praustuvės. Cypsėdami nukul- 
dėjo keli viščiukai. Tarp vaikų išdygo juodas berniukas, nežinia 
kodėl tarsi iš šių namų. Visi sugrįžo, griaudėjo Žiji bosas, ir 
šviesūs vaikų balseliai tauškėjo per kits kitą. Iš kamino kilo dū- 
mai, šnypštė keptuvė, ir mane pasiekė kavos aromatas. 

Nedaug trūko, kad pasukčiau atgal. Pajutau, jog galiu kažką 

sugadinti tiek jiems, tiek sau pačiam. Kaip galėjo jų skurdas 
atrodyti toks pavydėtinas? Matyt, geriausia man jo nepažinti. 

Vienas šunų mane pastebėjo, ėmė loti ir urgzti. 

- Įeikit! - angliškai šūktelėjo Žiji. 

Man įžengus pakilo tiek Ingrida, tiek Žiji ir apkabino mane. 
Gavau pusryčių, o vaikai, sustoję pusračiu, žiūrėjo, kaip val- 
gau. Buvau didžiųjų dykrų didvyris. Jie parodė man žaislinius 
šautuvus ir automobilius, kuriuos pasidirbo iš medžio, ir prašė 
manęs ką nors papasakoti. Bet Žiji liepė jiems palaukti vakaro 
ir išvedė abu vyresnius vaikus į kitą kambarį ruošti pamokų. 
Jaunylis iškurnėjo su savo juoduoju draugu. 

Vos Žiji su Ingrida nusipirko fermą ir pradėjo auginti linus, 
Europoje smarkiai krito kainos. Jie nepardavė nė kilogramo. Pas- 
kui jie ėmėsi kiaulininkystės. Viskas sekėsi gerai, kol visos kiau- 
lės išdvėsė nuo kiaulių maro. Dabar jie augino daržoves, kurias 
Ingrida pardavinėjo Nairobyje. Žiji retkarčiais nušaudavo anti- 
lopę, kad turėtų mėsos, ir planavo imtis mišraus ūkio - auginti ir 
galvijus, ir kukurūzus. Nelaimės buvo jų kasdienybės dalis nely- 
ginant aušra ir saulėlydis ir, regis, ne itin juos veikdavo. 

Jie sutvarkė man mažą kambarėlį ir pasakė, kad galiu jame 
gyventi, kai nebūsiu išvykęs į safarį. Paklojau visus savo pinigus 
Ingridai ant delno ir pavadinau tai avansu. Protestuodama ji 
pareiškė, jog dėl pinigų ir verslo jie manim pasitikį. Po šių Žžo- 
džių visi trys sėdėjome tylėdami ir svarstydami, ką ji pasakė. 
Paskui pratrūkome juoku, ir aš paaiškinau, jog jie esą nepakar- 
tojami ne vienu atžvilgiu. 

Po pietų, užsisodinęs ant kelių du vaikus, turėjau papasakoti 
apie tą naktį, kai mudu su jų tėčiu gulėjom ant žemės, o liūtas 
uostinėjo mūsų sprandus, ir apie raganosį, kuriam paplekšno- 
jau per snukį ir kuris mane vijosi. 

Šis vakaras man tapo didesne pagunda nei visos Tanės sva- 
jonės. 

Kai prieš naktį atsiguliau, užmigau tarsi gyvame organizme. 
Lūšnelė braškėjo ir girgždėjo, vėjas švilpė, o lovos čežėjo. Lau- 


LENNART HAGERFORS Iš SVAJONĖ APIE NGONGĄ 181 


ke višta įspėjamai kudakavo prieš visus tropinės nakties gar- 
sus. Kažkas kosėjo, visur kvėpavo maži ir dideli kūnai, Ingrida 
su Žiji miegojo susiglaudę, vienas vaikų burbėjo per miegus, 
prie mažylio gulėjo ir murkė katė, vienas šunų sapnuodamas 
viauksėjo, kitas bilsnodamas nagais į medines grindis nuriseno 
ramesnėn kertėn. Maisto, žmonių ir gyvulių kvapai kybojo tarp 
sienų — ir visas namas kilojosi sunkiai ir giliai kvėpuodamas. 
Tarytum laivas namas sūpuodamas plukdė mus į nakties poilsį. 

Po metų Tanė man rašė, jog viską iškeistų, kad gautų pagy- 
venti senom nudėvėtom Ingridos suknelėm. 


Al: 


Dykros tapo mano namais ir mano darbo vieta. Ilsėdavaus Lind- 
striomų šeimynoje. 

Anglų pora, Benas ir Kuki Birkbekai, pasisamdė mane dvie- 
jų mėnesių safario ekspedicijai į Masajų rezervatą. Dienomis 
medžiodavome, vakarais gerdavome, kol Benas nusvirduoliuo- 
davo lovon. Tuomet tyliai suurkšdavau Kuki ir nueidavau savo 
palapinėn, mėgdžiodamas rujojantį liūtą. Ten palaukdavau, kar- 
tais minutę, kartais valandą. Kad ir kaip budriai gulėdavau, ji 
mane apstulbindavo, užgriūdama ant manęs nuogut nuogutė- 
lė. Sykį ji panoro, kad mes mylėtumėmės lovoj šalia knarkian- 
čio Beno - „vien iš įdomumo“. 

Abu mėnesius mane labiausiai stimuliavo, kad ji visą laiką 
buvo tokia meili Benui ir kad ne iš karto mane įsimylėjo. Jų 
santuoka buvo sėkmingesnė nei daugumos. Kuki turėjo savyje ' 
tiek daug meilės, kad jos užteko daugeliui. Iš pradžių ji pažaidė 
su manim, apuostė ir įvertino kvapą, - bet paskui nuėjo, paten- 
kinta ir pasitenkinusi, popinti Beno. Kuki buvo tarsi sukurta gy- 
venti šioje žemėje. Ji niekad nesusimąstydavo, gyveno lyg nie- 
kad nereikės mirti. Putni ir tvirta, tačiau nenutukusi, ji mėgo 
puoselėti savo kūną ir juokaudavo apie jo apvalias formas. Ma- 
ža mano sutiktų moterų gebėjo taip nežabotai mėgautis glamo- 
nėmis. Vaizdavaus, kaip ji visiškai pasenusi paliks šį pasaulį ly- 
giai nerūpestingai, tarytum užsidėdama elegantišką safario skry- 
bėlę, užsidegdama cigaretę ir greitai kyštelėdama man liežuvį. 

Bet ji šaudė it akla. Kai nusitaikydavo į antilopę, pabaidyda- 

vo grifus danguje. Paleidusi šūvį susiraukdavo gestikuliuoda- 
ma, jog apkurto. Jai nerūpėjo nudobti grobį. Juokdavosi iš sa- 
vo netaiklių šūvių ir neapstulbdavo dėl mano medžiotojo ga- 
bumų. Ją viliojo aplinkinis gyvenimas. „Man patinka tavo ju- 
desiai“, - kalbėdavo. Kai kapodavau žvėrį, ji stebėdavo mane. 
„Tavo stiprios rankos“, - tardavo, ir žvilgsnis apsunkdavo ir įkais- 
davo. 


Po safario atšventėm sugrįžimą dideliais priešpiečiais Mutai- 
goje. Be Kuki, Beno ir manęs, juose dalyvavo keletas kitų drau- 
gų. Jau buvom sulaukę karšto patiekalo, o Benas, kuris, ištiki- 
mas savo įpročiui, išgėrė porą taurelių dar prieš valgį, gerokai 
išmaukęs vyno. Smarkiai įraudęs jis triukšmingai ir išdidžiai pa- 
sakojo apie visus savo medžioklės žygdarbius. Tada pamačiau 
Tanę - ji privažiavo prie namo ir nerūpestingai pasistatė auto- 
mobilį. Pirmiausia prisiminiau, ką paskutinę safario dieną man 
šnipštelėjo Farahas: „Misteris Tomas yra papirkęs tarp virtuvės 
pagalbininkų šnipą“. 

Tanei įėjus, valgomojoje salėje visi nuščiuvo. Jos išvaizda ir 
laikysena rodė, kad mūsų laukia didelė drama. 

— Mano Žmona rengiasi sukelti skandalą, - pasakiau įspėda- 
mas susirinkusius. 

Ji laviravo pro stalus, visiems sekant ją žvilgsniais, žengė prie 
mūsų ir sustojo atsigręžusi į Beną. Garsiai rėkdama išpyškino, 
kad per dviejų menesių safarį aš su Kuki turėjęs meilės ryšį, 
kad jam turėtų užtekti proto sutvarkyti pasileidėlę savo žmoną 
ir kad ji tikisi jį pasielgsiant kaip vyrą ir imsiantis būtinų prie- 
monių. 

Paskui ji išplaukė 1š salės, sėdo į automobilį ir pranyko. Įsi- 
vyravo tyla, niekas nė nekrustelėdavo, netgi padavėjai sustingo 
nelyginant statulos su buteliais ar serviravimo dubenimis ran- 
kose. Beno skruostai nublyško. 

— Ar tai tiesa? — sušnypštė jis. 

— Mielas Benai, deja, tiesa, - atsakė Kuki. 

Keisčiausia, kad viskas vyko, tarsi manęs tenai nebūtų buvę. 
Niekas į mane neatsisuko, niekas man nieko nesakė, niekas 
manęs nekaltino! 

Benui pašoko pyktis ir, kai jis atsistojo, svečiai pakilo nuo ar- 
timiausių stalų ir pasislėpė. Jis pareikalavo, kad Kuki prieš visus 
atsiklauptų, išbučiuotų jam rankas ir atsiprašytų. Ji atsistojo, at- 
siprašė, bet nesutiko žemintis. Taip nutrūko jų santuoka. 

Eidamas iš restorano, Benas kūlė butelius ir taures. Jis elgė- 
si kaip senas raganosis, išbudintas iš perpietės snaudulio. Kuki 
puolė į ašaras, bandė ieškoti paguodos manyje, bet suprato, 
jog tai netinkama. Nuklupčiojo kiton pusėn ir tą patį vakarą 
traukiniu išvažiavo Mombason, kad paskui išplauktų į Angliją. 

Man atnešė desertą ir, kol jį valgiau, vyrai ir moterys, netgi 
nepažįstami, prieidavo ir uždėję man ant pečių rankas prisieki- 
nėdavo palaiką mano pusę. Vienas vyriškis, kurį tik prabėgom 
buvau susitikęs per priešpiečius pas gubernatorių, apkabino ma- 
ne ir pareiškė visad būsiąs mano bičiulis - tai yra, kol aš nelie- 
siąs jo Žmonos, pridūrė juokdamasis. Administratorius priėjęs 
su šypsena pareiškė, jog man nereikią rūpintis dėl sąskaitos, ją 
apmokėjęs misteris Birbekas kartu su atlyginimu už nuosto- 
lius. Konjaku prie kavos norįs pats pavaišinti. 

Išvažiavau iš Mutaigos keistai sumišusiais jausmais. Kad ir 
kur statyčiau koją, viskas lakstydavo į šipulius nuo katastrofų, 
bet aplink tankėdavo šildantis ir saugantis draugystės kiautas. 
Aplink mane nebesisukiojo nykūs ir šalti vėjai kaip anksčiau, 
einant dorovingu ir sunkiu keliu. Tanės giminėms, kuriems iš 
paskutiniųjų stengiaus įsiteikti, niekas netiko. Kenijos nauja- 
kuriams tiko viskas, kad ir ką daryčiau, ypač pražangos. 


Žiji mano dėlei nutiesė į savo namus tiesų kelią be apsauginių 
medžių. Jam buvo smagu sudaryti keblumų mano kreditoriams. 
Daugybę kartų mes iš tolo pamatydavome juos atvažiuojan- 
čius keliu, ir aš ramiausiai nueidavau pasislėpti miškan už na- 
mo. Lyjant kelias virsdavo upeliu, užsibaigiančiu milžinišku mo- 

lro klanu. Sykį ten įklimpo keletas prastos reputacijos palūki- 
ninkų ir Žiji turėjo nusileisti ir padėti jiems išsikrapštyti. Aš 
pritykinau taip arti, kad girdėjau Žiji apgailestaujant, jog ma- 
nęs nesą namie, nes aš puikiai gebąs traukti automobilius iš 
molynės. 

Vieną dieną, parsiradusi namo po apsilankymo Mboganyje, 
Ingrida parnešė Tanės raštelį. Mums būtina susitikti. Laiškas 
buvo niūrus, gyvai aprašyta tik mūsų susitikimo vieta: prie di- 
džiulio mums abiem pažįstamo medžio miške ties Mboganiu. 
Tomas su kreditoriais mums netrukdysią. Supratau, kad mūsų 
santuoka pagaliau baigėsi. 


Atkakau prie medžio miške mažiausiai pusvalandį prieš sutar- 
tą laiką. Atsilošęs į kamieną, užmigau. Kai prabudau ir pakė- 
liau akis, išvydau stipriai blyksint šviesą, srūvančią pro lapiją. 
Šviesos sraute šmėstelėjo Tanės veidas. Pasisakė ilgokai stovė- 
jusi mane stebėdama. 

— Tu gali miegoti bet kada ir bet kur, nors iš tikrųjų tau visai 
netrūksta miego, - pavydžiai tarė. 

Buvo smarkiai prisidažiusi ir apsitaisiusi satario kostiumu, kurį 
dėvėjo per mūsų pirmuosius safarius. Rankomis siūti jojiko auli- 
niai buvo nušveisti, o jos kvepalai mišo su sunkiais miško žemės 
ir puvėsių kvapais. Ji buvo tiek nervinga ir susikaupusi, tiek susi- 
jaudinusi ir liūdna. Jos nuotaika tarsi virpino krūmų lapus. 

Susiradom parvirtusį medžio kamieną ir atsisėdom. 

- Susitinkam paslapčia it pirmąkart įsimylėję, - konstatavo 
ji. - Visad turėtume taip susitikti. 

Ji nežinojo, kaip išdėstyti savo reikalą, ir nervingai čiupinėjo 
porą atsineštų laiškų. Jai nelengva apie tai kalbėti, paaiškino. 
Niekas iš tikrųjų nesusiklostė taip, kaip ji tikėjosi. Staiga ji at- 
sigręžė į mane ir suėmė delnais man galvą. 

— Būkime visiškai nuoširdūs, kalbėkim tiesą, - paprašė. Aš 
neprieštaravau. 

Vienas laiškas buvo nuo dėdės Ogės, kuris planavo atvažiuoti 

Kenijon ir gyventi su Tane. Laiškas buvo liūdnas - jis prašė 
manęs pasirašyti popierių, kuriuo įsipareigočiau niekad nebe- 
kelti kojos į Mboganį. Kad giminė ir toliau pumpuotų pinigus į 
fermą, Tomas su Karen privalo vieni imtis visos atsakomybės 
už veiklą, rašė jis. Prašė atleisti už tokį negarbingą pasiūlymą. 
Kiekvienoj formuluotėj jaučiau dėdės Ogės gėdą. Paėmiau 
plunksnakotį ir pasirašiau, kartu nusprendęs parašyti rūstų at- 
sakymą. Dėdė Ogė neatsikratys sąžinės priekaištų. 

Man pasirašius, Tanė ėmė vis karščiau tarškėti, jog aš tebesu 
labai laukiamas Mboganyje, tik ateity turįs lankytis, kai nebū- 
sią Tomo. 

Bakstelėjau į savo parašą ir paklausiau: 

— O kaip bus su tiesa? 

Ji suplojo rankomis. 

— Juk esama tiek daug tiesų, - atsakė, - ir reikia laikytis gy- 
venimiškiausios. 

Antrą laišką, kuriame spėjau esant skyrybų paraišką, mažne 
išplėšiau jai iš rankų. Ji nusigręžė. Perskaičiau laišką — ir pra- 
trūkau juoku. Jame Tomas saviškai dosniai siūlė man pirmos 
klasės bilietą į bet kurią žemės vietą, jei tik pasižadėsiu niekad 
nebekelti kojos į Keniją. 

Suplėšiau laišką. 

— Ar jis taip baisiai manęs bijo? 

Tanė linktelėjo galvą su ašaromis akyse. 

— "Tu statai į pavojų jo pasaulio sampratą. 

Stebėjausi, kaip ji ištveria. Ji paaiškino, jog jai reikią jo griežtų 
vertinimų, kad jos pačios mintys ir veiksmai pasirodytų daug 
turtingesni, atviresni. O be Tomo ji esanti vienišiausias žmogus 
visame pasaulyje. Visi nuo jos nusigręžę, visi, išskyrus Ingridą. 
Nairobyje ją sutikę žmonės nukreipią akis, jos niekad nekvie- 
čią pietų ir visi duodą jai suprasti, kad esanti šalta ir bejausmė. 
Ji žinanti, kalbėjo, kaip aš mylimas, jai pranešinėjama apie vi- 
sus, ieškančius mano draugystės, ji puikiai sušniukštinėjusi, kaip 
visi mielai atleidžia man klaidas. 

"—- Jei tu ką nors apgauni, įsigyji draugą visam gyvenimui. Jei 
aš kam nors neparodau pakankamai dėmesio, įsitaisau priešą 
visam gyvenimui. 

Ji puolė į ašaras ir susigūžė it mergytė, aprengta ir išdažyta 
kaip nuvytusi sportiška gražuolė. Apkabinau ją. 

— O Denisas? - paklausiau. 

Ji ištrūko man iš glėbio ir ėmė šmaikštim pliauškinti į tvirtą 
medžio kamieną. 

— Jis veik niekad neatvažiuoja ir pasirodo tik tada, kai jam 
patinka. 

Ji paaiškino, jog mudu skiriamės tuo, kad aš nuvyliau ją dėl 
neištikimybės su kitom moterim, o Denisas ją nuvylęs niekad 
jai neatsiverdamas, leisdamas dalytis su juo tik meniniais ir in- 
telektualiniais interesais. Jo gyvenimą kreipia tik jo asmeniniai 
impulsai. Sąžinė jam neegzistuoja. Bet ji mylinti mus abu, pa- 
sakė. 

— Tu meluoji, bet esi meilus ir rūpestingas, Denisas visad sa- 
ko tiesą, bet yra beširdis ir egoistas. "Iu esi šiltas šelmis, jis — 
šaltas angelas. 

Po valandėlės paklausiau, kas esanti ji. 

— Šaltas šelmis, - burbtelėjo ji. 

Abu prapliupome juoktis, ir aš ją vėl apkabinau. Paaiškinau, 
kodėl esanti šiltas angelas, kad yra iškilusi virš bet kokios su- 
menkusios ir bailios moralės, tačiau turinti atvirą širdį įgimtam 
žmogaus orumui ir tragedijai. Čiabuviai ją mylį. Be to, esanti 
meniškiausia mano kada nors sutikta asmenybė. Pasakiau, kad 
jei viskas nueitų vėjais ir viskas aplink ją sugriūtų, ji galėtų ta- 
pyti arba rašyti. 

Ji išklausė mane, linktelėjo galvą ir įkišusi ranką už marški- 
nių uždėjo man ant krūtinės kaip vaikas, griebiantis už rankos. 
Tai nebuvo geismo gestas. | 

— Tu visad šiltas ir tavo tvirti raumenys visad minkšti, kai juos 
čiupinėji. 

Ji apgailestavo buvusi „sukempusi žmona“ ir pareiškė, kad 

duotų man visišką laisvę - ir laisvę turėti greta bet kokių mote- 
rų, Jei pasilikčiau santuokoj. „Jei tik tvarkytumeis diskretiškai“. 

Neįstengiau prabilti apie skyrybas. Prieš mums atsisveikinant, 
buvau pakviestas pietų į Mboganį. Ji pasistengsianti, kad tą die- 
ną galėtų drauge būti ir Denisas. 

— Atsivesk Kuki, jei nori, - pridūrė ji. 

Lyg tarp kitko atsiprašė dėl scenos Mutaigoje. Švelniai pa- 
bučiavo ir su nuostaba konstatavo, kad nepaisant visos virtinės 
katastrofų mane susitikus jai pasitaisiusi nuotaika. 

Mindamas dviratį atgal pas Lindstriomus, jaučiausi lyg būčiau 

susitikęs ne vieną asmenį, 0 visą grupę originalių žmonių. Tanė 
turėjo tiek daug ir tiek prieštaringų gabumų, kad jie plūdo per 
kraštus, ir nežinodavai, kaip elgtis su jų likučiais. Galbūt vadas 
Kinandžui būtų pasakęs, kad baronienė Bliksen - vienintelis žmo- 
gus, gebantis vienu metu gyventi daugybėje vietų. 
Po kelių mėnesių Kuki vėl buvo Kenijoje. Ji susirado mane pas 
Lindstriomus ir papasakojo, kad Benas prašęs ją grįžti. Verk- 
damas jis stovėjęs Mombasos krantinėje su pilnu glėbiu dova- 
nų ir priminęs jai, kad, be jo turto, būtų visiška vargšė. Ji atsa- 
kiusi, jog Anglijoje praleistus mėnesius galvojusi apie Bliksą ir 
Beno milijonai negalį nuslopinti to ilgesio. 

Parodžiau Kuki laišką nuo Britos, paskutinį kartą prašan- 
čios parvažiuoti Švedijon ir su ja susituokti. Antraip ji ištekė- 
sianti už ištikimai ją merginančio kavalieriaus. Atsisakydamas 
jos, atsisakysiu ir jos turtų bei saugaus gyvenimo. Kuki tik nusi- 
juokė ir ėmė atseginėti man marškinius. 

— Tu ne toks žmogus, kad rinktumeis patogumą ir turtus. 


Drauge su meiluže buvau pakviestas namo pas žmoną, pas ku- 
rią lankėsi jos meilužis. Tai reiškia, kad grįžau kaip svečias į 
savo paties namus, kuriuos kažkada nupirkau ir prižiūrėjau, 
nors raštiškai buvau pasižadėjęs niekad nebekelti ten kojos. Kas 
nors panašaus galėjo nutikti tik Kenijoje. 

"Kuki buvo linksma ir išsipusčiusi kaip niekad anksčiau. Ji 
juokėsi iš manęs, apsivilkusio išeiginį kostiumą. Pasiskolinau 
automobilį ir pirmąsyk per ilgą laiką spjoviau į kreditorius. "Io- 
mas buvo išvykęs į safarį, ir Denisas savaitę gyveno Mbogany- 
je. Laukė kuklūs pietūs tik mums keturiems. 

"Tanė su Denisu išėjo mūsų pasitikti. Kadangi aš vienintelis 
visus pažinojau, turėjau vienus kitiems pristatyti. Tai buvo spon- 
taniškas kardo kirtis per visas tradicijas. 

— Čia Kuki Birkbek, mano meilužė, o štai čia mano žmona 
baronienė Bliksen, o šalia jos stovi ne kas kitas, kaip jos meilu- 
žis, The Honorable Denys Finch-Hatton. 

Tanė išblyško, bet Denisas tik kreivai šyptelėjo. Tai buvo jo 
atvirumas. Tačiau padėtį išgelbėjo Kuki. Jos nuoširdus juokas 
buvo toks užkrečiamas, kad Denisas greit pakomentavo: 

— Viena didelė ir laiminga šeima, ar ne? 

Paskui pasiūlė jai ranką ir nusivedė į namą. Mane pro mūsų 
namo duris įsivedė mano paties žmona. 

— Ar nenorėtum, kad tau aprodyčiau namą? - paklausė ji 
linksmai ir nerūpestingai. 

Perėjom namą. Kone viskas buvo kaip ir anksčiau, tik Deni- 
sas užėmęs mano kambarį ir susidėjęs ten daiktus. 

— Ar tau jauku? - paklausiau. 

Jis linktelėjo galvą. 

— Gera lova, gardus valgis, patrauklios pramogos. 

Kai įspėjau: „Saugokis, Tomas tave išgins“, man buvo atsaky- 
ta: „Jokio pavojaus, aš jį vakar išgrūdau“. Net Tanė susijuokė. 

Per pietus atmosfera buvo skaidri, giedra ir labai linksma. 
Viskas buvo leidžiama - išskyrus kvailystes. Užtat nutariau pa- 
tylėti, bet klausiausi susidomėjęs. Maistas atitiko prancūzų gur- 
manų klasę. Vynai brangiausi, kokius tik galima gauti. Žodžiai 
lakiojo oru it besisukiojantys peiliai ir smigdavo tiesiai į taikinį. 
Kuki sėdėjo įtempusi visas jusles ir sekė pokalbį vis labiau ža- 
vėdamasi. Tarp Tanės ir Deniso vyko žodžių dvikova be apsau- 
ginės aprangos Ir su aštriais kardais. Buvo pristatoma ir apta- 

rinėjama Europos politika, dailė, literatūra ir muzika. Deni- 
sas, tarp kitko, papasakojo apie baletą, kuris vadinosi „Pet- 
ruška“, ir tuoj pat prašneko, kaip svarbu nešioti bukanosius 
batus, kad sustiprėtų pėdos ir galėtum vaikščioti kaip masa- 
jai. Tanė pasakojo skandinavų sagas ir deklamavo ilgus eilė- 
raščius, Denisas juos analizavo ir paaiškindavo keliais žodžiais. 
Kuki taip nuoširdžiai sudainavo banalią miuzikholo dainą, kad 
susilaukė plojimų. 

Geriant kavą, Denisas pasipasakojo išmokęs skraidyti. Ap- 
sakė galvos svaigulį, kurį pajunti pakilęs nuo Žemės ir tapęs 
vieninteliu kosminių erdvių šeimininku. Gyvenimas įgyjąs tik- 
rąsias proporcijas. 

— Esi visiškai vienas, tačiau matai visa, kas dedasi tarp dan- 
gaus ir žemės. 

Jis pavartojo Žodį „omnipotentas“ ir pavaizdavo savo meilę 
gyvenimui žvelgiant iš dangaus. 

Po jo Žodžių pajutęs nerimą ir pyktį atsistojau ir, Žinoma, 
išpyškinau nuvalkiotą tiesą: 

— Jei žmogui būtų buvę skirta skraidyti, mes gimtume su 
sparnais. 

— Tauškalai! Jei mums būtų buvę skirta šaudyti Žvėris, gimtu- 
me su šautuvo vamzdžiu vietoj rankos, - iššnypštė Denisas. Ma- 
no abejonės jam pasirodė keistos. 

Po tylos valandėlės Tanė pasakė: 

- Anksčiau drąsuoliai nuskęsdavo jūroje, dabar jie krinta iš 
dangaus. 

Denisas atsakė, jog visų svarbiausia gyvenime - pasiruošti 
mirti. 

Vienintelį sykį strigo mūsų santykiai. Denisas papasakojo, 
kaip medžiojant labai nutolusioje ir nepraeinamoje vietovėje 
jį pasivijęs Žinianešys, bėgęs visą savaitę, kad įteiktų jam laiš- 
ką. Laiške nuo draugo iš Kenijos buvo klausiama: „Ar žinai 
Džordžo Robinsono adresą?“ Jis parašęs ant popieriaus at- 
sakymą ir išsiuntęs bėgiką atgal, šis bėgęs su trumpu atsaku 

dar savaitę. Ant popieriaus buvęs žodis „Taip“. Visiems kitiems 
juokiantis, aš išlikau rimtas. Jie nutilo ir sušnairavo į mane. 
Pasakiau ne visai suprantąs humorą dvi savaites bėgti dėl atsa- 
kymo „Taip“. 

Vėliau Denisas pasivadino mane į šalį ir paklausė, kaip jau- 
čiasi profesionalus medžiotojas. 

— Bloga lova, negardus valgis, nevykusios pramogos, - atsa- 
kiau. 

Iš savo patirties suprantąs, tarė jis, jog iki artimiausios ope- 
ros ten toli, bet jam įdomu, kaip aš ištveriu medžioklę su tur- 
tingais, nenuovokiais klientais, kurie kelia neprotingus reika- 
lavimus ir dykrose elgiasi lyg idiotai. 

— Toks mano darbas, - atsakiau. 

Valandėlę jis tylėjo, paskui rimtu balsu paklausė - ir aš pasi- 
jutau pagerbtas, kad jis prašo patarimo: 

— Kaip manai, ar aš susidoročiau? 

Atsakiau, kad jis susidorotų su viskuo, išskyrus kaip tik šitą 
savaites, kartais mėnesius trunkantį bendravimą su klientais. 
Jis paklausė, kodėl. 

— "Tu esi aristokratiškas snobas, 0 jie — neseniai praturtėję 
pagyrūnai. 

Jis mąsliai pažvelgė į mane ir paklausė, ar reikalaujama gu- 
lėti su pagyrūnų Žmonomis. 

— Ne, - atsakiau, - bet tai palengvina abiejų pusių santykius. 

Jis susijuokė, uždėjo ranką man ant peties, pasakė „ačiū“ ir 
grįžo prie damų. 

Važiuojant automobiliu atgal, buvau visiškai pribaigtas. Dau- 
giau jokių aštrių replikų! Kuki atsiduso: 

— Buvo nuostabu, tačiau nusivariau, stypsodama ant pirštų 
visą vakarą. Ir ko Žmonės čia, Kenijoje, jų bijo! 

Visą kelią iki „Norfolko“, kur nakvojome, šėlome it vaikai, 
Dainavome, laidėme nevykusius sąmojus ir pasakojome įžū- 
lias istorijas. Galop ėmėm rungtyniauti, katras kvailiausiai at- 
sikirsim. 


ŽŽ. 


Daug dienų gyvenau tamsoje šulinio dugne. Kuki buvo šviesos 
spindulys, kuris prasismelkdavo bedugnėn ir užkliudydavo ma- 
ne. Nežinojau, iš kur užgriuvo toji tamsa. Ar buvau narvelyje 
įkalinta laukinė antis, ar nuolat bėganti ir nerandanti vietos 
nutūpti? 

Bandžiau įsiteigti, kad esu gyvūnas, kuriam pakanka atsitik- 
tinių poilsiaviečių. Tačiau vis labiau troškau padaryti jas nuola- 
tines. 

Kuki užsidirbdavo kasdienę duoną rašydama „Daily Ex- 
press“ paskalų skiltį. Jei anglų lordas Mutaigos klube iš šau- 
tuvo pataikydavo į butelį, duonos jai užtekdavo dviem savai- 
tėms. Ji itin sumaniai gebėdavo pasijuokti iš savo paviršuti- 
niškų straipsnių. 

Kailiai, dramblio kaulas ir mėsa. Kol ji gurkšnodavo šampa- 
ną ir užrašinėdavo aukštuomenės pražangas, aš medžiodavau 
vienas-su Simba ir Džuma. Karštis veržė smilkinius, savanos 
žolė buvo šiurkštesnė nei kada nors anksčiau, oras nutykęs. Ma- 
tydavau daugiau bjaurių marabu ir grifų nei paprastai. Kai pa- 
siekęs kalvelę atsisėsdavau figmedžio šešėly, gerklę užspaus- 
davo rauda. Dažnai painiodavau liūdesį su karščiavimu. Me- 
džiojau gremėzdiškai, paniuręs, be džiaugsmo. 

Sužeistas buivolas nudujo į krūmus. Jis laukė manęs. Labiau- 
siai būčiau meilijęs palikti jį likimo valiai. Dyrinau į krūmus 
suirzęs ir nerangus. Tiek Džuma, tiek Simba kratė galvas. Atsi- 
tiktinai buivolą pamačiau anksčiau nei jis mane. Stovėjo visiš- 

kai ramiai prie eukalipto šnopuodamas, o po drėgnom šner- 
vėm, ant kurių šokinėjo saulės zuikutis, matėsi liežuvis. Iš snu- 
kio dribo putos. Buivolas buvo juodas ir kompaktiškas. Aplink 
tvyrojo tyla, pragysdavo paukštis, nutildavo, vėl pragysdavo. 
Troškau išsidanginti ir nesumojau, ką man daryti. Ko laukia jis, 
ko laukiu aš? Buvau nepaslankesnis už buivolą, jis kovojo dėl 
savo gyvybės, o aš ne. Jo žvilgsnis buvo tamsi drėgna skylė. 

Ir šit stambus kūnas krūptelėjo, buivolas mane pamatė. Aki- 
mirksniu metėsi manęs link, ir aš norėjau leisti jam pribėgti, 
norėjau pajusti milžinišką jo jėgą. Nuaidėjo šūvis, žvėries kojos 
sulinko, o snukis išvarė vagą dulkėse. Porą metrų nuo manęs 
jis paskutinį kartą pakėlė galvą ir piktai užbaubė. Protestuoda- 
mas prieš savo likimą, trenkė galvą į žemę ir pastipo. Nusvie- 
džiau įkaitusį šautuvą, keikdamas savo refleksus. 


Kuki pavyko pasiekti mane laišku indų krautuvėlėje, kur palik- 
davau dvokiančius kailius ir apsipirkdavau. Kas trečią dieną 
gulėdavau sirgdamas maliarija ir filarija, kūnu šliaužiojo kir- 
minai ir vieną dieną nutraukiau vieną, sliuogiantį pro akies 
obuolį. Bet kaip paaiškinti žaizdas, sąnarių uždegimą, nutirpi- 
mą ir sąstingį? Kiekvienam masajui aišku, jog tai antroji sifilio 
stadija. Matyt, pirmąją peršokau iš gryno išsiblaškymo! 
Vaduodamasis mirtimi su keturiasdešimčia laipsnių karščio, 
perskaičiau, kad Kuki nusipirko naujus krokodilo odos batus ir 
kad gubernatorius Korindonas pavaišinęs ją pietumis. Ji rašė, 
kad Korindonas pasiūlęs mums apsigyventi jo rezidencijoje ir 
kad jis suradęs du naujus ekscentriškus milijonierius, norinčius 
leistis į safarį su „garsiuoju švedų baronu“. Didelė alga kiaurus 
metus! Žarnų turinys švirkštelėjo į kelnes, ir aš susivėmiau. Pas- 
kui mėginau perskaityti paskutinio Kuki straipsnio kopiją apie 
tai, kas į ką šaudą akimis. Nakties poilsiu mėgavausi tarp savo 
išmatų. | 
Vidurnaktį prabudau ir išvydau ant lovos krašto sėdint Han- 
są, vilkintį puošnią uniformą. Jis linksmai pažvelgė į mane ir 

krestelėjo galvą. Paskui paplekšnojo man per šlaunį ir išėjo. 
Šūktelėjau jam pavymui, bet atėjo tik Simba ir davė atsigerti. 

Mane jaudino, kad Hansas pasiėmė kažką reikalinga jo bū- 
simam gyvenimui, be ko negalėčiau gyventi. 

Rytojaus rytą nebekarščiavau, bet buvau toks silpnas, jog at- 
sisėdęs drebėjau. Iš burnos iškrito dantis, staiga pajutau bur- 
nos ir viso kūno smarvę. Nušliaužiau prie upelio, kur gulėjau 
valandą ir leidausi švariai nuskalaujamas drungno vandens. 

Kitą dieną patraukiau ieškoti dramblio kaulo. Iš pradžių 
drambliai, milijonieriai palauks. Buvau pavargęs nuo skolų, pa- 
vargęs būti pagyvenęs, atstumtas juokdarys byrančiais danti- 
mis. Pavargęs ristis žemyn, pribaigtas atsainiai paauksuoto skur- 
do. Laisvė, atsiverianti į visas keturias pasaulio šalis ir niekad 
nesutinkanti pasipriešinimo, tebuvo tuštuma ir vienatvė. Nuo- 
lat besimainantis horizontas virsdavo kalėjimo grotomis. 


Vėlų vakarą, vos atkutęs po karščio priepuolio, sėdėjau prie- 
šais palapinę. Oras buvo vėsus, aš - sotus po gausios vakarie- 
nės, švarus po maudynės upėje ir kiek įkaušęs po kelių taure- 
lių. Su manim sėdėjo Džuma ir Simba, tylūs ir kantrūs. Mėnuo 
švietė taip stipriai, jog lauke galėjai skaityti be lempos. Pašėlu- 
siai čirškė svirpliai ir kurkė kukutės. Nuo upės mažumą pa- 
dvelkdavo plėkais - mėnesienos take ten prunkštė begemotai. 
Umiai pajutau didelį dėkingumą, jog esu būtent šioje vietoje. 

- Jūs puikūs vyrai, - pasakiau palydovams. Jie atitarė garsiai 
bambėdami. 


Dvi dienas ėjom kelių dramblių pėdsakais. Šie žvėrys greitai 
juda didžiulėmis teritorijomis. Vieno iš jų pėdos atspaudas bu- 
vo toks didelis, kad mane sudomino jo iltys. Vidurdienį, per 
pačią kaitrą, juos pasivijome. Viena milžino iltis tikriausiai svėrė 
penkiasdešimt kilogramų. Kiek tolėliau vaikštinėjo dar du ma- 
žesni drambliai kone visai be ilčių. Milžinui braunantis pro krū- 
mus, aplinkui braškėjo ir pyškėjo. Negalėjau jo apsėlinti ir pa- 

sitikti išlendančio iš krūmų, nes būtų mane užuodęs. Reikėjo 
užklupti iš nugaros. 

Kiekvienąkart medžiojant dramblius, man skausmingai ro- 
dydavos, tarsi būčiau per daug prisispaudęs prie žemės. Žvilgs- 
nis ir šautuvo vamzdis nukreipti viršun lyg medžiojant paukš- 
čius. Visos proporcijos absurdiškos. Žvėrys it pilka siena. Jie 
netgi buvo per stambūs tiems medžiams ir krūmams, kuriuos 
draskė ir ėdė. Kai prie jų priartėdavai, jie tapdavo triukšmin- 
gais prieštvaniniais žvėrimis, netyčia papuolusiais į per mažą 
planetą. Kai jie suviksendavo ausimis, smarkiai driokstelėda- 
vo, išmatos sunkiai pliumpsėdavo ant žemės - nuaidėdavo tar- 
si iš didelio aukščio iškrėtus vežimėlį mėšlo, - dujas išleisdavo 
su griausmu, o pilvų gurgesys būdavo girdimas iš labai toli. Gar- 
siai pūkšdami, jie užsipūsdavo ant nugaros žemių, o kai užtri- 
mituodavo, visad krūptelėdavai nustebintas stipraus garso. 

Džuma tučtuojau prisėlino man iš už nugaros, ir mudu ėmėm 
ieškoti spragos augalijoje, pro kurią galėčiau paleisti kulką 
drambliui į ausį. Iš taip arti privalai gerai pataikyti, nes retai 
randasi galimybė dar vienam šūviui. Dramblys visą laiką krutė- 
jo ir buvo pridengtas šakų ir krūmų. Paskui sustojo — galbūt 
pasisuko vėjas ir jis užuodė mūsų kvapą, - ir mes atsargiai Žen- 
gėm dar keletą žingsnių jo linkui. Tarp dviejų medžių vainikų 
apsinuogino visa galva, pasislėpęs už medelio uždėjau šautuvą 
ant šakos. Džuma nekantriai šūktelėjo: „Šauk!“, dramblys jį 
išgirdo, apsisuko ir metėsi ant mūsų. 

"Šoviau jam kakton, čiupau šautuvą ir šokau šalin, bet suklu- 
pau ir vos už kelių metrų griuvau. Dramblys pribėgo prie me- 
džio, kur ką tik stovėjau, apuostė Žievę, išrovė su visom šak- 
nim, trenkė žemėn, atsiklaupė ir suvarė milžiniškas iltis į žemę 
abipus kamieno. Paskui atsikėlė, su neapykanta dėbtelėjo ma- 
žomis paršo akutėmis į medį ir braškėdamas dingo. 

Kai atkūrė Džuma su Simba, aš tebesėdėjau ant žemės. Pir- 
mąsyk per visą medžioklę man drebėjo rankos ir krėtė šaltis. 
Jaučiau ne baimę, ji apimdavo mane daugybę kartų anksčiau, 

buvau labai susikrimtęs. Niekad nepasitaikydavo, kad nesekčiau 
paskui sužeistą Žvėrį ir nepaleisčiau į jį pribaigiančio šūvio - tai 
buvo garbės reikalas, bet šįsyk nepajėgiau. Vos įstengiau atsi- 
stoti. Grįždami į stovyklą už puskilometrio pamatėm nedidelę 
buivolų bandą. Žvėrių vaizdas vėl sukėlė man drebulį. 

Tik po dviejų dienų atsigavau nuo šoko. Paskui nušoviau dar 
keletą dramblių ir parėjau su dramblio kaulu į Nairobį. Aštuo- 
ni nešėjai, po vieną kiekvienai ilčiai. 

Kuki atsitiktinai pamatė mane pareinantį. Nespėjau nei nu- 
siprausti, nei užvalgyti. 

— Dykrų klajūnas! Vis dėlto matyti, kad esi baronas. Ne tik 
žengi kaip liūtas, bet ir juo atsiduodi! - šūktelėjo ji ir prisiglau- 
dė veidu man prie kaklo. 


Ža 


Ingrida atsistojo nuo kėdės ir atsisėdo ant verandos laiptų. Dū- 
saudama ji žvelgė į Kilimandžaro ir Meraus kalnų viršūnes, it 
miražas iškilusias migloje ir apšviestas besileidžiančios saulės. 

— Brurai, ar dabar parėjai namo? 

Iš to aukščio, kur stovėjo mūsų namas, prieš akis sušmėžuo- 
davo ir Manjaros ežeras į šiaurę bei Hanango kalnas į pietus. 

— Senstu, - atsakiau. 

Žemiau verandos Kuki ir Žiji su Lindstriomų vaikais žaidė 
futbolą. Žiji grįžo verandon ir uždusęs sudribo ant kėdės, o 
Kuki tebežaidė. 

— Klausiau ne tavo amžiaus. 

Aš pakilau, įsipyliau dar vieną taurelę ir atsisėdau prie In- 
gridos. 

— Juk aš nesu Singu žemės valdų savininkas. Jos priklauso 
Dikui Kuperiui. Mano namai ten, kur Kuki. 


Užtat man priklausė Ilendhuko ferma Meraus kalno šlaite, Tan- 
ganijikoje, tačiau tik trumpai. Vaikystė mane išmokė: žemė yra 
vienintelė pastovi vertybė. Todėl niekad neįsigijau žemės. 
Darbo metai dykrose darė mane laimingą, bet ši laimė siur- 
bė jėgas. Perėjau Afriką skersai ir išilgai, atogrąžų miškai ir 
dykumos iščiulpė iš manęs jaunystę. Sekiau laukinių gyvūnų 
pėdomis ir juos šaudžiau, dažnai bėgdavau nuo puolančių žvė- 
rių. Skyrybas su Tane jaučiau lyg išpjautą organą. Fantominiai 
skausmai - kenčiau nuo kažko laimingai palikto už nugaros. 

Vieną rytą prabudau ir suabejojau, ar išties esu nesužeidžia- 
mas. Veidrodyje pamačiau, kad mano apvalūs skruostai apsunkę 
ir mažumėlę įkritę. 

Tačiau plūkiava pripildydavo piniginę. Motinos Klaros pali- 
kimas pagaliau išvadavo mane iš skolų, ir aš nusipirkau gražes- 
nę fermą, nei gali patikėti. Namai savoj žemėj su Kuki, kaip 
žmona, nuramintų mano protą. Supamasis krėslas Bliksui! 

Bet negalėjau gauti abiejų kartu, o Kuki troškau labiau nei 
fermos. Liūdnai šypsodama ji paaiškino, kad neužtenką, jog aš 
nebeturiu skolų, jai reikią pinigų banke norint su manim susi- 
tuokti. 

- Žinai, kaip yra: neturtinga mergaitė turi savim pasirūpinti. 

Aš pardaviau Ilendhuką, parodžiau jai taupomąją knygelę ir 
kontraktą su Diku, kuriame buvo parašyta, kad esu priimamas 
tarnauti kaip valdytojas jo Singu žemės valdų fermoje ir gaunu 
leidimą tuo pat metu dirbti safario ekspedicijose. Kuki iškėlė 
nykštį, parplaukėme jūra į Švediją, aš susidėjau naujus dantis, 
ir Helsinborge susituokėm. Keli laikraščiai rašė apie mūsų ves- 
tuves. Stulbinanti rašinių naujiena buvo ta, kad Kuki buvo va- 
dinama baroniene Bliksen. Titulas ir vardas turėjo sudrebinti 
Ngongo kalnų žemę. 

Savo gyvenimo sutvarkymas gali būti toks pat žlugdantis pro- 
cesas kaip ir jo griovimas. 


Prieš pietus mudu su Žiji skubėjom pastatyti porą palapinių, 
kol per daug neįkaito. Žinoma, Lindstriomai atsikėlė į mūsų 
apylinkę, bet svečiuodamiesi jie pasirinko pernakvoti. Ateinan- 
čią naktį mūsų fermoj su šeimomis nakvos daug draugų, nusi- 
pirkusių fermas aplink Arušą: grafas Piteris Malkomas Kingas, 
olandas van Versleisas ir švedai Lalė Ekmanas, mano sūnėnas 
Karlas Frederikas, dirbantis pas Ekmaną, Okė Burselis, taip 
pat mano bičiulis bei medžioklės draugas Dikas Kuperis. Mes 
kepsime ant laužo šerną ir trauksim tėviškės dainas. 

Po priešpiečių visi, išskyrus mane, išvažiavo į Babačio kai- 

mą. Kuki su Lindstriomais turėjo sutikti svečius, Kuki pavai- 
šinti juos taurele nuosavoj „Figmedžio“ smuklėj, kurią gavo 
kaip vestuvinę dovaną iš draugės amerikietės. Ta proga ji pasi- 
naudojo ir norėdama patikrinti, ar barmenas, užsispyręs ško- 
tas Džokas Duglas pats vienas neišgėręs visų atsargų. Europie- 
tiška smuklė, įsikūrusi Afrikos kaimelyje toli dykrose svečių su- 
silaukdavo ne kiekvieną savaitę. Bet jiems pasirodžius, smuklė 
prigužėjo žmonių, ir prekyba ėjo kaip iš pypkės. 

Aš nusprendžiau likti namie, kad pasirengčiau puotai. Kuki 
pasivedė mane į šalį, paėmė už rankos ir pasakė, kad jei man 
pavyks ištverti, kol jie sugrįš, ji pažadanti, jog viskas bus gerai. 

— O kas yra negerai? - paklausiau. 

- Šito net tu nežinai, - atsakė ji ir suspaudė man galvą del- 
nais. - Bet tūno čia! - pridūrė ir barkštelėjo man krūtinėn. 

Jiems išvažiavus stojo tyla, nors buvo vidurdienis. Man ding- 
telėjo, kad yra pasilikęs kuris nors iš Lindstriomų vaikų ir šū- 
kaudamas ėmiau ieškoti. Tačiau radau tik tarną, kuris patiki- 
no, jog visi vaikai išvažiavę kartu. Prinešiau malkų laužui ir su- 
variau žemėn du kuolus abipus malkų krūvos. Jų viršuje buvo 
dvišakumos iešmui su šernu padėti. Tačiau nerimo ir ilgesio 
negalėjau atsikratyti. Palikau darbus ir puoliau į namus, - jie 
buvo tušti. Už namo kampo - tuščia. Pašiūrėj, kur kybojo šer- 
nas — tuščia. 

Kol šalia būdavo Kuki arba kai būdavau apsuptas žmonių 
safario ekspedicijoje, nematomas prašalaitis nesirodydavo. Bet 
kai likdavau vienas, jis dažnai glūdėdavo netoliese nelyginant 
ore pakibęs kaltinimas. 

Paprašiau tarną padėti man išnešti vonią iš sandėliuko, kur 
paprastai maudydavosi Kuki, ir pastatyti ją prie trumposios na- 
mo sienos. Jis pripylė ją vandens, kol dar sykį apieškojau na- 
mą. Radau tik nuo lentynos nukritusią Hanso ir Britos vestu- 
vių nuotrauką. | 

Drungno vandens vonia stovėjo saulėje ir aš jon panirau, at- 
sigręžęs į Kilimandžarą ir apsitaisęs tik skrybėle. Porą kartų 

buvau užkopęs šio kalno šlaitais. Jie buvo turtingi laukinių gyvū- 
nų ir gražūs. Prisiminiau miško progumą, kurion įsėlinau me- 
džiodamas buivolą. Kitapus pamiškėj stovėjo dvi baikščios ir ne- 
paprastai dailios antilopės bongo, vidur pievos taikiai ganėsi ke- 
lios buivolų patelės su šokinėjančiais jaunikliais. Po valandėlės 
Kaip ir aš, jis Žiūrėjo į žolėdžius, bet, regis, neplanavo medžioti. 
Neprisiverčiau šauti ne vengdamas žudyti rojuje, bet gėdydama- 
sis šūviu sutrikdyti tos vietos ramybę. Tai buvo vienas pirmųjų 
ženklų. Jau kadai matydavau, kaip seni tiek juodieji, tiek baltieji 
medžiotojai su noru prisijungia prie išvykos į laukus, bet vengia 
paleisti šūvį. Jie bemeilija sėdėti ir stebėti žvėris. 

Kilimandžaras suposi ant šilumos bangų, aš užsimerkiau ir 
užsnūdau, valandėlę miegojau. Pabudau besvoris. Vanduo bu- 
vo tos pačios temperatūros kaip mano kūnas ir, kai užsimerk- 
davau ir ramiai gulėdavau, sunku būdavo nuspręsti, kokioj ap- 
linkoj atsidūriau. Sąmonę apleido visos mintys, vaizdai ir jaus- 
mai. Gulėjau visiškai ramiai - tuščias, nuogas ir plevenantis. 

Galop smegenyse trykštelėjo šaltinio gyslelė - ne kaip min- 
tis, jausmas ar kūno pojūtis. Greičiau kaip baisaus būties trum- 
pumo ir beprasmybės nuojauta. Laikas bėga nepalenkiamai, 
nieko nepalikdamas. Ir nieko negali padaryti. 

Išlipau iš vonios ir nuogas nuėjau į namą. Ten pasistačiau 
tris veidrodžius - jie leido man pažvelgti į save iš trijų skirtingų 
kampų. Jau seniai nebuvau apžiūrinėjęs savo kūno veidrodyje. 
Sausgyslės ir raumenynas buvo savo vietoje, tačiau tarytum at- 
sitolinę ar poilsio būsenoje taupą jėgas, kol jų labiau prireiks. 
Tebebuvau tvirtas ir raumeningas, bet oda mažumą apdribo. 
Sužnybus ties šonkauliais, raumuo tarp kaulo ir odos rodyda- 
vos netekęs dalies savo tamprumo. Plaštakose vis dar jaučiau 
svorį ir jėgą, galbūt net labiau nei anksčiau. Plaštakos sensta 
oriai. Po bamba pilvas pradėjęs vos pastebimai dubti. Pečiai 
kiek apvalesni, nei prisiminiau, kaklas truputį liesesnis, o plau- 
kai skystesni. Varpa ir kapšelis kabojo sunkūs, nepaisant laiko 

tėkmės. Randai kūne atsiradę ne dėl senėjimo, o dėl patirties. 
Mano kūnas buvo proporcingas ir vis dar imponavo jėga ir jud- 
rumu. Bet tai buvo nutrintas kažko ankstesnio paveikslas. Ateity 
turėsiu smarkiai darbuotis, norėdamas neatsilikti nuo savęs. Mo- 
teris traukė tas asmuo, kuriuo buvau anksčiau, mano šlovė, jos 
domėjosi viską išbandžiusiom varpom, jausdamos žavesį pasida- 
lyti patirtim su šimtais pirmtakių. „Koks esu palyginti su visais 
kitais?“ — šis klausimas vis labiau ėmė mane erzinti. 

Ir vėl pasijutau stebimas. Staiga atsisukau ir išvydau Kuki, 
parsiradusią man nei girdint, nei matant. 

— Ar seniai čia stovi? 

Jos žvilgsnį buvo sunku išsiaiškinti. 

— Keletą minučių. 

Rūpestis, švelnumas, drova, meilė. Dažniausiai vienu metu 
ji rodydavo tik vieną jausmą. Ji priėjo, atsargiai mane apkabi- 
no, paėmė rankon varpą ir palaikė valandėlę, paskui paliko 
mane ištarusi: 

— Visi mirsime, bet greitai atvažiuos svečiai, tu turi užkurti 
laužą ir atidaryti butelius. 

Rengdamasis meldžiau Dievą, kad niekas neatskirtų manęs 
nuo Kuki. 


Ėmus temti ir laužui priblėsus iki žarijų, pakabinau kepti šer- 
ną. Tuomet kalva prie namo užsvirduliavo automobiliai, kie- 
man pasipylė dainuojantys ir kvatojantys svečiai. Vakaruose 
dangus buvo nudryžuotas rožinėm juostom, į temstantį dangų 
nuo žarijų lakstė kibirkštys, ir draugai mane apspito tarškėda- 
mi apie tai, kaip jiems manęs trūkę Kuki smuklėje Batanyje. 


24. 


Ariau plėšinius Kuperiui. Karlas Frederikas man padėjo ir buvo 
geras bendras. Kaip ūkininkas jaučiausi sunkus ir diržingas, jėgų 
padaugėjo, bet darbas mane tukino, darė nelankstų ir nepaslan- 
kų. Žvilgsnis buvo įbestas žemėn, ant kurios stovėjau, ir aplinkui 
dygo pasėliai bei kita augmenija, kurdama medžioklės plotą. Kaip 
medžiotojas jausdavausi raumeningas, lengvas ir alkanas. Žemė 
tolydžio bėgo po kojomis, o žvilgsnis būdavo nukreiptas į arti- 
miausią giraitę ar artimiausią atvirą lauką. Ūkininko gyvenimas 
buvo sunkus, bet patogus, medžiotojo - lengvas, bet varginantis. 

Kai vėlyvą popietę traktorium parsiradom namo, Kuki sto- 
vėjo verandoje, mojuodama laišku. Klausiamai pažvelgusi į ma- 
ne, pasakė: 

— Nuo Deniso. 

Ūkininko būtis nukrito nuo manęs it sunkus paltas. Širdis 
kelissyk stipriai dunkstelėjo lyg medžiojant ar įsimylėjus. Paė- 
miau laišką, įėjau vidun ir praplėšiau. Labai skubant buvo pa- 
keverzota keletas eilučių. „Velso princas pageidauja sumedžioti 
liūtą. Ar nori patupdyti šią katę prieš jo šautuvo vamzdį? Beje, 
tai karališkas užsakymas“. Voke gulėjo ir suplanuota kronprin- 
co programa, aš galėjau pasižiūrėti, kur ir kada turėsiu būti. 

— Du patys geriausi! - šūktelėjo Kuki, spinduliuodama 
džiaugsmu, kurį turėjau jausti aš. 


Aruša, dvidešimtį mylių nutolusi nuo mūsų fermos, per vieną 
popietę tapo didmiesčiu. Karališka draugija apsistojo viešbu- 

tyje, prie įvažiuojamųjų kelių apylinkių fermeriai pasistatė pa- 
lapines, ir šimtai masajų ateidavo tartis dėl didelės ngomos vė- 
liau vakare. 

Kuki, aš ir mūsų kaimynai išsiskleidėme palapines netoli mies- 
to centro. Kuki linksma lakstė tarp palapinių, tarškėjo ir liežu- 
vavo. Iš jos juoko išgirsdavai, kur ji. Keliuose patruliavo sveti- 
mi tarnautojai ir karininkai - rodės, tarsi jiems priklausytų bri- 
tų imperija. Dulkes kėlė automobilių padangos, vežimai, ark- 
liai, pėstieji ir naminiai gyvuliai. Žmonės rėkė ir triukšmavo, ir 
niekas nežinojo, kada pasirodys jo karališkoji didenybė. Aš dar 
net nebuvau matęs Deniso ir abejojau, ar tikrai gerai supratau 
jo trumpą laišką. Gal tai - pokštas? 

Nuvargintas dykystės, atsisėdau palapinėj ir įsipyliau išgerti. 
Palapinėn dirstelėjo mažas Žmogutis ir paklausė, ar aš nebū- 
siąs baronas Bliksenas. Man linktelėjus galvą, prisistatė kaip 
princas Edvardas. Atsistojau, pasveikinau jį ir padaviau taurę. 
Jis nužvelgė mane nuo galvos iki kojų, nusišypsojo patenkintas 
ir pakvietė su Žmona privačių pietų prieš didžiąją puotą, prasi- 
dėsiančią vėliau vakare. Ištuštinęs taurę pareiškė norįs medžiok- 
lėj išmėginti savo drąsą. Palydėjau jį keliu galelį prieš perleis- 
damas adjudanto priežiūrai. 

Grįždamas palapinėn, stabtelėjau, pauosčiau orą ir apsidai- 
riau. Pro šalį it debesis pralėkė šešėlis. Mėklinau apsukti ratą ir 
surasti nepažįstamąjį. 

Mano palapinėje gurkšnodamas sėdėjo Denisas. Nudžiugęs 
priėjau ištiesęs ranką. Jis apsimetė jos nematąs, tik įpylė taurę 
ir padavė man. 

— Neleisk jiems atimti iš tavęs gėrimų. 

Aš atsisėdau, ir mudu susidaužėm. Kai paklausiau, kas atsa- 
kingas už visą safarį, jis susiraukęs atsakė: 

— Deja, aš. | 

Susijuokiau ir pasakiau, kad jis pasiekęs savo tikslą - tapęs 
profesionaliu medžiotoju. Jis šaltai dėbtelėjo į mane ir pakilo 
eiti. 

— Kam tau manęs reikia? - paklausiau. 

Jis atsakė, kad reikią dviejų vadovų: vieno, kuris laikytų princą 
už rankos, kito, kuris išviliotų liūtą. 

— Džiaukis savo užduotim! Man bjauru laikyti ką nors už ran- 
kos, o tu mėgsti būti vejamas liūto. 

Prie palapinės angos stvėriau jam už rankos sulaikydamas. 

— Kaip Tanė? 

Jis ištraukė ranką ir atsakė: 

— Manau, gerai, bet turbūt nereikia kartoti, jog man bjauru 
ką nors laikyti už rankos. 

Paskui jis nuėjo. 


Per pietus galėjai pagalvoti, jog garbingasis svečias - Denisas. 
Jis sėdėjo tylus ir suirzęs priešais princą, kuris dažnai į jį kreip- 
davosi ir darė viską, kad tik pataisytų jam nuotaiką. Atsigręžęs 
į mane, princas paaiškino, kad Denisas nemėgstąs medžioti di- 
delėj draugijoj, ypač jei būry esą turtingų didikų, neišmanan- 
čių stambiųjų Žvėrių medžioklės. 

— Jis sutikęs vadovauti safario ekspedicijai su sąlyga, kad joje 
dalyvaus baronas Bliksenas — geriausias ir ištvermingiausias iš 
jų visų, - pridūrė. 

Denisas jį pataisė žodžiais: 

— Jei jūsų karališkoji didenybė malonės, aš jo taip neišaukš- 
tinau. | 

Pagaliau nuotaika prasiblaivė, ir tai buvo Kuki nuopelnas. 

Per vakarinę puotą mudu su Denisu nulindom į mažą kam- 
barėlį užpakalinėje viešbučio dalyje ir aptarėme safarį. Palinkę 
virš popieriaus lapo, per pusvalandį sudarėme planą. Prieš išsi- 
skiriant, jis spaudė man ranką keletą sekundžių ilgiau nei pa- 
prastai. 


Prišaudžiau zebrų ir išdėliojau netoli Singu žemės valdų. Liū- 
tai naktį paedė, bet paskui dingo. Princo laikas bėgo. Praėjo 
viena diena, paskui kita. Princas guodėsi nušovęs keletą buivo- 

lų. Denisas pasakė, kad, jei ir paskutinę dieną neparūpinsiu 
liūto, būsiu nesusidorojęs su savo uždaviniu. 

Įsiutęs jį aprėkiau. Turįs Žinoti, kad žvėrims neįsakinėjama. 
Jis pažvelgė į mane nepatenkintas ir pareiškė, kad kalbama ne 
apie žvėrių baikštumą, o medžiotojo gabumus. 

— Pagalvok apie savo šlovę! 

Nušoviau naujų zebrų ir vėlyvą popietę išdėliojau kaip jau- 
ką, įsikabarojau į gretimą medį ir praleidau naktį ant šakos. 
Liūtai atsliūkino nelyginant šešėliai ir visas žvaigždėtas dangus 
klausėsi, kaip jie godžiai ryja. Kai švintant pasitraukė, nulipau 
žemyn ir nutykinau jiems iš paskos. Didžiausias atsigulė virš- 
kinti į tankius, aukšta žole apaugusius krūmus. Vieta nebuvo 
ideali medžioklei. 

Prieš pradėdami medžioklę, pavalgėm improvizuotus pusry- 
čius mūsų namuose. 

— Ar jūs čia gyvenat? - nustebęs paklausė princas. 

Jis manė, jog tai tarnų būstas. Po valandėlės pasipiktinęs pa- 
reiškė, kad niekad neleistų savo žmonai gyventi tokioj papras- 
toj „lūšnoj“. Nuo Kuki juoko jis užraudo ir mėgino pakeisti 
pokalbio temą, kai pasižadėjau toje vietoje pastatyti jai kara- 
liškus rūmus. 

Šimtą metrų nuo liūto princas atšoko iš įtampos, tuo tarpu 
Denisas pareiškė, kad žolė per aukšta. Šioj vietovėj medžioklė 
negalima. Princo saugumas svarbiausia. Atsakiau, jog ketinau 
nupjauti žolę aplink liūtus, bet neturėjau laiko. Sosto įpėdinis 
maldavo pamėginti. Denisas leido jam du šūvius, paskui šau- 
siąs jis pats. Palikęs abu šaulius savo postuose, nuėjau pamoky- 
ti adjutantų, kaip vaikomas liūtas. Jie buvo baisiai persigandę 
ir atsisakė dalyvauti. Net atstatydinimo grėsmė negalėjo pri- 
versti šių imperijos didvyrių šūkčiojant ir plojant rankomis žengti 
į krūmus prie didžiojo liūto. Turėjau tai atlikti vienas. Jei žvėris 
mane pultų, būčiau priverstas arba leisti jam mane sudraskyti, 
arba jį nušauti. Ir vienaip, ir kitaip būtų blogai. 

Liūtas pasinešė reikiamon pusėn, bet jį užstojo žolė, o atstu- 

mas šauliams buvo per didelis. Princas iš pradžių prašovė pro 
šalį, paskui įsikišo aukštesniosios jėgos, ir antrą kulką jis įsodi- 
no į pilvą. Liūtas parvirto, princas ėmė prie jo bėgti su Denisu, 
lapnojančiu dideliais žingsniais, ir likus keletui žingsnių palei- 
do du pribaigiančius šūvius. 

Man priėjus, uždusęs medžiotojas stovėjo prie savo trofė- 
jaus didžiuodamasis kaip vaikas. Jis maldaujamai pažvelgė į 
mudu su Denisu. Denisas nieko nesakė, o aš pagyriau antrą 
šūvį. Ir man pasisekė išvengti žodžių „laimingas atsitiktinumas“. 

Kitą dieną atėjo telegrama. Susirgęs karalius, kronprincas 
turįs parsirasti Anglijon. 

— Bet aš grįšiu kaip princas arba karalius. Tuomet dorai pa- 
medžiosim. Matysit! 

Automobilių karavanas pranyko dulkių debesy, ir Denisas 
plačiai nusišypsojo: 

— Jis niekad negrįš. 


Po dvejų metų princas sugrįžo. Deniso laiške buvo parašyta: 
„Mažasis princas atkeliauja ir nori šaudyti dramblius. Ar prisi- 
dėsi prie promenados?“ Atvyko žurnalistų ir paėmė iš manęs 
interviu jau atsakytais klausimais ir keistomis viltimis. Bet aš 
atsisakiau pozuoti su šovinine, dramblio kaulu ir šautuvu. Man 
pagedo nuotaika nuo guvaus jų vyriškumo. Paprašytas papasa- 
koti medžioklės istorijų iš pirmo princo apsilankymo, pasiun- 
čiau juos pas Denisą. Bet niekas negalėjo jo rasti. Lėktuvu jis 
greitai spruko nuo bet kokio dėmesio. Spaudoje buvau vadina- 
mas „mažakalbiu“ ir „sukandusiuoju dantis“. 


Išsiuntinėjau po plačią teritoriją žvalgus. Tą pačią dieną, kai 
princas atkako Mombason, gavau žinią, kad milžiniškas dramb- 
lys didžiulėmis iltimis pastebėtas netoli Parė kalnų, į pietryčius 
nuo Kilimandžaro. Gubernatorius Grigas, Denisas ir aš laukė- 
me Mombasos krantinėj, kad nuvežtume princą į vyriausybės 
rūmus. Vėliau tą pačią dieną sėdom į traukinį, rytojaus rytą 

išlipom prie Maungu, kelias valandas važiavome automobiliu, 
o paskui ėjom. Visą dieną sekėm paskui pėdsakus, bet žvėries 
nepasivijom. Kitą dieną važiavom toliau, vėl pradėjom eiti ir 
susitikom porą vietinių žvalgų, vos ištariančių Žodį iš susijaudi- 
nimo. Mikčiodami jie parodė tiesiai į žemę, kur pora milžiniš- 
kų dramblio pėdsakų vedė Parė kalnų link. 

Mes ėmėm eiti. Mažasis princas capeno per kylančią kaitrą. 
Mudu su Denisu žengėme sparčiu tempu, tačiau atsilikome. 
Po dviejų valandų princas buvo visiškai nusivaręs nuo kojų, ir 
mes padarėm pertrauką. Priešpietės mankšta išvarė iš kūno stin- 
gulį ir nemalonius jausmus, pajutau jėgą bei norą žygiuoti. De- 
nisas atrodė abejingas. Visą popietę sekėm paskui pėdsakus, 
nepavydami dramblio. Vakare princas atsargiai pasiklausė, ar 
mes neturį priemonės nuo nuospaudų. Denisas jam atkišo tū- 
telę. Kol princas mirkėsi kojas ir tepliojosi žaizdas, mudu su 
Denisu patikrinom ginkluotę. 

— Manai, kad jis pajėgs? - paklausiau. 

— Jei nori medžioti dramblius, turi pajėgti eiti. - Po valandė- 
lės Denisas pridūrė: - Jis treniravosi. 

Rytojaus rytą buvo sunku anksti išjudinti tarnus ir nešikus. 
Denisas juos trumpai ir griežtai išbarė ir išėjo. Po valandos pa- 
siekėm dramblio nakvynės vietą. 

— Ar toli jis gali būti? —- paklausė princas. 

Atsakiau, kad jis galįs būti už dešimties minučių ar dviejų 
dienų žygio atstumo. 

— Mums reikia paskubėti, - pridūriau ir prasimušiau į priekį. 

Pamažu mane apėmė džiaugsmas, atsigręžęs pamačiau, kad 
Denisas prisitaikė prie žygio ritmo. Jis jau nebėjo lyg šiaip sau 
vaikštinėdamas, bet kaitaliojo kojas automatiškai. Žengė kaip 
masajas. Aš pats jau pirmą dieną pakeičiau ritmą į „dramblio 
seklio žingsnį“, kaip tai vadinau. 

Ieškodami žemėje ilčių žymių, pastebėjom, kad princas su 
nešikais atsilieka. 

— Tau reikia į jį atsižvelgti, - tarė Denisas. 

— Tai tu turi laikyti jį už rankos, - pasakiau. 

- Žinoma, - atsakė jis ir nuskubėjo toliau. 

Per priešpiečius princas atsirado poilsio vietoj ketvirčiu va- 
landos vėliau už mus. Jis šlubavo ir užsiklijavo ant kojų naujus 
pleistrus. 

— Ar jūs neprisitrynėt kojų? - paklausė. 

— Prisitrynėm, - atsakiau. 

Jis mumis nepatikėjo, supyko ir pareikalavo nusiauti batus. 
Kai parodėm jam savo sutinusias, kruvinas pėdas, jis nurijo seilę 
ir nusviedė tepalus bei tvarsčius. 

— Žaizdos ilgainiui užgyja, - paguodė Denisas. 

Vėl ėmus eiti, princo akys pritvinko ašarų. Jis suklupo ir par- 
griuvo. Mes jo palaukėm žiūrėdami, kaip sunkiai jis stojasi. 

— Dramblių medžioklė rūsti, sere, - tarė Denisas ir nuėjo 
toliau. 

Trečią dieną princas tipeno pilnais batais žarijų. Akys buvo 
išblėsusios, o burna iškreipta verksmingos grimasos. Mačiau, 
kad ir Denisas pradeda pavargti. Žingsnis susvyravo jam įlipus 
į duobę ir tik po kelių metrų jis atgavo ritmą. Nešikai ir tarnai 
dabar jau buvo toli atsilikę. Mūsų ginklanešiai ir pėdsekiai vie- 
ninteliai vargais negalais išlaikė tempą. Denisui sulėtinus tem- 
pą, aš jį pralenkiau ir dar paspartinau žingsnį. Tarp mūsų atsi- 
rado tarpas. 

Pėdų skausmas tapo žygio dalimi. Kojos judėjo automatiš- 
kai, ir bandymas sustoti buvo tarsi nusižengimas gamtos dės- 
niams. Mums priartėjus, Tomsono gazelės ir impalos sprukda- 
vo šalin. Kartais turėdavome padaryti lankstą, kad nepakursty- 
tume raganosio ar buivolų bandos. Troškau, kad mūsų medžiok- 
lė niekad nesibaigtų. 

Ketvirtą dieną paklausiau Deniso: 

— Ar vesi Tanę? 

Jis krūptelėjo sėdėdamas ant akmens į upelį nuleistomis ko- 
jomis. 

— Ar aš panašus į šeimos Žmogų? 

Princas, kurį buvau kone visai užmiršęs, pražiojo savo sausas 
sutrūkinėjusias lūpas ir pasakė: 

— Finč-Hetonai, tu atrodai kaip iš baimės nuo kažko bėgan- 
tis Žmogus. 

Denisas prunkštelėjo ir paklausė, nuo ko jis bėgąs. 

— Žmogus, niekinantis kitus, visad nuo ko nors bėga. 

Vienu matu Denisas ištraukė kojas iš vandens ir suniūkė: 

— Jei jo karališkajai didenybei smagu sakyti tokias banaly- 
bes, žinoma, aš jūsų netaisysiu. 

Tačiau princas nepasidavė ir užvertė Denisą klausimais apie 
jo „aroganciją“. Denisas jam atsakė nesąs arogantiškesnis už 
somalį piemenį ar jauną masają. Europietiškas sentimentalu- 
mas jam šlykštus. Jam priimtina klajoklių gyvensena ir pasau- 
lėžiūra. Su nuospaudom arba be nuospaudų. Su Mocartu arba 
be Mocarto. 

Diskusija įpūtė Denisui naujų jėgų, ir jis atsiplėšė nuo mūsų. 
Aš palaikiau princui draugiją ir porą mylių stebėjau jo skaus- 
mingą kelionę. Vienu momentu jis vos nepravirko, bet susival- 
dė, kai daviau jam vandens ir gabalėlį šokolado, mano sutau- 
pyto sunkiai valandai. 

Netrukus prisivijom Denisą. Pridėjęs prie lūpų pirštą jis pa- 
rodė į krūmus. Mes suklusom. Kažkas trekšeno. Lūpom jis su- 
dėliojo žodžius: „Tai jis!“ Mes pavijom. Teliko pasirengti pa- 
čiai medžioklei. 

Mudu su Denisu įvertinom vėją, gestais parodžiau, kaip prin- 
cas su Denisu turį eiti ir iš kurios pusės mėginsim šauti į dramblį. 
Prisėlinom arčiau, ir aš išvydau milžiną. Iltys buvo baisioniš- 
kos, tikriausiai iki šimto kilogramų viena. Tai buvo vienas di- 
džiausių mano regėtų dramblių. 

Tykinom vis atsargiau. Prieš mane buvo bemaž atviras vaiZ- 
das, mačiau, kaip vis didėja gyvas mėsos kalnas. Princas iš įkarš- 
čio spoksojo, daviau jam ženklą šauti į ausį, kai tik niekas ne- 
kliudys žiūrėti. Jis linktelėjo galvą, žengė keletą žingsnių į šalį, 
kad užimtų patogią poziciją, suklupo, užmynė ant šakos, ši lūž- 

dama pokštelėjo, - dramblys krūptelėjo ir bloškės per krūmus 
siaubingai braškėdamas. Stovėjom ir klausėmės, kaip jis nu- 
drimbsi. 

Princas išsigandęs pažvelgė į mane su Denisu, išmurmėjo „at- 
siprašau“ ir atrodė tarsi išsigandęs, kad nenušautume jo vietoj 
dramblio. Denisas išrėkė savo „po velnių“, net aidas atsimušė 
nuo gretimos kalvelės. Aš priėjau prie nelaimingojo žmogelio, 
uždėjau ranką jam ant peties, nusišypsojau ir pasakiau, kad taip 
galį bet kam atsitikti. 

— Ne, - atšovė Denisas, - bet kam taip neatsitinka! 

Medžioklė sužlugo per keletą sekundžių. Kantrusis princas 
tapo verkšlenančiu aristokratu, nusivylimas padarė jį reiklų ir 
tironišką. Jis trenkė savo ginklanešiui, kurį laikė esant kaltą už 
nesėkmę, - nors taip nebuvo, - ir atsisakė žengti dar bent vieną 
žingsnį. Po pusvalandžio įkūrėm toje vietoje stovyklą ir išsiun- 
tėm pasiuntinį palankino. Kitą dieną princas buvo nuneštas į 
geležinkelio stotį, kad būtų nugabentas į Nairobį. 

Atgaliniam kely susirgau maliarija. Karštis kilo, saulė raižė 
savo ugnimi nuo smilkinio iki smilkinio, ir aš praradau sąmo- 
nę. Kai pabudau akacijos šešėlyje, su manim buvo likę tik Džu- 
ma su Simba. Vis dėlto po kelių valandų pasivijom kitus ir taip 
pat galėjom važiuoti karališkajame vagone. 

Per didžiulį pokylį Nairobyje išrėžiau kalbą princo garbei. 

— Vienas ištvermingiausių iš mano sutiktų sportininkų me- 
džiotojų, — pareiškiau, ir jo karališkoji didenybė už šiuos žo- 
džius būtų galėjęs man atiduoti pusę karalystės. 


2). 


Vidiniai šešėliai tamsėjo. Nors kiekvieną dieną būdavau ap- 
suptas mane mylinčių ir vertinančių žmonių, jaučiausi vis Vie- 
nišesnis. Kuki glėbys buvo vienintelė vieta, kurioje rasdavau 
ramybę. Ji vienintelė mylėjo mane, ne tik atsižvelgdama į trū- 
kumus. Ji mylėjo ir mano trūkumus. Bet pasitaikydavo valan- 
dėlių, kai juoda vienatvės ir tuštumos bedugnė užgriūdavo taip 
smarkiai, kad tik mano vidinę būseną atitinkantis išorinis kraš- 
tovaizdis galėdavo nuvyti neviltį. Išsivesdavau Simbą su Džu- 
ma į klajones - kartais man nerupėdavo medžioti - po skur- 
džias ir neįžengiamas vietas be vandens, kur teaugo šiurkšti 
žmogaus aukščio žolė, spygliuoti krūmai ir pavieniai erškėčiai. 
Arba nusitrenkdavau į niūrias miškingas apylinkes netoli ne- 
sveikų pelkių, atsiduodančių ligomis ir puvėsiais. 

Tokioje vietovėje nebūdavau nukrypimas, išgama. Buvau na- 
tūrali savo aplinkos dalis, ir tiek kraštovaizdis, tiek žmonės žvel- 
gė į mano bėdą be įtarumo ir užuojautos. Džuma su Simba 
suvokė mano dvasinę būseną. Aš vis labiau artėjau prie jų ir 
gerai pažįstami jų veido bruožai tapo man atgaiva ir paguoda. 
Nesunkiai įsivaizdavau, kaip būtų buvę be jų. 


Per vieną šių beplanių klajonių sutiktas žmogus pakvietė mus į 
dievų ir žmonių užmirštą kaimą. Džuma nepatarė ten eiti. 

— Tai negeras kaimas. 

Kai paklausiau, ar jį pažįstąs ar bent girdėjęs apie jį kalbant, 
papurtė galvą. Vis tiek tai žinąs, tvirtino. 

Kaimas slypėjo aukštoje žolėje vidury didelės sausos plynės, 
veik neturinčios takų. Ten nieko neatrasi. 

Vos įžengus į kaimą žolėn nudūmė ir pasislėpė keletas mo- 
terų ir rėkiančių vaikų. Saujelė vyrų pasitiko mus su atšakiu 
susidomėjimu, kiti priešiškai laikėsi atokiai. Pats kaimo oras 
buvo ydingas, kažkas lakstė į šipulius. Vyrai rodė man savotiš- 
kai apskaičiuotą draugiškumą, ir paslaptingas kaimo dvilypu- 
mas sustiprino mano vidinį trapumą. Per pauzę, niekam nekal- 
bant, pajutau, kokia keista įsivyravo tyla. 

Pripažinau Džumos teisybę. 

— Eisim toliau, - pasakiau jam, ir jis nedelsdamas patraukė 
iš kaimo, persimetęs per petį šautuvą. Tačiau kaimiečiai neno- 
rėjo manęs paleisti. Jie manė, kad aš ir tik aš galįs jiems padėti 
įveikti negandą. Smalsumas skatino mane pasiteirauti, kokios 
pagalbos jie tikisi. Jie pasivedė mane vienintelio kaimo medžio 
pauksmėn ir pašnabždom paaiškino, kad keletą sykių atsliūki- 
nusi hiena ir nusinešusi avių ir ožkų. Dabar jie prašė mane ją 
nušauti. Buvo taip nusiminę, kad pažadėjau padėti. Vos paža- 
dėjęs pakėliau akis ir išvydau antrą vyrų grupę, tyliai ir priešiš- 
kai stebinčią mus iš kito kaimo galo. Džuma išsigandęs sušnabž- 
dėjo, kad mums nieku gyvu negalima veltis į jų negandas. 

"Tačiau mane apsupę vyrai labai įkalbinėjo. Jie sakė, kad jei aš 
palauksiąs iki nusileis saulė, savo akimis pamatysiąs hieną atei- 
nant ožiuko, kurį jie ketiną pririšti kaimo pakrašty kaip masalą. 
Jei hiena neatslinksianti, aš galėsiąs nekliudomas eiti. Pasiūlymas 
atrodė protingas, tačiau Džuma su Simba nusiminė. Kai paklau- 
siau vyrų, kodėl jie patys nenudedą žvėries, taip reguliariai užsu- 
kančio į kaimą, jie atsakė biją hienos ir didžiulės jos jėgos. 

— Tačiau bvana Bliksenas garsus savo drąsa! 

Simba pasilenkęs prie manęs sušnabždėjo, kad vyrai biją hie- 
nos „šeimininko“. 

Išgirdęs Simbos žodžius pašiurpau. Dabar ėmiau nujausti, 
kad kaimo negandos kur kas rimtesnės nei tos, kokių gali pri- 
daryti hiena. 

Tačiau pasižadėjęs nebegalėjau sprukti. Simbai su Džuma 
pasakiau, kad palauksiu hienos - jei ji pasirodys, nušausiu, o 
paskui pernakvosim kur nors kitur. Hiena yra hiena, nieko čia 
keisto, paaiškinau. Tai, ką regiu savo akimis, yra tikra ir ap- 
čiuopiama. Jie atsakė, kad baltasis žmogus nesugebąs matyti 
to, ką matąs juodasis. 

Paniurę laukėme vakaro. Vaikai ir moterys sugužėjo į lūšnas 
ir daugiau nesirodė. Keletas vyrų aplink ožiuką atliko sunkiai 
suprantamą ritualą. Buvau užtaisęs šautuvą ir pasiruošęs su- 
tikti netikėtą grėsmę. 

Leidžiantis sutemoms iš vienos lūšnos pasigirdo rauda, iš ki- 
tos - monotoniška daina. Mane apsupo vyrai, sudirgę ir įžūlūs. 
Griežtai liepiau jiems apsiraminti ir nutilti, antraip hiena ne- 
drįsianti išlįsti. 

Buvo mažne visai tamsu, kai ji atkėblino. Ožiukas mekeno 
visų paliktas ir tampė lianą, kuria buvo surištas. Iš aptvaro atsi- 
liepė avis. Nuožulnios hienos nugaros apybraižos aiškiai matė- 
si už kelių metrų nuo ožiuko užkurto laužo šviesoje. Hiena pri- 
lenkė ir atmetė galvą, pauostė ir sutrypė prieš ryždamasi pulti. 

Aš iššoviau. Trenksmas buvo negirdėtas. Hiena keistai pašo- 
ko, apsivertė ir pranyko krūmuose. Vyrai aplink mane dejavo 
ir murmėjo, o keletas suriko: „Ji negyva, ji negyva!“ Džuma su 
Simba trūktelėjo man už skverno, ragindami nešti kudašių. 

"Tačiau šūvis negalėjo būti mirtinas, ir medžiotojo instinktas 
nugalėjo mano baimę. Atsistojau ir su žiburiu ėmiau ieškoti 
žvėries. Visi mėgino man sukliudyti tvirtindami, kad jis jau ne- 
begyvas, bet aš užsispyriau. Norėjau pamatyti hieną ir įrodyti 
sau pačiam bei kitiems, kad tai būta tik hienos ir jos nebegau- 
bią jokie burtai. 

Sekiau keistais pėdsakais, hienai turėjo būti peršauta bent 
viena koja, nes ji šliaužė dulkėta žeme. 

Vos už dešimties metrų pėdsakai baigėsi, ir toje vietoje kaž- 
kas gulėjo. Vyrai puolė pirmyn, neleisdami man pamatyti, kas 
ten. Jie buvo susijaudinę ir vis agresyviau rėkavo. Mane nustū- 


„M4 
L 
B A 


( 


ITT 
| š 
TT 


214 


mė šalin, tačiau akimirką vis tiek prieš akis man šmėstelėjo gau- 
ruotas hienos kailis ir negyvo žmogaus veidas pro lūpų kraštą 
sruvenančiu krauju. 

Man sudužo visas pasaulis. Iš nevilties ir panikos mėginau 
prasisprausti į priekį, bet Džuma su Simba jėga nutempė ma- 
ne šalin. Iš kaimo pasigirdo riksmai ir grasinami šūkiai, ėmė 
tratėti būgnai, Džuma prisitraukė mano šautuvą ir nukreipė į 
grėsmingai artėjančius kaimiečius. Simba čiupo mane ir, už- 
gesinęs lempą, nubogino tamson už erškėčių. Pustekine bėg- 
dami per juodą tamsą, nusigavom į dykras. Aš klibikščiavau 
užgniaužęs gerklėje stūgesį, ir visi trys sustojome tik po va- 
landos. Pirmoji šviesi galvoje švystelėjusi mintis buvo: kaime 
liko abu nešikai ir mano virėjas. Simba man paaiškino su Džu- 
ma dar gerokai prieš sutemstant įsakęs jiems persikraustyti į 
plynės pakraštį ir ten įrengti stovyklą. Rytoj anksti rytą, kai 
prašvis, susirasime tą vietą. 

Aprimęs paklausiau, kas atsitikę. Ar nušoviau žmogų? Jie 
man paaiškino, kad aš nušovęs hieną, tačiau veidas, kurį išvy- 
dau, buvęs hienos „šeimininko“. Ir šitas „šeimininkas“ kėlęs 
nemalonumus ir nesantaiką kaime. Aš atkakliai mėginau suži- 
noti, ar tasai „šeimininkas“ buvęs Žmogus. Jie atsakė, jog jis 
nebuvęs nei žmogus, nei hiena. 

Naktį budėjome paeiliui. Vis dėlto neužmigau. Auštant susi- 
radome stovyklą, tarnai persigando, išgirdę, ką mes patyrėm, 
ir mes išsinešdinom iš tos vietos. 


Šis įvykis mane kone daugiau sujaudino, nei kad per klaidą 
iš tikrųjų būčiau nušovęs žmogų. Net nežinojau, ką esu pada- 
ręs. Nenusakoma neviltis gniaužė kvapą. 

Kai po dviejų dienų nusigavau į Singu žemės valdas ir apsa- 
kiau Kuki, kas atsitiko, sunkiai gaudžiau orą tarp žodžių. Keis- 
ta formuluote ji konstatavo, kad aš irgi patekęs hienos „šeimi- 
ninko“ galion. Paskui ji prisitraukė mano galvą ir pasidėjo sau 
ant kelių. 

Daugiau nei valandą taip gulėjau jausdamas, kaip pabiros 
mano vidurių detalės telkiasi į minkštą apsauginį kiautą. Kai 
viskas atėjo į savo vietas, ji paprašė mane atsisėsti ir pažvelgti 
jai į akis. Ji turinti kažką svarbaus papasakoti. Jos intonacija 
parengė mane pačiam blogiausiam. Ir vis dėlto žodžiai įsibro- 
vė tiesiai mano ką tik atraston ramybėn ir viską susprogdino. 

— Denisas miręs. Jis nukrito su savo lėktuvu. 

Iš pradžių sėdėjau ramiai, įšalęs audros aky, paskui pašokau 
iš pašėlusio pykčio. 

— Tikra velniava! Man reikia važiuoti pas Tanę! - surikau. — 
Mes kartu įveikėme Hanso mirtį ir Deniso turim įveikti kartu! 

Kuki leido man pulti laukan. Ji nesipriešino ir kai įsėdau į 
mūsų išgverusį automobilį pradėti ilgos kelionės Nairobin. Ja- 
me likau sėdėti praviromis durelėmis, nepajėgdamas nei išva- 
žiuoti, nei išlipti. Galiausiai pratrūkau verkti ištaręs: 

— Aš netgi jo nemėgau. Buvo snobas, išpuikėlis. 

— Yra daugiau naujienų, - tarė Kuki. - Tanė pardavė Mbo- 
ganį ir persikrausto atgal į Daniją. 

Pirmąsyk pajutau, kad ir mano gyvenimui Afrikoje ateina ga- 
las. Daugelį metų gyvenau ir keliavau po šį žemyną, tačiau nesu- 
prasdavau paties paprasčiausio dalyko. Aš buvau ir likau praša- 
laitis savo naujojoj tėvynėj. Džuma su Simba neseniai kalbėjo su 
manim lyg su vaiku. Aš netapau jų pasaulio dalimi. Ir pasitrau- 
kus Tanės bei Deniso šešėliams, man nebeliko prasmės toliau 
kovoti. Kuki mane mylėjo, Žiji sa Diku Kuperiu buvo bičiuliai ir 
medžioklės draugai, bet jie manęs nestūmė pirmyn, už mano 
paties ribų. Jie glūdėjo mano pasaulyje, susijusiame su žemdir- 
byste ir nuotykiais, tačiau stokojančiame prisirišimo jausmo ir 
gilesnių varomųjų jėgų. Tanė, Denisas ir afrikiečiai gyveno pa- 
saulyje, į kurį tik laimingom valandėlėm buvau įsileidžiamas. Be 
jų man vėrėsi tik vienas kelias: pasiduoti, nusiraminti ir tapti so- 
čiu, afrikiečių tarnų apsuptu europiečiu ūkininku. | 

Kai Kuki mane vedė į mūsų paprastą naujakurių namą, bu- 
vau taku krapenantis per anksti sukriošęs senis. 

Kai Eva su savo kelionės drauge išėjo iš tupyklos, pirmąsyk 
išvydau savęs vertą priešininkę, savo meilės budelę. 

Denisas buvo miręs prieš metus, Tanė pradėjusi naują gyve- 
nimą Rungstedlunde, mano egzistencija pamažu įsliuogusi re- 
zignacijon ir melancholijon. Negali sakyti, kad buvau nelaimin- 
gas, pasiekiau tiek, kiek tik gali baltasis stambiųjų Žvėrių me- 
džiotojas Afrikoje. Mano ekonominiai reikalai ganėtinai susi- 
tvarkė, buvau garsus ir gerbiamas, laikiausi vietovėj, kurią gar- 
binau, mane supo geri draugai, gyvenau su moterim, kurią my- 
lėjau ir kuri itin gebėjo padaryti mano būtį malonią. Kad ir ko 
imčiaus, dažniausiai jausdavau malonumą, pasitenkinimą. Ta- 
čiau man trūko alkio. 

Kuki buvo išvykusi pailsėti Europon. Su manim kurį laiką. 
gyveno mano seserėnas Romulas Klėnas ir mudu dažnai išei- 
davom kartu pamedžioti. Vieną popietę parėję radom Singu 
žemės valdose stovintį sunkvežimį. Ant jo buvo užrašyta „Afri- 
kos ekspedicija iš Dar es Salamo“. Bet nesimatė nė vieno sve- 
čio. Išnaršėm gyvenamąjį namą ir apklausėm aplinkinėse lūš- 
nose tarnus, bet niekur neradom jokių lankytojų ir niekas ne- 
buvo matę jų atvažiuojant. Jei lankytojai tučtuojau neišsidan- 
gino plynėn, teliko viena galima vieta: tupykla. 

Mums ten bežengiant, prasivėrė paprastos medinės širdele 
papuoštos durys, ir išėjo dvi kvatojančios moterys. Kai jos šyp- 
sodamos priartėjo prie manęs, iš pradžių Eva Dikson, tuoj už 
jos — Litana Benich, milžiniški laiko krumpliaračiai nutiksėjo 

per metus atgalios. Lyguma už jų plytėjo neregėta ir atvira vi- 
soms galimybėms, po mūsų kojomis buvo nevaikščiota Afrikos 
žemė, vėl girdėjau svirplius, o besileidžiančios sutemos abejin- 
gai priminė tropikų paslaptis. 

Pasisveikinom, ir Eva sušuko, kaip nuostabu sutikti „legen- 
dą“. Jos žodžiai buvo kupini susižavėjimo ir šilumos, bet jos 
šypsena, žvilgsnis ir gestai bylojo, jog esu laimingas Žmogus, 
kuriam buvo malonėta ją susitikti. Pagrindinė draugės užduo- 
tis buvo parodyti, kokią nepaprastą kompanionę ji turinti. Ji 
sušnairuodavo į Evą laukdama, kaip ši reaguos. Paskui sustip- 
rindavo reakciją juoku ar žodžiais. 

Eva buvo šalto šiaurietiško tipo gražuolė, nors ir rudaakė. 
Plaukai šviesūs, berniokiškai pakirpti, figūra aukšta, stipri ir 
lanksti. Kai visi kartu įžengėm į namą, jos ilgos lieknos kojos, 
platūs, bet liesi pečiai ir tiesus kaklas išdavė, kad tai visiškai 
susitvarkanti savo gyvenimą moteris. 

Kai susėdom išgerti, ji prisistatė: 

- Aš - Žiji Lindstriomo dukterėčia. Esu lenktynininkė ir la- 
kūnė. Dabar noriu pajusti Afriką su garsiausiu stambiųjų Žvė- 
rių medžiotoju. 

Neturėjau pasirinkimo, negalėjau jai atsakyti. Jos artumas nu- 
kėlė mane į kitą laiką. Ji buvo dvidešimt metų už mane jaunesnė 
ir, ko tik imdavosi, viskas pradėdavo kažką nauja. Kiekvienas jos 
veiksmas absoliučiai derėjo su dabartimi. Lūpų judesiai, grakš- 
čios, ore piešiančios figūras plaštakos, po ilgom kelnėm įsitem- 
piantys pailgi šlaunų raumenys — viskas gundė prisiliesti, taip, 
audringai prisiliesti, — ir vis dėlto ji tolydžio parodydavo, kad 
šios šaltos gėrybės skirtos ne bet kam, galbūt niekam. 

Ji visad lenks mane per žingsnį, pamaniau. Ji paliks mane. 
Man tai paaiškėjo dar tą patį vakarą. Bet aš privalau žengti 
šiuo keliu, privalau patirti šį pralaimėjimą - tai mokestis už 
mano nugyventą gyvenimą. 

Savo gyvenime daugelį kartų anksčiau įsimylėdavau svaigda- 
mas iš laimės. Šįkart meilė buvo susijusi su dideliu nuovargiu. 

Romulas anksti atsigulė. Užuot palinkėjęs „labos nakties“, 
jis sušnabždėjo „saugokis!“ Litana užmigo ant sofos, ir Eva nu- 
vairavo ją į svetainę. Grįžo basa, vilkinti ilgus naktinius. Dvelk- 
telėjęs aromatas man išdavė, kad ji ką tik pasikvepinusi. 

— Daug metų žinojau, kad mes susitiksim, - prašneko ji, užsi- 
degė cigaretę su ilgu kandikliu ir atsisėdo šalia ant sofos. 

Ji papasakojo nutraukusi santuoką, palikusi Švedijoje vaiką 
ir dvarą ir dabar nuolat keliaujanti. Mintis, kad ji buvo ištekė- 
jusi, pagimdžiusi vaiką ir apskritai nesanti skaistuolė, įvarė man 
ligą. Kam eikvoti savo unikalų kūną kitiems? Kodėl nepalau- 
kus? Jau šį pirmą vakarą patyriau daugiau pavydo nei per visą 
savo paauglystę, kai man rodydavos natūralu dalytis mergaites 
su Hansu. 

Emiau ją bučiuoti, bet ji juokdamasi išslydo iš mano glėbio, 
atsistojo ir pareiškė: 

— Esama tokių retų ir vertingų paukščių, kad norint juos su- 
medžioti prireikia ištisų dienų, savaičių, galbūt ir mėnesių. 

Ji pasilenkė, apnuogino savo krūtinę, pabučiavo man į skruos- 
tą, palinkėjo „labos nakties“ ir nubėgo į svetainę. 


Po kelių dienų buvau užsakytas safario ekspedicijai. Romulas 
dirbo valdytoju fermoje, priklausančioje dviem broliams anglams, 
pavarde Losonai. Buvau pažadėjęs jiems nebrangią septynių sa- 
vaičių medžioklę. Kai abu broliai privažiavo prie mūsų namo 
naujajame Hadsone, maistas ir inventorius jau buvo paruošti. 
budrumo ir kontaktų baimės atmosfera. Užsimaukšlinę plačia- 
kraštes skrybėles, pastirusiom paukščių Žirgėm ir ištemptais ka- 
lakutų kaklais jie užlipo prie namo, kuriame sėdėjau su Eva ir 
Litana gurkšnodamas priešpiečių šampaną. Atrodė tarsi kuni- 
gai, užėję viešnamin. Aš pasiūliau jiems atsisėsti, ir jie klastelėjo 
tiesiomis nugaromis kiekvienas prie savo stalo kampo. Abu ke- 
letą sykių gurktelėjo Adomo obuolius, kai paaiškinau, jog safa- 
rio ekspedicija pasipildė dviem dailiom moterim. 

— Jos neįtrauktos į sutartį, - galiausiai pasakė vyresnysis. 

— Nuo šiol įtrauktos, - atsakiau ir pakštelėjau Evai į ranką. 

Jie turį pasirinkti: safarį su damomis arba jokio safario. Jie 
nieko neatsakė, bet mums išvažiavus Serengečio link, pama- 
čiau, kad jų automobilis lydi mus per kelio duobes. 

Automobilyje Romulas papasakojo apie brolius. Užaugę ne- 
turtingoje viduriniosios klasės anglų šeimoje ir išauklėti pigio- 
je, bet griežtoje internatinėje mokykloje, jie niekad neturėję 
glaudesnių ryšių su moterimis, išskyrus motiną ar seseris. Buvo 
dievobaimingi, negėrė ir visad sakydavo teisybę. Vėliau paste- 
bėjau, kaip jie gerai sutaria su mahometonu Farahu, likusiu su 
manim, Tanei išvykus iš Afrikos. Jie skyrėsi tik tuo, kad Fara- 
has giliau įžvelgė pasaulio paradoksus. 

Pasirūpinau, kad mano palapinė būtų pastatyta šalia Evos, 
kad Romulas atsidurtų netoli Litanos, o broliai Losonai sto- 
vyklautų atokiau. Per pirmus pietus, mums besiekiant prikais- 
tuvių ir butelių, vyresnysis brolis atsikrenkštė, pakilo ir tvirtu 
monotonišku balsu išbeldė stalo maldą. Nė vienas iš mūsų ne- 
susierzino, veikiau pietūs nuo to pasidarė svaresni ir oresni, ką 
bent jau aš įvertinau. 

Su broliais jautėmės saugiai. Jie ėmėsi atsakomybės už savo- 
tiškai paprastą neišplėtotą gyvenimo formą, sudariusią pagrin- 
dą visai mūsų veiklai. Šių griežtų įsitikinimų atžvilgiu mūsų nuo- 
dėmės ir trūkumai tapdavo itin akivaizdūs ir spalvingi. Ypač 
Eva mėgavosi, kad jos grožis ir žavesys randa pilką foną, iš ku- 
rio gali išsiskirti. Kai kuriam nors iš mūsų pavykdavo juos pri- 
versti mėtyti akis iš nuostabos ir susidomėjimo, tatai mus pa- 
kurstydavo papasakoti daugiau, o kai jaunesnysis brolis po ke- 
lių savaičių pratrūko kvatoti, dėl šio įvykio mums buvo linksma 
keletą dienų. 

Mes sutikom dalyvauti jų rytinėse ir vakarinėse maldose sų 
sąlyga, kad galėsime valgyti, gerti ir šnekėtis apie tai, kas mums 
patinka. Jų pamaldus elgesys teikė mums ramybę ir paguodą, 
o jie prasiblaškydavo ir patirdavo gyvenimo džiaugsmą, klau- 

sydamiesi mūsų nuodėmingų pasakojimų. Man rodos, kad slap- 
ta jie mylėjo Evą lygiai karštai kaip Visagalį. 

Man rūpėjo laimėti Evą nešokiruojant brolių. Tokiomis ap- 
linkybėmis buvo sunku galvoti apie medžioklę. 

Jau pirmą vakarą pasiprašiau į Evos palapinę. Ji įsileido ma- 
ne pavojingai šypsodama. Apsiuostėm ir pasimeilinom vienas 
kitam, ir ji pasiskundė pavargusiom kojom. Aš atnešiau praus- 
tuvę vandens, atvarsčiau batus ir, atsiklaupęs ant žemės, nu- 
mazgojau jai pėdas. Stipriai, tačiau švelniai muilu masažuojant 
pėdas, prie palapinės krenkštelėjo jaunesnysis brolis ir pasitei- 
ravo, ar galįs užeiti duoti klausimą. Eva jį pasišaukė, jis dirste- 
lėjo vidun sustingusiu veidu, tarsi nupliekstu nuostabos ir siau- 
bo. Jis spoksojo į mano rankas, iš tikrųjų nematydamas, ką šios 
daro, Adomo obuolys keletą kartų smarkiai timptelėjo, kol jis 
bosu paklausė, kokius šautuvus jiems pasiruošti rytojaus me- 
džioklei. 

— Paruošk visus, - atsakiau, - čia esama visų rūšių gyvūnų. 

Prieš ištraukdamas galvą pro palapinės angą, jis akimirką pa- 
sirodė susirūpinęs. Dar sykį krenkštelėjęs pasisakė prisiminęs vie- 
ną Biblijos Žodį, bet nesučiuopęs jo prasmės. Nežinau, ar Evos 
kojų mazgojimą jis suvokė kaip kažką nuodėminga ar bibliška. 

Eva nulydėjo jį ilgesingu žvilgsniu: 

— Jo gražios akys, ir jis niekad negulėjęs su moterim! Jei taip 
gautum suaugusį pamaldų liūdnų akių vyrą supažindinti su mei- 
lės gyvenimu! 

Prieš dešimtį metų būčiau juokdamasis susiradęs jaunuolį, 
įstūmęs Evai ir pasitraukęs. Dabar jos kojos išsprūdo man iš 
rankų. Nerangiai jas nušluosčiau, palinkėjau labos nakties ir 
nuėjau savo palapinėn. Eva sučiauškėjo man už nugaros: 

— Brurai, mielasis, nejau ėmei pavyduliauti? Labanakt, ir bu- 
čiukas! 


Broliai Losonai medžiojo su mokslininkų rimtumu. Savaran- 
kiškai išmoko aptikti pėdsakus, įvertinti vėją ir nuotolį. Aš ne- 

daug jiems tepadėjau. Kaip senas prieraišus šuo sekiojau pas- 
kui Evą ir laižiau jai ranką, kai ji malonėdavo šią ištiesti. 

Vieną popietę ilsėjaus pavėsyje įrėmęs galvą jai į kelį, kai atlė- 
kęs Simba pranešė brolius turint problemų su pašautu buivolu. 
Atsakiau, kad jie tikrai susidorosią be mano pagalbos ir pats Sim- 
ba galįs jiems nurodyti, ką daryti. Jis papurtė galvą ir, išgąsdintas 
mano žodžių, atatupstas žengė keletą žingsnių. Tuomet priėjęs 
Farahas pareiškė, jog aš turįs pagalvoti apie savo, kaip Žmogaus, 
atsakomybę. Susidūręs su jo žvilgsniu, supratau, kaip keista, kad 
šis Žmogus su manim ištvėrė visus tuos metus. 

Atsistojau, paėmiau šautuvą ir nusekiau paskui Simbą. Eva 
užsispyrė eiti kartu. Situacija išties buvo kebli. Jie buvo pašovę 
bent du buivolus ir niekas nežinojo, kur šie slepiasi brūzgynuo- 
se. Šaukdami ir triukšmaudami jie jau mėginę išvyti juos iš slėp- 
tuvės, bet nesėkmingai. Kažkam reikėjo įlįsti į brūzgynus ir pri- 
baigti žvėris. Nepaisant drąsos ir talento, nė vienas iš brolių to 
nepajėgė. 

Pastačiau juos į strategines pozicijas, įsakęs kantriai laukti ir 
šauti tik visiškai įsitikinus, jog tikrai mato buivolą. Paskui labai 
iš lėto, Žingsnis po žingsnio, įėjau į brūzgynus. Po pusvalandžio 
ėmiau abejoti, ar apskritai brūzgynuose esama dviejų stambių 
žvėrių kūnų. Augmenija buvo labai tanki ir, stengdamasis neiš- 
siduoti, turėjau atsargiai atlenkti kiekvieną šaką priešais save. 

Pagaliau išgirdau sunkų šnopštesį. Nieko nemačiau, bet gir- 
dėjau, kad tai giliai kvėpuojantis buivolas. Bet jis šnarpštė ne- 
ritmingai ir iš pradžių man pasirodė, kad tai dėl žaizdos. Pas- 
kui supratau, jog kvėpuoja du žvėrys. Vadinasi, jie stovi netoli 
vienas kito ir dar nepastebėjo, neišgirdo ir neužuodė manęs. 
Prisėlinau arčiau. Likus vos keliems metrams, išvydau vieno 
sprandą, iššoviau Ir žaibiškai nukreipiau dėmesį į galimą antro 
buivolo puolimą. Krūmai subraškėjo, į mane bloškėsi pora mil- 
žiniškų ragų bei juodas žvilgsnis, ir aš paleidau antrą kulką tuo 
pat metu atšokdamas. Antras buivolas nustipo toj vietoj, kur 
anksčiau stovėjau. Viskas nuščiuvo. 

Išgirdęs Evos balsą, baugščiai šaukiantį „„Brurai?“, ištykinau 
anapus krūmų ir, apėjęs likusius medžiotojus, atsistojau jiems 
už nugaros. Mačiau jų susijaudinimą ir kaip jie dairosi į kits 
kito veidą ieškodami to, kuris pasiryš. Atsakomybės ėmėsi Fa- 
rahas. 

— Palauksim valandėlę, paskui visi pasiimsim šautuvus ir įei- 
sim į krūmus. 

Porą minučių visi išgyveno kančią ir siaubą. Vyresnysis bro- 
lis Losonas meldėsi Dievui, Eva atsitūpusi užsidengė veidą ran- 
komis. Litana su Romulu nuliūdę apsikabino. Džuma su Sim- 
ba rodė nuostabos ir bejėgiškumo ženklus. Vienintelis Farahas 
išliko ramus. 

— Bvana Bliksenas netrukus atsiras. Antraip yra miręs taip, 
kaip gyveno. 

Aš garsiai sušvilpiau. Juodaodžiai ir broliai Losonai iš pra- 
džių pasižiūrėjo į mane nustebę, paskui supyko. Netarę nė žo- 
džio, įlindo į krūmus kapoti buivolų. Romulas pakratė galvą, 
bet Eva buvo sužavėta. Aš džiaugiausi ir jaučiau gėdą. Prieš 
dešimtį metų niekad nebūčiau panašiai pasielgęs. Kai puolusi 
ant kaklo ji apipylė mane bučiniais, atsitraukiau sumišęs ir nu- 
sekiau paskui kitus į krūmus. Tyliai ir energingai darbavausi su 
vyrais prie žvėrių kūnų. 

Vėliau vakare, po vyno ir kitų gėrimų, Eva sugundė mane 
papasakoti medžioklės istorijų. Nepagalvojęs įsitraukiau į isto- 
rijas, kurių svarbiausias asmuo ir didvyris buvau aš pats. Klau- 
sytojų fantazijai nepalikau vietos. Pagyros pačiam rėžė ausis, 
vis dėlto negalėjau sulaikyti žodžių. Atviroje plynėje mudu su 
Džuma viena linija užpuolę buivolai. Pastačiau Džumą sau 
už nugaros, palaukiau, kol iki puolančios bandos liks keletas 
metrų, ir tiesiai į mane pluošiančiam žvėriui paleidau kulką į 
kaktą. Jis krito priešais mano kojas, o likusi band2 tuo pat 
metu pradundėjo man iš abiejų pusių ir dingo savanoje. Vie- 
noje istorijoje išdygo Dikas Kuperis. Iš pradžių jo keista idėja 
sporto dėlei medžioti su ietimis ir lankais. Paskui padūkęs liū- 

tas, kurį nušoviau kaip tik tą akimirką, kai jis dėjo šuolį ant 
bėgančio Kuperio nugaros. Taip pat atsirado leopardė, kuri įsiu- 
tusi dryktelėjo ant nieko nenujaučiančio Kristerio Ašano, visą 
dėmesį sutelkusio į stimpantį patiną. Ir čia šūviu išgelbėjau drau- 
go gyvybę. 

Nebegalėjau susilaikyti. Evos susižavėjimas stūmė mane to- 
lyn. Kai nuėjau savo palapinėn atsinešti daugiau gėrimų, bute- 
lio etiketė man priminė Tanę, Denisą ir lordą Delamerį. Kaip 
tik šito vyno prieš daugelį metų gėrėm už masajų kaimo Rifto 
slėnyje. Dvejetas iš mūsų buvo mirę, Tanė rašė knygas Danijo- 
je, o aš tebetūnojau dykrose —- pusamžis pradingusių herojiškų 
laikų reliktas, sėdintis ir besigiriantis jaunai moteriai, kad ne- 
prisileistų senatvės ir mirties arčiau nei per ištiestą ranką. 

Viskas man buvo labai aišku. Aš pavargau medžioti. Pavar- 
gau klaidžioti po šį kraštą, kurį mylėjau ir kurį pažinojau ge- 
riau nei Nesbiuholmo laukus. Pavargusiam reikalinga vieta pail- 
sėti. Nieko panašaus aš neturėjau. Paprasčiausiai nenutuokiau, 
kaip nurimstama. Galėjau tik patraukti ten, kur nerimą nu- 
malšinčiau akimirką. 

Stebėjau būrelį aplink laužą ir mačiau bei girdėjau, kaip Eva 
juokdamasi atsigręžė į jaunesnįjį brolį ir paglostė jam veidą. Jis 
sumišo ir neišmanė, kaip elgtis. 

Man buvo likę tik du keliai. Arba atsigulti ir sutrūnyti vieto- 
je, arba grįžti ir pradėti kovą dėl Evos. Pirmas kelias buvo tra- 
giškas, antras — paikas. Bet ir kvailys gali mylėti bei geisti kiek- 
vieno kvadratinio moters kūno centimetro. 


Vieną iš paskutinių safario dienų Eva vėlai naktį įsirangė ma- 
no dvigulėn lovon. Nors ne visai nusivylęs, jau buvau nebete- 
kęs vilties su ja pasimylėti. Ji buvo minkšta kaip dramblio kau- 
las, kvepėjo vanilija ir turėjo spindinčią odą, kurios švelnumą 
galėjai įvertinti tik glostydamas apversta plaštaka. Ji nei dūsa- 
vo, nei dejavo mano glamonėjama, tik tyliai ir dirginamai kike- 
no. Akimirką prisiminiau naktį prieš daugelį metų su Tane Ko- 

penhagos viešbučio kambary. Tuomet grūmiausi su moters šar- 
vais, kurie tetroško nukristi žemėn, - ir pralaimėjau. 

Eva buvo gražesnė, šaltesnė, neprieinamesnė. Po ritualiniais 
Tanės meilės gestais slypėjo noras prarasti kontrolę, pasiduoti 
ir ištirpti. Eva visiškai harmoningai kontroliavo ir budriai val- 
dė meilės aktą. Ji man siūlė malonią vėsą, o kimus tylus jos 
juokas galėjo tapti meilus ir rūpestingas. Su Tane puldavau į 
neviltį, nepasiekdamas jos gelmių, Eva jokių gelmių neturėjo. 
Čia buvo paviršius, kuris nusigręždavo nuo ekstazės ir svarsty- 
mų ir pasirodydavo toks, koks yra iš tikrųjų. Ji tryško linksma 
jaunyste, buvo gražiausia ir labiausiai viliojanti mano sutikta 
skautė. Svarbiausia jai buvo kuo higieniškiau ir elegantiškiau 
manipuliuoti kūno syvais. Ją mylėdamas pasijusdavai lyg neti- 
kėtai karūnuotas karaliumi. Tanė buvo vilkė, o Eva - gulbė. 


Po safario parlydėjau Evą su Litana į Nairobį. Atgal kelio ne- 
buvo. Mums atkakus Mutaigon ir nešant bagažą, išgirdau vie- 
ną moterį teatrališkai šnabždant, jog Eva Dikson pasigavo Brurą 
Blikseną. Ne aš ją pasigavau. 

Eva įplaukė į didžiulį fojė nelyginant gulbė, vieniša slystanti 
per ramų tvenkinį. Visi suprato, ką reiškia jos pasirodymas. Taip 
pat visi žinojo, kas parašyta priimamajame manęs laukiančioje 
telegramoje. Joje buvo parašyta, kad kiek vėliau tą pačią dieną 
lėktuvu Nairobin lėktuvu atskrenda Kuki. Keletas telegramos 
žodžių buvo tarsi džiaugsmo šūksnis. Bet jie neįsitvirtino mano 
galvoje. Tai buvo ne mano reikalas. Viena po kitos manyje su- 
griuvo apsauginės plieno sienos, ir po kelių minučių stovėjau 
įkalbinėdamas Evą kartu važiuoti į aerodromą pasitikti mano 
žmonos. Supratau, kad kažkas negerai, bet nepajėgiau pralaužti 
mane pavergusios logikos. Eva droviai nusišypsojo ir metė į 
mane įdėmų žvilgsnį. Paskui nubraukė plaukų sruogą, susijuo- 
kė ir pasakė: 

— Aišku, važiuosiu kartu! 

Kai Kuki išlipo iš lėktuvo, išvydau laimingą žmoną, vėl parsi- 

randančią į savo namus. Ji pabėgėjo keletą Žingsnių, kol paste- 
bėjo Evą, prigludusią man prie šono. Tada sustojo, sudvejojo, 
paskui ryžtingai žengė prie mūsų. 

- Šiąnakt būsi gausiai apdovanotas, jei šitai įveiksi, - sukuž- 
dėjo Eva, spausdama man ranką. 

Aš apkabinau Kuki lyg marmuro koloną ir pristačiau damas 
vieną kitai, regėdamas, kaip Kuki plėšo pyktis ir širdgėla. Ma- 
čiau jos skausmą, bet negalėjau jo paliesti. Kuki buvo draugė, 
puikiai mokanti savim pasirūpinti. Juk buvome suaugę Žžmo- 
nės, ne pirmą kartą keičiantys partnerius. 

Važiuojant į miestą, tauškėjau ir juokiausi vis labiau jusda- 
mas neramią sąžinę. Kaltės jausmą identifikavau kaip dar vie- 
ną senatvės požymį, kurį bet kokia kaina privalu nugalėti. Per 
visą kelią Kuki neištarė nė žodžio ir, jei po ranka būtų turėjusi 
ginklą, būtų juo pasinaudojusi. 

Nusigavus iki Mutaigos, žvaliai paskelbiau, kad visi trys vė- 
liau vakare esame pakviesti į puotą, - žinoma, jei po varginan- 
čios kelionės Kuki pajėgsianti. Ji atsistojo priešais, sekundę 
žvelgė į mane mylinčiomis akimis, ir kaip tik šią akimirką 
pamačiau, jog ji mane suprato, suprato, kad aš negalėjau kitaip 
pasielgti. Paskui ją užvaldė kitos jėgos, ji smerkiamai bedė į 
mane pirštu ir pareiškė: 

— Rinkis dabar! Ji arba aš! 

Šypsodamas trūktelėjau pečiais, ji apsisuko ir paliko mūsų 
santuoką. Žiūrint, kaip ji pranyksta, prasivėrė senos meilės lan- 
gelis, pamačiau ne tik Kuki dingstant iš mano gyvenimo, bet ir 
tą Brurą, koks buvau su ja. 

Aš nepasirinkau Evos vietoj Kuki. Aš tapau Bliksu, kurį už 
pavadėlio nusivedė meilužė Eva Dikson. Nebuvo jokio pasi- 
rinkimo. Aš pasikeičiau, ir Eva buvo mano vienintelė galimybė 
pagyventi dar keletą metų, nerikiuojant atsiminimų kaimiška- 
me supamajame krėsle. Eva neleis užgyti mano žaizdoms ir pa- 
sirūpins, kad stengdamasis neprarasti savo veido tvirtai laiky- 
čiaus ant kojų. 

Iturio miškuose, belgų Konge, prasidėjo liūčių metas. Audros 
buvo keliaujantys dievų mūšio laukai. Virš medžių viršūnių tran- 
kėsi ir pyškėjo, lyg kas draskytų skardą, ir žaibai laidė pažeme 
keistus šešėlius. Smarkios liūtys dundėjo šakomis ir lapija ir tik 
po vienos kitos minutės pasiekdavo žemę kaip milžiniški lašai 
ar dulksna. Odą tarsi plėvele aptraukdavo drėgnas dūmelis. Ta- 
kai darydavosi slidūs, upeliai ir upės patvindavo, o vidurdienį 
išlindus saulei ir nušvietus žemės augalus, būdavo girdėti at- 
kaklus tiksėjimas: augo atogrąžų miškai. 

Sėdėjau lūšnelės, vos siekiančios man pečius, durų angoje. 
Buvau liesas, išblyškęs ir silpnas, bet grįžtantis į gyvenimą. Ma- 
no šeimininkai buvo pigmėjai, vambučiai, ir jie priėmė mano 
egzistenciją, sutramdę savo baimę. Jie nebežiūrėjo į mane it į 
vaiduoklį. Mano žmogiškumas tapo siaubingai aiškus, kai prieš 
keletą savaičių iš lėto pasinėriau mirtin. Iš pradžių pakilo karš- 
tis 1r suėmė drebulys, vėliau sekė atviruose kapuose susigūžu- 
sių velionių vaizdai, paskui mintys kriko vis labiau. Eva, gyve- 
nanti Europoje, iš pradžių sėdėjo kape, paskui ant kelių rašy- 
tojui Hemingvėjui, su kuriuo susidraugavau prieš metus. Ne- 
trukus Hemingvėjus ėmė lysti, kol supanašėjo su susibaigusiu 
ir mirštančiu Denisu Finč-Hetonu, o galiausiai buvo nusvies- 
tas atgal į savo rožinę jaunystę su pažįstamais Hanso veido bruo- 
žais. Po sekundės sveikas ir laimingas Hanso veidas virto mės- 
galių krūva. Visa ši drama vyko stebint griežtam tėvo žvilgsniui 
ir malant komentarus mano motinai. Galop praradau sąmonę. 

"Visą savaitę atgaudavau sąmonę tik trumpą valandėlę, ir kiek- 
vienąsyk šalia sėdėdavo maža pigmėjų mergaitė Suleima, lai- 
kanti mano ranką. Ji duodavo man gerti, nušluostydavo nuo 
kaktos prakaitą, o jos žvilgsnis dalyvaudavo visuose mano nuo- 
tykiuose. Smulkus rūstus jos veidelis tapo man trapiu tiltu į 
gyvenimą. Džuma su Abedžiu - jie vieninteliai atlydėjo mane 
iš Rytų Afrikos —- mėgino be perstojo pilti man į gerklę viskį, 
kad greičiau sveikčiau. Suleima mane prausė ir pakeisdavo kel- 
nes, kai apsidirbdavau. Tiek sustiprėjęs, kad jau atsisėsdavau, 
parodžiau jai visą savo turtą ir paklausiau, ko ji norėtų. Ji nesu- 
prato, apie ką kalbu, ir nieko negelbėjo net kai šį reikalą jai 
paaiškino Abedis, padaręs ją savo meiluže. Ji, žiūrinti tokiomis 
protingomis akimis ir taip sumaniai mane slauganti, vis tiek 
nesuprato. Abedis man paaiškino, kad nuosavybė pigmėjams 
nežinoma. 

Sveiktelėjęs vieną dieną įdėmiai ją nužvelgiau ir palyginau 
jos kūną su Evos. Nieko neišėjo - jos buvo pernelyg skirtingos. 
Suleima buvo Žema it vaikas, turėjo apvalų pilvą, mažas stačias 
krūtis ir lenktą nugarą, užsibaigiančią pūpsančiu užpakaliu. Pro- 
porcijos nebuvo europietiškos. Bet jos kaklo ir rankų oda buvo 
plona ir minkšta. Rankomis apčiuopiau visą jos kūną. Ji nusi- 
šypsojo, parodydama nudildytų dantų eilę, ir nuo švelnios jos 
šilumos po savo rankomis pajutau jai savotiškai desperatišką 
meilę. Negeidžiau jos, bet ją liesdamas ir glamonėdamas jau- 
čiau didesnę paguodą nei paprastai. Labiausiai būčiau norė- 
jęs, kad ji miegotų šalia manęs naktį, jei imčiau blogėti ir jus- 
čiau artėjant galą. 

Turėjau laiko sekti vienodą kaimo gyvenimą. Moterys kai- 
tindavo ir lenkdavo nendres krepšiams pinti, kepdavo ant lau- 
žų milžiniškas pašaipiai prasižiojusias miško žiurkes. Kai ku- 
rios naudojosi puodynėmis, šiose virė savo mėgstamiausią val- 
gį - beždžiones. Kai kada pamatydavai iš verdančio vandens 
mojančią rankytę. Vaikai ir suaugusieji be garso pradingdavo 
ir išnirdavo pro žalią miško sieną. Kartkartėmis, kai tardavausi 

probėgšmais išvydęs medžio viršūnėje beždžionę, pasirodyda- 
vo, jog ten laukinio medaus ieškantis pigmėjas. Kai imdavo kru- 
tėti lūšna, ji arba būdavo begriūvanti, arba taisoma. Ant stogo 
būdavo užmetami palmių lapai ir laikinai surišami nendrėmis. 
Nieko nebuvo pastovaus. Pirmykštė giria buvo amžini bekraš- 
čiai namai. Visur, tačiau po paviršium, pagal savotiškai iškri- 
kusią rutiną pulsavo energija. Užteko gerai įsižiūrėti, kad pa- 
matytum, jog visas kaimas darbuojasi. 

Vienas pigmėjų, regis, vardu Aka, retkarčiais ateidavo ir at- 
sisėsdavo ant žemės šalia manęs. Jis buvo iš jų visų bjauriau- 
sias, tarsi šimpanzės veido, bet žvitrus ir nuostabiai stiprus, bū- 
damas toks mažas. Nuo kiekvieno judesio išsišaudavo maži put- 
nūs jo lieso liemens raumenys - tolydžio pakaitomis išsipūsda- 
vo ir vėl sukrisdavo. Sunku buvo spręsti, ar jis senas, ar jaunas. 
Veido raukšlės - senatviškos, kūnas - jaunas, o giliai įdubusios 
akys nuolat dairėsi ko nors įdomaus, į ką galėtų įbesti žvilgsnį. 

Aka retkarčiais atsisėsdavo ant žemės šalia manęs ir palai- 
kydavo man draugiją. Po valandėlės atsistodavo ir suvaidinda- 
vo spektaklėlį apie tai, kaip mudu ėjom medžioti dramblio. Jis 
nutykindavo priešais mane, sustodavo nustebęs, koks didelis 
dramblys, ir parodydavo, kaip ėdantis milžinas braunasi pro 
krūmus. Jis netgi pavaizduodavo dramblio susirūpinimą, jog 
kažkas trukdo jam prisiryti. Netrukus jis vėl atvirsdavo savimi 
pykdamas, kad aš nemoku tyliai sėlinti, paskui pamėgdžioda- 
vo, kaip.kėbžlinu pirmyn ir, jo nevilčiai, šaunu pro šalį. Finale 
jis visad beprotiškai išsigandęs, bet kartu su mirtį niekinančia 
drąsa, puldavo į priekį ir suvarydavo savo ietį milžinui į šoną, ir 
šis griūdavo žemėn. Nerangų dramblio mirties šokį Aka atlik- 
davo krūmuose, kur pradingdavo braškindamas ir trimituoda- 
mas, kol vėl išlįsdavo ir galutinai nusibaigdavo man prie kojų. 
Paskui parodydavo mus abu užsikorusius ant mėsos kalno, be- 
sididžiuojančius laimikiu. 

Kiekvieną kartą man stebint jo pantomimą, ši darėsi links- 
mesnė. Jis keisdavo pasakojimo detales ir vis labiau įžūlėjo, 


LENNART HAGERFORS Iš SVAJONĖ APIE NGONGĄ 229 


vaizduodamas mane. Buvau galingas milžinas, triukšmingai 
kvailiojantis miške ir priverčiantis žvėrį sprukti. Mano šautuvo 
trenksmas apkurtindavo, bet kulka pasisekus galėdavo ir nu- 
dėti Žvėrį. 

Aka truputį suprato suaheliškai, bet greičiausiai manė ge- 
riau susikalbąs mimika. Kiekvieną sykį, jam mane aplankius, 
pažadėdavau, kad mudu, tik jis ir aš, eisim medžioti, kai pa- 
kankamai sustiprėsiu. Jis visad atsakydavo mąstąs kaip Žvėris. 
Iš tikrųjų nieko daugiau iš jo ir negirdėdavau. 


Sparčiai leidosi sutemos, ir tarp lūšnų žiebėsi laužai. Užsimez- 
gė pokalbis, iš pradžių nedrąsus, paskui vis tvirtesnis. Galiau- 
siai visi valgė ir gėrė smagiai plepėdami ir skleisdami naktyje 
namų jaukumą. Kaimiečiai valgydami čepsėjo, riaugėjo ir spjau- 
dė, dėl ko, keisčiausia, man burnoje rinkosi seilės. Iš miško 
mus užgriuvo tiršta tamsa, ir laužų kibirkštis greitai prarydavo 
naktis. Suleima priėjusi man pasiūlė mėsos, kiaušinių ir kuku- 
rūzų košės. Ji paėmė man už rankos ir valandėlę kartu pasėdė- 
jo. Kai staiga šaižiai uždainavo jaunas vyras, visi jam pritarė, 
sutratėjo būgnas, ir prasidėjo šokis. Suleima mane paliko, susi- 
rado Abedį, kuris tarp pigmėjų atrodė peraugęs, ir ėmė su juo 
trypti. Šokis truko porą valandų, besikartojantis, narkotiškas. 
Šešėliai susipynė su kūnais, ritmas kaitaliojosi, dainininkų bal- 
sai monotoniškai vyniojosi aplink pagrindinę temą. Atletiška- 
sis Aka aukštai šokinėjo, tuo tarpu moterys abejingais veidais 
viliojamai vizgino užpakalius, smulkiais žingsneliais artėdamos 
prie ekstazės pagautų vyrų. 

Vėliau, šokiui pasiekus kulminaciją, pamačiau Abedį ir Su- 
leimą dingstant lūšnoje. Pasitraukiau savo palmių groton ir ap- 
graibom atsiguliau. Nors nebuvau pajudėjęs iš vietos, kūnas 
atrodė nutirpęs, lyg irgi būčiau šokęs visą vakarą. Užmigau, 
bet miegojau neramiai ir prabudau, kažkam prie manęs sukru- 
tėjus. Prie manęs susirangė Suleima ir pasidėjo galvą man ant 
peties. Buvo akivaizdu, jog ji ką tik palikusi Abedžio glėbį, bet 

man buvo vis tiek. Kvėpiau jos rūgštų kvapą, jausdamas į šlau- 
nį įremtą kaulėtą kelį. | 

Pagalvojęs, jog su tokiu pat malonumu būčiau susigūžęs sė- 
dėjęs sau kape su kirminais ir bakterijomis, ėdančiais mano 
kūną, prisitraukiau ją arčiau. Tai buvo gyvenimas. Ji kažką mo- 
notoniškai niūniavo, į dainos taktą ritmiškai man kumšėdama. 
Aš susiriečiau, paglosčiau garbanotus jos plaukus ir įkniaubiau 
veidą į smulkų kaklą. Nejaučiau jokio geidulio ir nenorėjau jos 
užvaldyti, bet jei būčiau taip padaręs, tai nebūtų buvę keisčiau, 
nei nykščiu ir smilium kepštelėti jai ausies spenelį. Uždėjęs ran- 
ką ant kairiosios krūties, pajutau tvinksint širdį. Ji niūniavo, 
širdis tvinksėjo, ji sūpavo mane, širdis tvinksėjo. Prašnekau gry- 
na Skonės tarme, pasakiau, kad ji išgelbėjo man gyvybę, kad ji 
man patinka ir kad esanti angelas. Pasakiau, kad jei nebūtume 
tokie skirtingi, aš ją vesčiau ir gyvenčiau prie jos prisiglaudęs 
didžiulėje pirmykštėje girioje, apdovanodamas rusvais pigmė- 
jų vaikiukais, kuriuos išmokyčiau Skonės tarmės. Nuo šios min- 
ties susijuokiau, ji irgi prajuko ir valandėlę kartu juokėmės. 

Vos užmigęs prabudau, jai išsivadavus iš mano glėbio ir iš- 
ėjus iš palapinės. 

Suleima nesijautė tarnaite tarp kitų pigmėjų moterų. Ji buvo 
išdidi, neprieinama ir primindavo man Tanę. Suleima visad bud- 
riai sergėjo kaimo gyventojus. Kiti rodė jai pagarbą ir tarpais 
jos bijodavo, kai kurios moterys jai pavydėjo. Net išdžiūvęs va- 
das elgėsi su ja pagarbiai. Bet skirtingai nuo Tanės, ji veik nie- 
ko nekalbėdavo ir niekad nelįsdavo į priekį. Nė vienas mano 
sutiktas žmogus taip neįkūnijo krikščioniškų žodžių: „Visų di- 
džiausias tas, kuris tarnauja“. Suleimos negalėjai pasisavinti, 
nes jos gyvenimas buvo skirtas visiems. Kiekvienas buvo pri- 
verstas dalytis ją su kitomis moterimis ir vyrais - ir niekas ne- 
gaudavo jos sielos dalies. 


Vieną dieną mano lūšnon įpuolė Aka - anksčiau jis taip nedary- 
davo. Dar durų angoje jis pradėjo savo pantomimą: milžiniškas 

dramblys ėjęs pro kaimą ir esąs netoli. Mudu turį jį sumedžioti. 
Keliais gestais jis paklausė, ar aš atgavęs jėgas. Aš linktelėjau 
galvą. Mes susiradome du šautuvus, ant vieno peties jis užsimetė 
sunkųjį 600-0jo kalibro „Jeffrey“, nors šis buvo tokio pat aukš- 
čio kaip ir jis pats, o ant kito užsidėjo ietį. Aš pasiemiau 450-0j0 
kalibro „Holland * Holland“, ir buvome pasiruošę. Mus pama- 
tę, Džuma su Abedžiu irgi nuskubėjo ruoštis. Mačiau Aką nusi- 
vylus, jog jie eis kartu. Jis parodė, kaip jie plepėdami, juokauda- 
mi ir girdamiesi moterimis trukdys medžioti. Šis dramblys skir- 
tas tik jam ir man. Liepiau Džumai su Abedžiu palaukti kaime. 
Jie neapsidžiaugė, tik piktai pasižiūrėjo į mažąjį pigmėją, kuris 
nusisukęs vaikiškai nekaltu veidu tvarkė savo ietį. 

Įžengėm miškan, ir sveikindama mane pasitiko visa augmeni- 
ja. Taip seniai buvau medžiojęs, o liga toli mane nusinešė. Pri- 
ėjome per nedidelę pelkę tekantį upeliuką. Drėgnoje žemėje au- 
go ne tik šiurkščios viksvos, bet ir geltonos bei vario spalvos gė- 
lės. Prasiskverbusi pro lapus, saulė degino žemę. Sustabdęs ma- 
ne, Aka parodė balos kraštan. Ten stovėjo dvi okapijos - labiau 
primenančios antilopes retos žirafos: juodos su baltais dryžiais 
ant užpakalinių kojų. Vieta ir gyvūnai buvo iš kito pasaulio, tarsi 
sapnas apie džiungles būtų nusileidęs į pirmykštės girios vidurį. 
Po akimirkos gyvūnai dingo praryti žalumos. 

Perėjom balą ir kitapus aptikom baltų, nuostabiai kvepian- 
čių baltųjų lelijų. Miške stūksojo išlakūs ir šviesūs raudonme- 
džių kamienai, daugiaskilčiai skėtiškų medžių lapai laimino mus 
ištiesę milžiniškus pirštus. Palmės ir laukiniai bananai po tru- 
pučiuką augo visur, o tamsaus miško vidury, kur žemė buvo 
nuklota paparčiais, tarsi pasakų girioje karojo lianos ir barzdo- 
tos kerpės. 

Aka surado pėdsakus ir valandą jų laikėmės. Pėdų įspaudos 
buvo didelės, tačiau ne tokios, kokias palieka lygumose išties 
stambūs drambliai. Tyliai žangiojom paskui pėdsakus. Mažiau- 
sias mano bilstelėjimas ar šlamesys Akai atrodydavo kaip triukš- 
mas, jis atsisukdavo ir nutaisydavo miną. Šiam triukšmui pa- 

sikartojus, jis reikliai parodė į mano batus ir ilgas kelnes. Aš tu- 
rįs juos nusimauti. Bet čia jau buvo riba. Visų sekimo ir medžiok- 
lės gudrybių buvau išmokęs iš afrikiečių. Pigmėjai miške buvo 
meistrai, jų protuose slypėjo enciklopedinės žinios, ir aš vėl no- 
rėjau mokytis. Bet nusirengdamas būčiau apsijuokęs prieš save 
patį, tarsi nusimetęs civilizaciją imčiau mėgdžioti laukinius. Pa- 
purčiau galvą, ir Aka nupėdino toliau. Netrukus padariau dide- 
lę klaidą: užlipau ant šakos, kuri lūždama pokštelėjo. Aka susto- 
jo neatsigręždamas. Stovėjo visiškai tyliai ir tik klausėsi. 

Aš nusitraukiau batus, marškinius ir viršutines kelnes ir li- 
kau vien su apatinėmis. Pajutau, kaip kvėpuoja oda. Aka iš lė- 
to atsigręžė ir pasižiūrėjo į mane plačiai šypsodamas. Paskui 
kinktelėjo galvą, bakstelėjo į keletą lapų, įspaudą Žemėje ir pa- 
rodė, kad dramblys netoli. Ir šit išgirdom trekštelint šaką ir žen- 
gėm keletą žingsnių į krūmus. 

Pradėjom palengva skverbtis į priekį. Aka sėlino kaip paukšt- 
šunis, žengęs vieną žingsnį atsargiai iškeldavo koją kitam. Po va- 
liai vis artėjom prie savo grobio. Aš mėgdžiojau visus Akos jude- 
sius, nesuprasdamas iš kur miške traukia nepastovus vėjas. Iš 
pradžių su kiekvienu žingsniu jusdavau drėgną žemę po pėdo- 
mis. Ant žemės buvo pilna šakų, slidžių lapų ir duobių, ir jos 
kontūrai netrukus įsibrėžė mano sąmonėn. Kiekvieną vėjo dvelk- 
telėjimą pajusdavau liemeniu ir, vos tik nugara perbėgdavo šiur- 
puliukas, Aka sustodavo vidury žingsnio. Šakos ir dygliai braižė 
man kojas, bet aš išmokau judėti bemaž neliesdamas augalų. 

Smarkiai susiūbavo keletas medelių ir tarp jų šmėstelėjo pil- 
ka siena. Abu atsitūpėm, pridengti pomiškio. Dramblys mosa- 
vo ausimis, pūtė straublį ir palengva traukė tolyn, garsiai šlemš- 
damas. Probėgšmais. pamačiau ne itin dideles iltis Ir supratau, 
kad neturiu leidimo šiam žvėriui nušauti. Gestikuliuodamas pa- 
aiškinau šitai Akai, ir jo energingas kūnas bei veido bruožai 
akimirką susitraukė iš rezignacijos. 

Mes likome tupėti šalia vienas kito. Stebėjau Aką iš šono. 
Bjaurų veidą apėmė didelis liūdesys, jis pasirėmė ietimi ir apsi- 

dairė tarp paparčių, lyg šie galėtų paguosti. Nors ir nusivylęs, 
jis neįstengė atitraukti akių nuo dramblio ir viso, kas dėjosi 
miške aplink mus. Smulkios bukos jo plaštakos čiupinėjo ieties 
kotą, jis pasidraskė skruostą ir aptiko apie mūsų kojas šokinė- 
jant keletą agresyvių skruzdžių keliauninkių. Jis nutėškė porą, 
traukiančią prie mano kojų, ir mes atsitraukėm. Skruzdžių ne- 
įveiksi kitaip nei ugnimi. Vėl mums atsitūpus, jis atsigręžė į 
mane. Veidas buvo visiškai atviras. Jokio suktumo, apskaičia- 
vimo, baimės ar nepasitikėjimo. Jis pasitikėjo manim, 0 aš juo. 

— Ar tu manęs nebebijai? - šnabždomis paklausiau. 

— Visad bijau, - atsakė jis. - Tu esi baltasis žmogus. 

Girdėjau, kaip su triukšmu tolsta dramblys. 

— Bet mes - draugai, - pasakiau. 

Jis krestelėjo galvą ir nusišypsojo, kas buvo neįtikėtina. 

— Mes — broliai, - pataisė jis, uždėdamas ranką man ant peties. 

Galėjau pasirinkti vieną iš dviejų: imti verkšlenti arba toliau 
medžioti. Daviau jam ženklą, kad persekiosim dramblį, kad jis 
iš pradžių puls šį savo ietim, o paskui aš gindamasis ir pagal 
reglamentą galėsiu šauti. Jis nusišypsojo ir įdėmiai į mane pa- 
sižiūrėjo. Jo kaklo raumenys įsitempė, o mano žvilgsnis prany- 
ko tamsioje jo akių gelmėje. Ji buvo bedugnė, vien juodas van- 
duo, gramzdinantis vis giliau ir giliau į amžius, kuriuos galėjau 
vien nujausti. Mudu abu buvom beždžionės, balta ir juoda. 

Ir vėl be garso pėdinom dramblio link, žingsnis po žingsnio 
sustingdami tarsi chameleonai. Niekad gyvenime nebuvau taip 
priartėjęs prie nesužeisto dramblio. Mus skyrė vos keli metrai, 
ir dramblys atrodė it judrus pastatas miško vidury. Be galo at- 
sargiai nusitaikiau šautuvą, tuo pat metu Aka abiem rankom 
sugriebė ietį, taip suspausdamas, kad išsipūtė rankų ir pečių 
raumenys. Pasilenkė keletą centimetrų, pasiruošęs šuoliui. Nie- 
kad anksčiau nebuvau matęs pigmėją vieną puolant tokį stam- 
bų Žvėrį. | 

Sušlamėjo lapai po bėgančiom kojom, ir po sekundės jis jau 
lindėjo po mėsos siena, smeigė ietį tiesiai į šoną ir tuo pačiu 

greičiu nuruko šalin. Per visą didžiulį kūną perbėgo virpulys, galva 
atsisuko mažojo žmogučio link, - tačiau mano kulka pataikė į 
sprandą ir lyg griūvantis kalnas milžinas krito ant žemės. 

Stovėjom tylūs ir rimti. Pajutau, kad šypsena, kurią mačiau 
žaidžiant Akos lūpų kampučiuose, atsirado ir mano veide. Bet 
mes nieko nepasakėm, nepadarėm jokių gestų. Aka savo peiliu 
nupjovė uodegą ir mudu grįžom. Vos už kelių šimtų metrų susi- 
tikome kaimiečius, sekusius paskui mus deramu atstumu. Sulei- 
ma nešė surinkusi mano drabužius, ir aš suvokiau, kad stoviu 
pusnuogis, keistai baltas ir augalotas pigmėjų knibždėlyne. 

Paskui prasidėjo skerstuvės. Jie užlipo ant dramblio ginkluoti 
visais rastais peiliais ir ėmė baisiai plekšėti ir kapoti. Kiekvie- 
nas, atsiplėšęs po gabalą mėsos, nusinešė ant galvos į kaimą 
kepti, rūkyti ir sūdyti. Druską aš parūpinau. Laužai buvo už- 
degti jau miške, kur kaimiečiai kepėsi mažesnius gabalėlius pa- 
ragauti. 

Jų kūnai garavo, jie be perstojo šnekėjo ir juokėsi, o miške 
pasklido kraujo ir vidurių smarvė. Apsirengęs ir atsisėdęs ant 
išvirtusio kamieno, pajutau, koks esu pavargęs. Anaiptol ne- 
buvau visiškai sveikas. Kruvina miško scena šmėžavo man prieš 
akis ir valandėlę mane suėmė šleikštulys. Jam atlėgus, pajutau 
gyvenimo džiaugsmą, bet iš silpnumo nesuvokiau, kaip jį iš- 
reikšti. 

Suleima priėjusi pasiūlė man virinto vandens, kiaušinių ir 
gabalėlį ką tik iškeptos mėsos. Šalia valandėlę prisėdo Aka pa- 
valgyti-ir pasidžiaugti didvyrio vaidmeniu. Virš mūsų trenkė per- 
kūnas, per mišką nudundėjo liūtis su žaibais, paskui liovėsi. 
Atogrąžų miškas varvėjo ir garavo, peiliai plekšeno ir kapojo, 
kol išlindo balti žvėries kaulai. 

Ant mano rankos užkrito didelis vandens lašas. Akimirką 
išvydau jame atsispindint bjaurų, bet šypsantį Akos veidą. Ma- 
no brolio pigmėjo. Paskui lašas nubėgo, ir jo veidas išnyko. 


26, 


Singu žemės valdos. Pergyvenau Iturio mišką, Eva pergyveno 
savo kelionę per Sacharą kaip ir aš prieš keletą metų. Bet ji 
nepergyveno savo privačios ekspedicijos Azijon. Mintis, kad 
minkštų dramblio kaulo jos galūnių nebėra šioje žemėje, man 
tik kelia norą užmigti. Likau vienas pats. Hansas seniai miręs, 
Denisas miręs, Tanė pražuvusi dėl Danijos ir literatūros. Kuki 
ištekėjo už kito vyro. Afrikoje laikosi vien turistai ir afrikiečiai, 
kurie įkalbinėjami mėgdžioti europiečius. Dykros mąžta. Su- 
leima ir Aka prarasti. Jie neturi ateities. Tačiau snieguota Kili- 
mandžaro viršūnė vis dar matyti pro mano langą. Antilopės ir 
buivolai tebeklaidžioja lygumomis, bet aš nebenoriu medžioti. 

Ir mano žodžiai baigiasi. 

Iturio miške atsisveikinau. Išvykstu iš Afrikos, baigsiu gyve- 
nimą kur nors kitur. Bet kur. 

Singu žemės valdos, kur užrašiau šiuos žodžius, man niekad 
nepriklausė. Buvau tik valdytojas. Niekad negebėjau ką nors 
turėti ar išlaikyti — nei nekilnojamojo turto, nei moters, netgi 
vietos, kuriai įstengčiau likti ištikimas. Jei mano gyvenimas bu- 
vo ko nors vertas, išmatuoti tai galima daugybe laimingų poty- 
rių, išslydusių pro praskėstus pirštus. 

Leidyklos „Tyto alba“ serija 
„Garsiausios XX a. pabaigos knygos“ 


Peter Hgeg „Panelės Smilos sniego jausmas“ 
Jostein Gaarder „Sofijos pasaulis“ 

Kerstin Ekman „Įvykiai prie vandenų“ 
Umberto Eco „Fuko švytuoklė“ 

Michael Ondaatje „Anglas ligonis“ 

Einar Mar Guėmundsson „Visatos angelai“ 
Robert Schneider „Miego brolis“ 

Andrėi Makine „Prancūziškas testamentas“ 
Peter Hgeg „Moteris ir beždžionė“ 

Milan Kundera „Nemirtingumas“ 

Nino Ricci „Šventųjų gyvenimai“ 

Thomas Brussig „Herojai kaip ir mes“ 
Andrzej Zaniewski „Žiurkinas“ 

Gabriel Garcia Marguez „Apie meilę ir kitus demonus“ 
Michael Larsen „Netikrumas“ 

Alessandro Baricco „Šilkas“ 

Viktor Pelevin „Čiapajevas ir Pustota“ 
Irvine Welsh „Traukinių žymėjimas“ (Trainspotting) 
Ute Ehrhardt „Geroms mergaitėms dangus, 
blogoms - viskas“ 

Susanna Tamaro „Eik kur liepia širdis“ 

Umberto Eco „Vakarykštės dienos sala“ 

E. Annie Proulx „Akordeono nusikaltimai“ 
Elfriede Jelinek „Geidulys“ 

Zyranna Zateli „Grįžtantys su vilkų šviesa“ 
Svava Jakobsdėttir „Gunlodos saga“ 
Agneta Pleijel „Žiema Stokholme“ 

Lydie Salvayre „Šmėklų draugija“ 

Ute Ehrhardt „Kaip tapti bloga mergaite“ 
Carl-Johan Vallgren „Lošėjo Rubašovo dokumentai“ 
Michael Larsen „Gyvatė Sidnėjuje“ 

Alina Fernandez „Alina“ 

Margaret Atwood „Greis“ 

Ingrid Noll „Šaltas vakaro dvelksmas“ 
Eva Wlodarek „Neliksiu nepastebėta“ 
Catherine Clėment „Teo kelionė“ 

Connie Palmen „Dėsniai“ 

Robert Schneider „Oreigė“ 

Nikolaus Piper „Feliksas finansininkas“ 
Lennart Hagerfors „Svajonė apie Ngongą“ 
Carl Sagan „Demonų apsėstas pasaulis“ 
Denis Guedj „Papūgos teorema“ 

Hagerfors, Lennart 
Ha-116 Svajonė apie Ngongą : romanas / Lennart Hagerfors ; iš švedų k. 
vertė Giedrė Žirgulytė. - Vilnius : Tyto alba, 1999. - 240 p. 
(Garsiausios XX a. pab. knygos) 
ISBN 9986-16-135-5 


Tai romanas apie pasaulinės šlovės rašytojos Karen Bliksen vyrą Brurą 
Blikseną. Veiksmas vyksta Afrikoje - kavos plantacijoje, kur išryškėja, kad 
Bruras - nevykęs fermeris ir žemdirbys, bet kur kas sėkmingesnis medžio- 
tojas, širdžių ėdikas, pokštininkas. 

Romanas apie Brurą Blikseną 


Iš švedų kalbos vertė Giedrė Žirgulytė 


Redaktorė Vitalija Malinauskienė 


Viršelio dailininkas Daumantas Každailis 

Išleido „Tyto alba“, J. Jasinskio 10, 2600 Vilnius 

„Gyvenau kaip kūrėjas, kolekcininkas, 
valdžios ir turto ištroškęs individas. Juo 
labiau plėšiausi, juo daugiau prarasdavau. 
Juo labiau stengiausi susitvarkyti gyvenimą, 
Juo chaotiškesnis jis daresi... Neseniai vos 

2 nepraradau gyvybės - ir jaučiausi 
laimingesnis nei bet kada.“ 


„2 Tačiau šio romano pagrindinis veikėjas yra 
“ Bruras - nevykęs fermeris. bel kir kas 
 sėkmingesnis medžiotojas i ir mergišius.. 
1. Tai charizmatiška ir giliai paslėpta | 
asmenybė, žavingas užaušėlis, gali ritis būti | 


Ww visiems ger:i žinoma istorija su įa;08 


“intrigų, Bruras Bliksenas pajusdlavo tokį 

“gyvenimą, kokio visad ieškojo. | a 
Iš Afrikos Bruras grįžo į Švedij enkojmo | 

| edre, ir a avtoKaiaetrofoje. | |- 


„Įtaigus romanas, kurio atmosfera primena 
„garsų filmą „Anglas !igonis“. , 
„(Sydsvenska Dagb/adet) 


"Šios knygos autorius Lennarias Hagerforsas 


(g. 1946) augo Konge, kur jo tėvai buvo 


-. misionieriai. Daugelis ankstesnių jo romanų — 


taip pat apie Afriką („Tanganikos ežero 
banginis“, 1985, „Kongietis, kuris 
juokėsi“, 1987). 


Romano herojui Brurui Bliksenui (Bror von 
Blixen-Fineeke, 1386-1946) likimas lėmė 
pagarsėti kaip vyrui, kuris vedė pasaulinės 
šlovės rašytoją Karen Blixen ir kuris ją 
užkrėtė sifiliu. Vaikystėje pašėlusiei is 
nuotykiams Skonės dvare vadovavo dvynys 
jo brolis Hansas. Hansas pirmas užmezgė i ir 
santykius su jauna talentinga giminaite iš 
Danijos — Karen, arba „Tane“, kuii vėliau Įėjo 
į pasaulinės literatūros istoriją: Kuip romano 
„Iš Afrikos“ autorė. N 
Bruras ir Tanė susituokia, bet ji artumieji į 
šios santuokos nevertina. Todėl pora nutaria | 
palikti Švediją ir išsikelia Afrikon „Čia įvyksta - :| 


plantacija už Nairobio ir Karen Biixen | 
susitikimas su anglu Denisu Finč -hetonu. 


ir draugiškas bei rūpestingas. Vicą gyvenimą Ė 
jis glaudėsi kitų šešėly: iš ni.džių brolio, 
paskui žraonos, galiausiai - jūs aks la 
Tik dykrose, toli nuo versio pavojų Ir ineilė 

